Document ID: 32004D0124

Title and Content:
Απόφαση της Επιτροπής της 30ής Οκτωβρίου 2001 με την οποία μια συγκέντρωση κηρύσσεται ασυμβίβαστη με την κοινή αγορά και τη συμφωνία ΕΟΧ (υπόθεση COMP/M.2416 - Tetra Laval/Sidel) [κοινοποιηθείσα υπό τον αριθμό Ε(2001) 3345] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2004/124/ΕΚ) ΠΕΡΙΕΧΟΜΕΝΑ ΘΕΣΗ ΠΙΝΑΚΑ H ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τη συμφωνία για τον Ευρωπαϊκό Οικονομικό Χώρο (εφεξής "συμφωνία ΕΟΧ"), και ιδίως το άρθρο 57 παράγραφος 2 στοιχείο α), τον κανονισμό (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων (εφεξής "κανονισμός περί συγκεντρώσεων")(1), όπως τροποποιήθηκε τελευταία από τον κανονισμό (ΕΚ) αριθ. 1310/97(2), και ιδίως το άρθρο 8 παράγραφος 2, την απόφαση της Επιτροπής της 5ης Ιουλίου 2001 για την κίνηση της διαδικασίας στην παρούσα υπόθεση, Αφού δόθηκε στις ενδιαφερόμενες επιχειρήσεις η δυνατότητα να υποβάλουν τις παρατηρήσεις τους επί των αιτιάσεων της Επιτροπής, Έχοντας υπόψη τη γνώμη της συμβουλευτικής επιτροπής συγκεντρώσεων(3), Έχοντας υπόψη την τελική έκθεση του συμβούλου ακροάσεων για την παρούσα υπόθεση(4) Εκτιμώντας τα ακόλουθα: (1) Στις 18 Μαΐου 2001, κοινοποιήθηκε στην Επιτροπή σύμφωνα με το άρθρο 4 του κανονισμού (ΕΟΚ) αριθ. 4064/89 (εφεξής "ο κανονισμός περί συγκεντρώσεων") σχέδιο συγκέντρωσης με το οποίο η επιχείρηση Tetra Laval SA, Γαλλία, που ανήκει στον όμιλο Tetra Laval BV (εφεξής "Tetra"), Κάτω Χώρες, προτίθεται να αποκτήσει, υπό την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων, τον έλεγχο της γαλλικής εταιρείας Sidel SA (εφεξής "Sidel") με δημόσια προσφορά που ανακοινώθηκε στις 27 Μαρτίου 2001. (2) Μετά την εξέταση της κοινοποίησης, η Επιτροπή διαπίστωσε ότι η κοινοποιηθείσα πράξη εμπίπτει στο πεδίο εφαρμογής του κανονισμού (ΕΟΚ) αριθ. 4064/89 και διατύπωσε σοβαρές αμφιβολίες ως προς το συμβιβάσιμο με την κοινή αγορά και τη συμφωνία ΕΟΧ. Στις 5 Ιουλίου 2001, η Επιτροπή αποφάσισε να κινήσει τη διαδικασία σύμφωνα με το άρθρο 6 παράγραφος 1 στοιχείο γ) του κανονισμού περί συγκεντρώσεων στην παρούσα υπόθεση. (3) Στις 10 Σεπτεμβρίου 2001, η Επιτροπή εξέδωσε απόφαση σύμφωνα με το άρθρο 11 παράγραφος 5 του κανονισμού περί συγκεντρώσεων με την οποία ζητεί από την Tetra να απαντήσει στην αίτηση παροχής πληροφοριών σχετικά με την ανταγωνιστική θέση της στις αγορές μηχανών διαμόρφωσης με εξώθηση ("ΕΒΜ"), πολυαιθυλενίου υψηλής πυκνότητας ("HDPE"), μηχανών ασηπτικής πληρώσεως, μηχανών μη ασηπτικής πληρώσεως ΗDPE, ασηπτικών φιαλών ΗDPE και μη ασηπτικών φιαλών ΗDPE. Η Tetra προσκόμισε τις ζητούμενες πληροφορίες στις 11 Σεπτεμβρίου 2001. (4) Η συμβουλευτική επιτροπή συζήτησε το σχέδιο της παρούσας απόφασης στις 19 Οκτωβρίου 2001. I. ΤΑ ΜΕΡΗ (5) Η Tetra, το κοινοποιούν μέρος, είναι ιδιωτικός όμιλος επιχειρήσεων που δραστηριοποιείται στο σχεδιασμό και την κατασκευή εξοπλισμού, αναλώσιμων και βοηθητικών υπηρεσιών για την επεξεργασία, συσκευασία και διανομή ρευστών ειδών διατροφής (γνωστή ως επιχειρηματική δραστηριότητα "συσκευασίας Tetra Pak"). Η επιχειρηματική δραστηριότητα της Tetra περιλαμβάνει την παραδοσιακή συσκευασία σε χάρτινα κουτιά όπου κατέχει ηγετική θέση στην παγκόσμια αγορά και πιο περιορισμένες δραστηριότητες στον τομέα της συσκευασίας σε πλαστικές φιάλες. Η Tetra δραστηριοποιείται επίσης στην προμήθεια εξοπλισμού, συστημάτων, εξαρτημάτων και αναλώσιμων για την γαλακτοκομική παραγωγή και τον κτηνοτροφικό τομέα (γνωστή ως DeLaval). (6) Η Sidel είναι εταιρεία που ασχολείται με το σχεδιασμό και την παραγωγή εξοπλισμού και συστημάτων συσκευασίας, ειδικότερα, μηχανών διαμόρφωσης με εξώθηση, τεχνολογίας φραγμού και μηχανών πληρώσεως σε πλαστικές φιάλες ΡΕΤ (τερεφθαλικό πολυαιθυλένιο). Η Sidel κατέχει ηγετική θέση στην παραγωγή και προμήθεια μηχανών διαμόρφωσης με εξώθηση παγκοσμίως. Η εταιρεία δραστηριοποιείται επίσης στους τομείς της μηχανολογίας, της μεταφοράς, της περιτύλιξης και της παλετοποίησης, καθώς και της υγείας και ομορφιάς. ΙΙ. Η ΠΡΑΞΗ ΚΑΙ Η ΣΥΓΚΕΝΤΡΩΣΗ (7) Στις 27 Μαρτίου 2001, η Tetra Laval SA ανακοίνωσε δημόσια προσφορά για όλες τις κυκλοφορούσες μετοχές της Sidel. Η Tetra Laval SA είναι ιδιωτική εταιρεία ιδρυθείσα βάσει της γαλλικής νομοθεσίας με σκοπό την κατοχή των μετοχών της Sidel που αποκτήθηκαν μέσω της δημόσιας προσφοράς. Σήμερα είναι εξ ολοκλήρου θυγατρική της Tetra. (8) Η Tetra Laval SA προσέφερε σε μετρητά για την εξαγορά της Sidel 50 ευρώ ανά μετοχή. Η τιμή αυτή ήταν κατά 32 % υψηλότερη από στη μέση τιμή τριμήνου της μετοχής και κατά 52 % υψηλότερη από την τιμή της μετοχής στις 21 Μαρτίου 2001· ήταν όμως σημαντικά χαμηλότερη από τη μέση τιμή της μετοχής Sidel κατά την τριετή περίοδο. Η προσφορά αποτίμησε τη Sidel σε περίπου 1,9 δισεκατ. ευρώ και η χρηματοδότηση θα γινόταν μέσω των υφιστάμενων πιστωτικών ορίων και των εσωτερικών πόρων της Tetra. Το διοικητικό συμβούλιο της Sidel πρότεινε ομόφωνα την αποδοχή της προσφοράς. (9) Σύμφωνα με τη γαλλική νομοθεσία, η προσφορά ήταν άνευ όρων. Βάσει της προσφοράς, περίπου 27,1 δισεκατ. μετοχές, δηλαδή περίπου το 81,3 % των κυκλοφορουσών μετοχών της Sidel, προσφέρθηκαν στην Tetra Laval SA. Εκτός από αυτές τις μετοχές, η Tetra Laval SA απόκτησε επίσης περίπου 3,5 εκατ. μετοχές της Sidel είτε στην ελεύθερη αγορά είτε με ατομικές εξαγορές από βασικούς μέτοχους. Κατόπιν αυτού, η Tetra κατέχει σήμερα 92 % των μετοχών της Sidel. (10) Η προτεινόμενη απόκτηση μετοχών, με την οποία η Tetra αποκτά τον αποκλειστικό έλεγχο της Sidel, συνιστά συγκέντρωση υπό την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων. ΙΙΙ. KOINOTIKH ΔΙΑΣΤΑΣΗ (11) Ο συνολικός συνδυασμένος κύκλος εργασιών των συγκεκριμένων επιχειρήσεων σε παγκόσμια κλίμακα υπερέβη τα 5 δισεκατ. ευρώ(5) (Tetra ευρώ [...](6) και Sidel ευρώ [...]*. Η Τetra και η Sidel πραγματοποίησαν, καθεμία χωριστά, εντός της Κοινότητας συνολικό κύκλο εργασιών άνω των 250 εκατ. ευρώ (Tetra ευρώ [...]* και Sidel ευρώ [...]* το 2000), αλλά δεν πραγματοποιούν άνω των δύο τρίτων του συνολικού κοινοτικού κύκλου εργασιών τους σε ένα και το αυτό κράτος μέλος. Η κοινοποιηθείσα πράξη έχει συνεπώς κοινοτική διάσταση υπό την έννοια του άρθρου 1 παράγραφος 2 του κανονισμού περί συγκεντρώσεων. IV. ΣΥΜΒΙΒΑΣΙΜΟ ΜΕ ΤΗΝ ΚΟΙΝΗ ΑΓΟΡΑ A. ΓΕΝΙΚΗ ΠΕΡΙΓΡΑΦΗ ΤΟΥ ΚΛΑΔΟΥ ΣΥΣΚΕΥΑΣΙΑΣ ΡΕΥΣΤΩΝ ΕΙΔΩΝ ΔΙΑΤΡΟΦΗΣ 1. ΕΙΣΑΓΩΓΗ (12) Ο ανταγωνιστικός αντίκτυπος της παρούσας πράξης είναι πρωτίστως στον κλάδο συσκευασίας ρευστών ειδών διατροφής. Πρόκειται για έναν βιομηχανικό τομέα όπου τα μέρη εστιάζουν τις δραστηριότητές τους. Τα μέρη δραστηριοποιούνται κυρίως σε δύο τμήματα του τομέα συσκευασίας ρευστών ειδών διατροφής: στη συσκευασία σε πλαστικές φιάλες, ιδίως ΡΕΤ, και στη συσκευασία σε χάρτινα κουτιά. Οι συζητήσεις στον κλάδο εστιάζονται συνεπώς σε αυτούς τους δύο τομείς. Στο μέρος IV τμήμα B περιλαμβάνεται λεπτομερής ανάλυση των σχετικών αγορών προϊόντος. (13) Η συσκευασία ρευστών ειδών διατροφής είναι ένας πολύπλοκος κλάδος που περιλαμβάνει διάφορες τεχνολογίες και εξοπλισμό. Τα ρευστά είδη διατροφής (νερά, γαλακτοκομικά προϊόντα, χυμοί, αεριούχα μη αλκοολούχα ποτά κ.λπ.) μπορούν να συσκευάζονται σε διάφορες συσκευασίες. Υπάρχουν τέσσερα βασικά υλικά συσκευασίας που χρησιμοποιούνται για τη συσκευασία ρευστών ειδών διατροφής: χαρτόνι, πλαστικό (συμπεριλαμβανομένων των ΡΕΤ και ΗDPE), μέταλλο και γυαλί. (14) Οι εταιρείες παραγωγής ποτών χρησιμοποιούν, διαρκώς περισσότερο, ένα συνδυασμό διάφορων υλικών για τη συσκευασία των προϊόντων τους, για παράδειγμα η Coca Cola υπάρχει σε γυάλινες φιάλες, σε φιάλες ΡΕΤ και σε κουτιά αλουμινίου. Σε μεγάλο βαθμό, η τεχνολογία και το είδος της συσκευασίας που μπορεί να χρησιμοποιηθεί για τη συσκευασία δεδομένου ρευστού είδους διατροφής καθορίζεται από τα χαρακτηριστικά του ρευστού είδους διατροφής. Επιπλέον, σε ορισμένες περιπτώσεις οι προτιμήσεις των καταναλωτών και η παράδοση υπαγορεύουν την επιλογή του υλικού, για παράδειγμα χρησιμοποιείται σχεδόν αποκλειστικά το γυαλί για τα κρασιά και τη σαμπάνια. Σημαντικός παράγοντας είναι και η τιμή. Το ακόλουθο σχεδιάγραμμα δείχνει την ποικιλία των συσκευασιών που χρησιμοποιούν οι εταιρείες παραγωγής ποτών σε ολόκληρο τον κόσμο για τη συσκευασία του ίδιου ρευστού είδους διατροφής, του ice tea (παγωμένο τσάι). Πηγή: Έκθεση της Canadean για το ice tea, 2000. PIC FILE= "L_2004043EL.001901.TIF 2. ΣΥΣΚΕΥΑΣΙΑ ΣΤΙΣ ΕΓΚΑΤΑΣΤΑΣΕΙΣ ΤΗΣ ΕΤΑΙΡΕΙΑΣ ΚΑΙ ΑΠΟ ΕΤΑΙΡΕΙΕΣ ΣΥΣΚΕΥΑΣΙΑΣ ΓΙΑ ΛΟΓΑΡΙΑΣΜΟ ΤΡΙΤΩΝ (15) Τα ρευστά προϊόντα συσκευάζονται με δύο βασικούς τρόπους: στις εγκαταστάσεις της εταιρείας από τους ίδιους τους παραγωγούς των ρευστών προϊόντων και από τις καλούμενες εταιρείες συσκευασίας για λογαριασμό τρίτων. Η συσκευασία στις εγκαταστάσεις της εταιρείας απαιτεί την αγορά εξοπλισμού συσκευασίας και την εγκατάσταση παραγωγικών γραμμών συσκευασίας στις εγκαταστάσεις της εταιρείας παραγωγής ποτών. Αντιθέτως, οι εταιρείες συσκευασίας για λογαριασμό τρίτων παράγουν κενές συσκευασίες που είτε πληρούνται στη συνέχεια από εταιρείες πληρώσεως είτε πωλούνται σε εταιρείες για πλήρωση στις εγκαταστάσεις της εταιρείας. Ένα ενδιάμεσο σύστημα είναι το σύστημα "οπής σε τοίχο" με το οποίο μια εταιρεία συσκευασίας για λογαριασμό τρίτων εγκαθιστά μηχανές πλησίον των εγκαταστάσεων της εταιρείας παραγωγής ποτών και παράγει φιάλες, που κυριολεκτικώς μεταφέρονται μέσω οπής σε τοίχο στην εταιρεία παραγωγής ποτών προς πλήρωση. Μεταξύ των εταιρειών συσκευασίας για λογαριασμό τρίτων είναι οι Schmalbach-Lubeca, Pechiney και Crown Cork & Seal. (16) Υπάρχουν διαφορές στο συνδυασμό της δραστηριότητας στις εγκαταστάσεις της εταιρείας και σε εταιρείες συσκευασίας για λογαριασμό τρίτων και για τα τέσσερα βασικά υλικά συσκευασίας. Η συσκευασία σε χάρτινα κουτιά πραγματοποιείται κυρίως στις εγκαταστάσεις της εταιρείας σε ένα και μόνο στάδιο, που συνδυάζει τη συσκευασία και την πλήρωση. Το ΡΕΤ εξωθείται και τοποθετείται σε δοχεία στις εγκαταστάσεις της εταιρείας σε δύο διαφορετικά στάδια, αλλά οι φιάλες ΡΕΤ παράγονται επίσης σε μεγάλες ποσότητες από εταιρείες συσκευασίας για λογαριασμό τρίτων. Σχεδόν το σύνολο των γυάλινων φιαλών και μεταλλικών κουτιών κατασκευάζονται από εταιρείες συσκευασίας για λογαριασμό τρίτων. (17) Για να συσκευαστεί ένα ρευστό προϊόν χρειάζονται ορισμένες ειδικές μονάδες εξοπλισμού και εισροές, από τις πρώτες ύλες (προμορφωμένη πλαστική ρητίνη, αλουμίνιο, χαρτόνι, γυαλί) μέχρι τη μηχανή που παρέχει την κενή συσκευασία και τη μηχανή πληρώσεως που γεμίζει και σφραγίζει τα δοχεία συσκευασίας, συμπεριλαμβανομένων μηχανών μεταφοράς, διατάξεων εφαρμογής πωμάτων και άλλου συμπληρωματικού εξοπλισμού. Οι προμηθευτές εξοπλισμού πωλούν τις μηχανές τους σε εταιρείες παραγωγής ποτών για παραγωγή στις εγκαταστάσεις της εταιρείας και σε ανεξάρτητες εταιρείες συσκευασίας για λογαριασμό τρίτων. (18) Οι πωλήσεις εξοπλισμού πραγματοποιούνται συνήθως μέσω μεμονωμένων προσφορών. Αυτό μπορεί να γίνεται κατόπιν προκήρυξης διαγωνισμού ή απευθείας προσέγγισης για την οριζόμενη τιμή. Η τελική τιμή καθορίζεται κατά τις διαπραγματεύσεις με τους πελάτες και εξαρτάται από παράγοντες όπως ο τύπος της μηχανής, η παραγωγική ικανότητα, οι προδιαγραφές του πελάτη, η συντήρηση και τα αναλώσιμα, καθώς και η διαπραγματευτική ισχύς. (19) Τα μέρη δραστηριοποιούνται στον τομέα της συσκευασίας σε χάρτινα κουτιά και στον τομέα της συσκευασίες σε πλαστικές φιάλες (ΡΕΤ και ΗDPE). Συνεπώς, είναι χρήσιμο να παρουσιαστούν τα διάφορα στάδια και ο εξοπλισμός που απαιτούνται για τη συσκευασία των ρευστών ειδών σε χάρτινα κουτιά και πλαστικές φιάλες. 3. ΣΥΣΚΕΥΑΣΙΑ ΣΕ PET (20) Το PET είναι μια ρητίνη. Οι φιάλες ΡΕΤ είναι διαφανείς φιάλες οικείες στους καταναλωτές, κυρίως ως φιάλες που χρησιμοποιούνται για μεταλλικά νερά και αεριούχα μη αλκοολούχα ποτά (ΑΜΑΠ). Η συσκευασία ρευστών ειδών διατροφής σε φιάλες ΡΕΤ απαιτεί συνδυασμό διαφορετικών μηχανών και, όπου απαιτείται, τεχνολογία φραγμού. Υπάρχουν τρία διαφορετικά στάδια στη διαδικασία συσκευασίας: α) παραγωγή πλαστικών προμορφωμάτων, οι σωλήνες προ σειράς που χρησιμοποιούνται για την κατασκευή φιαλών ΡΕΤ· β) παραγωγή κενών φιαλών ΡΕΤ που χρησιμοποιούν τα πλαστικά προμορφώματα σε ειδικές μηχανές διαμόρφωσης με τάνυση και γ) πλήρωση των έτοιμων φιαλών ΡΕΤ με το ρευστό προϊόν χρησιμοποιώντας μηχανή πληρώσεως ειδικών χρήσεων. Οι εταιρείες παραγωγής ποτών αγοράζουν επίσης κενές φιάλες ΡΕΤ από εταιρείες συσκευασίας για λογαριασμό τρίτων. (21) Μία τυπική παραγωγική γραμμή συσκευασίας PET περιλαμβάνει τις ακόλουθες μηχανές: Μηχανές εγχύσεως: τα προμορφώματα παράγονται από ρητίνη σε μηχανές εγχύσεως(7). Ειδικές μηχανές χρησιμοποιούνται για την παραγωγή προμορφωμάτων με βελτιωμένες ιδιότητες φραγμού. Τα προμορφώματα παράγονται συνήθως από εταιρείες συσκευασίας για λογαριασμό τρίτων και πωλούνται ως εμπορικό προϊόν σε εταιρείες παραγωγής ποτών. Η τιμή των τυποποιημένων (πλην των προμορφωμάτων φραγμού) προμορφωμάτων εξαρτάται σε μεγάλο βαθμό από την τιμή της ρητίνης στην ελεύθερη αγορά. Τα προμορφώματα με ιδιότητες φραγμού δεν είναι εμπορικά προϊόντα. Μηχανές διαμόρφωσης με τάνυση ("μηχανές SBM"): οι μηχανές SBM είναι πολύπλοκος εξοπλισμός που παράγει έτοιμες φιάλες ΡΕΤ με τάνυση και διαμόρφωση των προμορφωμάτων ΡΕΤ σε τύπο που δίνει στη φιάλη το σχήμα της (διαμόρφωση με τάνυση). Μηχανές πληρώσεως: η φιάλη ΡΕΤ πληρούται είτε υπό άσηπτες(8) είτε μη άσηπτες συνθήκες από μηχανές πληρώσεως ειδικών χρήσεων. Μηχανές μη ασηπτικής πληρώσεως ΡΕΤ χρησιμοποιούνται εν γένει για αεριούχα ποτά, μεταλλικά νερά, βρώσιμα έλαια και νωπό γάλα. Οι μηχανές ασηπτικής πληρώσεως ΡΕΤ χρησιμοποιούνται για χυμούς σε θερμοκρασία περιβάλλοντος, μη ανθρακούχα ποτά από φρούτα ή αρωματισμένα, έτοιμα προς κατανάλωση ροφήματα τσαγιού και καφέ και ρευστά γαλακτοκομικά προϊόντα. Σε περίπτωση ασηπτικής πληρώσεως, οι φιάλες αποστειρώνονται και κλείνονται με προαποστειρωμένα πώματα. Συμπληρωματικός εξοπλισμός: μετά την πλήρωση, οι φιάλες ΡΕΤ πωματίζονται, τοποθετούνται οι ετικέτες και συσκευάζονται σε παλέτες με την κατάλληλη περιτύλιξη. Μηχανή τοποθέτησης πωμάτων: σε άμεση σύνδεση με τη μηχανή πληρώσεως, η μηχανή σφράγισης τοποθετεί το πώμα στη φιάλη. Ανάλογα με τα πώματα και τα μοντέλα των μηχανών πληρώσεως, αυτό μπορεί επίσης να γίνεται στη μηχανή πληρώσεως. Μηχανή τοποθέτησης ετικετών: μετά την πλήρωση και σφράγιση, τοποθετείται σε κάθε φιάλη η ξεχωριστή ετικέτα προϊόντος (χάρτινη ή πλαστική). Μηχανή συσκευασίας συρρικνώσεως: για τη διευκόλυνση περαιτέρω μεταφοράς, αποθήκευσης και έκθεσης των φιαλών, οι τελευταίες συσκευάζονται σε ορισμένες περιπτώσεις από κοινού (για παράδειγμα, συσκευασία έξι φιαλών) σε πλαστική μεμβράνη. Οι μηχανές αυτές καλούνται μηχανές συσκευασίας συρρικνώσεως ή, ορισμένες φορές, μηχανές συσκευασίας σε μεμβράνη. Μηχανή συσκευασίας σε χαρτοκιβώτια: επίσης, για τη διευκόλυνση περαιτέρω μεταφοράς και αποθήκευσης, οι φιάλες συσκευάζονται, σε ορισμένες γραμμές παραγωγής, σε χαρτοκιβώτια ή δίσκους από πλαστικό. Οι μηχανές αυτές καλούνται ορισμένες φορές μηχανές συσκευασίας σε κιβώτια ή μηχανές περιτύλιξης. Μηχανή παλετοποίησης: τελικό σημείο της γραμμής παραγωγής είναι η παλετοποίηση, με την οποία οι φιάλες σε πολλαπλές συσκευασίες, κιβώτια, δίσκους ή εσχαροκιβώτια φορτώνονται προς μεταφορά. Η παλέτα τυλίγεται με εκτατή πλαστική μεμβράνη που περισφίγγει την παλέτα για να προστατεύεται κατά τη μεταφορά. Μεταξύ της μηχανής SBM και της μηχανής πληρώσεως οι φιάλες μεταφέρονται σε διατάξεις εναέριας μεταφοράς, ήτοι αλυσίδες μεταφοράς που συγκρατούν τις φιάλες από το λαιμό και τις μεταφέρουν με ρεύμα αέρος που διοχετεύεται κάτω από το λαιμό. Μεταξύ των άλλων μηχανών οι φιάλες μεταφέρονται με πτερυγιοφόρους μεταφορικούς ιμάντες ή συμβατικούς μεταφορικούς ιμάντες. Φραγμός (22) Για ευαίσθητα στο οξυγόνο προϊόντα (όπως χυμοί, μπίρα), απαιτούνται βελτιωμένες ιδιότητες αεροφραγής των φιαλών ΡΕΤ. Μια από τις βασικές διαφορές μεταξύ του ΡΕΤ και άλλων υλικών που χρησιμοποιούνται για τη συσκευασία ρευστών ειδών διατροφής και ποτών είναι το γεγονός ότι το ΡΕΤ είναι διαπερατό στα αέρια(9). (23) Για να βελτιωθούν οι ιδιότητες φραγμού του ΡΕΤ εφαρμόζεται μια τεχνολογία φραγμού στο τυποποιημένο ΡΕΤ. Έχουν αναπτυχθεί διάφορες τεχνολογίες φραγμού. Η τεχνολογία φραγμού δεν είναι ειδική για κάθε συγκεκριμένο είδος μηχανής SBM. Η τεχνολογία φραγμού είτε ενσωματώνεται στο υλικό που χρησιμοποιείται για το προμόρφωμα, προστιθέμενο στα προμορφώματα, είτε εφαρμόζεται στην έτοιμη φιάλη μετά την περάτωση της διαδικασίας της μηχανής SBM. Σε όλες τις περιπτώσεις, χρησιμοποιούνται οι συνήθεις μηχανές SBΜ. Όμως, σε περιπτώσεις όπου ο φραγμός δεν περιλαμβάνεται στα προμορφώματα καθαυτά αλλά προστίθεται απλώς στην έτοιμη φιάλη ΡΕΤ, απαιτείται ξεχωριστή μηχανή επικάλυψης του φραγμού ειδικών χρήσεων. (24) Για τα ευαίσθητα στο φως προϊόντα όπως το άσπρο γάλα UHT πρέπει να προστεθεί φωτοφράκτης. H τεχνολογία του φωτοφράκτη περιλαμβάνει τη χρήση κεχρωσμένου ΡΕΤ ή μανδύα που καλύπτει τη φιάλη ΡΕΤ. 4. ΣΥΣΚΕΥΑΣΙΑ ΗDPE (25) Το ΗDPE είναι πλαστικό πολυαιθυλενίου υψηλής πυκνότητας. Αντίθετα προς το PET, το ΗDPE δεν έχει πλήρως διάφανη υαλώδη υφή αλλά είναι μάλλον "θολό". Το ΗDPE είναι οικείο στους καταναλωτές ως υλικό συσκευασίας κυρίως για το γάλα UHT, ιδίως στο Ηνωμένο Βασίλειο. (26) Το ΗDPE παράγεται με παρεμφερή με το PET τρόπο χρησιμοποιώντας όμως διαφορετικές μηχανές. Οι φιάλες ΗDPE παράγονται από μηχανές ΕBM. Οι φιάλες ΗDPE πληρούνται από μηχανές ειδικών χρήσεων ασηπτικής και μη ασηπτικής πληρώσεως ΗDPE. 5. ΣΥΣΚΕΥΑΣΙΑ ΣΕ ΧΑΡΤΙΝΑ ΚΟΥΤΙΑ (27) Η συσκευασία σε χάρτινα κουτιά συνίσταται στην εισαγωγή προκατασκευασμένου χαρτονιού που δεν έχει ακόμα διπλωθεί ("επίπεδο") σε μια μηχανή πληρώσεως σε χάρτινα κουτιά στην οποία ταυτόχρονα διπλώνεται και πληρούται. (28) Είναι σημαντικό να σημειωθεί ότι η συσκευασία σε χάρτινα κουτιά ακολουθεί μια πορεία προσφοράς, διαφορετική από αυτή της συσκευασίας σε ΡΕΤ. Αντίθετα προς το ΡΕΤ με τα ξεχωριστά στάδια παραγωγής (προμορφώματα, κενές φιάλες, πλήρωση), η δραστηριότητα συσκευασίας ρευστών ειδών διατροφής σε χάρτινα κουτιά είναι μια ολοκληρωμένη δραστηριότητα διαμόρφωσης, πληρώσεως και σφράγισης συχνά αναφερόμενης ως διαμόρφωση-πλήρωση-σφράγιση. Όλες αυτές οι ενέργειες πραγματοποιούνται σε μια μηχανή συσκευασίας σε χάρτινα κουτιά στο εργοστάσιο της εταιρείας παραγωγής ποτών. O προμηθευτής μηχανών συσκευασίας σε χάρτινα κουτιά, για παράδειγμα, η Τetra, παρέχει εν γένει τις μηχανές καθώς και τα χάρτινα κουτιά blank (επίπεδο χαρτόνι ή εξέλικτρα χαρτονιού που διαμορφώνονται από τη μηχανή στη μορφή της τελικής συσκευασίας). Υπάρχουν διαφορετικές μηχανές για ασηπτικά και μη ασηπτικά χάρτινα κουτιά και η διάκριση μεταξύ ασηπτικής και μη ασηπτικής συσκευασίας σε χάρτινα κουτιά γίνεται καθ' όλη τη διαδικασία συσκευασίας από τη δημιουργία του επίπεδου χαρτονιού μέχρι τη δίπλωση και την πλήρωσή του. (29) Για μια τυπική παραγωγική γραμμή συσκευασίας σε χάρτινο κουτί απαιτούνται οι ακόλουθες βασικές μηχανές: Μηχανή πληρώσεως σε χάρτινα κουτιά: η μηχανή πληρώσεως διπλώνει και γεμίζει τα χάρτινα κουτιά, που είτε είναι προκατασκευασμένα επίπεδα, τα λεγόμενα "blanks" είτε, για τις μηχανές ασηπτικής συσκευασίας της Tetra, διατίθενται σε εξέλικτρα. Όταν οι συσκευασίες σε χάρτινα κουτιά είναι σχεδιασμένες για να φέρουν πλαστικά πώματα, αυτά τοποθετούνται σε ορισμένες περιπτώσεις πλήρως ή εν μέρει στη μηχανή πληρώσεως αλλά στις περισσότερες περιπτώσεις τοποθετούνται από ειδική μηχανή. Μηχανή τοποθέτησης πωμάτων: η εν λόγω μηχανή τοποθετεί πλαστικά ανοίγματα σε χάρτινα κουτιά που είναι σχεδιασμένα για να έχουν τέτοια πώματα (κυρίως τα λεγόμενα χάρτινα κουτιά gable-top). Μηχανή συσκευασίας συρρικνώσεως: για τη διευκόλυνση της μεταφοράς, αποθήκευσης και έκθεσης των χάρτινων κουτιών, συσκευάζονται ορισμένες φορές από κοινού σε πλαστική μεμβράνη από μηχανή συσκευασίας συρρικνώσεως, αλλά και από τη λεγόμενη μηχανή συσκευασίας σε μεμβράνη. Μηχανή συσκευασίας σε δίσκο: για τη διευκόλυνση περαιτέρω μεταφοράς και αποθήκευσης, τα χάρτινα κουτιά συσκευάζονται στη συνέχεια σε χαρτονένιους ή πλαστικούς δίσκους σε μηχανή συσκευασίας σε δίσκο. Ορισμένες φορές οι μηχανές αυτές καλούνται μηχανές συσκευασίας σε κιβώτια ή μηχανές συσκευασίας σε χαρτόνι. Παλετοποίηση: το τελικό στάδιο της γραμμής παραγωγής είναι συνήθως αυτό της παλετοποίησης, όπου τα χάρτινα κουτιά φορτώνονται σε παλέτες προς τελική διανομή. Κάθε μηχανή συνδέεται με την επόμενη με ένα μεταφορικό ιμάντα. Στις παραγωγικές γραμμές συσκευασίας σε χάρτινα κουτιά είναι κυρίως ιμάντες επίπεδου τύπου, όπου τα χάρτινα κουτιά "στέκονται" πάνω σε κινούμενο ιμάντα. B. ΣΧΕΤΙΚΕΣ ΑΓΟΡΕΣ ΠΡΟΪΟΝΤΟΣ 1. ΕΙΣΑΓΩΓΗ (30) Η Tetra διατύπωσε την άποψη στην κοινοποίηση ότι η παρούσα πράξη αφορά τον τομέα της κατασκευής και προμήθειας εξοπλισμού που χρησιμοποιείται για τη συσκευασία ρευστών ειδών διατροφής σε φιάλες ΡΕΤ, διότι αυτός είναι ο τομέας στον οποίο υπάρχουν οριζόντιες αλληλεπικαλύψεις των δραστηριοτήτων των μερών όσον αφορά ειδικό εξοπλισμό. Τοιουτοτρόπως, η Tetra εντόπισε τρεις οριζόντια επηρεαζόμενες αγορές στον τομέα του εξοπλισμού συσκευασίας σε ΡΕΤ: μηχανές SBM χαμηλής παραγωγικής ικανότητας· τεχνολογίες φραγμού και μηχανές ασηπτικής πληρώσεως ΡΕΤ. Η Τetra εκτιμά ότι οι σχετικές αγορές προϊόντος για την ανάλυση της παρούσας πράξης δεν είναι ευρύτερες από αυτές τις τρεις αγορές. Η Tetra υποστήριξε αυτή την άποψη στην απάντησή της στην κοινοποίηση αιτιάσεων της Επιτροπής της 21ης Σεπτεμβρίου 2001 ("η απάντηση") και κατά την ακροαματική διαδικασία της 26ης Σεπτεμβρίου 2001 ("η ακροαματική διαδικασία"). Η Tetra υποστήριξε περαιτέρω ότι τα συστήματα συσκευασίας σε ΡΕΤ και ο εξοπλισμός και τα συστήματα συσκευασίας σε χάρτινα κουτιά δεν είναι στενά συναφείς αγορές και ότι ποικίλα υλικά συσκευασίας χρησιμοποιούνται για την εμπορία και συσκευασία ρευστών ειδών διατροφής, χαρτόνι, ΡΕΤ, HDPE, χαρτί και μέταλλο. Η Tetra υποστήριξε ότι καθένα από αυτά τα υλικά συσκευασίας αποτελούν ξεχωριστές αγορές προϊόντος. (31) Η Επιτροπή σημειώνει ότι οι δραστηριότητες της Tetra και της Sidel καλύπτουν ένα ευρύ πεδίο του τομέα εξοπλισμού συσκευασίας ρευστών ειδών διατροφής και αμφότερα τα μέρη περιγράφουν τις δραστηριότητές τους όσον αφορά τη συνολική παρουσία τους στον τομέα της συσκευασίας ρευστών ειδών διατροφής. Αμφότερα τα μέρη δραστηριοποιούνται στις μηχανές SBΜ, στις τεχνολογίες φραγμού, στις μηχανές ασηπτικής πληρώσεως ΡΕΤ και στο συμπληρωματικό εξοπλισμό ΡΕΤ (μεταφορικοί ιμάντες κ.λπ.). (32) Επιπλέον, και η Sidel κατασκευάζει τύπους (μορφοποιημένο τμήμα του εξοπλισμού χύτευσης στο οποίο το θερμό προμόρφωμα τανύζεται για να δημιουργηθεί το τελικό δοχείο ΡΕΤ), μηχανές μη ασηπτικής πληρώσεως ΡΕT, μηχανές πληρώσεως εν θερμώ PET, μηχανές ΕBM (που παράγουν φιάλες ΗDPE), μηχανές ασηπτικής και μη ασηπτικής πληρώσεως ΗDPE(10), συμπληρωματικό εξοπλισμό της γραμμής παραγωγής και εξοπλισμό συσκευασίας στο στάδιο της διανομής. (33) Η βασική δραστηριότητα της Tetra εστιάζεται στη συσκευασία σε χάρτινα κουτιά όπου είναι ασυγκρίτως ο μεγαλύτερος παράγοντας στην αγορά ασηπτικής συσκευασίας σε χάρτινα κουτιά και ασηπτικών χάρτινων κουτιών, καθώς επίσης και μηχανών μη ασηπτικής συσκευασίας σε χάρτινα κουτιά και μη ασηπτικών χάρτινων κουτιών. Η Tetra δραστηριοποιείται επίσης στην επεξεργασία ρευστών ειδών διατροφής. Στον τομέα της συσκευασίας σε πλαστικές φιάλες, η Tetra παράγει επίσης προμορφώματα ΡΕΤ, φιάλες ΗDPE και πώματα πλαστικών φιαλών για ποτά. Η Tetra δραστηριοποιείται επίσης στην αγορά μηχανών ΕBM μέσω συμφωνίας [...]* με την Graham Engineering Corporation ("Graham"), Ηνωμένες Πολιτείες της Αμερικής (ΗΠΑ). [...]*. Οι μηχανές Graham είναι πλήρως προσαρμόσιμες στις απαιτήσεις των παλαιών φιαλών ΗDPE για παστεριωμένα, μεγαλύτερης διάρκειας αποθήκευσης και άσηπτα προϊόντα. Η Tetra έχει αναπτύξει επίσης σειρά μηχανών ΕΒΜ ασηπτικής πληρώσεως, την LFA-20, για τη συσκευασία γάλακτος UHT και χυμών. Η μηχανή δεν χρειάζεται "καθαρό θάλαμο" αλλά ενσωματώνει πολύ μικρούς εσωτερικούς ασηπτικούς θαλάμους, πράγμα που μειώνει τις επενδύσεις και το κόστος λειτουργίας για τον πελάτη. (34) Η Επιτροπή εκτιμά ότι, καίτοι οι άμεσες οριζόντιες αλληλεπικαλύψεις των ειδικών εξοπλισμών των μερών μπορεί να αποτελούν ένα σημαντικό σημείο εκκίνησης για την ανάλυση της σχετικής αγοράς, έχει σημασία η ανάλυση να ενταχθεί στο πλαίσιο της "γενικής αγοράς των συστημάτων συσκευασίας ρευστών ειδών διατροφής"(11). Το στοιχείο αυτό αποκτά ακόμα μεγαλύτερη σημασία δεδομένων των πολλών και ποικίλων δραστηριοτήτων των μερών στον τομέα της συσκευασίας ρευστών ειδών διατροφής συνολικά. (35) Η Επιτροπή έχει εξετάσει την αγορά συσκευασίας ειδών διατροφής και ποτών σε ορισμένες προηγούμενες αποφάσεις(12). Σε πολλές από τις προηγούμενες αποφάσεις(13) η Επιτροπή δεν αποφάνθηκε οριστικώς σχετικά με τον ορισμό της σχετικής αγοράς προϊόντος αλλά ενήργησε στη βάση ότι η αγορά θα έπρεπε να καταμερίζεται ανάλογα με το υλικό συσκευασίας και ως εκ τούτου τον εξοπλισμό συσκευασίας (ξεχωριστή αγορά για συσκευασία σε γυάλινες φιάλες, συσκευασία σε χάρτινα κουτιά κ.λπ.). Ωστόσο, σε αρκετές αποφάσεις(14) η Επιτροπή έδειξε επίσης ότι η αγορά συσκευασίας ρευστών ειδών διατροφής είναι πολύπλοκη και ότι η τελική χρήση και άλλα κριτήρια μπορεί να είναι σημαντικά για τον ορισμό της αγοράς. (36) Η Επιτροπή δεσμεύεται να εξετάσει τον τρόπο λειτουργίας της αγοράς και τον κατάλληλο ορισμό της σχετικής αγοράς με βάση την προηγούμενη, παρούσα και πιθανή μελλοντική κατάσταση του κλάδου συσκευασίας. Συνεπώς, η ανάλυση της σχετικής αγοράς πρέπει να ξεκινήσει με την εξέταση του κατά πόσον το ΡΕΤ και άλλα συστήματα συσκευασίας ανταγωνίζονται μεταξύ τους στο βαθμό που απαιτείται για να διατίθενται στην ίδια σχετική αγορά προϊόντος. (37) Προκειμένου να εκτιμηθεί ο βαθμός υποκατάστασης των διαφόρων συστημάτων συσκευασίας, είναι επίσης σημαντικό να εξεταστεί η κατάντη αγορά για το τελικό συσκευασμένο προϊόν στο επίπεδο του καταναλωτή, δηλαδή να επαληθευτεί κατά πόσον οι καταναλωτές θεωρούν τις διάφορες συσκευασίες υποκατάστατες. Η Tetra υποστήριξε ότι η έλλειψη σαφούς διάκρισης μεταξύ της κατάντη αγοράς συσκευασμένου προϊόντος και της ανάντη αγοράς εξοπλισμού προκαλεί σύγχυση ως προς την εκτίμηση του ανταγωνισμού. H Επιτροπή συμφωνεί με το κοινοποιούν μέρος ότι οι δύο αγορές είναι διακεκριμένες. Ωστόσο, η Επιτροπή θεωρεί ότι η ζήτηση εξοπλισμού προέρχεται μόνον από τη ζήτηση τελικών προϊόντων που θα συσκευάζει ο εξοπλισμός. Ως εκ τούτου, είναι αναγκαίο να εξεταστεί η κατάντη αγορά. Οι οικονομικοί σύμβουλοι του κοινοποιούντος μέρους συμφωνούν με αυτή την άποψη, αναφέροντας ότι "η ζήτηση μηχανών συσκευασίας σε χάρτινα κουτιά προκύπτει από τη ζήτηση προϊόντων συσκευασμένων σε χάρτινα κουτιά. Ομοίως, η ζήτηση μηχανών SΒM προκύπτει από τη ζήτηση προϊόντων συσκευασμένων σε φιάλες ΡΕΤ"(15). Αξίζει, ωστόσο, να σημειωθεί ότι η διαπίστωση υποκατάστασης της ζήτησης στην κατάντη αγορά δεν οδηγεί κατ' ανάγκη σε διαπίστωση υποκατάστασης στην ανάντη αγορά καθώς μπορεί να υπάρχουν ορισμένοι παράγοντες, όπως π.χ. το υψηλό κόστος μεταστροφής, που αποτρέπουν τους ενδιάμεσους πελάτες, τις εταιρείες παραγωγής ποτών, να μεταστραφούν από ένα σύστημα συσκευασίας σε άλλο παρά την επιθυμία μεταστροφής που έχουν εκφράσει οι καταναλωτές. (38) Δεδομένης της πολυπλοκότητας του τομέα συσκευασίας ρευστών ειδών διατροφής, είναι χρήσιμο να καθοριστεί η ορολογία που θα χρησιμοποιηθεί στην παρούσα απόφαση: α) ο όρος "σύστημα συσκευασίας ή υλικό συσκευασίας" αναφέρεται στο σύστημα συσκευασίας ή υλικό συσκευασίας που χρησιμοποιείται από μια εταιρεία παραγωγής ποτών για τα προϊόντα της (χαρτόνι, ΡΕΤ, γυαλί κ.λπ.)· β) ο όρος "εξοπλισμός συσκευασίας" αναφέρεται σε μηχανές SBM, μηχανές συσκευασίας σε χάρτινα κουτιά, μηχανές συσκευασίας σε γυάλινες φιάλες κ.λπ.· γ) ο όρος "συσκευασίες" αναφέρεται στα επίπεδα χάρτινα κουτιά, κενές φιάλες ΡΕΤ ή προμορφώματα κ.λπ.· δ) ο όρος "συσκευασμένο προϊόν" αναφέρεται σε χυμό πορτοκαλιού συσκευασμένο σε ΡΕΤ, γάλα UΗΤ συσκευασμένο σε χάρτινο κουτί κ.λπ.· ε) ο όρος "προϊόν τελικής χρήστης" αναφέρεται στον τύπο του προς συσκευασία ρευστού είδους διατροφής. Η ορολογία αυτή χρησιμοποιείται στο υπόλοιπο κείμενο κατά την ανάλυση της σχετικής αγοράς και την εκτίμηση της δεσπόζουσας θέσης. 2. ΥΠΟΚΑΤΑΣΤΑΣΗ ΜΕΤΑΞΥ ΣΥΣΤΗΜΑΤΩΝ ΣΥΣΚΕΥΑΣΙΑΣ (39) Η Επιτροπή θεωρεί ότι η ανάλυσή της για τη σχετική αγορά πρέπει να εστιάζεται στην εκτίμηση του κατά πόσον εναλλακτικά υλικά συσκευασίας και, ως εκ τούτου, εναλλακτικά συστήματα συσκευασίας ανταγωνίζονται μεταξύ τους στο βαθμό που απαιτείται για να διατίθενται στην ίδια σχετική αγορά προϊόντος(16). Εφόσον ισχύει αυτό, είναι συνεπώς αναγκαίο να εξεταστεί κατά πόσον οι πελάτες μπορούν να μεταστραφούν εύκολα από ένα στοιχείο εναλλακτικού εξοπλισμού συσκευασίας σε άλλο· για παράδειγμα, μια μηχανή πληρώσεως σε χάρτινα κουτιά και ο ισοδύναμος εξοπλισμός ΡΕΤ, είτε μια μηχανή SBM ΡΕT από κοινού με άλλη μηχανή πληρώσεως σε ΡΕΤ ή μηχανή "Combi" ΡΕΤ έτσι ώστε τα δύο στοιχεία του εξοπλισμού να διατίθενται στην ίδια σχετική αγορά προϊόντος. 2.1. Τμήματα αγοράς τελικού προϊόντος (40) Η έρευνα της Επιτροπής έδειξε ότι η χρήση δεδομένου υλικού συσκευασίας για δεδομένο ρευστό είδος διατροφής καθοδηγείται κυρίως από τα χαρακτηριστικά του ρευστού προϊόντος. Το πρώτο ερώτημα, συνεπώς, όταν μελετάται κατά πόσον δύο υλικά συσκευασίας και ως εκ τούτου δύο συστήματα συσκευασίας μπορεί να είναι δυνητικά υποκατάστατα, είναι να εξεταστεί κατά πόσον μπορούν να χρησιμοποιηθούν για τη συσκευασία των ίδιων ρευστών προϊόντων. (41) Κάθε τελικό προϊόν έχει πολύ ιδιαίτερα χαρακτηριστικά, που υπαγορεύουν την επιλογή της συσκευασίας. Για παράδειγμα, τα ΑΜΑΠ απαιτούν συσκευασία ανθεκτική στην πίεση της προσθήκης CO2· για τα ποτά αυτά, για παράδειγμα, τα χάρτινα κουτιά δεν αποτελούν επιλογή. Το γάλα απαιτεί φωτοφράκτη. Η μπίρα απαιτεί τόσο φωτοφράκτη όσο και φραγμό οξυγόνο. Σε ορισμένες περιπτώσεις, οι προτιμήσεις του καταναλωτή και η παράδοση υπαγορεύουν την επιλογή του υλικού, όπως το γυαλί σχεδόν αποκλειστικά για τον οίνο και τη σαμπάνια. Αποτέλεσμα αυτού, μια γαλακτοκομική επιχείρηση, για παράδειγμα, που επιθυμεί να συσκευάσει το προϊόν της δεν μπορεί κατ' ανάγκη να επιλέξει μεταξύ όλων των υλικών συσκευασίας. Υπάρχουν προϊόντα που μπορούν, ωστόσο, να συσκευάζονται σε διάφορα υλικά. (42) Η Tetra υποστήριξε ότι οι διακρίσεις βάσει της τελικής χρήσης δεν είναι σημαντικές στον τομέα του εξοπλισμού συσκευασίας. Η Tetra επικέντρωσε την επιχειρηματολογία της στις μηχανές SBM, που σύμφωνα με την Tetra είναι γενικής χρήσεως, δηλαδή, μία μηχανή SBM παράγει κενές φιάλες που χρησιμοποιούνται για διάφορους τύπους τελικών προϊόντων. Τα επιχειρήματα του κοινοποιούντος μέρους σε σχέση με μηχανές SBΜ αξιολογούνται παρακάτω στις αιτιολογικές σκέψεις 176 έως 182. (43) Η ανάλυση της Επιτροπής δείχνει ότι ακόμα και για θεωρούμενο "γενικής χρήσεως" εξοπλισμό όπως μια μηχανή SBM αιτιολογείται η εξέταση της αγοράς εξοπλισμού στα τμήματα τελικής χρήσης. Μια ανάλυση βασισμένη σε τμήματα τελικής χρήσης είναι ακόμα πιο σημαντική όταν συγκρίνεται με ολόκληρα συστήματα συσκευασίας προκειμένου να εκτιμηθεί κατά πόσον μπορεί να ανήκουν στην ίδια αγορά προϊόντος. Δεδομένου ότι κάθε ρευστό είδος έχει πολύ ιδιαίτερα χαρακτηριστικά που υπαγορεύουν τη διαθεσιμότητα δεδομένης μορφής συσκευασίας, είναι αναγκαίο να εξεταστούν τα τελικά προϊόντα προκειμένου να εκτιμηθεί κατά πόσον τα διάφορα υλικά συσκευασίας "θεωρούνται δυνάμενα να ανταλλαγούν ή να υποκατασταθούν από τον πελάτη, λόγω των χαρακτηριστικών των προϊόντων, των τιμών τους και της προγραμματισμένης χρήσης τους"(17). Είναι προφανές ότι ο πελάτης δεν αντιμετωπίζει μόνο μία επιλογή υλικών συσκευασίας που μπορούν να χρησιμοποιηθούν για τη συσκευασία δεδομένου ρευστού είδους διατροφής και, ως αποτέλεσμα, υλικά συσκευασίας ακατάλληλα για δεδομένο προϊόν ουδέποτε θα είναι σε θέση να ασκήσουν οιοδήποτε περιορισμό του ανταγωνισμού στο τμήμα του συγκεκριμένου προϊόντος. Συνεπώς, οι όροι του ανταγωνισμού μπορούν να διαφέρουν στο εσωτερικό κάθε τμήματος προϊόντος τελικής χρήσης(18). (44) Υπό το πρίσμα των προαναφερθέντων, η Επιτροπή κατέληξε στο συμπέρασμα ότι η διάκριση βάσει της τελικής χρήσης αποτελεί σημαντικό αναλυτικό μέσο για την εκτίμηση της αγοράς εξοπλισμού συσκευασίας ρευστών ειδών διατροφής(19). (45) Η ανάλυση στην παρούσα απόφαση εστιάζεται στα προϊόντα που μπορούν να συσκευάζονται τόσο σε χάρτινα κουτιά όσο και σε ΡΕΤ: ρευστά γαλακτοκομικά προϊόντα ("ΡΓΠ"), χυμοί και νέκταρ φρούτων ("χυμοί"), μη ανθρακούχα ποτά από φρούτα ή αρωματισμένα (ΠΦΑ) και έτοιμα προς κατανάλωση ροφήματα τσαγιού και καφέ ("ροφήματα τσαγιού/καφέ"). Τα κοινά τμήματα προϊόντος, ΡΓΠ, χυμοί, ΠΦΑ και ροφήματα τσαγιού/καφέ, αποτελούν μεγάλο μέρος του συνολικού τομέα ρευστών ειδών διατροφής· αντιπροσώπευαν περίπου το 40 % όλων των μη αλκοολούχων ποτών το 2000. Τα προϊόντα αυτά συσκευάζονταν εκ παραδόσεως σε χάρτινα κουτιά λόγω των ειδικών χαρακτηριστικών τους, ευαισθησία στο οξυγόνο και στο φως, και σήμερα συσκευάζονται διαρκώς περισσότερο σε ΡΕΤ λόγω των πρόσφατων βελτιώσεων στην τεχνολογία ΡΕΤ και της μεταβαλλόμενης ζήτησης εκ μέρους των καταναλωτών. Ο κλάδος ποτών αναφέρει αυτά τα ποτά ως "ευαίσθητα" ρευστά είδη διατροφής. Συνεπώς, η Επιτροπή εκτίμησε τον αντίκτυπο της πράξης με ιδιαίτερη αναφορά σε αυτά τα τμήματα τελικής χρήσης. 2.2. Ασηπτική και μη ασηπτική συσκευασία (46) Μια σημαντική διάκριση για τη συσκευασία των ρευστών ποτών είναι κατά πόσον η πλήρωσή τους πραγματοποιείται υπό άσηπτες ή μη συνθήκες. Η ασηπτική συσκευασία ορίζεται εν γένει ως η επαφή προαποστειρωμένων προϊόντων με αποστειρωμένη συσκευασία και η τοποθέτηση του προϊόντος στη συσκευασία εντός άσηπτου περιβάλλοντος με σκοπό την πρόληψη της αναμόλυνσης. Η αποστείρωση συνεπάγεται την εξαφάνιση των μικροοργανισμών, που θα μπορούσαν να προκαλέσουν αργότερα την αλλοίωση του προϊόντος(20). Εξασφαλίζοντας την αποστείρωση, η ασηπτική πλήρωση ρευστών προϊόντων παρατείνει σημαντικά τη διάρκεια αποθήκευσης του προϊόντος. Η ασηπτική πλήρωση μπορεί να πραγματοποιηθεί με διάφορες συσκευασίες: γυάλινες φιάλες, χάρτινα κουτιά, φιάλες ΡΕΤ και ΗDPE. Τα χάρτινα κουτιά είναι το βασικό υλικό συσκευασίας που χρησιμοποιείται για ασηπτική πλήρωση κατέχοντας δεσπόζουσα θέση στην αγορά. (47) Η ασηπτική πλήρωση χρησιμοποιείται κυρίως για τα λεγόμενα "ευαίσθητα" προϊόντα, συγκεκριμένα χυμούς (ή βασισμένα σε χυμούς ποτά) και ρευστά γαλακτοκομικά προϊόντα. Οι χυμοί και τα γαλακτοκομικά προϊόντα μπορούν επίσης να συσκευάζονται υπό μη άσηπτες συνθήκες, περίπτωση κατά την οποία απαιτείται διανομή εντός ψυκτικών θαλάμων. Τα περισσότερα άλλα προϊόντα συσκευάζονται υπό μη άσηπτες συνθήκες χωρίς να χρειάζεται διανομή υπό ψύξη. (48) Οι χυμοί και τα ρευστά γαλακτοκομικά προϊόντα διαφέρουν από μία σημαντική άποψη: οι χυμοί είναι προϊόντα υψηλής οξύτητας ενώ τα ρευστά γαλακτοκομικά προϊόντα είναι προϊόντα χαμηλής οξύτητας. Τα προϊόντα χαμηλής οξύτητας απαιτούν αυστηρότερες άσηπτες συνθήκες. Αντίθετα προς τα προϊόντα υψηλής οξύτητας, στην περίπτωση των ρευστών γαλακτοκομικών προϊόντων χαμηλής οξύτητας, οιαδήποτε μη αποστείρωση οδηγεί στην παρουσία παθογόνων, που είναι επιβλαβή για την υγεία των καταναλωτών. Συνεπώς, η χρήση βιώσιμης άσηπτης διαδικασίας είναι ύψιστης σημασίας για τα ρευστά γαλακτοκομικά προϊόντα. (49) Η Επιτροπή εξέτασε τη δυνατότητα υποκατάστασης μεταξύ ασηπτικής και μη ασηπτικής συσκευασίας σε προηγούμενες αποφάσεις(21) και κατέληξε στο συμπέρασμα ότι η ασηπτική συσκευασία συνιστά ξεχωριστή αγορά προϊόντος. Η διάκριση αυτή επιβεβαιώθηκε από το Πρωτοδικείο και το Δικαστήριο(22). (50) Η προηγούμενη εκτίμηση της Επιτροπής εξακολουθεί να ισχύει και επιβεβαιώθηκε από την έρευνα αγοράς στην παρούσα υπόθεση. Συσκευασμένα υπό άσηπτες συνθήκες προϊόντα έχουν κατά πολύ μεγαλύτερη διάρκεια αποθήκευσης από προϊόντα συσκευασμένα υπό μη άσηπτες συνθήκες και ικανοποιούν διαφορετικές ανάγκες. Τυπικά, το γάλα σε ασηπτική συσκευασία έχει διάρκεια έξι μηνών, ενώ το γάλα σε μη ασηπτική συσκευασία έχει διάρκεια μικρότερη του ενός μηνός. Η διανομή είναι διαφορετική (διανομή σε θερμοκρασία περιβάλλοντος/υπό ψύξη), η γεύση επηρεάζεται σε σημαντικό βαθμό πράγμα που καθιστά τα προϊόντα σχεδόν μη ανταλλάξιμα από την πλευρά του πελάτη και η ελαστικότητα της ζήτησης είναι πολύ χαμηλή. Επιπλέον, δεν υπάρχει δυνατότητα υποκατάστασης από την πλευρά της προσφοράς (οι μηχανές ασηπτικής και μη ασηπτικής πληρώσεως χρησιμοποιούν πολύ διαφορετική τεχνολογία) και δεν είναι σε θέση όλοι οι προμηθευτές να παράγουν αμφότερους τους τύπους μηχανών, εφόσον η τεχνολογία ασηπτικής συσκευασίας είναι πολύ πιο πολύπλοκη. (51) Στο επίπεδο του εξοπλισμού (μηχανές συσκευασίας σε χάρτινα κουτιά ή μηχανές πληρώσεως ΡΕΤ), η διάκριση μεταξύ ασηπτικής και μη ασηπτικής συσκευασίας έχει επίσης επιβεβαιωθεί από την έρευνα αγοράς. Όλοι οι συμμετέχοντες στην αγορά απάντησαν ότι δεν υπάρχει υποκατάσταση μεταξύ ασηπτικής και μη ασηπτικής πληρώσεως. Η άποψη αυτή δεν αμφισβητήθηκε από τα μέρη. Συνεπώς, συνάγεται ότι είναι λογικός ο κατακερματισμός της αγοράς σε συστήματα ασηπτικής και μη ασηπτικής συσκευασίας. 2.3. Συστήματα συσκευασίας που χρησιμοποιούν ΡΕΤ και συστήματα συσκευασίας που χρησιμοποιούν άλλα υλικά (52) Το κοινοποιούν μέρος υποστηρίζει ότι συστήματα συσκευασίας που χρησιμοποιούν διαφορετικά υλικά, ιδίως τα συστήματα συσκευασίας σε χάρτινα κουτιά και τα συστήματα συσκευασίας σε ΡΕΤ, αποτελούν ξεχωριστές αγορές προϊόντος για τους σκοπούς της ανάλυσης της νομοθεσίας περί ανταγωνισμού. Η Tetra υποστηρίζει ότι κανένας προμηθευτής εξοπλισμού ΡΕΤ δεν έχει την ισχύ να επηρεάζει την επιλογή μιας εταιρείας παραγωγής ποτών μεταξύ συσκευασίας σε χάρτινα κουτιά και συσκευασίας σε ΡΕΤ. Η Tetra διατυπώνει εν προκειμένω την ακόλουθη αιτιολογία που βασίζεται σε δύο κύρια επιχειρήματα: i) ελάχιστη αλληλεπικάλυψη: το ΡΕΤ και τα χάρτινα κουτιά χρησιμοποιούνται για διαφορετικά τελικά προϊόντα με ελάχιστα κοινά προϊόντα και η χρήση του ΡΕΤ στα κοινά προϊόντα είναι περιορισμένη και δεν πρόκειται να αυξηθεί στο μέλλον· ii) δεν υπάρχουν περιορισμοί τιμολόγησης: ακόμα και με αλληλεπικάλυψη του κοινού προϊόντος και μελλοντική ανάπτυξη, τα συστήματα συσκευασίας σε ΡΕΤ και σε χάρτινα κουτιά αποτελούν διακεκριμένες αγορές προϊόντος και η τιμολόγηση του ενός δεν περιορίζει την τιμολόγηση του άλλου. Αυτό οφείλεται στο γεγονός ότι η βασική κινητήρια δύναμη για την επιλογή των συστημάτων συσκευασίας είναι η διαφοροποίηση της εμπορίας του τελικού προϊόντος, το σχήμα, η προβολή στην αγορά, η καταναλωτική ομάδα - στόχος κ.λπ. (53) Η Επιτροπή συμφωνεί ότι τα συστήματα συσκευασίας που χρησιμοποιούν διάφορα υλικά για παράδειγμα το γυαλί και το μέταλλο αποτελούν διακεκριμένες σχετικές αγορές προϊόντος για την ανάλυση της νομοθεσίας περί ανταγωνισμού και ότι, συνεπώς, τα συστήματα συσκευασίας ΡΕΤ ανήκουν σε μια διακεκριμένη αγορά προϊόντος, καθώς η επιλογή κάθε υλικού συσκευασίας καθοδηγείται πρωτίστως από εκτιμήσεις εμπορίας. Όμως, η Επιτροπή δεν συμφωνεί ότι τα χάρτινα κουτιά και το ΡΕΤ δεν μοιράζονται κοινά τμήματα προϊόντος και ότι μπορεί να μην υπάρχει αλληλεπίδραση μεταξύ των δύο. Όπως εξηγείται παρακάτω στο τμήμα IV.3.3 για την ανάπτυξη του ΡΕΤ, η Επιτροπή θεωρεί ότι το ΡΕΤ θα αναπτυχθεί ταχέως στα ίδια τμήματα τελικής χρήσης όπως τα χάρτινα κουτιά. Δεδομένου ότι τα μέρη έχουν σημαντικές δραστηριότητες στους τομείς των χάρτινων κουτιών και του ΡΕΤ (η Tetra κατέχει δεσπόζουσα θέση στη συσκευασία σε χάρτινα κουτιά και η Sidel ηγετική θέση στον εξοπλισμό συσκευασίας σε ΡΕΤ), η Επιτροπή αποφάσισε να εξετάσει διεξοδικότερα την αλληλεπίδραση μεταξύ χάρτινων κουτιών και ΡΕΤ, καθώς και τη μελλοντική ανάπτυξη του ΡΕΤ στα παραδοσιακά τμήματα τελικής χρήσης των χάρτινων κουτιών. 3. ΑΛΛΗΛΕΠΙΔΡΑΣΗ PET ΚΑΙ ΧΑΡΤΙΝΩΝ ΚΟΥΤΙΩΝ (54) Η έρευνα της Επιτροπής έδειξε ότι ο ισχυρισμός του κοινοποιούντος μέρους ότι υπάρχουν ελάχιστες αλληλεπικαλύψεις μεταξύ της πελατειακής βάσης του ΡΕΤ και της πελατειακής βάσης των χάρτινων κουτιών δεν είναι ορθός. 3.1. Αλληλεπικάλυψη τμημάτων του τελικού προϊόντος (55) Το ΡΕT και τα χάρτινα κουτιά χρησιμοποιούνται εκ παραδόσεως για τη συσκευασία διάφορων ποτών. Αυτό οφείλεται κυρίως στα διαφορετικά υλικά χαρακτηριστικά αυτών των λύσεων συσκευασίας. Τα χάρτινα κουτιά είναι αδιαφανή και ως εκ τούτου κατάλληλα για ευαίσθητα στο οξυγόνο και το φως προϊόντα αλλά δεν έχουν αντοχή στην προσθήκη CO2. Το ΡΕΤ είναι διαφανές και έχει αντοχή στην προσθήκη CO2 αλλά εκ παραδόσεως είναι λιγότερο κατάλληλο για ευαίσθητα στο οξυγόνο και το φως ευαίσθητα προϊόντα. Αποτέλεσμα αυτού, τα χάρτινα κουτιά χρησιμοποιούνται κυρίως για ΡΓΠ (κυρίως άσπρο γάλα) και χυμούς ενώ το ΡΕΤ χρησιμοποιείται κυρίως για τα νερά (μη ανθρακούχα και μεταλλικά) και τα ΑΜΑΠ(23). (56) Αυτό προκύπτει από τους πίνακες 1 και 2 παρακάτω(24) που δείχνουν τα σημαντικότερα ποτά που συσκευάζονται σε χάρτινα κουτιά και ΡΕΤ, αντιστοίχως. Τα προϊόντα που συσκευάζονται και σε χάρτινα κουτιά και σε ΡΕΤ αναγράφονται με μαύρα στοιχεία. Πίνακας 1 Προϊόντα συσκευασμένα σε χάρτινα κουτιά στον ΕΟΧ το 1999 ΘΕΣΗ ΠΙΝΑΚΑ Πίνακας 2 Προϊόντα συσκευασμένα σε PET στον ΕΟΧ το 1999 ΘΕΣΗ ΠΙΝΑΚΑ (57) Από τους πίνακες 1 και 2 καθίσταται σαφές ότι το ΡΕΤ είναι κατάλληλο υλικό για τη συσκευασία όλων των προϊόντων που εκ παραδόσεως συσκευάζονται σε χάρτινα κουτιά. Συνεπώς, το ΡΕΤ εξεταζόμενο από την προοπτική του τομέα των χάρτινων κουτιών μπορεί να αποτελέσει δυνητικά εναλλακτικό ανταγωνιστικό υλικό για ολόκληρο το φάσμα των συσκευασμένων σε χάρτινα κουτιά προϊόντων. (58) Τα βασικά κοινά τμήματα προϊόντος τελικής χρήσης για τα οποία τόσο το χαρτόνι όσο και το ΡΕΤ ενδείκνυνται ως υλικά συσκευασίας είναι τα ΡΓΠ, οι χυμοί, τα ΠΦΑ και τα ροφήματα τσαγιού/καφέ τα λεγόμενα "ευαίσθητα" ποτά(25). Αυτή η τυποποιημένη κατηγοριοποίηση χρησιμοποιείται ευρέως σε αναλύσεις του κλάδου, ανεξάρτητες μελέτες και ίδια υλικά της Sidel(26). Τα προϊόντα αυτά καλύπτουν σχεδόν το σύνολο των προϊόντων που συσκευάζονται σε χάρτινα κουτιά και αντιπροσωπεύουν σήμερα περίπου το 40 % του όγκου όλων των μη αλκοολούχων ποτών [νερά, ΑΜΑΠ, ΡΓΠ, χυμοί, ΠΦΑ και ροφήματα τσαγιού/καφέ (συμπεριλαμβανομένων αναψυκτικών για αθλητικές δραστηριότητες)]. Όλα αυτά μπορούν και συσκευάζονται σήμερα και σε ΡΕΤ. Επιπλέον, αυτές οι τέσσερις κατηγορίες είναι παρεμφερείς ως προς το ότι είναι όλα "ευαίσθητα" προϊόντα συσκευασμένα υπό άσηπτες ή μη συνθήκες αλλά διακρίνονται επίσης μεταξύ τους ως προς το ότι για κάθε κατηγορία τα ειδικά χαρακτηριστικά του προϊόντος υπαγορεύουν ελαφρώς διαφορετικές λύσεις συσκευασίας (οι χυμοί έχουν υψηλή οξύτητα ενώ τα ΡΓΠ χαμηλή, τα ΠΦΑ και το ice tea δεν χρειάζονται τον ίδιο βαθμό φραγμού οξυγόνο με τους χυμούς). 3.2. Η παρούσα χρήση PET στα κοινά τμήματα προϊόντος (59) Το κοινοποιούν μέρος υποστηρίζει ότι, ακόμα και στα τμήματα προϊόντος που είναι κοινά για τη συσκευασία σε χάρτινα κουτιά και ΡΕΤ, η χρήση του ΡΕΤ είναι πολύ περιορισμένη και δεν θα αυξηθεί σημαντικά στο μέλλον. Ο λόγος οφείλεται κυρίως στις τεχνικές δυσχέρειες της ανάπτυξης φωτοφραγής για το άσηπτο γάλα χαμηλής οξύτητας που να είναι επαρκής για την προστασία του γάλακτος από το φως και ταυτόχρονα να προσφέρει μία λύση συσκευασίας αποτελεσματικού κόστους. Έτσι, σύμφωνα με την Tetra, μπορεί να αγνοηθεί η παρουσία του ΡΕΤ στα κοινά τμήματα προϊόντος. (60) Η ανάλυση της Επιτροπής δεν υποστηρίζει την άποψη του κοινοποιούντος μέρους. Είναι αλήθεια ότι το ΡΕΤ δεν έχει ακόμα διεισδύσει σημαντικά στα βασικά προϊόντα συσκευασίας σε χάρτινα κουτιά (ΡΓΠ και χυμοί), κυρίως λόγω των ιστορικών τεχνικών περιορισμών του ΡΕΤ, που, μέχρι σήμερα, το καθιστούσαν ένα ατελές υλικό ιδίως για την άσηπτη πλήρωση. Ωστόσο, η έρευνα της Επιτροπής έδειξε ότι τα μέρη, οι ανταγωνιστές τους και τρίτοι συμπεριλαμβανομένων των μεγαλύτερων χημικών εταιρειών πραγματοποιούν σημαντικές επενδύσεις στην έρευνα για μια τεχνολογία φραγμού που θα επιτρέψει στο άσηπτο γάλα και τους άσηπτους χυμούς να συσκευάζονται σε ΡΕΤ υπό κατάλληλες τεχνικές και οικονομικές συνθήκες. Σύμφωνα με τους συμμετέχοντες στην αγορά, οι πρόσφατες και οι μελλοντικές βελτιώσεις στην τεχνολογία φραγμού καθώς και στις τεχνολογίες ασηπτικής συσκευασίας σε ΡΕΤ θα αλλάξουν την παρούσα κατάσταση. (61) Επιπλέον, ας σημειωθεί ότι ήδη σήμερα είναι εφικτή η συσκευασία και η εμπορική πώληση σε φιάλες ΡΕΤ του νωπού γάλακτος, του αρωματισμένου γάλακτος, του ice tea, φρέσκων χυμών, χυμών μακράς διαρκείας (πλήρωση εν θερμώ), αρωματισμένων με φρούτα ποτών και αναψυκτικών για αθλητικές δραστηριότητες. Τα δύο τμήματα που παρουσιάζουν προς το παρόν τεχνικά προβλήματα όσον αφορά τη χρήση του ΡΕΤ είναι οι άσηπτοι χυμοί και το άσηπτο άσπρο γάλα (UHT). (62) Για παράδειγμα, τα ακόλουθα επώνυμα προϊόντα με τα οποία πολλοί καταναλωτές είναι εξοικειωμένοι πρωτοεμφανίστηκαν συσκευασμένα σε ΡΕΤ, έχοντας εν μέρει μεταστραφεί από την πιο παραδοσιακή συσκευασία σε χάρτινα κουτιά. Ρευστά γαλακτοκομικά προϊόντα Campina - Stassano (Κάτω Χώρες, Bέλγιο), Parmalat (Ιταλία), Granarolo (Ιταλία) Χυμοί και νέκταρ φρούτων Χυμοί Del Monte (Ηνωμένο Βασίλειο), Pepsi Cola - χυμοί Tropicana (Ηνωμένο Βασίλειο), Coca Cola - Minute Maid (Bέλγιο), Gerber - Ocean Spray (Ηνωμένο Βασίλειο), Conserve Italia - Carioga/Derby/Jolly (Ιταλία), Parmalat - Santal (Ιταλία). Ποτά από φρούτα ή αρωματισμένα (ΠΦΑ) Schweppes - Oasis (Γαλλία, Ιταλία), Sunkist (Bέλγιο), Parmalat - Santa (Ιταλία), Glaxo - Ribena (Ηνωμένο Βασίλειο) Ice tea Liptons - Ice tea (Bέλγιο) Liptonice (Γερμανία, Ιταλία) (63) Στη διάρκεια της έρευνας, η Tetra ζήτησε από την Canadean, μία εταιρεία συμβούλων στον κλάδο ποτών, να εκπονήσει μελέτη για την προηγούμενη και τη μελλοντική χρήση του ΡΕΤ στα κοινά τμήματα προϊόντος, ήτοι τα "ευαίσθητα" προϊόντα, στη Δυτική Ευρώπη. (64) Η μελέτη επιβεβαιώνει ότι το ΡΕΤ χρησιμοποιείται ήδη σε όλα τα κοινά τμήματα προϊόντος, σε περιορισμένο βαθμό στα τμήματα ΡΓΠ και χυμών και σε μεγαλύτερο βαθμό στα τμήματα ΠΦΑ και τσαγιών. (65) Σύμφωνα με τα στοιχεία της Canadean που προσκόμισε η Tetra(27), το 2000, τα βασικά προϊόντα ήσαν συσκευασμένα σε χάρτινα κουτιά, ενώ το ΡΕΤ αντιπροσώπευε μόλις το 0,5 % της συσκευασίας ρευστών γαλακτοκομικών προϊόντων (χάρτινα κουτιά 70 %, HDPE 17 %, γυάλινες φιάλες 7 %, μεταλλικά κουτιά 1 %, άλλα υλικά συσκευασίας 5 %). Το ίδιο έτος, το ΡΕΤ αντιπροσώπευε μόλις το 0,5 % της συσκευασίας χυμών (χάρτινα κουτιά 65 %, γυάλινες φιάλες περίπου 31 %, HDPE 2 %, μεταλλικά κουτιά 1 %). (66) Η Canadean κατέληξε στο συμπέρασμα ότι για την περίοδο 1993-2000 η αγορά ΡΓΠ ήταν στατική, ότι η ανάπτυξη του ΗDPE επιβραδύνθηκε από τις πωλήσεις χάρτινων κουτιών και ότι το ΡΕΤ είχε μόλις οριακή επίπτωση και κυρίως στο γυαλί. Όσον αφορά τους χυμούς και το νέκταρ φρούτων, οι πωλήσεις χάρτινων κουτιών αυξήθηκαν παρά τα οφέλη για το ΡΕΤ και το ΗDPE εμφανώς εις βάρος του γυαλιού. Η ανάπτυξη της αγοράς την περίοδο 1993-2000 αφορούσε σχεδόν εξ ολοκλήρου τον τομέα χάρτινων κουτιών. Πίνακας 3 Συνδυασμός συσκευασιών για ΡΓΠ και χυμούς και νέκταρ φρούτων το 2000((Η μελέτη της Canadean υποβλήθηκε στην Επιτροπή στις 24 Αυγούστου 2001.)) ΘΕΣΗ ΠΙΝΑΚΑ (67) Σύμφωνα με την Tetra, 30,7 δισεκατ. λίτρα ΡΓΠ παρήχθησαν στην Κοινότητα το 2000, εκ των οποίων περίπου 50 % ήσαν μη άσηπτα και 50 % άσηπτα. Το αρωματισμένο γάλα αντιπροσώπευε 2,7 δισεκατ. λίτρα. Η χρήση του ΡΕΤ ήταν κυρίως μη ασηπτική και υπερέβαινε το 60 % κατ' όγκο. (68) Όσον αφορά τους χυμούς, η Tetra εκτίμησε ότι 9 δισεκατ. λίτρα παρήχθησαν στην Κοινότητα το 2000, εκ των οποίων λιγότερο από 10 % ήσαν υπό ψύξη (μη άσηπτα). Άνω του 80 % της χρήσης του ΡΕΤ ήταν στο τμήμα των χυμών σε θερμοκρασία περιβάλλοντος. (69) Η εικόνα που έδωσε η Canadean, είναι ήδη σήμερα πολύ διαφορετική για τα τμήματα των ΠΦΑ και τα ροφήματα τσαγιού/καφέ που δεν απαιτούν τις ίδιες ιδιότητες φραγμού με τα ΡΓΠ και τους χυμούς. Το ΡΕΤ έχει ήδη διεισδύσει σημαντικά σε αυτά τα τμήματα. (70) Το 2000, στο τμήμα των ΠΦΑ, το ΡΕΤ αντιπροσώπευε το 20 % (χάρτινα κουτιά 42 %). Αναμένεται να αυξηθεί περίπου σε 22 % μέχρι το 2005 (χάρτινα κουτιά 37 %). Στο τμήμα των ροφημάτων τσαγιού/καφέ το ΡΕΤ αντιπροσώπευε το 25 % το 2000 (χάρτινα κουτιά 53 %) και η Canadean αναμένει να υπερβεί το 30 % μέχρι το 2005 (χάρτινα κουτιά 46 %). Η Canadean καταλήγει στο συμπέρασμα ότι για την περίοδο 1993-2000 η αγορά αναπτύχθηκε κυρίως όσον αφορά το πλαστικό καίτοι το γυαλί σημειώνει σημαντική πρόοδο. Το ΡΕΤ και το ΗDPE περιορίστηκαν από τις πωλήσεις χάρτινων κουτιών. Όσον αφορά τα ροφήματα τσαγιού/ καφέ, τα χάρτινα κουτιά κάλυψαν το μεγαλύτερο μέρος της αύξησης αλλά το ΡΕΤ μετατόπισε την υπάρχουσα ζήτηση χάρτινων κουτιών. Για την περίοδο 2001-2005, ο αντίκτυπος του ΡΕΤ αναμένεται να απειλήσει τον τομέα των χάρτινων κουτιών για αμφότερες τις ομάδες προϊόντων. Πίνακας 4 Συνδυασμός συσκευασιών για μη ανθρακούχα ποτά από φρούτα ή αρωματισμένα, ice tea και καφέ το 2000((Η μελέτη της Canadean υποβλήθηκε στην Επιτροπή στις 24 Αυγούστου 2001.)) ΘΕΣΗ ΠΙΝΑΚΑ (71) Σύμφωνα με την Tetra, 2,7 λίτρα ΠΦΑ παρήχθησαν στην Κοινότητα το 2000 εκ των οποίων άνω του 95 % ήσαν ποτά σε θερμοκρασία περιβάλλοντος. Η χρήση του ΡΕΤ ήταν κυρίως για ποτά σε θερμοκρασία περιβάλλοντος και κάλυψε άνω του 95 % κατ' όγκο. Για τα ροφήματα τσαγιού/καφέ, 2,3 δισεκατ. (συμπεριλαμβανομένων των αναψυκτικών για αθλητικές δραστηριότητες) παρήχθησαν στην Κοινότητα το 2000. 3.3. Ανάπτυξη του PET στα κοινά τμήματα προϊόντος (72) Σύμφωνα με την Tetra, η χρήση του ΡΕΤ για ΡΓΠ και χυμούς δεν θα αυξηθεί σε σημαντικό βαθμό την επόμενη πενταετία. Η Tetra αναγνωρίζει ότι το ΡΕΤ μπορεί και χρησιμοποιείται σήμερα επιτυχώς για τη συσκευασία ΠΦΑ και ροφημάτων τσαγιού/καφέ. 3.3.1. Τεχνολογικές εκτιμήσεις (73) Το κοινοποιούν μέρος υποστηρίζει ότι το ΡΕΤ δεν θα αυξηθεί λόγω τεχνικών περιορισμών. (74) Όσον αφορά τα ΡΓΠ, η Tetra υποστηρίζει(28) ότι η φωτοφραγή είναι πολύ σημαντική. Η έκθεση στο φως οδηγεί σε αλλοίωση των βιταμινών και σχηματισμό οσμών λόγω της έκθεσης στο φως. Ο βαθμός αλλοίωσης της ποιότητας του γάλακτος εξαρτάται από το χρόνο και την ένταση της έκθεσης στο φως. Οι περιορισμοί αυτοί ισχύουν μόνο για το άσπρο γάλα UHT. H Tetra δέχεται ότι υπάρχουν τεχνικές λύσεις φωτοφραγής για το ΡΕΤ. Αυτό μπορεί να επιτευχθεί με ενδιάμεση σκοτεινόχρωμη στοιβάδα ή κάλυψη των φιαλών με μανδύα που περιλαμβάνει σκοτεινόχρωμη στοιβάδα. Όλες αυτές οι λύσεις είναι σήμερα τεχνικά εφικτές. Ωστόσο, σύμφωνα με το κοινοποιούν μέρος, συνεπάγονται υψηλό κόστος και πολύπλοκη τεχνολογία κατασκευής, επίταση των ζητημάτων ανακύκλωσης και κατάργηση της διαφάνειας της φιάλης που είναι ένα από τα σημαντικότερα πλεονεκτήματα των φιαλών ΡΕΤ. Επιπλέον, η τεχνολογία ασηπτικής πληρώσεως ΡΕΤ για προϊόντα χαμηλής οξύτητας (τα ΡΓΠ είναι προϊόντα χαμηλής οξύτητας) δεν έχει αναπτυχθεί επαρκώς. Η Tetra υποστηρίζει ότι καμία μηχανή ασηπτικής πληρώσεως ΡΕΤ δεν έχει αποδειχθεί βιώσιμη για τη συσκευασία προϊόντων χαμηλής οξύτητας ούτε και έχει εγκριθεί από τον FDA (ομοσπονδιακός οργανισμός φαρμάκων των ΗΠΑ). Ωστόσο, η Tetra αναγνωρίζει ότι ορισμένοι παραγωγοί μηχανών πληρώσεως, συμπεριλαμβανομένης της Sidel, διαθέτουν πλατφόρμες ασηπτικής πληρώσεως που καταρχήν θεωρούνται κατάλληλες για τη συσκευασία ΡΓΠ. (75) Όσον αφορά τους χυμούς, η Tetra υποστηρίζει ότι απαιτείται φραγμός οξυγόνου. Οι χυμοί είναι ευαίσθητα στο οξυγόνο προϊόντα, πράγμα που μπορεί να επιφέρει απώλειες της βιταμίνης C και αλλαγές στο χρώμα και τη γεύση του προϊόντος. Η ευαισθησία των χυμών στο οξυγόνο ποικίλλει ανάλογα με τον τύπο των φρούτων. Οι πλέον ευαίσθητοι είναι οι χυμοί πορτοκαλιού και οι κοκκινόχρωμοι χυμοί (φραγκοστάφυλο, βακκίνιο, φράουλα). Σύμφωνα με την Tetra, υπάρχουν βιώσιμες τεχνολογίες φραγμού αλλά δεν έχουν αναπτυχθεί επαρκώς και παραμένουν δαπανηρές. Επιπλέον, η Tetra υποστηρίζει ότι η ασηπτική τεχνολογία για χυμούς έχει ορισμένους περιορισμούς. (76) Η έρευνα της Επιτροπής επιβεβαίωσε μόνον εν μέρει τους ισχυρισμούς της Tetra. Είναι αλήθεια ότι η ασηπτική τεχνολογία για την πλήρωση προϊόντων υψηλής οξύτητας βρίσκεται υπό ανάπτυξη. Είναι επίσης ορθό ότι το άσπρο γάλα UHT απαιτεί φωτοφραγή και ότι οι χυμοί απαιτούν φραγμό οξυγόνου. (77) Ωστόσο, η έρευνα της Επιτροπής έδειξε ότι αυτοί οι περιορισμοί δεν ισχύουν για μεγάλα τμήματα των σχετικών τμημάτων "ευαίσθητου" προϊόντος. Ειδικότερα, το νωπό γάλα (που αποτελεί το 40-50 % της συνολικής αγοράς γάλακτος στον ΕΟΧ) που διανέμεται σε αλυσίδα ψύξης δεν θέτει τα ίδια προβλήματα. Το νωπό γάλα μπορεί και συσκευάζεται ήδη επιτυχώς σε τυποποιημένο ΡΕΤ χωρίς ιδιότητες φραγμού. Ούτε και το αρωματισμένο άσηπτο γάλα θέτει ιδιαίτερα προβλήματα και σήμερα συσκευάζεται σε ΡΕΤ. (78) Η έρευνα της Επιτροπής έδειξε επίσης ότι οι τεχνικοί περιορισμοί που προβάλλει η Tetra (φωτοφραγή, προβλήματα ασηπτικής πληρώσεως και φραγμός οξυγόνου) έχουν ήδη αντιμετωπιστεί και ότι οι τεχνολογίες σύντομα θα βελτιωθούν. 3.3.1.1. Φωτοφραγή (79) Όσον αφορά τη φωτοφραγή, η Επιτροπή διαπίστωσε ότι είναι ήδη τεχνικά εφικτή η συσκευασία άσηπτου γάλακτος με τη χρήση πολυστρωματικών φραγμών. Η φιάλη έχει λευκή επίστρωση στο εξωτερικό, και συνήθως λευκή στοιβάδα στο εσωτερικό, έτσι ώστε να προστατεύει το γάλα από το φως. Αυτός ο τύπος συσκευασίας παρέχει κατάλληλη προστασία αλλά έχει δύο βασικά μειονεκτήματα. Πρώτον, είναι πολύ δαπανηρή, πράγμα που αποτελεί το λόγο για τον οποίο χρησιμοποιείται κυρίως μόνο για προϊόντα καλύτερης ποιότητας (όπως το βουτυρόγαλα) και, δεύτερον, εξακολουθεί να έχει κάποιους περιορισμούς στην ανακύκλωση. Παρά τους περιορισμούς αυτούς, μια μεγάλη ευρωπαϊκή γαλακτοκομική επιχείρηση έχει ήδη εισάγει φιάλη ΡΕΤ με φωτοφραγή για μεγάλες συσκευασίες γάλακτος υπό την εμπορική επωνυμία Stassano που κυκλοφορεί σε ολλανδικές υπεραγορές. (80) Ανεξάρτητη μελέτη που εκπόνησαν το πολυτεχνικό ινστιτούτο και το Πανεπιστήμιο της Βιρτζίνια (2001)(29) σύγκρινε τη διατήρηση του αρώματος στο γάλα μεγαλύτερης διάρκειας αποθήκευσης που είναι συσκευασμένο σε ΗDPE (ένα αναγνωρισμένο υλικό για τη συσκευασία γάλακτος UHT) και σε PET. Στη μελέτη σημειώνεται ότι "το ΡΕTE(30)έχει πολλά πλεονεκτήματα έναντι του ΗDPE στο οποίο συσκευάζεται συνήθως το γάλα. Έχει σημαντική μηχανική αντοχή και είναι ελαφρό, διάφανο και σχετικά αεροστεγές. Ένα άλλο πλεονέκτημα είναι ότι οι καταναλωτές μπορούν να βλέπουν το προϊόν, πράγμα που δεν ισχύει για το κεχρωσμένο ΗDPE. Στόχος της μελέτης ήταν να καθοριστεί κατά πόσον η ανάπτυξη ορισμένων οσμών και συναφών αρωματικών ενώσεων στο γάλα σχετιζόταν με το υλικό συσκευασίας)". Η μελέτη καταλήγει στο συμπέρασμα ότι "τα υλικά ΡΕΤΕ με καφετιά χρώση είναι πολύ αποτελεσματικά για την προστασία του αρώματος του γάλακτος έναντι της οξείδωσης. Η ενσωμάτωση παράγοντος δέσμευσης της υπεριώδους ακτινοβολίας επέφερε επίσης βελτιωμένη προστασία του αρώματος συγκριτικά προς το συνήθως χρησιμοποιούμενο υλικό ΗDPE αλλά ήταν λιγότερο αποτελεσματική από το πορτοκαλόχρουν ΡΕΤΕ. Οι ιδιότητες υψηλότερης αεροφραγής του ΡΕΤΕ σε συνδυασμό με την προστασία έναντι της οξείδωσης από το φως υποδηλώνουν ότι το πορτοκαλόχρουν ΡΕΤΕ ή το PETE-UV είναι αποτελεσματικά υλικά για τη συσκευασία γάλακτος μεγαλύτερης διάρκειας αποθήκευσης". 3.3.1.2. Ασηπτική τεχνολογία (81) Η Επιτροπή διαπίστωσε ότι η τεχνολογία ασηπτικής πληρώσεως ΡΕΤ υπάρχει ήδη τόσο για τα προϊόντα χαμηλής οξύτητας όσο και για τα προϊόντα υψηλής οξύτητας. Η Sidel επιβεβαίωσε ότι, καίτοι προς το παρόν δεν υπάρχει καμία λύση που να επιτρέπει στο ΡΕΤ να χρησιμοποιείται σε προσιτό κόστος για τη συσκευασία γάλακτος UHT, δεν υπάρχουν υπερισχύοντες τεχνικοί λόγοι για τους οποίους το ΡΕΤ δεν πρέπει να χρησιμοποιείται για το γάλα UHT, ενώ χρησιμοποιείται ήδη για το αρωματισμένο γάλα. (82) Τα μέρη δραστηριοποιούνται στον τομέα αυτό και μπορούν να προσφέρουν μηχανές ασηπτικής πληρώσεως ΡΕΤ για προϊόντα χαμηλής και υψηλής οξύτητας. Όσον αφορά τα προϊόντα χαμηλής οξύτητας, η Tetra υποστηρίζει ότι καμία μηχανή πληρώσεως δεν αποδείχθηκε βιώσιμη για την πλήρωση προϊόντων χαμηλής οξύτητας. Ωστόσο, η Tetra αναγνώρισε ότι ορισμένοι παραγωγοί μηχανών πληρώσεως έχουν πλατφόρμες ασηπτικής πληρώσεως που μπορούν να χρησιμοποιηθούν για την πλήρωση προϊόντων χαμηλής οξύτητας. Πράγματι, η Επιτροπή διαπίστωσε (και η Tetra αναγνώρισε) ότι η μηχανή πληρώσεως της Tetra, η RFA-40, χρησιμοποιήθηκε επιτυχώς στην Ασία για την πλήρωση προϊόντων χαμηλής οξύτητας, όπως το γαλακτούχο τσάι χαμηλής οξύτητας. Η πλήρωση αυτών των προϊόντων υπό άσηπτες συνθήκες είναι ευκολότερη από την αντίστοιχη των ΡΓΠ. Η Tetra(31) διερευνά συνεχώς το πεδίο για την εφαρμογή μιας βιώσιμης λύσης ασηπτικής πληρώσεως ΡΕΤ για τα ΡΓΠ. (83) Πράγματι, πολλές εταιρείες δραστηριοποιούνται στην προώθηση της χρήσης ΡΕΤ για ρευστά γαλακτοκομικά προϊόντα συμπεριλαμβανομένης της εξεύρεσης λύσεων για τη συσκευασία γάλακτος UHT. Σε ανεξάρτητη μελέτη αναφέρεται: "Υπάρχει ελάχιστη αμφιβολία ότι η ασηπτική συσκευασία σε πλαστικές φιάλες είναι σήμερα ένας από τους δυναμικότερους τομείς συσκευασίας ειδών διατροφής. Όχι μόνον ο αριθμός των εγκαταστάσεων θα συνεχίσει να κλιμακώνεται με ταχείς ρυθμούς αλλά και το πεδίο των προϊόντων θα συνεχίσει να αυξάνει. Εταιρείες όπως οι Sidel/Remy, Stork, Serac, Shibuya και TetraPak επιδιώκουν δυναμικά να επιτύχουν τις αναγκαίες τεχνικές αλλαγές ώστε να καταστεί δυνατή η συσκευασία ειδών διατροφής χαμηλής οξύτητας που δεν αλλοιώνονται κατά την αποθήκευση στα μέσα πληρώσεως που διαθέτουν. Αυτή η έκρηξη στη δραστηριότητα της αγοράς καθοδηγείται από την προτίμηση των καταναλωτών για τις πλαστικές φιάλες και τα οικονομικά πλεονεκτήματα της ασηπτικής συσκευασίας υπερτερούν εκείνων της πληρώσεως εν θερμώ ..."(32). (84) Επιπλέον, το γάλα μεγαλύτερης διάρκειας αποθήκευσης (ΜΔΑ) συσκευάζεται διαρκώς περισσότερο σε ΡΕΤ. Το γάλα ΜΔΑ είναι μη άσηπτο προϊόν σε θερμοκρασία διαφορετική από εκείνη του περιβάλλοντος που συσκευάζεται υπό υπερκαθαρές συνθήκες, πράγμα που εξασφαλίζει μεγαλύτερη διάρκεια αποθήκευσης (γύρω στις 30 ημέρες). Συνεπώς, το ΜΔΑ είναι μια ενδιάμεση λύση μεταξύ άσηπτου και νωπού γάλακτος. Η Sidel πώλησε [...]* μηχανές Combi SRU [...]* για τη συσκευασία αρωματισμένου γάλακτος ΜΔΑ (σοκολάτα Νesquick και γάλα αρωματισμένο με μπανάνα). Η εταιρεία Lehman Brothers ανέφερε ότι: "Ο αντίκτυπος ήταν διπλασιασμός της ταχύτητας παραγωγής σε σχέση με τα χρησιμοποιούμενα στο παρελθόν χάρτινα κουτιά, ευελιξία στο σχεδιασμό της συσκευασίας, βελτιωμένη αποδοτικότητα και μεγαλύτερη διάρκεια αποθήκευσης για μεγαλύτερη σειρά προϊόντων."(33). Η Επιτροπή γνωρίζει από τρίτους ότι το γάλα ΜΔΑ συσκευάζεται σήμερα σε ΡΕΤ σε ορισμένες ευρωπαϊκές χώρες. Στις Κάτω Χώρες, για παράδειγμα, το γάλα διάρκειας αποθήκευσης ενός μηνός συσκευάζεται σε καθαρό ΡΕΤ. (85) Όσον αφορά τους χυμούς, το ΡΕΤ μπορεί να χρησιμοποιηθεί για τους χυμούς μακράς διαρκείας που η πλήρωσή τους πραγματοποιείται υπό άσηπτες συνθήκες. Τέτοια προϊόντα διατίθενται ήδη στην αγορά (Minute Maid 1 λίτρου στη Γαλλία, Tropicana στο Ηνωμένο Βασίλειο και Sinaasappelsap στο Βέλγιο). Η τεχνολογία φραγμού είναι διαθέσιμη. Πράγματι η μηχανή Combi SRA που ανέπτυξε η Sidel προορίζεται για προϊόντα μεγαλύτερης διάρκειας αποθήκευσης που συσκευάζονται υπό άσηπτες συνθήκες (τσάι, αρωματισμένα νερά, ισοτονικά διαλύματα, χυμοί και πιθανόν γαλακτοκομικά προϊόντα με συσκευασία φραγμού υπεριώδους ακτινοβολίας). Η Sidel έχει ήδη πωλήσει [...]* μηχανές Combi SRA [...]* για τη συσκευασία άσηπτου τσαγιού και χυμού πορτοκαλιού. 3.3.1.3. Φραγμός οξυγόνου (86) Όσον αφορά τις τεχνολογίες φραγμού οξυγόνου, η Tetra δεν ισχυρίζεται ότι δεν υπάρχουν. Συμμετέχοντες στην αγορά επιβεβαίωσαν ότι με την υπάρχουσα τεχνολογία φραγμού το ΡΕΤ χρησιμοποιείται σήμερα για πολλούς τύπους "ευαίσθητων" προϊόντων όπως τα ΠΦΑ, τα ροφήματα τσαγιού και καφέ και ορισμένοι χυμοί και ΡΓΠ. Οι πλέον προβληματικοί τομείς χρήσης είναι οι φυσικοί χυμοί. (87) Η έρευνα της Επιτροπής έδειξε ότι θα υπάρχουν συνεχείς βελτιώσεις στην τεχνολογία φραγμού ΡΕΤ. Αυτό θα καταστήσει το ΡΕΤ ένα ακόμα πιο κατάλληλο υλικό για τη συσκευασία ΡΓΠ και χυμών. Η έρευνα έδειξε ότι οι περισσότερες εταιρείες που δραστηριοποιούνται στη συσκευασία σε ΡΕΤ παρέχουν ήδη λύσεις τεχνολογίας φραγμού. Πράγματι, τόσο η Tetra όσο και η Sidel έχουν αναπτύξει επιτυχείς τεχνολογίες φραγμού χρησιμοποιώντας επικαλύψεις πλάσματος. Η Επιτροπή διαπίστωσε ότι υπάρχουν περισσότερες από 20 εταιρείες που δραστηριοποιούνται σε αυτό τον τομέα με διάφορες λύσεις φραγμού. Η τεχνολογία με τις καλύτερες προοπτικές στο μέλλον είναι μια μονοστρωματική ρητίνη ΡΕΤ που περιλαμβάνει τις απαιτούμενες ιδιότητες φραγμού. Οι τεχνολογίες αυτές πιθανόν να διατεθούν σύντομα στο εμπόριο και να αλλάξουν ριζικά το τοπίο των φραγμών του ΡΕΤ. (88) Υπό το πρίσμα των προαναφερομένων, η Επιτροπή κατέληξε στο συμπέρασμα ότι τόσο η τεχνολογία ασηπτικής πληρώσεως όσο και η τεχνολογία φραγμού επιτρέπει σήμερα στο ΡΕΤ να χρησιμοποιείται για τη συσκευασία ΡΓΠ, χυμών, ΠΦΑ και ροφημάτων τσαγιού/καφέ και, επιπλέον, ότι αμφότερες οι τεχνολογίες θα συνεχίσουν να βελτιώνονται ταχέως και συνεχώς στο άμεσο μέλλον. 3.3.2. Θέματα κόστους (89) Το κοινοποιούν μέρος υποστήριξε ότι ένας από τους λόγους για τους οποίους το ΡΕΤ δεν θα αναπτυχθεί ταχέως στο μέλλον εις βάρος των χάρτινων κουτιών είναι το υψηλότερο κόστος του. Η Tetra εκπόνησε μια μελέτη κόστους, η οποία καταλήγει στο συμπέρασμα ότι το κόστος παραγωγής μιας φιάλης ΡΕΤ είναι σημαντικά υψηλότερο από το αντίστοιχο της συσκευασίας σε χάρτινο κουτί. Για ένα λίτρο άσηπτου χυμού, για παράδειγμα, το κόστος υπερέβη κατά 50 % το αντίστοιχο του ΡΕΤ, όπου το επιπλέον κόστος προκύπτει από αναλώσιμα λόγω της ανάγκης της ετικέτας και ενός βιδωτού πώματος, και από το υψηλότερο κόστος εξοπλισμού. Μεγάλο μέρος της διαφοράς του κόστους αποδόθηκε στη μέθοδο πληρώσεως/SBM. Παρεμφερή αποτελέσματα διαπιστώθηκαν σε μικρότερες συσκευασίες και μη ασηπτικές μεθόδους τόσο για τους χυμούς όσο και για το γάλα. (90) Στην έκθεση Warrick(34) διαπιστώθηκε ότι, για την ασηπτική συσκευασία, "το PET είναι σήμερα κατά 30-40 % ακριβότερο από το χαρτόνι" και αναφέρεται ότι για να είναι ανταγωνιστικό επί του συνολικού κόστους, η τιμή της συσκευασίας πρέπει να είναι 5-10 % χαμηλότερη από το κόστος του άσηπτου χάρτινου κουτιού, προκειμένου να αντισταθμιστεί το χαμηλότερο κόστος διανομής των συστημάτων συσκευασίας σε χάρτινα κουτιά. Η έκθεση αναφέρει ότι ακόμα και με μειωμένη τιμή των φιαλών με φραγμό λόγω του υψηλότερου όγκου παραγωγής, το κόστος παραμένει περίπου κατά 20 % υψηλότερο από το αντίστοιχο των χάρτινων κουτιών. Σε αυτή τη βάση, η έκθεση καταλήγει ότι "οιαδήποτε χρήση [φιαλών PET] θα περιοριστεί σε εξειδικευμένες αγορές ..."(35). Μεταξύ των βασικών δυνατοτήτων για τη συσκευασία άσηπτου γάλακτος είναι "πιθανή δυνατότητα για ένα προϊόν ΜΔΑ σε θερμοκρασία περιβάλλοντος - πλήρωση υπό άσηπτες συνθήκες σε μια φιάλη χωρίς φραγμό"(36). (91) Η Επιτροπή εξέτασε το βαθμό στον οποίο θα ήταν εφικτό, σήμερα και στο μέλλον, να προσφερθεί ΡΕΤ σε τιμή ανταγωνιστική με αυτή των χάρτινων κουτιών. (92) Η έρευνα αγοράς της Επιτροπής δεν παρείχε σαφή εικόνα του σχετικού κόστους των συστημάτων συσκευασίας σε ΡΕΤ και σε χάρτινα κουτιά. Ορισμένοι συμμετέχοντες στην αγορά ανέφεραν ότι για τις περισσότερες εφαρμογές, και ιδίως για προϊόντα που απαιτούν φραγμό, το ΡΕΤ είναι πιο δαπανηρό. Οι περισσότεροι από τους συμμετέχοντες, όμως, δεν ήσαν σε θέση να καθορίσουν τις ακριβείς διαφορές κόστους· για πολλούς, αυτό οφειλόταν στο ότι δεν είχαν εμπειρία σε αμφότερα τα υλικά. Ωστόσο, ορισμένοι τρίτοι (ιδίως οι έχοντες μεγαλύτερη εμπειρία στο ΡΕΤ) ενημέρωσαν την Επιτροπή ότι γι' αυτούς το ΡΕΤ είναι σήμερα φθηνότερο από τα χάρτινα κουτιά. Ένας παραγωγός ice tea ανέφερε ότι το σύνηθες κόστος ανά τιμή συσκευασίας για τυποποιημένο ΡΕΤ 1,5 λίτρου ήταν κατά 25 % φθηνότερο από το χάρτινο κουτί του ενός λίτρου. Ένας άλλος παραγωγός ice tea ανέφερε για τα ίδια προϊόντα ότι η τιμή ΡΕΤ ήταν κατά 33 % φθηνότερη από αυτή των χάρτινων κουτιών. Ένας γαλακτοπαραγωγός ανέλαβε την εκπόνηση μελέτης που συγκρίνει το κόστος χάρτινων κουτιών και ΡΕΤ για συσκευασία ενός λίτρου άσηπτου γάλακτος με βάση διάφορες τεχνολογίες και σχέδια, η οποία έδειξε σαφώς ότι το ΡΕΤ είναι φθηνότερο σε ορισμένες περιπτώσεις και υψηλά ανταγωνιστικό σε άλλες. Η μελέτη αυτή δεν επιβεβαίωσε τις μεγάλες διαφορές μεταξύ ΡΕΤ και χάρτινων κουτιών που ανέφερε το κοινοποιούν μέρος. (93) Η Tetra υποστήριξε επίσης ότι το κόστος συσκευασίας αντιπροσωπεύει μικρό ποσοστό (περίπου 10 %) του κόστους του τελικού προϊόντος. Συνεπώς, εν προκειμένω φαίνεται ότι δεν υπάρχει λόγος για τον οποίο οι μικρές διαφορές κόστους μεταξύ συστημάτων συσκευασίας σε ΡΕΤ και σε χάρτινα κουτιά θα έπρεπε να οδηγήσουν σε σημαντικές διαφορές τιμών του προϊόντος που πωλείται λιανικώς σε υπεραγορές. Ο λόγος για τον οποίο τα συσκευασμένα σε ΡΕΤ προϊόντα είναι ακριβότερα από τα συσκευασμένα σε χάρτινα κουτιά προϊόντα είναι επειδή οι εταιρείες παραγωγής ποτών τα διέθεταν αρχικά ως προϊόντα καλύτερης ποιότητας για άντληση υψηλότερων κερδών από αυτές τις γραμμές παραγωγής. Καθώς το ΡΕΤ καθιερώνεται στην αγορά, αναμένεται ότι μπορεί να απευθυνθεί και σε τμήματα προϊόντος εκτός αυτών του προϊόντος καλύτερης ποιότητας. Στην Ιταλία και την Αυστραλία όπου το ΡΕΤ για το νωπό γάλα έχει καθιερωθεί δεν υπάρχει σχεδόν καμία διαφορά τιμής μεταξύ του νωπού γάλακτος που είναι συσκευασμένο σε χάρτινα κουτιά και του νωπού γάλακτος που είναι συσκευασμένο σε ΡΕΤ. (94) Παράδειγμα πρόσφατης εισαγωγής του ΡΕΤ είναι η γαλακτοκομική επιχείρηση OLMA στην Τσεχική Δημοκρατία. Η OLMA ξεκίνησε πρόσφατα τη συσκευασία του νωπού γάλακτος και της πόσιμης γιαούρτης σε ΡΕΤ. Ανέφερε ότι "το κόστος της νέας φιάλης ΡΕΤ σε σύγκριση με ένα τυποποιημένο χάρτινο κουτί αγοράς είναι κατά 30-40 % [υψηλότερο], αλλά το γεγονός αυτό δεν έχει απολύτως καμία σημασία για το νέο σχεδιασμό της παραγωγής μας. Εάν καταφέρουμε να αυξήσουμε το μερίδιο μας στην αγορά νωπού γάλακτος από 3 σε 11 %, τότε το συνολικό κόστος που συνεπάγεται το σχέδιο θα καταστεί σχετικό"(37). Η εισαγωγή στην αγορά από την OLMA νωπού γάλακτος σε φιάλες ΡΕΤ υπήρξε κατά πολύ επιτυχέστερη της αναμενόμενης, "η τεράστια ζήτηση εκ μέρους εμπόρων λιανικής πώλησης και καταναλωτών για την ελκυστική, διάφανη και ελαφρά φιάλη" οδήγησε σύντομα στην ανάγκη μεγαλύτερης παραγωγικής ικανότητας. Η OLMA έδωσε παραγγελία για επιπλέον γραμμή παραγωγής ΡΕΤ στην Εlopak Plastic Systems(38). 3.3.2.1. Σύγκριση του κόστους του ΗDPE (95) Η Tetra χρησιμοποιεί επίσης επιχειρήματα σχετικά με το κόστος για να υποστηρίξει ότι το ΡΕΤ δεν θα αναπτυχθεί στην αγορά γάλακτος λόγω του υψηλότερου κόστους του συγκριτικά προς το ΗDPE. Η Tetra υποστηρίζει επίσης ότι το ΡΕΤ είναι κατά 10 % και πλέον ακριβότερο του ΗDPE. Στην απάντησή της η Tetra απαριθμεί τα πλεονεκτήματα του ΗDPE για την ασηπτική συσκευασία γαλακτοκομικών προϊόντων. Το ΗDPE έχει σημαντικά χαμηλότερο κόστος από το επεξεργασμένο με φραγμό ΡΕΤ, μηχανές ασηπτικής πληρώσεως για το ΗDPE ήδη υπάρχουν, το ΡΕΤ δεν μπορεί να έχει έκκεντρους λαιμούς ή λαβές όπως το ΗDPE, η μέθοδος αποστείρωσης για το ΗDPE είναι απλούστερη και λιγότερο ευαίσθητη απ' ό,τι για το ΡΕΤ και, τέλος, το χρωματισμένο ΡΕΤ δύσκολα ανακυκλώνεται. (96) Η μελέτη της PCI(39) εξέτασε επίσης τον τρόπο σύγκρισης του ΡΕΤ με το ΗDPE και διαπίστωσε ότι το ΡΕΤ προσφέρει την ίδια λειτουργία με το ΗDPE, αλλά με καλύτερη συνολική εμφάνιση. Οι διαφανείς φιάλες τονίζουν τη φρεσκάδα του προϊόντος και προσφέρουν ξεχωριστή ελκυστική εμφάνιση στις προθήκες. Η μελέτη αναφέρει ότι η διαφορά κόστους είναι περίπου 10 % για τη συσκευασία συνολικά. Αυτή η αλληλουχία ιδιοτήτων έστρεφε μέχρι σήμερα το ΡΕΤ σε ορισμένα μόνο μέρη της αγοράς γαλακτοκομικών προϊόντων όπου οι συγκεκριμένες ιδιότητες προσφέρουν σαφές πλεονέκτημα έναντι των εναλλακτικών λύσεων. Τα τμήματα αυτά περιλαμβάνουν το νωπό γάλα με καλύτερες ιδιότητες σε συσκευασίες μικρότερες του ενός λίτρου, γαλακτούχα ποτά τόσο σε οικογενειακή συσκευασία όσο και σε ατομική συσκευασία και γαλακτούχα ροφήματα για παιδιά σε ατομική συσκευασία(40). (97) Η έρευνα αγοράς της Επιτροπής επιβεβαίωσε την άποψη της PCI ότι το ΡΕΤ έχει πλεονεκτήματα εμπορίας έναντι του ΗDPE, ιδίως, όπου μπορεί να επιτευχθεί η προβολή. Στο βαθμό που τα πλεονεκτήματα εμπορίας υφίστανται, δεν υπάρχει κανένας λόγος για τον οποίο αυτό το ελαφρώς υψηλότερο κόστος του ΡΕΤ έναντι του ΗDPE μπορεί να παρεμποδίσει τις προοπτικές ανάπτυξης του ΡΕΤ. Πράγματι, το υψηλότερο κόστος του ΗDPE συγκριτικά προς τα χάρτινα κουτιά δεν ανέκοψε την ταχεία ανάπτυξη του ΗDPE εις βάρος των χάρτινων κουτιών στη Γαλλία. Στον ισχυρισμό της, της 3ης Οκτωβρίου 2001, η Tetra ανέφερε ένα παράδειγμα από τη γαλλική αγορά άσηπτου γάλακτος που δείχνει ότι το ΗDPE έχει κερδίσει σήμερα μερίδιο αγοράς που προσεγγίζει το 30 %. Το ΗDPE για ένα λίτρο άσηπτου γάλακτος ήταν κατά 20 % ακριβότερο από το διάτρητο χάρτινο κουτί. Παρ' όλη αυτή τη διαφορά κόστους το άσηπτο γάλα που είναι συσκευασμένο σε ΗDPE διείσδυσε επιτυχώς στη γαλλική αγορά γάλακτος εις βάρος των χάρτινων κουτιών. 3.3.2.2. Κόστος των επενδύσεων (98) Η Tetra εξέτασε το επίπεδο των επενδύσεων που απαιτούνται για την επίτευξη του είδους της ανάπτυξης του ΡΕΤ που εκτίμησε η Επιτροπή και το βρίσκει μη ρεαλιστικό. Η Tetra χρησιμοποιεί την αγορά γάλακτος στον ΕΟΧ ως παράδειγμα για τις απαιτούμενες επενδύσεις. Η Tetra υποστηρίζει ότι, προς το παρόν, υπάρχουν περίπου 4000 μηχανές πληρώσεως σε χάρτινα κουτιά εγκατεστημένες σε γαλακτοκομικές επιχειρήσεις σε ολόκληρο τον ΕΟΧ. Εάν το ΡΕΤ αντιπροσωπεύει το 50 % της συνολικής συσκευασίας γάλακτος μέχρι το 2005, αυτό σημαίνει ότι 2000 παραγωγικές γραμμές πληρώσεως σε χάρτινα κουτιά θα πρέπει να αντικατασταθούν εντός των προσεχών τριών ετών (εννέα έως δώδεκα μήνες ο απαιτούμενος χρόνος για να καταστεί η γραμμή παραγωγής λειτουργική). Καθώς οι παραγωγικές γραμμές πληρώσεως ΡΕΤ λειτουργούν κατά μέσον όρο κάπως ταχύτερα απ' ό,τι οι παραγωγικές γραμμές πληρώσεως σε χάρτινα κουτιά, αυτό σημαίνει ότι θα πρέπει να εγκατασταθούν γύρω στις 1500 παραγωγικές γραμμές πληρώσεως σε ΡΕΤ. Το μέσο κόστος για μια παραγωγική γραμμή πληρώσεως ΡΕΤ χαμηλής οξύτητας ανέρχεται σε 10 εκατ. ευρώ. Αυτό σημαίνει ότι οι συνολικές επενδύσεις που απαιτούνται για τις γαλακτοκομικές επιχειρήσεις του ΕΟΧ μόνο για την αντικατάσταση των παραγωγικών γραμμών συσκευασίας ανέρχονται σε 15 δισεκατ. ευρώ. Θα υπάρχει επιπλέον κόστος που θα προκύψει από μια τέτοια μεταστροφή, όπως το κόστος από την αλλαγή της αλυσίδας υλικοτεχνικής υποστήριξης και της στρατηγικής για την εμπορία. (99) Η Επιτροπή πιστεύει ότι η ανάλυση αυτή είναι εσφαλμένη από πολλές απόψεις. Πρώτον, η Επιτροπή δεν προβλέπει αύξηση κατά 50 % στην κοινοποίηση αιτιάσεων(41). Δεύτερον, οι παραγωγικές γραμμές πληρώσεως PET δεν θα αντικαταστήσουν μόνο τα χάρτινα κουτιά αλλά και τις γυάλινες φιάλες, τα μεταλλικά κουτιά και το ΗDPE. Τρίτον, καίτοι η κατανάλωση απλού άσπρου γάλακτος σε μεγαλύτερες συσκευασίες δεν αναμένεται να αυξηθεί σημαντικά, η κατανάλωση γάλακτος σε ατομικές συσκευασίες και αρωματισμένου γάλακτος, για παράδειγμα, αναμένεται να αυξηθεί ταχύτερα σύμφωνα με τη μελέτη της PCI. Συνεπώς, η παραγωγική ικανότητα τέτοιων προϊόντων δεν χρειάζεται κατ' ανάγκη να αντικαταστήσει την υπάρχουσα ικανότητα. Τέταρτον, οι επενδύσεις σε νέες γραμμές παραγωγής δεν φαίνεται να αποτρέπουν την ταχεία ανάπτυξη του ΡΕΤ στην Ιταλία όπου κατέχει μερίδιο 10,5 % της αγοράς νωπού γάλακτος εντός μόλις δύο ετών(42). Ακόμα και η Canadean(43) αναμένει ότι αυτή η ταχεία ανάπτυξη στην Ιταλία θα συνεχιστεί και εκτιμά ότι "στον τομέα των προϊόντων υπό ψύξη οι φιάλες ΡΕΤ μπορούν να φθάσουν σχεδόν το 23 % στην Ιταλία μέχρι το 2005". Ομοίως, στη Γαλλία όπου το ΗDPE έλαβε μερίδιο αγοράς από τα χάρτινα κουτιά, οι ταχείες επενδύσεις σε παραγωγικές γραμμές πληρώσεως ΗDPE για το άσηπτο γάλα επέτρεψαν στο ΗDPE να κατέχει γύρω στο 10 % αυτής της αγοράς εντός μόλις έξι ετών(44). Πέμπτον, η διάρκεια ζωής μιας μηχανής συσκευασίας σε χάρτινα κουτιά ανέρχεται σε δέκα έτη πράγμα που υποδηλώνει ότι κατά μέσον όρο αναμένεται ανανέωση κατά 10 % της υπάρχουσας ικανότητας παραγωγής κάθε χρόνο. Βάσει των στοιχείων που προσκόμισε η Tetra, αυτό υποδηλώνει ότι κάθε χρόνο θα αντικαθίστανται 400 μηχανές συσκευασίας σε χάρτινα κουτιά. Είναι σαφές ότι, εάν μόνο μέρος των πωλήσεων αυτών των μηχανών υποσκελιστούν από πωλήσεις ΡΕΤ, αυτό μπορεί να αντιπροσωπεύει σημαντική αύξηση της παραγωγικής ικανότητας ΡΕΤ. (100) Η Επιτροπή σημειώνει επίσης ότι το κόστος που ανέφερε η Tetra κατά τον υπολογισμό μιας μέσης παραγωγικής γραμμής πληρώσεως ΡΕΤ χαμηλής οξύτητας είναι σημαντικά υψηλότερο από το αναφερόμενο από τη Sidel(45) στις συγκρίσεις του κόστους των διάφορων παραγωγικών γραμμών πληρώσεως ΡΕΤ. Η Sidel θεωρεί ότι μια τυποποιημένη παραγωγική γραμμή ασηπτικής πληρώσεως (Alto) και μια παραγωγική γραμμή ασηπτικής πληρώσεως Combi κοστολογούνται αμφότερες γύρω στα [4-7 εκατ.] ευρώ* και όχι 10 εκατ. ευρώ όπως αναφέρει η Tetra. Το σχέδιο OLMA στην Τσεχική Δημοκρατία ήταν αξίας 2,7 εκατ. ευρώ και περιλαμβάνει μηχανές SBM, εγκαταστάσεις αποθήκευσης φιαλών και μηχανές πληρώσεως, το σύνολο των οποίων εγκαταστάθηκε εντός πέντε μηνών(46). 3.3.3. Θέματα εμπορίας (101) Η εμπορία, ένα από τα σημαντικότερα πλεονεκτήματα του ΡΕΤ, θα αποτελέσει καθοριστικής σημασίας παράγοντα για την ανάπτυξή του στα σχετικά τμήματα προϊόντος. Τα βασικά πλεονεκτήματα του ΡΕΤ είναι η στερεότητά του (συγκριτικά προς το χαρτόνι, το ΗDPE και το γυαλί), το μικρό βάρος (ιδίως συγκριτικά προς το γυαλί)· η διαφάνεια και η υαλώδης υφή του (αντίθετα προς το χαρτόνι, το ΗDPE και το μέταλλο). Το ΡΕΤ έχει δυνατότητα επαναπωματισμού/επανασφράγισης και είναι ιδανικό για κατανάλωση εν κινήσει (αντίθετα προς το χαρτόνι, το μέταλλο και σε κάποιο βαθμό το γυαλί και το ΗDPE). Τέλος, το ΡΕΤ έχει ευελιξία διαμόρφωσης στο σχεδιασμό (αντίθετα προς το χαρτόνι, το μέταλλο και το γυαλί). Τα βασικά μειονεκτήματα του ΡΕΤ είναι το κόστος του για εφαρμογές φραγμού και η χαμηλή φωτοφραγή. (102) Η έρευνα της Επιτροπής έδειξε ότι οι εταιρείες παραγωγής ποτών, οι υπεραγορές και οι καταναλωτές υιοθετούν ένθερμα το ΡΕΤ λόγω αυτών των πλεονεκτημάτων. Η Tetra δεν αμφισβητεί το γεγονός ότι το ΡΕΤ είναι ένα πολύ ελκυστικό υλικό συσκευασίας. Ωστόσο, ισχυρίζεται ότι το ΡΕΤ χάνει το σημαντικό πλεονέκτημά του, τη διαφάνεια, όταν απαιτείται φωτοφραγή ιδίως όσον αφορά το γάλα UHT που απαιτεί αδιαφανή φιάλη. Στην περίπτωση αυτή, η Tetra ισχυρίζεται ότι το ΡΕΤ δεν έχει πλεονέκτημα εμπορίας συγκριτικά προς το ΗDPE. Η Επιτροπή διαπίστωσε, όμως, ότι αδιαφανείς φιάλες ΡΕΤ υπάρχουν στην αγορά του ΕΟΧ και θεωρούνται επιτυχείς από τους καταναλωτές. Σε ορισμένες περιπτώσεις, η μερική διαφάνεια μπορεί να επιτευχθεί καλύπτοντας τη φιάλη με ημιδιαφανή μεμβράνη. Μια ανεξάρτητη εταιρεία ερευνών, η PCI(47), εξηγεί ότι το αρωματισμένο γάλα μακράς διαρκείας συσκευάζεται ήδη επιτυχώς σε ΡΕΤ χρησιμοποιώντας αυτή τη μέθοδο. "Η φιάλη ΡΕΤ για το Νesquick είναι σήμερα, από πολλές απόψεις, μία υπερσύγχρονη φιάλη. Επιτυγχάνει διάρκεια αποθήκευσης 60-90 ημερών συνδυάζοντας: άμεση τροφοδότηση από μηχανή διαμόρφωσης σε μηχανή ασηπτικής πληρώσεως· η φιάλη έχει πώμα από φύλλο μετάλλου για τη βελτίωση του φραγμού· η αλλοίωση από την υπεριώδη ακτινοβολία ελέγχεται με τη χρήση συρρικνούμενου μανδύα PETG και η συσκευασία διανέμεται στην αλυσίδα υπό ψύξη". 3.3.4. Προβλέψεις ανάπτυξης (103) Υπό το πρίσμα των πρόσφατων και μελλοντικών τεχνολογικών εξελίξεων, των σχετικών με το κόστος και την εμπορία εκτιμήσεων, η Επιτροπή κατέληξε στο συμπέρασμα ότι η χρήση ΡΕΤ στα κοινά τμήματα προϊόντος θα αυξηθεί σημαντικά την επόμενη πενταετία. (104) Κατά την εκτίμηση της δυνητικής ανάπτυξης του ΡΕΤ, η Επιτροπή συμβουλεύτηκε διάφορα στοιχεία από μελέτες έρευνας που πραγματοποιήθηκαν για λογαριασμό της Tetra (Canadean), ανεξάρτητες μελέτες (συσκευασία PCI-ΡΕT συσκευασία, ρητίνη και ανακύκλωση, "Οι δυνατότητες του ΡΕΤ στη συσκευασία ρευστών γαλακτοκομικών προϊόντων" 2001, Έκθεση της έρευνας Warrick για τις αγορές συσκευασίας (2000) και της Pictet "Ευρωπαϊκές μηχανές συσκευασίας", Σεπτέμβριος 2000) επιπλέον της έρευνας αγοράς. Το αποτέλεσμα εκάστης αυτών των μελετών αξιολογείται παρακάτω. 3.3.4.1. Μελέτη της Canadean για λογαριασμό της Tetra(48) (105) Η μελέτη της Canadean για λογαριασμό της Tetra δεν προβλέπει σημαντική ανάπτυξη του ΡΕΤ για τα ΡΓΠ και τους χυμούς. Όσον αφορά το γάλα, το ΡΕΤ αντιπροσωπεύει σήμερα 0,5 % και αναμένεται να αυξηθεί σε 1,2 % μέχρι το 2005, και, όσον αφορά τους χυμούς, το ΡΕΤ αντιπροσωπεύει σήμερα το 0,5 % και αναμένεται να αυξηθεί σε 1,1 % μέχρι το 2005. Τα αποτελέσματα της Canadean παρατίθενται στους ακόλουθους πίνακες: Πίνακας 5 Συνδυασμός συσκευασιών για ΡΓΠ και χυμούς το 2000 (τελευταία στοιχεία) και πρόβλεψη για το 2005((Η μελέτη της Canadean υποβλήθηκε στην Επιτροπή στις 24 Αυγούστου 2001.)) ΘΕΣΗ ΠΙΝΑΚΑ (106) Η αγορά ΡΓΠ, σύμφωνα με την Tetra, δεν αναμένεται να αυξήσει τα συνολικά υπόλοιπα της τάξης των 30,5 δισεκατ. λίτρων σε μέγεθος· ο διαχωρισμός μεταξύ ασηπτικής και μη ασηπτικής συσκευασίας αναμένεται επίσης να παραμείνει αρκετά σταθερός. Η αγορά χυμών αναμένεται να φθάσει τα 10 δισεκατ. λίτρα μέχρι το 2004· ο διαχωρισμός μεταξύ προϊόντων υπό ψύξη και προϊόντων σε θερμοκρασία περιβάλλοντος αναμένεται να παραμείνει ο ίδιος. (107) Η Canadean προβλέπει ταχύτερη ανάπτυξη για τα ΠΦΑ και το τσάι και καταλήγει στο συμπέρασμα ότι, στα συγκεκριμένα τμήματα, το ΡΕΤ θα απειλήσει τα χάρτινα κουτιά και θα αφαιρέσει μερίδιο αγοράς από τα χάρτινα κουτιά. Πίνακας 6 Συνδυασμός συσκευασιών για μη ανθρακούχα ποτά από φρούτα ή αρωματισμένα και ice tea και καφέ. 2000 (τελευταία στοιχεία) και πρόβλεψη για το 2005((Η μελέτη της Canadean υποβλήθηκε στην Επιτροπή στις 24 Αυγούστου 2001.)) ΘΕΣΗ ΠΙΝΑΚΑ (108) Σύμφωνα με την Tetra, η αγορά ΠΦΑ αναμένεται να αυξηθεί συνολικά σε 3,5 δισεκατ. λίτρα, ο διαχωρισμός μεταξύ ποτών σε θερμοκρασία περιβάλλοντος και ποτών υπό ψύξη αναμένεται να παραμείνει σχεδόν σταθερός καίτοι μπορεί να σημειωθεί ανεπαίσθητη αύξηση στον τομέα των υπό ψύξη ποτών. Η αγορά ροφημάτων τσαγιού/καφέ αναμένεται να φθάσει τα 2,7 δισεκατ. λίτρα μέχρι το 2004. (109) Η μελέτη της Canadean παρέχει ορισμένα επιχειρήματα ως προς το κατά πόσον η ισορροπία μεταξύ χάρτινων κουτιών και ΡΕΤ είναι απίθανο να ανατραπεί σοβαρά σε ολόκληρη την Ευρώπη στο μέλλον. Η Canadean παρέχει κατάλογο γεγονότων, που θα πρέπει να συμβούν για να αυξηθεί δραματικά το μερίδιο του ΡΕΤ. Πρώτον, μια πολυεθνική εταιρεία ποτών θα πρέπει να κατακτήσει την πρώτη θέση σε πανευρωπαϊκή κλίμακα στη συσκευασία σε ΡΕΤ. Η Canadean πιστεύει ότι αυτό είναι απίθανο να συμβεί στην περίπτωση των ρευστών γαλακτοκομικών προϊόντων. Δεύτερον, τα συσκευασμένα σε ΡΕΤ προϊόντα θα πρέπει να προσφέρονται σε τιμές σημαντικά χαμηλότερες από αυτές των ισοδύναμων συσκευασμένων σε χάρτινα κουτιά προϊόντων για συνεχή χρονική περίοδο. Τα συσκευασμένα σε ΡΕΤ προϊόντα θα πρέπει επίσης να προσφέρονται σε τιμές σημαντικά χαμηλότερες από αυτές των ισοδύναμων συσκευασμένων σε ΗDPE προϊόντων. Τρίτον, ένα μέγεθος συσκευασίας ή ένα φάσμα μεγεθών θα πρέπει να αναπτυχθεί για να καλύψει τη μέχρι σήμερα μη ικανοποιηθείσα ζήτηση των πελατών. Τέταρτον, τα επώνυμα προϊόντα των διανομέων και αυτά των μικρότερων εταιρειών παραγωγής ποτών θα υιοθετήσουν επίσης τη χρήση συσκευασιών ΡΕΤ κατόπιν της ηγετικής θέσης μιας πολυεθνικής εταιρείας. Τέλος, το ιταλικό παράδειγμα είναι μοναδικό και απίθανο να επαναληφθεί σε άλλες χώρες του ΕΟΧ. (110) Η Επιτροπή δεν μπορεί να δεχτεί τα επιχειρήματα της Canadean και θεωρεί ότι οι προβλέψεις της Canadean είναι υπερβολικά απαισιόδοξες. i) Πολυεθνική εταιρεία με ηγετική θέση (111) Η Canadean πιστεύει ότι το ΡΕΤ πρέπει να εισαχθεί από μια ηγετική πολυεθνική εταιρεία παραγωγής ποτών που μπορεί να επιφέρει την αλλαγή μέσω του δικού της συστήματος, με τη συμφωνία εμπόρων λιανικής πώλησης και καταναλωτών, και να υποχρεώσει τους ανταγωνιστές της να πράξουν το ίδιο. Αν και η Επιτροπή συμφωνεί ότι η εισαγωγή του ΡΕΤ από μια τέτοια εταιρεία θα μπορούσε ίσως να επιταχύνει το ρυθμό με τον οποίον οι φιάλες ΡΕΤ καθίστανται ευρύτερα χρησιμοποιούμενες, αυτό δεν αποτελεί απαραίτητη προϋπόθεση για ουσιαστική ανάπτυξη του ΡΕΤ. Η Επιτροπή εκτιμά επίσης ότι η Parmalat, η ιταλική γαλακτοκομική επιχείρηση που ήταν ο βασικός παράγοντας της ταχείας ανάπτυξης που γνώρισε το ΡΕΤ στην Ιταλία, ως κατέχουσα την πρώτη θέση σε πανευρωπαϊκή κλίμακα θα μπορούσε να συμβάλλει στην περαιτέρω διείσδυση του ΡΕΤ στην Ευρώπη. Καίτοι οι δραστηριότητές της όσον αφορά το ΡΕΤ στην Ευρώπη εστιάζονταν κυρίως στην Ιταλία, η Parmalat έχει επίσης παρουσία σε περισσότερες από 20 χώρες, μεταξύ άλλων στη Γαλλία, στην Ισπανία, στη Γερμανία, στη Πορτογαλία και στο Ηνωμένο Βασίλειο και έχει σημαντικές δραστηριότητες σε ολόκληρο τον κόσμο. Η Parmalat θα μπορούσε επίσης να αναπτύξει το επιτυχές ιταλικό μοντέλο της και σε άλλες χώρες. Επιπλέον, η Επιτροπή διαπίστωσε ότι άλλες πολυεθνικές εταιρείες όπως [...]* προωθούν με δυναμικό τρόπο ρευστά γαλακτοκομικά προϊόντα συσκευασμένα σε ΡΕΤ. (112) Ανεξαρτήτως αυτής της κινητήριας δύναμης, η έρευνα αγοράς της Επιτροπής έδειξε συντριπτικά ότι το ΡΕΤ είναι το προτιμούμενο υλικό συσκευασίας όσον αφορά την εμπορία και την ευκολία των καταναλωτών. Συνεπώς, το ΡΕΤ δεν χρειάζεται ιδιαίτερη ώθηση στην αγορά, καθώς τόσο οι παραγωγοί όσο και οι καταναλωτές δείχνουν να προτιμούν αυτή τη συσκευασία. Ομοίως, οι έμποροι λιανικής πώλησης δεν φαίνεται να αντιτίθενται στην εισαγωγή του ΡΕΤ σε ένα ευρύ φάσμα τομέων παραγωγής. Πράγματι για το γάλα, τους χυμούς, το ice tea και τα αναψυκτικά για αθλητικές δραστηριότητες, οι περισσότεροι έμποροι λιανικής πώλησης επέλεξαν το ΡΕΤ ως το πρώτο ή δεύτερο προτιμούμενο υλικό συσκευασίας. Επίσης, ορισμένοι τρίτοι εξέφρασαν ελάχιστες αμφιβολίες για το κατά πόσον στο μέλλον θα σημειωθεί μεγαλύτερη διείσδυση του ΡΕΤ, καίτοι ο ενθουσιασμός για το ΡΕΤ ως υλικό συσκευασίας είχε σαφώς σχέση με την χώρα (η έκθεση του ΡΕΤ ήταν σαφώς μεγαλύτερη στη Γαλλία και την Ιταλία απ' ό,τι στη Σουηδία και τη Φινλανδία) και το προϊόν (οι παραγωγοί ice tea είναι περισσότερο εξοικειωμένοι με το ΡΕΤ απ' ό,τι οι περισσότεροι γερμανοί παραγωγοί ΡΓΠ). (113) Στο πλαίσιο αυτό, η παρουσία του πολυεθνικού προμηθευτή μηχανών ΡΕΤ που κατέχει ηγετική θέση στην αγορά (Sidel) μπορεί να έχει μεγαλύτερη επιρροή ανάλογα με το κατά πόσον οι παραγωγοί ρευστών ειδών διατροφής επιθυμούν να συσκευάζουν ορισμένα από τα προϊόντα τους σε ΡΕΤ. Έχοντας εμπειρία σε ένα ευρύ φάσμα χωρών, μια τέτοια εταιρεία βασίζεται ασφαλώς στην εμπειρία που έχει αναπτύξει με παραγωγούς του επομένου σταδίου, και ιδίως με εταιρείες συσκευασίας για λογαριασμό τρίτων, και συνεργάζεται με αυτούς για την επιτυχή προώθηση του ΡΕΤ. Η Επιτροπή είναι της άποψης ότι ένας μεγάλος διεθνής προμηθευτής μηχανών SΒΜ από κοινού με μεγάλες ανεξάρτητες εταιρείες συσκευασίας για λογαριασμό τρίτων θα έχουν το κίνητρο και την ισχύ να αναπτύξουν την εισαγωγή του ΡΕΤ από κοινού με το ευρύτερο δυνατό φάσμα εταιρειών. Η έρευνα της Επιτροπής επιβεβαίωσε ότι οι εταιρείες συσκευασίας για λογαριασμό τρίτων σε συνεργασία με τη Sidel ανέπτυξαν σημαντική δραστηριότητα για τη προώθηση της χρήσης του ΡΕΤ στη συσκευασία επώνυμων προϊόντων. ii) Τιμές (114) Η Canadean υποστηρίζει ότι η τιμή λιανικής πώλησης στην οποία προσφέρονται τα συσκευασμένα σε ΡΕΤ προϊόντα πρέπει να είναι κατώτερη της τιμής των ισοδύναμων προϊόντων που είναι συσκευασμένα σε χάρτινα κουτιά και ΗDPE. Δεν υπάρχει πρόδηλος λόγος για τον οποίο ισχύει αυτό και η Canadean παρέχει αμελητέα καθοδήγηση σχετικά με τους λόγους για τους οποίους αυτό πρέπει να αποτελεί προϋπόθεση της σημαντικής ανάπτυξης. Στην Ιταλία για παράδειγμα, όπως δείχνει η Canadean, το ΡΕΤ στον τομέα του νωπού γάλακτος προωθήθηκε επιτυχώς κερδίζοντας σημαντικά μερίδια αγοράς καίτοι προσφερόταν στην ίδια τιμή με τα χάρτινα κουτιά. (115) Δεδομένων των πολλών πλεονεκτημάτων του ΡΕΤ συγκριτικά προς τα χάρτινα κουτιά και της επιθυμίας των καταναλωτών να αποδεχτούν προϊόντα που προσφέρονται σε συσκευασία σε ΡΕΤ δεν είναι άμεσα σαφείς οι λόγοι για τους οποίους πρέπει αυτή η πλεονεκτική συσκευασία να προσφέρεται σε μειωμένη τιμή συγκριτικά με άλλες συσκευασίες. iii) Μέγεθος της συσκευασίας (116) Η Canadean υποστηρίζει ότι τα μεγέθη συσκευασίας και το φάσμα μεγεθών θα πρέπει να αναπτυχθούν για να καλυφθεί η μη ικανοποιηθείσα ζήτηση των καταναλωτών. Το επιχείρημα αυτό βασίζεται στο ότι το ΡΕΤ είναι συμπληρωματικό των χάρτινων κουτιών και επιτυγχάνει τη διείσδυση δημιουργώντας νέα ανάπτυξη της αγοράς. Αρχικά, όπως φάνηκε στο τμήμα για το ice tea, η εισαγωγή του ΡΕΤ θα έχει ως στόχο αγορές όπου η διείσδυση είναι δυνατή μέσω της ανάπτυξης της αγοράς για την επίτευξη μεγαλύτερων περιθωρίων παρά για την αντιμετώπιση σκληρότερου ανταγωνισμού σε βραδέως αναπτυσσόμενες αγορές. Δεν υπάρχει όμως λόγος για τον οποίο το ΡΕΤ δεν πρέπει να αναπτυχθεί σημαντικά σε αγορές όπου η ανάπτυξη της αγοράς είναι περιορισμένη. Επιπλέον, είναι ήδη εφικτή η παραγωγή του ΡΕΤ σε ένα ευρύ φάσμα μεγεθών, εφόσον είναι πιο ευέλικτο στο σχεδιασμό και το μέγεθος από τα χάρτινα κουτιά. Συνεπώς, η Επιτροπή θεωρεί ότι αυτός ο όρος προς το παρόν πληρούται. iv) Έμποροι λιανικής πώλησης και μικροπαραγωγοί (117) Τέλος, η Canadean αναφέρει ότι τα επώνυμα προϊόντα των διανομέων και αυτά των μικρότερων εταιρειών παραγωγής ποτών θα πρέπει επίσης να υιοθετήσουν το ΡΕΤ. Δεν υπάρχει ωστόσο κανένας λόγος για τον οποίο οι πωλητές λιανικής πώλησης ή οι μικρότερες εταιρείες παραγωγής ποτών δεν θα υιοθετούσαν το ΡΕΤ. Η έρευνα αγοράς της Επιτροπής δεν έδειξε απροθυμία εκ μέρους των εμπόρων λιανικής πώλησης να δεχτούν το ΡΕΤ ως υλικό συσκευασίας "ευαίσθητων" προϊόντων. Ομοίως, δεν υπάρχει λόγος για τον οποίο μικρότερες εταιρείες θα ήσαν απρόθυμες να μεταστραφούν στο ΡΕΤ. Πράγματι, στην Ιταλία σημαντικός αριθμός μικρών γαλακτοκομικών επιχειρήσεων που απαντούν στην έρευνα αγοράς συσκευάζουν ήδη τα προϊόντα τους σε ΡΕΤ και η συντριπτική πλειοψηφία των υπολοίπων ενδιαφέρονται ή σχεδιάζουν να εισάγουν τη συσκευασία σε ΡΕΤ για τα προϊόντα τους. Η ίδια η Tetra σε ανακοίνωση τύπου της 20ής Νοεμβρίου 2000 ανέφερε ότι "εξακολουθούν να υπάρχουν πολυάριθμες μικρές και μεσαίες ανεξάρτητες επιχειρήσεις σε ολόκληρη τη χώρα [Ιταλία] που εξυπηρετούν τις ανάγκες κατοίκων που διαβιούν στα χωριά και την ύπαιθρο. Ορισμένες από αυτές ακολουθούν μια πρόσφατη διεθνή τάση που άρχισε να αναπτύσσεται στα τέλη της δεκαετίας του 1990, όταν διαρκώς περισσότερες γαλακτοκομικές επιχειρήσεις άρχισαν να συσκευάζουν παστεριωμένο γάλα καλύτερης ποιότητας σε φιάλες ΡΕΤ του ενός λίτρου". v) Το ιταλικό παράδειγμα είναι μοναδικό (118) Τα στοιχεία της Canadean δείχνουν ότι, το 2000, το ΡΕΤ είχε ήδη φθάσει το 4,5 % της ιταλικής αγοράς ΡΓΠ συνολικά (νωπό/μη άσηπτο και UHT/άσηπτο γάλα) και ότι άνω του 10 % της ιταλικής αγοράς νωπού γάλακτος χρησιμοποιούσε ΡΕΤ το 2000. Το ΡΕΤ χρησιμοποιήθηκε για τη συσκευασία 150 εκατ. λίτρων γάλακτος στην Ιταλία και μόνο 26 εκατ. λίτρων στις υπόλοιπες χώρες του ΕΟΧ. Αυτό δείχνει τις δυνατότητες αύξησης σε άλλες περιοχές εάν ακολουθηθεί το ιταλικό παράδειγμα. Ομοίως στο τμήμα χυμών, ο συνολικός όγκος του ΡΕΤ στη Δυτική Ευρώπη ανήλθε σε 45 εκατ. λίτρα. Τρεις χώρες, η Ελβετία (18 εκατ. λίτρα), το Ηνωμένο Βασίλειο (9 εκατ. λίτρα) και το Βέλγιο (8,5 εκατ. λίτρα) κάλυπταν τα τρία τέταρτα του συνολικού όγκου. (119) Στην απάντησή της, η Tetra υποστηρίζει ότι το ιταλικό παράδειγμα δεν παρέχει κανένα προσανατολισμό για τις εξελίξεις στις υπόλοιπες χώρες του ΕΟΧ. Αυτό οφείλεται στη σχετική επιτυχία της συσκευασίας νωπού γάλακτος σε ΡΕΤ στην Ιταλία που πραγματοποιείται υπό πολύ ειδικές περιστάσεις που είναι απίθανο να υπάρχουν σε άλλες χώρες του ΕΟΧ. Η Parmalat εισήγαγε το ΡΕΤ ως μέσο προώθησης των πωλήσεων και της αποδοτικότητας και ο ανταγωνιστής της, η Granarolo, ακολούθησε με τη δική της συσκευασία σε ΡΕΤ και μια διαφημιστική εκστρατεία. Αυτό, σύμφωνα με την Tetra, διάβρωσε οιαδήποτε αποδοτικότητα που θα μπορούσε να έχει προκύψει από την εισαγωγή του ΡΕΤ και θα μπορούσε επίσης να αποτρέψει την είσοδο άλλων γαλακτοκομικών επιχειρήσεων. (120) Μπορεί να δοθεί η εντύπωση όμως ότι, αντιθέτως, μικρές και μεσαίες ανεξάρτητες γαλακτοκομικές επιχειρήσεις στην Ιταλία άρχισαν τη συσκευασία σε φιάλες ΡΕΤ ακολουθώντας το παράδειγμα των δύο μεγαλύτερων γαλακτοκομικών επιχειρήσεων. Η Tetra πώλησε πρόσφατα [...]* Tetra Plast LX-2 στην [...]*, μια εταιρεία συσκευασίας για λογαριασμό τρίτων [...]*, που επιτρέπει σε αυτές τις μικρότερες γαλακτοκομικές επιχειρήσεις να προσφέρουν γάλα συσκευασμένο σε ΡΕΤ χωρίς να χρειάζεται να καλύψουν το πλήρες κόστος της επένδυσης. (121) Η ιταλική αγορά μπορεί να ήταν η πρώτη που ανέπτυξε το ΡΕΤ για τη συσκευασία γάλακτος αλλά η Επιτροπή δεν θεωρεί ότι είναι μοναδική. Η χρήση του ΡΕΤ έχει ήδη διεισδύσει στις αγορές νωπού γάλακτος στο Βέλγιο, στις Κάτω Χώρες και την Αυστρία. Παρά το επιχείρημα της Tetra ότι στις μεγάλες γαλακτοκομικές επιχειρήσεις της αγοράς νωπού γάλακτος στο Ηνωμένο Βασίλειο έχουν ήδη πραγματοποιηθεί σημαντικές επενδύσεις για τη μεταστροφή από τα χάρτινα κουτιά σε φιάλες ΗDPE και συνεπώς είναι απίθανο να στραφούν εκ νέου προς το ΡΕΤ βραχυπρόθεσμα και μεσοπρόθεσμα, η Canadean ανέφερε ότι τα συσκευασμένα σε ΡΕΤ ΡΓΠ θα κυκλοφορήσουν στο Ηνωμένο Βασίλειο στη διάρκεια του 2001 μέσω δύο σημαντικών αλυσίδων υπεραγορών ([...]*). Το συσκευασμένο σε PET γάλα αναμένεται επίσης να κυκλοφορήσει στην Ισπανία το 2003. vi) Συμπέρασμα σχετικά με τη μελέτη της Canadean για την ανάπτυξη του PET (122) Η Επιτροπή κατέληξε συνεπώς στο συμπέρασμα ότι οι απαραίτητοι παράγοντες που σκιαγραφούνται από την Canadean όσον αφορά τη σημαντική ανάπτυξη πρέπει σε μεγάλο βαθμό να υπάρχουν ήδη ή θα υπάρξουν στο εγγύς μέλλον. Επιπλέον, η Canadean αναγνωρίζει ήδη ότι θα υπάρχει σημαντική επιτυχία για το ΡΕΤ σε ορισμένα τμήματα των ειδικών εθνικών αγορών και σε ολόκληρο τον ΕΟΧ, ιδίως στον τομέα των βασισμένων στο τσάι και στο καφέ προϊόντων. (123) Είναι επίσης σημαντικό να σημειωθεί ότι οι προβλέψεις της Canadean αμφισβητήθηκαν κατά την ακροαματική διαδικασία. Πρώτον, διαπιστώθηκε ότι το υπερσύγχρονο προβλέψιμο μοντέλο για τον κλάδο παραγωγής ποτών, που η Canadean ανέπτυξε σε σύμπραξη με το City University of London, δεν χρησιμοποιήθηκε κατά την εφαρμογή των προβλέψεων για την Tetra. Αντ' αυτού η Canadean χρησιμοποίησε ένα μοντέλο(49) που εξετάζει την προηγούμενη ανάπτυξη ως δείκτη μελλοντικής ανάπτυξης και αγνοεί τις μελλοντικές τεχνολογικές εξελίξεις της τεχνολογίας φραγμού. Δεύτερον, οι προβλέψεις δεν βασίζονται σε αποδεικτικά στοιχεία από πελάτες ή υπεραγορές ενώ η έρευνα αγοράς της Επιτροπής έλαβε υπόψη τις απόψεις αυτών των συμμετεχόντων. Δεδομένου ότι η απόφαση για τη συσκευασία προϊόντων σε ΡΕΤ θεωρείται καθοδηγούμενη από τον πελάτη, μια μελέτη που αποκλείει τις απόψεις των πελατών δεν είναι απολύτως έγκυρη. (124) Για τους λόγους που αναφέρονται παραπάνω, οι προβλέψεις της Canadean για την ανάπτυξη του ΡΕΤ φαίνονται υπεραισιόδοξες. Εκτός των τεχνολογικών βελτιώσεων, η Επιτροπή εξέτασε στενά την αναμενόμενη ανάπτυξη της αγοράς ΡΕΤ στα νέα τμήματα "ευαίσθητων" προϊόντων (ΡΓΠ, χυμοί, ΠΦΑ, ροφήματα τσαγιού/καφέ) από την προοπτική των μερών, εκπροσώπων τρίτων και ανεξάρτητων αναλυτών. 3.3.4.2. Ανεξάρτητες μελέτες της Canadean πριν από τη συγκέντρωση (125) Η Canadean εκπονεί ετήσιες εκθέσεις με αναλύσεις διάφορων τμημάτων της αγοράς ποτών. Η Επιτροπή διαθέτει εκθέσεις τρίτων σχετικά με τρία από τα τέσσερα σχετικά τμήματα: χυμοί, ΠΦΑ και τσάι. Δεν υπάρχει ανεξάρτητη έκθεση της Canadean για τα ΡΓΠ (ανεξάρτητη μελέτη από άλλη εταιρεία, την PCI, αναλύεται παρακάτω). (126) Οι υπολογισμοί της Canadean για τη διείσδυση το 2000 του ΡΕΤ στο τμήμα "χυμοί" καθορίζονται στον πίνακα 7. Πρόκειται για μια συνοπτική εικόνα του 2000 και δεν περιλαμβάνουν προβλέψεις ανάπτυξης. Είναι σημαντικό να σημειωθεί ότι το ΡΕΤ στην Ευρώπη ήταν ανύπαρκτο στο τμήμα "χυμοί" το 2000 (σήμερα έχει εμφανιστεί) και ότι, εάν ακολουθηθεί το παράδειγμα άλλων περιοχών, η Ευρώπη αντιπροσωπεύει τεράστιο δυναμικό ανάπτυξης. Πίνακας 7 Μερίδιο κατανάλωσης ανά συνδυασμό συσκευασίας ΘΕΣΗ ΠΙΝΑΚΑ Πηγή Έκθεση της Canadean για τον τομέα χυμών και νέκταρ φρούτων παγκοσμίως το 2000. (127) Στον ισχυρισμό του της 3ης Οκτωβρίου 2001, το κοινοποιούν μέρος υποστήριξε ότι οι εξελίξεις σε άλλες περιοχές όπως η Βόρεια Αμερική και Αυστραλασία δεν ήσαν σημαντικές για την ανάλυση της ευρωπαϊκής αγοράς. Η Τetra υποστήριξε ότι η αμερικανική εμπειρία στη συσκευασία χυμών σε ΡΕΤ δεν ήταν κατατοπιστική λόγω της ευρείας χρήσης της πληρώσεως εν θερμώ, μέθοδος που δεν είναι αποδεκτή από ευρωπαίους καταναλωτές λόγω των αλλοιώσεων που επιφέρει στη γεύση. Η Επιτροπή διαπίστωσε ωστόσο ότι η πλήρωση εν θερμώ χρησιμοποιείται σε μεγάλο βαθμό σε ορισμένες ευρωπαϊκές αγορές όπως η Γερμανία. Σε κάθε περίπτωση, οι πρόσφατες εξελίξεις στον τομέα της ασηπτικής πληρώσεως σε ΡΕΤ για ποτά υψηλής οξύτητας (που η Τetra θεωρεί δυνατή σε αντίθεση προς τα ποτά χαμηλής οξύτητας) έχουν την έννοια ότι η ασηπτική μάλλον παρά η πλήρωση εν θερμώ μπορεί να χρησιμοποιηθεί για την ικανοποίηση της προτίμησης των Ευρωπαίων όσον αφορά τα συσκευασμένα υπό άσηπτες συνθήκες ρευστά προϊόντα. 3.3.4.3. Μελέτη της PCI "Οι δυνατότητες του PET στη συσκευασία ρευστών ειδών διατροφής" - (2001) ("Μελέτη της PCΙ") (128) Η PCI αναφέρει ότι οι εξελίξεις στον τομέα της ασηπτικής πληρώσεως ΡΕΤ του επιτρέπουν να προσφέρει μια εναλλακτική λύση στα ασηπτικά χάρτινα κουτιά και έτσι να αυξήσει σημαντικά το δυναμικό του στην αγορά γαλακτοκομικών προϊόντων, επιτρέποντάς του να υπερβεί την απλή εφαρμογή στην αγορά νωπού γάλακτος βραχείας διάρκειας αποθήκευσης που πωλείται μέσω συστημάτων διανομής υπό ψύξη(50). Σύμφωνα με την PCI, το τυποποιημένο ΡΕΤ παρέχει κάποια προστασία και αποτελεί κατάλληλο φραγμό για προϊόντα βραχείας διάρκειας αποθήκευσης. Όταν απαιτείται μεγαλύτερη διάρκεια αποθήκευσης πρέπει να χρησιμοποιούνται άλλοι τύποι συσκευασίας (όπως χάρτινα κουτιά με επίστρωση ή πλαστικές φιάλες με επίστρωση φραγμού). Εναλλακτικά, ο φραγμός υπεριώδους ακτινοβολίας του ΡΕΤ μπορεί να βελτιωθεί με την προσθήκη κατοχυρωμένων με διπλώματα ευρεσιτεχνίας ενώσεων φραγμού υπεριώδους ακτινοβολίας ή με καφετιά χρώση. (129) Η μακράς διάρκειας συσκευασία επιτρέπει σε κατόχους επώνυμων προϊόντων να πραγματοποιούν την πλήρωση σε ΡΕΤ από τοποθεσίες συγκέντρωσης υψηλού όγκου και να μεταφέρουν τα εμπορεύματα σε αγορές πωλήσεων σε ευρεία περιοχή. Ως εκ τούτου η συσκευασία πληροί τις απαιτήσεις της σύγχρονης γαλακτοκομικής βιομηχανίας. Η PCI, όμως, δεν αναμένει να διεισδύσει το ΡΕΤ στα προϊόντα του κάτω άκρου της αγοράς άσπρου γάλακτος. "Δεν προβλέπεται ότι το ΡΕΤ θα είναι ιδιαίτερα επιτυχές στην αντικατάσταση της υπάρχουσας συσκευασίας - κυρίως χάρτινα κουτιά και ΗDPE - στον τομέα του νωπού γάλακτος, κυρίως επειδή αυτό αποτελεί εν γένει ένα ευαίσθητο ως προς την τιμή τμήμα. Υπάρχουν, ωστόσο, εξαιρέσεις ιδίως στην Ιταλία όπου το τμήμα καλύτερης ποιότητας Αlta Qualita έχει ήδη μεταστραφεί σε μεγάλο βαθμό στο ΡΕΤ. Το ιταλικό παράδειγμα μπορεί να ενθαρρύνει άλλες γαλακτοκομικές επιχειρήσεις που επιδιώκουν να διαφοροποιήσουν τις ποικιλίες απλού γάλακτος"(51). (130) Η μελέτη της PCI αναφέρει ότι το ΡΕΤ δεν είναι πιθανόν να διεισδύσει στον τομέα του άσηπτου γάλακτος, ένα τμήμα που αντιστοιχεί σε τουλάχιστον 45 % της αγοράς γάλακτος. Η PCI, κάνοντας αυτή την πρόβλεψη, μάλλον δεν έλαβε υπόψη τις εξελίξεις στις τεχνολογίες φωτοφραγής για άσπρο γάλα UHT. Η PCI δείχνει επίσης ότι τα γαλακτοκομικά προϊόντα σε φιάλες ΡΕΤ έχουν ήδη εισαχθεί στα ακόλουθα κράτη μέλη: Βέλγιο, Κάτω Χώρες, Ιταλία και το Ηνωμένο Βασίλειο. Η PCI προβλέπει ότι το ΡΕΤ θα φθάσει το 9,2 % για το απλό νωπό γάλα στην Ευρώπη μέχρι το 2005 και το 25 % για άλλα γαλακτούχα ποτά. Σύμφωνα με την PCI το τμήμα των "άλλων γαλακτούχων ποτών"(52) είναι "ένα τμήμα της αγοράς ρευστού γάλακτος που γνωρίζει ταχεία ανάπτυξη στην Ευρώπη (...) Ένα από τα επιτυχέστερα προϊόντα που αναδύθηκαν πρόσφατα ήσαν τα αρωματισμένα γαλακτούχα ποτά, με βάση το γάλα και το γιαούρτι"(53). Η συνολική κατανάλωση ΡΕΤ για τα γαλακτοκομικά προϊόντα προβλέπεται να ανέλθει από 4000 σε 43000 τόνους στην Ευρώπη μέχρι το 2005. Σύμφωνα με την PCI "είναι μία ρεαλιστική προβολή"(54). 3.3.4.4. Έκθεση έρευνας της Warrick για τις αγορές συσκευασίας(2000)(55) ("Έκθεση Warrick") (131) Σύμφωνα με την έκθεση Warrick, μια άλλη ανεξάρτητη μελέτη για τον τομέα συσκευασίας ρευστών ειδών διατροφής, το γάλα και οι χυμοί αντιστοιχούν περίπου στο 80 % του όγκου των υπό άσηπτες συνθήκες συσκευασμένων προϊόντων στη Δυτική Ευρώπη. (132) Οι αγορές άσηπτου γάλακτος στη Δυτική Ευρώπη είναι "πλήρως ανεπτυγμένες - σε πολλές περιπτώσεις βρίσκονται σε ελαφρά κάμψη. Τα συστήματα ασηπτικής συσκευασίας ΡΕΤ τείνουν συνεπώς προς την αντικατάσταση άλλων τύπων συσκευασίας παρά προς την ανάπτυξη με πρόσθετη ζήτηση(56). Η χρήση ενός ευρύτερου φάσματος συσκευασιών υποδηλώνει ότι οι εταιρείες είναι πιθανότερο να χρησιμοποιούν ασηπτική πλήρωση, διότι δεν περιορίζονται στη χρήση χάρτινων κουτιών τύπου 'brik' που τείνουν να συνδέονται με οικονομικά προϊόντα"(57). (133) Στην αγορά χυμών "τα χάρτινα κουτιά βρίσκονται υπό μακροπρόθεσμη απειλή από τις πλαστικές φιάλες. Η αυξανόμενη σημασία των προϊόντων καλύτερης ποιότητας και των επώνυμων προϊόντων θα δώσει μεγαλύτερη έμφαση στο σχεδιασμό των συσκευασιών, επιτρέποντας την προώθηση του σχεδιασμού χάρτινων κουτιών τα οποία θα χρησιμοποιούνται για τη συσκευασία ποιοτικών προϊόντων. Οι συνεχείς βελτιώσεις στη διαμόρφωση, στο σύστημα απόχυσης, στο κλείσιμο κ.λπ. θα είναι σημαντικές σε αυτή την αγορά. Τα συστήματα συσκευασίας σε χάρτινα κουτιά θα πρέπει να εξασφαλίζουν ότι το πλεονέκτημα του κόστους σε αγορές υψηλού όγκου διατηρείται μέσω αυξημένων ρυθμών παραγωγής, μείωσης του κόστους της συσκευασίας και βελτιωμένης αποτελεσματικότητας"(58). "Η επιτυχία των χυμών με συντηρητικά σε πλαστικές φιάλες μπορεί να επηρεάσει τη ζήτηση συστημάτων ασηπτικής συσκευασίας σε χάρτινα κουτιά". "Οι δυνατότητες στον τομέα των χυμών εξαρτώνται από το κατά πόσον οι εταιρείες διερευνούν τη χρήση διάφορων τύπων και σχεδίων συσκευασίας"(59). (134) Για παράδειγμα, στη Γαλλία, οι πλαστικές φιάλες που πληρούνται υπό άσηπτες συνθήκες (ΡΕΤ και ΗDPE) έχουν σήμερα σημαντικό μερίδιο της αγοράς φυσικών χυμών καλύτερης ποιότητας. Ωστόσο, σε όλες τις άλλες χώρες, οι πλαστικές φιάλες έχουν αμελητέο αντίκτυπο στον τομέα ποτών μακράς διάρκειας καλύτερης ποιότητας(60). Στο τμήμα του τσαγιού, "στις περισσότερες αγορές, το ασηπτικό ΡΕΤ πιθανόν να αποτελεί το βασικό τύπο συσκευασίας, ενώ τα χάρτινα κουτιά εξακολουθούν να κυριαρχούν στη Γερμανία"(61). (135) Η έκθεση Warrick καταλήγει σε ορισμένα συμπεράσματα για τη συνολική διείσδυση του ΡΕΤ στην αγορά ασηπτικής συσκευασίας "ευαίσθητων" προϊόντων. Η Warrick αναφέρει ότι "οι πλαστικές φιάλες γνώρισαν την ταχύτερη ανάπτυξη στον τομέα της συσκευασίας ρευστών ειδών διατροφής, και αναμένεται να αποτελέσουν τον ταχύτερα αναπτυσσόμενο τύπο συσκευασίας την επόμενη τριετία. Το μεγαλύτερο μέρος της ανάπτυξης αφορά τις φιάλες ΡΕΤ, ιδίως για το έτοιμο για κατανάλωση τσάι. Σήμερα οι φιάλες ΗDPE αντιστοιχούν περίπου στο ήμισυ της χρήσης φιαλών"(62). Ο ταχύτερα αναπτυσσόμενος τομέας τα τελευταία έτη ήταν το έτοιμο για κατανάλωση τσάι και νέα ποτά όπως τα αρωματισμένα νερά και τα αναψυκτικά για αθλητικές δραστηριότητες. Τα εν λόγω προϊόντα αναμένεται να είναι και οι ταχύτερα αναπτυσσόμενοι τομείς τα προσεχή έτη(63). (136) Η έκθεση Warrick προβλέπει ότι η χρήση ασηπτικής πληρώσεως θα αυξηθεί κατά 50 % μέχρι το 2003. Το μεγαλύτερο μέρος της αύξησης αφορά το ΡΕΤ, η χρήση του οποίου θα διπλασιαστεί γύρω στις 2 δισεκατ. συσκευασίες(64). Η αξία της συνολικής ασηπτικής αγοράς στην Ευρώπη ανήλθε σε 4,5 ευρώ το 1999. Το μερίδιο της ασηπτικής συσκευασίας σε χάρτινα κουτιά υπερέβη τα 3,5 δισεκατ. ευρώ το 1999. 3.3.4.5. Εκθέσεις αναλυτών - Pictet "Ευρωπαϊκές μηχανές συσκευασίας", Σεπτέμβριος 2000 ("Έκθεση Pictet") (137) Η έκθεση Pictet προβλέπει έντονη ανάπτυξη του ΡΕΤ. Σύμφωνα με την έκθεση, "η ζήτηση του ΡΕΤ αναμένεται να αυξηθεί κατά 10 % ετησίως"(65). "Η μελλοντική ανάπτυξη θα υποστηριχθεί έντονα από τη χρήση φιαλών ΡΕΤ με βελτιωμένες ιδιότητες φραγμού που μπορούν να πληρωθούν με ευαίσθητα στο οξυγόνο προϊόντα"(66). "Καθώς οι καταναλωτές εμμένουν διαρκώς περισσότερο στη συσκευασία σε ΡΕΤ για το γάλα, τους χυμούς και τις σάλτσες, η ύπαρξη λύσης ασηπτικής πληρώσεως για τις φιάλες ΡΕΤ είναι ύψιστης σημασίας"(67). (138) Σύμφωνα με την Pictet, χάρη σε πρόσφατες βελτιωμένες ιδιότητες φραγμού, "το PET αποτελεί επίσης σήμερα μια ελκυστική επιλογή συσκευασίας για άλλα ευαίσθητα στο οξυγόνο προϊόντα, όπως το γάλα και οι χυμοί φρούτων που προσφέρουν αξιόλογο δυναμικό αγοράς"(68). Η Pictet συνεχίζει "η ελκυστική προοπτική της αγοράς για τα δοχεία ΡΕΤ θα έπρεπε, κατά τη γνώμη μας, να μην επηρεάζεται δυσμενώς από τα ασηπτικά χάρτινα κουτιά που χρησιμοποιούνται σήμερα για ευαίσθητα στο οξυγόνο προϊόντα. Διακρίνουμε σαφή συγκριτικά αποτελέσματα για τα δοχεία ΡΕΤ έναντι των ασηπτικών χάρτινων κουτιών (βλέπε πίνακα παρακάτω) και αναμένουμε ότι οι πλαστικές φιάλες θα κερδίσουν ταχέως έδαφος έναντι των χάρτινων κουτιών"(69). "Αναμένουμε ότι η αύξηση των πωλήσεων των χάρτινων κουτιών για τη συσκευασία χυμών θα επιβραδυνθεί καθώς οι χυμοί θα συσκευάζονται διαρκώς περισσότερο σε φιάλες ΡΕΤ. (σελίδα 15) Καθώς η ασηπτική πλήρωση είναι συνήθης για τις φιάλες ΡΕΤ, το ζήτημα της πληρώσεως των φιαλών με ρευστά ευαίσθητα στο οξυγόνο προϊόντα, όπως οι χυμοί φρούτων, δεν αποτελεί πλέον εμπόδιο"(70). Όσον αφορά το γάλα, η Pictet αναμένει "μεταστροφή προς τα χάρτινα κουτιά που υποκαθίστανται από φιάλες ΡΕΤ"(71). 3.3.4.6. Προβλέψεις των μερών (139) Η Sidel προέβη σε ορισμένες εκτιμήσεις σχετικά με τις προβλέψεις της για την ανάπτυξη των αγορών ΡΕΤ. Στο φάκελο παρουσίασής της(72) η Sidel προβλέπει ετήσια ανάπτυξη [...]* για χυμούς φρούτων, τσάι και ισότονα διαλύματα. Μέχρι το 2005, η Sidel προβλέπει ότι οι πωλήσεις ΡΕΤ σε αυτούς τους τομείς προϊόντων θα αυξηθεί κατά [...]*. Στην ετήσια συνεδρίασή της(73) η Sidel ανέφερε ότι το τμήμα χυμών, τσαγιού και ισότονων διαλυμάτων "μεταστρέφεται όλο και περισσότερο προς το ΡΕΤ, (...) εις βάρος των χάρτινων κουτιών και των γυάλινων δοχείων". Επιπλέον, σε συνέντευξή του στο ΡΕΤ Planet(74) ο Francis Oliver είπε: "Προβλέπω ότι η αγορά PET σύντομα θα διπλασιαστεί (...) Μια νέα εφαρμογή θα περιλαμβάνει τη μπύρα, το γάλα, τους χυμούς φρούτων ...". Από αυτό καθίσταται σαφές ότι η Sidel θεωρεί ότι τα κοινά τμήματα προϊόντος θα παράγονται διαρκώς περισσότερο σε ΡΕΤ στο μέλλον. (140) Η Tetra προβλέπει ταχεία ανάπτυξη της αγοράς ασηπτικής πληρώσεως ΡΕΤ (πωλήσεις μόνο σε πελάτες στα κοινά τμήματα προϊόντος). Εντός της τελευταίας τριετίας αυξήθηκε ο αριθμός των μηχανών που εγκαταστάθηκαν στον ΕΟΧ κατά [70-80 %]*, με υψηλότερη αύξηση το 2000. Αυτή η ανάπτυξη της αγοράς αναμένεται να συνεχιστεί τα επόμενα έτη με ποσοστό [20-30 %]* ετησίως(75). 3.3.4.7. Έρευνα αγοράς (141) Η έρευνα αγοράς της Επιτροπής έδειξε το βαθμό στον οποίο οι συμμετέχοντες στην αγορά ανέμεναν αύξηση του ΡΕΤ στο μέλλον. Οι απόψεις τρίτων επ' αυτού διαφέρουν ευρέως σε όλους τους τύπους τρίτων, χωρών καταγωγής και εμπειρίας του ΡΕΤ. Οι γερμανοί γαλακτοπαραγωγοί, για παράδειγμα, δείχνουν αμελητέες προοπτικές ανάπτυξης στο εγγύς μέλλον, ενώ οι ιταλοί και οι βέλγοι ήσαν πολύ πιο αισιόδοξοι. Επιπλέον, οι παραγωγοί ice tea ήσαν πολύ αισιόδοξοι, αναμένοντας ταχεία αύξηση του ΡΕΤ εις βάρος των χάρτινων κουτιών. (142) Εν γένει, οι συμμετέχοντες στην αγορά εκτιμούν ότι θα επέλθει σημαντική αύξηση της χρήσης του ΡΕΤ βραχυπρόθεσμα στα "ευαίσθητα" προϊόντα. Γι' αυτούς τους συμμετέχοντες που θεωρούν ότι είναι σε θέση να καθορίσουν το ποσοστό των "ευαίσθητων" προϊόντων που θα συσκευάζονται σε ΡΕΤ το 2005, η Επιτροπή διαπίστωσε ότι κατά μέσον όρο το ΡΕΤ θα αντιπροσωπεύει γύρω στο 40 % στο γάλα, 30 % στους χυμούς, 40 % στα ΠΦΑ και άνω του 50 % στο ice tea. Όσοι δεν ήσαν σε θέση να προβλέψουν το ακριβές ποσοστό της χρήσης ΡΕΤ στο μέλλον διατύπωσαν στην Επιτροπή κάποιες απόψεις σχετικά με τη μελλοντική ανάπτυξη. Μια μεγάλη εταιρεία που δραστηριοποιείται στην αγορά "ευαίσθητων" προϊόντων ανέφερε: "εάν ήταν αποτελεσματικό ως προς το κόστος και αποδεκτό από τους καταναλωτές τότε πιθανόν να υπήρχε κίνητρο για τη μεταστροφή από τα χάρτινα κουτιά στο ΡΕΤ λόγω των εκτιμήσεων που σήμερα διαφοροποιούν τα χάρτινα κουτιά και το ΡΕΤ συμπεριλαμβανομένων της εικόνας προς τους καταναλωτές και της αποδοχής εκ μέρους τους, της διαφοροποίησης της συσκευασίας, της στερεότητας και της δυνατότητας αποτελεσματικού επαναπωματισμού". Μια άλλη εταιρεία ανέφερε: "Πιστεύουμε ότι η ήδη υπάρχουσα τεχνολογία εξασφαλίζει επαρκείς ιδιότητες φραγμού από το οξυγόνο και το φως και ότι το ΡΕΤ θα αναπτυχθεί ταχέως στους τέσσερις αναφερόμενους τομείς". (143) Η έρευνα της Επιτροπής έδειξε ότι ορισμένοι τρίτοι ήσαν πολύ ενθουσιώδεις ως προς τη μελλοντική ανάπτυξη του ΡΕΤ όταν ολοκληρωθούν οι βελτιώσεις στην τεχνολογία φραγμού. Ένας προμηθευτής μηχανών SBM ανέφερε ότι "είμαστε σθεναρά πεπεισμένοι ότι χάρη στην τεχνολογία φραγμού το ΡΕΤ θα μπορεί να κερδίσει μερίδιο αγοράς στους χυμούς έναντι των χάρτινων κουτιών". Σε αυτή την περίπτωση, οι περισσότερες από τις εταιρείες που απάντησαν στην έρευνα προέβλεψαν ταχεία ανάπτυξη του ΡΕΤ εις βάρος των χάρτινων κουτιών στους τομείς του γάλακτος και χυμών στο εγγύς μέλλον. Το ΡΕΤ, λόγω των εγγενών πλεονεκτημάτων του: διαφάνεια, ελατότητα, εύκολη χρήση, χαμηλό κόστος και δυνατότητα ανακύκλωσης, θεωρείται ανταγωνιστικό υλικό. Υπό τον όρο ότι θα καθιερωθεί η τεχνολογία φραγμού, σημαντικό μέρος των συμμετεχόντων στην αγορά αναμένουν ότι, τα επόμενα 4-5 έτη, το ΡΕΤ θα υπερβεί το 50 % του γάλακτος και των χυμών εις βάρος των χάρτινων κουτιών. Μια μεγάλη εταιρεία που δραστηριοποιείται στην τεχνολογία φραγμού προέβλεψε ότι με περαιτέρω μείωση του κόστους στο επίπεδο της τεχνολογίας και της μεταποίησης του ΡΕΤ (ήτοι διαμόρφωση) το υλικό αυτό θα ανταγωνίζεται αποδοτικά τα χάρτινα κουτιά και θα επέλθει σημαντική διείσδυση αυτού του υλικού στο συγκεκριμένο τμήμα. 3.3.5. Συμπέρασμα σχετικά με την παρούσα χρήση και ανάπτυξη του PET σε κοινά τμήματα προϊόντος (144) Υπό το πρίσμα των ανωτέρω, η Επιτροπή κατέληξε στο συμπέρασμα ότι υπάρχει ήδη σημαντική αλληλεπικάλυψη μεταξύ ΡΕΤ και χάρτινων κουτιών στα τμήματα ΠΦΑ και ροφημάτων τσαγιού/καφέ όπου το ΡΕΤ αντιπροσωπεύει ήδη 20 και 25 %, αντιστοίχως. Το ΡΕΤ θα συνεχίσει να διεισδύει σε αυτά τα τμήματα εις βάρος των χάρτινων κουτιών(76). Με συντηρητικές εκτιμήσεις, με το ΡΕΤ να φθάνει το 30 % σε καθένα από αυτά τα τμήματα μέχρι το 2005, θα συσκευαστούν σε ΡΕΤ 800 εκατ. λίτρα ροφημάτων τσαγιού/καφέ (συμπεριλαμβανομένων των αναψυκτικών για αθλητικές δραστηριότητες) και ένα δισεκατ. λίτρα ΠΦΑ. (145) Παρά την παρούσα συνολική περιορισμένη παρουσία του ΡΕΤ σε ΡΓΠ και χυμούς σε ολόκληρο τον ΕΟΧ, υπάρχει σημαντική παρουσία ΡΕΤ στα ΡΓΠ και στους χυμούς σε ορισμένα κράτη μέλη όπως η Ιταλία, το Βέλγιο, οι Κάτω Χώρες, η Γαλλία και το Ηνωμένο Βασίλειο. (146) Οι βελτιώσεις στην τεχνολογία φραγμού και στην ασηπτική πλήρωση σε ΡΕΤ αναμένεται να ενισχύσουν τη θέση του ΡΕΤ και στα τέσσερα σχετικά τμήματα προϊόντος. Η Επιτροπή προέβη σε προσεκτική εκτίμηση των ισχυρισμών των μερών και των προβλεπόμενων εκτιμήσεων, των μελετών τρίτων, των απαντήσεων στην έρευνα αγοράς, καθώς και σε επανεξέταση των τεχνολογικών βελτιώσεων. Καταλήγει στο συμπέρασμα ότι στο τμήμα ΡΓΠ και χυμών, το ΡΕΤ θα αυξηθεί σημαντικά τα επόμενα πέντε έτη. (147) Η Επιτροπή θεωρεί ρεαλιστικό να αναμένεται ότι το ΡΕΤ θα φθάσει τουλάχιστον το 10-15 % στο νωπό γάλα και το 25 % στα αρωματισμένα και άλλα γαλακτούχα ποτά μέχρι το 2005. Η χρήση του ΡΕΤ για το γάλα UHT (που αντιπροσωπεύει περίπου το 50 % της συνολικής αγοράς γάλακτος στον ΕΟΧ) είναι αβέβαιη ακόμα και αν υπάρχει η σχετική τεχνολογία φωτοφραγής. Η ανάπτυξη εξαρτάται από τις εξελίξεις στην ασηπτική πλήρωση χαμηλής οξύτητας και τις μειώσεις του κόστους. Η Επιτροπή εκτιμά ότι το ΡΕΤ έχει σημαντικό δυναμικό τουλάχιστον σε μικρότερα, καλύτερης ποιότητας τμήματα άσηπτου γάλακτος όπως οι ατομικές συσκευασίες. Με το ΡΕΤ να φθάνει τουλάχιστον το 15 % του νωπού γάλακτος, το 25 % άλλων γαλακτούχων ποτών και μόλις το 1 % του γάλακτος UHT μέχρι το 2005, θα συσκευάζονται σε ΡΕΤ περίπου 3 δισεκατ. λίτρα ετησίως (αυτό αντιπροσωπεύει περίπου 9 % της συνολικής ευρωπαϊκής αγοράς ρευστών γαλακτοκομικών προϊόντων). (148) Όσον αφορά τους χυμούς, υπό το πρίσμα της έρευνας αγοράς, η Επιτροπή αναμένει ότι θα επέλθει σημαντική μεταστροφή από τις γυάλινες φιάλες στο ΡΕΤ και πιο περιορισμένη μεταστροφή από τα χάρτινα κουτιά στο ΡΕΤ. Μεγάλες εταιρείες παραγωγής ποτών χρησιμοποιούν ήδη το ΡΕΤ για τους χυμούς· μεταξύ αυτών είναι οι Minute Maid και Tropicana. Η Επιτροπή θεωρεί ρεαλιστικό να αναμένεται ότι το ΡΕΤ θα φθάσει τουλάχιστον το 20 % της συνολικής αγοράς χυμών στον ΕΟΧ μέχρι το 2005· το ποσοστό αυτό αντιπροσωπεύει περίπου 2 δισεκατ. λίτρα χυμών που συσκευάζονται σε ΡΕΤ. Παραμένει σημαντικά χαμηλότερο από το επίπεδο που πέτυχε το ΡΕΤ στη Βόρεια Αμερική και την Αυστραλασία. 3.4. Ο ανταγωνισμός μεταξύ ΡΕΤ και χάρτινων κουτιών σε αλληλεπικαλυπτόμενα προϊόντα (149) Η Επιτροπή διερευνά επίσης κατά πόσον, δεδομένου ότι τα χάρτινα κουτιά και το ΡΕΤ μπορούν από τεχνική άποψη να υποκατασταθούν, ήτοι αμφότερα τα υλικά μπορούν να συσκευάζουν τα ίδια προϊόντα, και δεδομένης της ανάπτυξης του ΡΕΤ στα κοινά τμήματα προϊόντος, τα συστήματα συσκευασίας σε χάρτινα κουτιά και ΡΕΤ αλληλοϋποκαθίστανται σε τέτοιο βαθμό που δεν πρέπει να διατίθενται στην ίδια αγορά προϊόντος για λόγους ανάλυσης της νομοθεσίας περί ανταγωνισμού. (150) Η Tetra υποστήριξε ότι ακόμα και αν τα δύο υλικά μπορούν να χρησιμοποιηθούν για τη συσκευασία των ίδιων προϊόντων, τα συστήματα συσκευασίας σε ΡΕΤ και χάρτινα κουτιά αποτελούν ξεχωριστές αγορές προϊόντος και η τιμολόγηση του ενός δεν περιορίζει την τιμολόγηση του άλλου. Αυτό οφείλεται στο γεγονός ότι η βασική κινητήρια δύναμη για την επιλογή των συστημάτων συσκευασίας είναι η διαφοροποίηση της εμπορίας του τελικού προϊόντος, το σχήμα, η προβολή στην αγορά και η ομάδα καταναλωτών για την οποία προορίζεται. 3.4.1. Ανταγωνισμός στην αγορά λιανικής πώλησης (151) Η Tetra υποστήριξε ότι οι εταιρείες παραγωγής ποτών τείνουν να χρησιμοποιούν το ΡΕΤ για προϊόντα καλύτερης ποιότητας, διατηρώντας παράλληλα τα χάρτινα κουτιά για προϊόντα πωλούμενα χύμα και προϊόντα που πωλούνται με έκπτωση σε καταναλωτές που αγοράζουν με μοναδικό κριτήριο την τιμή. Κατόπιν αυτού, σύμφωνα με την Tetra, το ΡΕΤ και τα χάρτινα κουτιά απευθύνονται σε διαφορετικές ομάδες καταναλωτών και δεν ανταγωνίζονται μεταξύ τους στην αγορά λιανικής πώλησης. Η Tetra υποστήριξε το επιχείρημά της παραθέτοντας παραδείγματα που δείχνουν ότι το ίδιο προϊόν (χυμός πορτοκαλιού ή χυμός μήλου) στην ίδια υπεραγορά ήταν σταθερά ακριβότερο όταν ήταν συσκευασμένο σε ΡΕΤ απ' ό,τι σε χάρτινα κουτιά. (152) Η έρευνα αγοράς επιβεβαίωσε απλώς τη μεροληπτική άποψη του κοινοποιούντος μέρους. Η Επιτροπή διαπίστωσε ότι το ΡΕΤ χρησιμοποιήθηκε ως μέσο εμπορίας για την εισαγωγή προϊόντων καλύτερης ποιότητας και επώνυμων προϊόντων. Ωστόσο, η Επιτροπή διαπίστωσε ότι το ΡΕΤ χρησιμοποιείται επίσης για προϊόντα που πωλούνται με έκπτωση όπως το άσπρο γάλα· όσον αφορά το νωπό γάλα, που αντιπροσωπεύει σχεδόν το 50 % της συνολικής γαλακτοκομικής αγοράς στον ΕΟΧ και, σε πιο περιορισμένο βαθμό, το άσηπτο γάλα, το ΡΕΤ κατέχει ήδη το 10 % της αγοράς νωπού γάλακτος στην Ιταλία όπου πωλείται στην ίδια λιανική τιμή με το συσκευασμένο σε χάρτινα κουτιά γάλα. Τίποτα δεν μπορεί να αποτρέψει τις εταιρείες παραγωγής ποτών από τη χρήση ΡΕΤ σε διάφορα απλούστερα σχήματα για προϊόντα εκτός των προϊόντων καλύτερης ποιότητας, καθώς το ΡΕΤ εδραιώνεται στην αγορά και το κόστος συσκευασίας εξακολουθεί να φθίνει. Πράγματι, ένας αναλυτής καταλήγει στο συμπέρασμα ότι "η ανάλυσή μας για την αγορά ΡΕΤ δείχνει σαφώς ότι το ΡΕΤ έχει, αφενός, σχετικά με την εμπορία και, αφετέρου, οικονομικά πλεονεκτήματα για αγορές μαζικής κατανάλωσης"(77). (153) Επιπροσθέτως, η έρευνα αποκάλυψε ότι τα χάρτινα κουτιά χρησιμοποιούνται για προϊόντα καλύτερης ποιότητας και επώνυμα προϊόντα και σε αυτά τα τμήματα το ΡΕΤ θα αποτελούσε πιθανώς άμεσο ανταγωνιστή. Επιπλέον, νέες τεχνολογικές εξελίξεις στα χάρτινα κουτιά οδήγησαν και θα συνεχίσουν να οδηγούν σε πιο διαφοροποιημένα σχήματα χάρτινων κουτιών, πράγμα που μπορεί να παράσχει άμεση εναλλακτική λύση εμπορίας για προϊόντα καλύτερης ποιότητας και επώνυμα προϊόντα. Τα προϊόντα ice tea από την Twinings, για παράδειγμα, πωλούνται σήμερα σε στρογγυλά χάρτινα δοχεία "που μοιάζουν με μεταλλικά κουτιά". (154) Συνεπώς συνάγεται ότι, ενώ δεν είναι τέλεια υποκατάστατα σε επίπεδο καταναλωτή, τόσο τα χάρτινα κουτιά όσο και το ΡΕΤ μπορούν να απευθύνονται στις ίδιες ομάδες καταναλωτών και να προσφέρουν μια επιλογή σε όλα τα κοινά τμήματα προϊόντος τελικής χρήσης και ότι, σε κάθε περίπτωση, το ΡΕΤ κατέχει σημαντική θέση όσον αφορά προϊόντα καλύτερης ποιότητας που στο παρελθόν συσκευάζονταν σε χάρτινα κουτιά. 3.4.2. Ελαστικότητα της ζήτησης μεταξύ συστημάτων συσκευασίας σε PET και σε χάρτινα κουτιά (155) Η Tetra ανέφερε ότι η επιλογή της συσκευασίας καθοδηγείται από πολυάριθμους παράγοντες, μεταξύ άλλων τις υλικές ιδιότητες των ρευστών προϊόντων και των συσκευασιών, το μέγεθος και το σχήμα της συσκευασίας, οι αντιλήψεις των καταναλωτών για το χαρακτήρα του ποτού και τη συσκευασία, και οι έννοιες της καθιέρωσης του σήματος. Αυτή η ποικιλομορφία παραγόντων έχει την έννοια ότι τα ποτά διατίθενται συνήθως στο εμπόριο σε πολλαπλούς τύπους συσκευασίας προκειμένου να ικανοποιούνται οι διάφορες ανάγκες των καταναλωτών, και επίσης ότι διάφορα ποτά συσκευάζονται με διαφορετικό συνδυασμό υλικών συσκευασίας. (156) Αυτό επιβεβαιώθηκε σε κάποιο βαθμό από την έρευνα αγοράς. Οι ισχυρισμοί και τα στοιχεία που συγκέντρωσε η Επιτροπή δείχνουν ότι η εκτίμηση του επιπέδου υποκατάστασης μεταξύ διάφορων υλικών συσκευασίας είναι μια πολύπλοκη άσκηση και ότι πολλές παράμετροι πρέπει να ληφθούν υπόψη. Για παράδειγμα, οι συγκρίσεις του κόστους συσκευασίας διαφέρουν δραστικά ανάλογα με το μέγεθος της χρησιμοποιούμενης συσκευασίας. (157) Το σχετικό κόστος του ΡΕΤ συζητήθηκε ήδη στο τμήμα IV.3.3.2. Η Tetra υποστήριξε ότι, ανεξαρτήτως του σχετικού κόστους, η βασική κινητήρια δύναμη για την επιλογή εκ μέρους μιας εταιρείας παραγωγής ποτών του υλικού συσκευασίας, και ως εκ τούτου του συστήματος συσκευασίας, είναι η διαφοροποίηση της αγοράς και η προτίμηση των καταναλωτών. Η έρευνα αγοράς επιβεβαίωσε μόνον εν μέρει την άποψη του κοινοποιούντος μέρους. Οι συμμετέχοντες στην αγορά ρωτήθηκαν, για παράδειγμα, εάν θα μεταστρέφονταν από ένα σύστημα συσκευασίας σε χάρτινα κουτιά σε ένα σύστημα συσκευασίας σε ΡΕΤ και αντιστρόφως εφόσον το κόστος ενός συστήματος συσκευασίας αυξάνει σταθερά κατά μικρό ποσοστό (5-10 %). Η πλειονότητα των συμμετεχόντων στην αγορά επιβεβαίωσαν ότι τέτοιες μικρές αυξήσεις των τιμών δεν θα τους επηρέαζαν σημαντικά κατά την επιλογή του συστήματος συσκευασίας. Το επιχείρημα αυτό είναι ασφαλώς ισχυρότερο κατά τη σύγκριση ειδικών εξοπλισμών που αποτελούν μόνο μέρος του συνολικού συστήματος συσκευασίας (π.χ. εκτιμάται ότι το κόστος της μηχανής SBM αντιστοιχεί στο 20-40 % του κόστους μιας ολόκληρης παραγωγικής γραμμής πληρώσεως σε ΡΕΤ). (158) Ωστόσο, η έρευνα αγοράς αποκάλυψε επίσης ότι, καίτοι το κόστος δεν είναι πρωταρχικός παράγοντας στην επιλογή του συστήματος συσκευασίας, δεδομένου ότι οι δύο συσκευασίες δεν θεωρούνται τέλεια υποκατάστατα από τους καταναλωτές, παραμένει παρ' όλα αυτά σημαντικός παράγοντας. Πολλοί από τους συμμετέχοντες στην αγορά κατέδειξαν ότι αύξηση της τιμής κατά 20 % θα αρκούσε για να τους ωθήσει στη μεταστροφή προς το εναλλακτικό σύστημα συσκευασίας. Η έρευνα έδειξε επίσης ότι οι μεταστροφές θα ήσαν κυρίως μονόδρομες από τα συστήματα συσκευασίας σε χάρτινα κουτιά προς τα αντίστοιχα σε ΡΕΤ και όχι αντιστρόφως. Αυτό θεωρείται φυσικό, δεδομένου ότι το ΡΕΤ θεωρείται πιο σύγχρονο υλικό που προτιμάται εν γένει από τους καταναλωτές εφόσον όλοι οι άλλοι παράγοντες (συμπεριλαμβανομένης της τιμής) παραμένουν ίδιοι. 3.4.3. Κόστος μεταστροφής (159) Η έρευνα αγοράς έδειξε ότι οι καταναλωτές θα ήσαν απρόθυμοι να εγκαταλείψουν τις εγκατεστημένες παραγωγικές γραμμές χάρτινων κουτιών υπέρ νέων παραγωγικών γραμμών ΡΕΤ εκτός εάν υπήρχαν σημαντικές διαφορές τιμών (κατά πολύ μεγαλύτερες του 5-10 %) ή πιεστική ζήτηση εκ μέρους των καταναλωτών. Το επιχείρημα αυτό δεν ισχύει σε περιπτώσεις νέων εγκαταστάσεων είτε ως προσθήκες παραγωγικής ικανότητας είτε όταν παλαιές γραμμές παραγωγής περατώνουν τον κύκλο ζωής τους (συνήθως οι παραγωγικές γραμμές ΡΕΤ και χάρτινων κουτιών έχουν διάρκεια ζωής γύρω στα επτά έως δέκα έτη). Επιπλέον, το κόστος μεταστροφής δεν είναι απαγορευτικό καίτοι παραμένει σχετικά υψηλό. Το κόστος εγκατάστασης νέας παραγωγικής γραμμής ΡΕΤ ανέρχεται περίπου σε 1,5 δισεκατ. ευρώ για μια τυποποιημένη γραμμή και σε 7 εκατ. ευρώ για μια παραγωγική ασηπτική γραμμή υψηλής ικανότητας παραγωγής. 3.4.4. Δυνατότητα υποκατάστασης από την πλευρά της προσφοράς (160) Η Επιτροπή συμφωνεί με την άποψη του κοινοποιούντος μέρους ότι ο μηχανολογικός σχεδιασμός των μηχανών συσκευασίας σε χάρτινα κουτιά και των μηχανών SBM διαφέρει σημαντικά και ότι η τεχνολογία δεν είναι μεταβιβάσιμη. Δεν είναι δυνατή η τροποποίηση μιας μηχανής συσκευασίας σε χάρτινα κουτιά ώστε να παράγει φιάλες ΡΕΤ και αντιστρόφως. Τόσο η Tetra όσο και ο μικρότερος ανταγωνιστής προμηθευτής χάρτινων κουτιών, η εταιρεία SIG, κατάφεραν να αποκτήσουν πρόσβαση στην αγορά ΡΕΤ μέσω εξαγορών παρά μέσω κεφαλαιοποίησης της δικής τους υφιστάμενης τεχνολογίας συσκευασίας σε χάρτινα κουτιά. (161) Καίτοι η Επιτροπή συμφωνεί ότι δεν υπάρχει επαρκής δυνατότητα υποκατάστασης από την πλευρά της προσφοράς που να δείχνει καθαυτή μια ενιαία αγορά προϊόντος, δεν μπορεί να αποδεχτεί τον ισχυρισμό της Tetra ότι οι δύο τομείς είναι τόσο διαφορετικοί ώστε η τεχνογνωσία του ενός δεν έχει καμία χρήση στον άλλον. Αυτό ισχύει ειδικότερα όσον αφορά την ασηπτική τεχνολογία. Η Τetra ισχυρίζεται ότι καίτοι η ασηπτική τεχνολογία ήταν σημαντική κατευθυντήρια δύναμη για την επιτυχία της συσκευασίας σε χάρτινα κουτιά (τα περισσότερα χάρτινα κουτιά που χρησιμοποιούνται είναι ασηπτικά), ουδόλως επηρέασε το ΡΕΤ (όπου λιγότερο από 0,5 % είναι ασηπτικά). Ο λόγος για τον περιορισμένο ασηπτικό ρόλο του ΡΕΤ είναι ότι χρησιμοποιήθηκε για προϊόντα όπου δεν απαιτείται ασηπτική πλήρωση (π.χ. ΑΜΑΠ). Ωστόσο, εάν το ΡΕΤ προτίθεται να αυξήσει την παρουσία του στα νέα τμήματα προϊόντος, η ασηπτική πλήρωση θα αποτελέσει βασική κινητήρια δύναμη της επιτυχίας της. Η ασηπτική τεχνολογία είναι συνεπώς σημαντική κινητήρια δύναμη, που μπορεί να μεταφερθεί από τον τομέα χάρτινων κουτιών στον τομέα ΡΕΤ. 3.4.5. Συμπέρασμα σχετικά με το κατά πόσο τα συστήματα συσκευασίας που χρησιμοποιούν ΡΕΤ ανταγωνίζονται με άλλα συστήματα συσκευασίας (162) Το ΡΕΤ και το χαρτόνι είναι αμφότερα υλικά κατάλληλα για τη συσκευασία και χρησιμοποιούνται για τη συσκευασία των τεσσάρων σχετικών τμημάτων προϊόντος (ΡΓΠ, χυμοί, ΠΦΑ, ροφήματα τσαγιού/καφέ) που αποτελούν σχεδόν το σύνολο των συσκευασμένων σε χάρτινα κουτιά προϊόντων. Συνεπώς, η χρήση του ΡΕΤ είναι πιθανό να αυξηθεί στο μέλλον όπου το ΡΕΤ λαμβάνει, σε κάποιο βαθμό, μερίδιο αγοράς από τα χάρτινα κουτιά. Ωστόσο, για τους λόγους που παρατίθενται στο τμήμα 3.4, και ιδίως επειδή η διασταυρούμενη ελαστικότητα της ζήτησης μεταξύ των δύο συστημάτων δεν είναι προς το παρόν επαρκώς υψηλή, συνάγεται ότι δεν αποτελούν μέρος της ίδιας αγοράς προϊόντος για τους σκοπούς της ανάλυσης της νομοθεσίας περί ανταγωνισμού ακόμα και αν φαίνεται να υπάρχουν ορισμένες επιπτώσεις της συγκράτησης των τιμών σε οριακό επίπεδο. (163) Συνάγεται συνεπώς ότι για τους σκοπούς του ορισμού της αγοράς, τα συστήματα συσκευασίας σε χάρτινα κουτιά και τα συστήματα συσκευασίας σε ΡΕΤ (και ως εκ τούτου ο εξοπλισμός συσκευασίας σε χάρτινα κουτιά και ο εξοπλισμός συσκευασίας σε ΡΕΤ) αποτελούν ξεχωριστές σχετικές αγορές προϊόντος. Συνάγεται επίσης ότι καίτοι η υποκατάσταση μεταξύ των δύο συστημάτων δεν έχει προς το παρόν την απαραίτητη αποτελεσματικότητα και αμεσότητα που απαιτείται για τους σκοπούς του ορισμού της αγοράς (ήτοι είναι αδύναμα υποκατάστατα), αυτό μπορεί να αλλάξει στο μέλλον, καθώς η τεχνολογία φραγμού ΡΕΤ βελτιώνεται και το κόστος ΡΕΤ/χάρτινων κουτιών συγκλίνει. Συνεπώς, δεν αποκλείεται η πιθανότητα ότι, στο μέλλον, οι αγορές αυτές μπορεί να συγκλίνουν στο βαθμό που θα ανήκουν στην ίδια σχετική αγορά προϊόντος για τους σκοπούς της νομοθεσίας περί ανταγωνισμού. Επιπλέον, δεδομένων της παρουσίας τους στον ίδιο τομέα συσκευασίας ρευστών ειδών διατροφής, των κοινών τμημάτων προϊόντος, της πελατειακής βάσης και της αυξανόμενης χρήσης της ασηπτικής τεχνολογίας, τα δύο συστήματα συσκευασίας ανήκουν σε δύο πολύ στενά γειτνιάζουσες αγορές. Η αλληλεπίδραση μεταξύ των δύο τμημάτων θα πρέπει να αναλυθεί περαιτέρω στο στάδιο της εκτίμησης της δεσπόζουσας θέσης στο τμήμα V. (164) Καταλήγοντας στο συμπέρασμα ότι τα δύο συστήματα συσκευασίας ανήκουν σε ξεχωριστές αλλά στενά γειτνιάζουσες αγορές προϊόντος, πρέπει να αναλυθεί κατά πόσον υπάρχουν ξεχωριστές σχετικές αγορές προϊόντος για ειδικό εξοπλισμό στο πλαίσιο κάθε συστήματος συσκευασίας. Η αγορά αναλύεται όσον αφορά ιδιαίτερα τα κοινά προϊόντα τελικής χρήσης (ΡΓΠ, χυμοί, ΠΦΑ και ροφήματα τσαγιού/καφέ) και επίσης τη διάκριση ασηπτικής και μη ασηπτικής συσκευασίας. 4. ΣΥΣΤΗΜΑΤΑ ΣΥΣΚΕΥΑΣΙΑΣ PET 4.1. Μηχανές SBM (165) Οι μηχανές SBM χρησιμοποιούνται για τη μετατροπή προμορφωμάτων ΡΕΤ ή ρητίνης ΡΕΤ στην έτοιμη φιάλη ΡΕΤ. Οι μηχανές SBM διατίθεται σε ένα ευρύ φάσμα διάφορων τύπων. Η παραγωγική ικανότητα μιας μηχανής SBM μετράται σε παραγόμενες ανά ώρα φιάλες (bph) κυμαινόμενη από 1000 έως 50000 bph. Οι περισσότερες μηχανές SBM στην αγορά είναι τυποποιημένες μηχανές SBM που παράγουν κενές τυποποιημένες φιάλες ΡΕΤ από προμορφώματα. Ωστόσο, υπάρχουν μηχανές SBM με ιδιαίτερα χαρακτηριστικά που παράγουν προμορφώματα και στη συνέχεια διαμορφώνουν τα προμορφώματα σε ένα στάδιο (μηχανές ενός σταδίου)· οι μηχανές SBΜ που παράγουν φιάλες ΡΕΤ στις οποίες η πλήρωση πραγματοποιείται με τη μέθοδο πληρώσεως εν θερμώ (οι φιάλες αυτές πρέπει να έχουν μεγαλύτερο πάχος για να αντέχουν στη θερμότητα του προς πλήρωση υγρού)· οι μηχανές SBM ευρύστομων φιαλών που παράγουν φιάλες για μαρμελάδες και σάλτσες· οι μηχανές διαφορικής θέρμανσης για την παραγωγή δοχείων για απορρυπαντικά και σαμπουάν και, τέλος, οι μηχανές "Combi" SBM που συνδυάζουν τη διαμόρφωση της φιάλης και την πλήρωση σε μια μηχανή. 4.1.1. Μηχανές SBM χαμηλής και υψηλής παραγωγικής ικανότητας (166) Το κοινοποιούν μέρος υποστηρίζει ότι η αγορά μηχανών SBM μπορεί να χωριστεί σε μηχανές χαμηλής και υψηλής παραγωγικής ικανότητας με βάση τον αριθμό των παραγόμενων ανά ώρα φιαλών (bph). Ως μηχανές SBM χαμηλής παραγωγικής ικανότητας ορίζονται αυτές που έχουν παραγωγή μικρότερη των 8000 bph, ενώ ως μηχανές SBM υψηλής παραγωγικής ικανότητας αυτές που έχουν παραγωγή μεγαλύτερη των 8000 bph. Αμφότερα τα μέρη δραστηριοποιούνται στα τμήματα χαμηλής παραγωγικής ικανότητας, ενώ μόνον η Sidel είναι παρούσα στο τμήμα υψηλής παραγωγικής ικανότητας. Η Tetra πιστεύει ότι περαιτέρω διακρίσεις μεταξύ των δύο κατηγοριών, μηχανές υψηλής και χαμηλής παραγωγικής ικανότητας, δεν είναι κατάλληλες ή απαραίτητες για τους σκοπούς της ανάλυσης των όρων του ανταγωνισμού στον ΕΟΧ. (167) Υπάρχουν σημαντικές διαφορές μεταξύ των μηχανών SBM χαμηλής και υψηλής παραγωγικής ικανότητας, πράγμα που οδήγησε την Επιτροπή στο συμπέρασμα ότι ανήκουν σε διακεκριμένες αγορές προϊόντος. Από την πλευρά της ζήτησης, οι μηχανές χαμηλής και υψηλής παραγωγικής ικανότητας είναι σαφώς μη ανταλλάξιμες για ένα πελάτη με ιδιαίτερες ανάγκες. Οι μηχανές υψηλής παραγωγικής ικανότητας μπορούν να χρησιμοποιούν μόνο μία ειδική τεχνολογία (την περιστροφική τεχνολογία) ενώ οι μηχανές χαμηλής παραγωγικής ικανότητας μπορούν να χρησιμοποιούν τόσο την περιστροφική όσο και τη λιγότερο πολύπλοκη γραμμική τεχνολογία(78). Όλοι οι προμηθευτές μηχανών SBM δεν μπορούν να ικανοποιούν το συνολικό φάσμα της παραγωγής. Πράγματι, λόγω του ότι οι μηχανές υψηλής παραγωγικής ικανότητας απαιτούν υπερσύγχρονη τεχνολογία, δεν υπάρχει δυνατότητα υποκατάστασης από την πλευρά της προσφοράς. Ένας προμηθευτής SBM χαμηλής παραγωγικής ικανότητας δεν μπορεί να παράγει μηχανές SBM υψηλής παραγωγικής ικανότητας. Οι φραγμοί κατά την είσοδο στον τομέα υψηλής παραγωγικής ικανότητας είναι κατά πολύ υψηλότεροι αυτών του τομέα χαμηλής παραγωγικής ικανότητας λόγω των τεχνολογικών απαιτήσεων και του μικρότερου αριθμού προμηθευτών που είναι σε θέση να παράγουν μηχανές υψηλής παραγωγικής ικανότητας. (168) Η έρευνα της Επιτροπής επιβεβαίωσε τη διάκριση μεταξύ μηχανών χαμηλής και υψηλής παραγωγικής ικανότητας όπου η συντριπτική πλειοψηφία όσων απάντησαν στην έρευνα επιβεβαιώνουν τον ισχυρισμό του κοινοποιούντος μέρους ότι οι μηχανές SBM χαμηλής και υψηλής παραγωγικής ικανότητας αποτελούν διακεκριμένες αγορές προϊόντος. 4.1.2. Μηχανές διαμόρφωσης SBM σε ένα στάδιο και δύο στάδια (169) Το κοινοποιούν μέρος υποστηρίζει ότι δεν υπάρχει διάκριση μεταξύ μηχανών διαμόρφωσης σε ένα στάδιο και δύο στάδια. Στη διαδικασία του ενός σταδίου, ολόκληρη η παραγωγή φιαλών ΡΕΤ, από την εισροή ρητίνης μέχρι την τελική παραγωγή της φιάλης ΡΕΤ, λαμβάνει χώρα σε μια ολοκληρωμένη μηχανή. Η διαδικασία σε δύο στάδια διαχωρίζει τη διαδικασία παραγωγής, πρώτον, στην παραγωγή των προμορφωμάτων ΡΕΤ σε μια μηχανή διαμόρφωσης με έγχυση και, δεύτερον, μετατροπή των προμορφωμάτων στη τελική φιάλη ΡΕΤ σε μια μηχανή SBM. Οι μηχανές διαμόρφωσης σε ένα στάδιο χρησιμοποιούνται μόνο για το τμήμα χαμηλής παραγωγικής ικανότητας. Η Tetra θεωρεί ότι οι μηχανές διαμόρφωσης σε ένα στάδιο και σε δύο στάδια δεν ανταγωνίζονται τουλάχιστον για ορισμένες εφαρμογές στο τμήμα χαμηλής παραγωγικής ικανότητας. Η Επιτροπή διατυπώνει την άποψη ότι για το σκοπό της ανάλυσης της παρούσας πράξης, η διάκριση αυτή δεν έχει σημαντικό αντίκτυπο. 4.1.3. Μηχανές SBM πληρώσεως εν θερμώ, μηχανές παραγωγής ευρύστομων φιαλών και μηχανές διαφορικής θέρμανσης (170) Το κοινοποιούν μέρος υποστηρίζει περαιτέρω ότι δεν υπάρχουν ξεχωριστές αγορές για μηχανές SBM που παράγουν φιάλες για πλήρωση εν θερμώ ή παστερίωση. Υπάρχει αμελητέα αγορά για τέτοιες μηχανές στον ΕΟΧ καθώς οι συγκεκριμένες μέθοδοι σπάνια χρησιμοποιούνται. Η Sidel, αλλά όχι η Τetra, διαθέτει στο εμπόριο τέτοια μηχανή, αλλά την προηγούμενη τριετία [...]* πωλήθηκαν [...]* στον ΕΟΧ επί συνόλου [...]* SBM μηχανών. Συνεπώς, το κοινοποιούν μέρος, δεν θεωρεί ότι οι μηχανές SBM για φιάλες πληρώσεως εν θερμώ πρέπει να θεωρούνται ξεχωριστή αγορά προϊόντος. Το ίδιο ισχύει και για τις μηχανές παραγωγής ευρύστομων φιαλών και τις μηχανές διαφορικής θέρμανσης. (171) Οι διακρίσεις αυτές δεν έχουν σημαντικό αντίκτυπο στην ανάλυση της παρούσας πράξης, εφόσον η Tetra δεν αναπτύσσει δραστηριότητα στις μηχανές πληρώσεως εν θερμώ, στις μηχανές παραγωγής ευρύστομων φιαλών και στις μηχανές διαφορικής θέρμανσης και, επιπλέον, αυτές οι μηχανές χρησιμοποιούνται σε περιορισμένη κλίμακα στον ΕΟΧ. Για τους σκοπούς της ανάλυσης της παρούσας πράξης, είναι συνεπώς αναγκαίο να οριστεί μία ξεχωριστή αγορά για τις μηχανές SBM πληρώσεως εν θερμώ, τις μηχανές παραγωγής ευρύστομων φιαλών και τις μηχανές διαφορικής θέρμανσης. 4.1.4. Mηχανές Combi (172) Το κοινοποιούν μέρος υποστηρίζει ότι δεν υπάρχει ξεχωριστή αγορά για τις μηχανές Combi καθώς είναι ισοδύναμες με ένα συνδυασμό μηχανής SBM και μηχανής πληρώσεως που διατίθεται ως λύση με δυνατότητα άμεσης λειτουργίας από άλλους προμηθευτές ή μπορεί να συναρμολογηθεί από τον ίδιο τον πελάτη. (173) Οι μηχανές Combi συνδυάζουν τη διαμόρφωση, την πλήρωση και την τοποθέτηση του πώματος σε μια μηχανή. Δεν χρειάζεται καμία μεταφορά, αποθήκευση ή έκπλυση των φιαλών. Μια μηχανή Combi καταλαμβάνει μικρότερο χώρο και χρειάζεται λιγότερο προσωπικό από μια παραδοσιακή παραγωγική γραμμή ΡΕΤ, που περιλαμβάνει μηχανή SBM, ιμάντα μεταφοράς, μηχανή πληρώσεως και τοποθέτησης πώματος. Η Sidel έχει τους ακόλουθους τύπους μηχανών Combi: Combi SRS για μη ανθρακούχα νερά, Combi SRG για ΑΜΑΠ, Combi SRU (υπερκαθαρή) για "ευαίσθητα" προϊόντα (χυμοί και ΡΓΠ) και Combi SRA για ασηπτική πλήρωση "ευαίσθητων" προϊόντων. (174) Η μηχανή Combi είναι μία καινοτομία που εισήγαγε η Sidel το 1999. Μέχρι σήμερα η Sidel έχει πωλήσει [...]* μηχανές Combi και [...]* μηχανές ασηπτικής συσκευασίας Combi [...]*. Στην απάντησή της, η Tetra επισημαίνει ότι οι ανταγωνιστές της Sidel, οι εταιρείες Krones και Procomac/Sipa, έχουν επίσης αναπτύξει παρεμφερείς μηχανές, τις Bloc και Syncro, και ότι η μηχανή της Procomac/Sipa διατίθεται και για ασηπτική συσκευασία. Δεδομένου ότι η μηχανή Combi είναι μια σχετικά πρόσφατη καινοτομία, δύσκολα μπορεί να εκτιμηθεί κατά πόσον οι πελάτες θεωρούν ότι μπορεί να υποκαταστήσει τις τυποποιημένες γραμμές παραγωγής ΡΕΤ στο βαθμό που η Combi έπρεπε να θεωρηθεί μέρος της αγοράς μηχανών SBM ή/και της αγοράς μηχανών πληρώσεως ΡΕΤ. Υπάρχουν ορισμένες ενδείξεις ότι η Combi μπορεί να αποτελέσει διακεκριμένη αγορά προϊόντος. Από την πλευρά της ζήτησης, η Combi προσφέρει ορισμένα χαρακτηριστικά και πλεονεκτήματα που την καθιστούν ιδανική για ορισμένους πελάτες. Σύμφωνα με τα διαφημιστικά έντυπα της Sidel η Combi έχει τα ακόλουθα πλεονεκτήματα: εξοικονόμηση χώρου στο δάπεδο (μέχρι 50 % μικρότερη βάση συγκριτικά προς μια παραδοσιακή γραμμή παραγωγής ΡΕΤ), σημαντική οικονομία σε διαλύματα αποστείρωσης και έκπλυσης, μειωμένο κόστος εργασίας (ένα άτομο μπορεί να χειρίζεται ολόκληρη τη γραμμή παραγωγής), σημαντικά βελτιωμένη υγιεινή πληρώσεως, μειωμένος κίνδυνος μολύνσεων (δεν υπάρχει κίνδυνος μόλυνσης μεταξύ διαμόρφωσης και πληρώσεως). Στην απάντησή της η Τetra ισχυρίζεται ότι οι μηχανές Krones και Procomac/Sipa έχουν ουσιαστικά τα ίδια πλεονεκτήματα. Η Tetra υποστηρίζει ότι η μηχανή Combi έχει σταθερή ταχύτητα βασισμένη στο στοιχείο της SBM συγκριτικά προς μια συνήθη μηχανή πληρώσεως που μπορεί να λειτουργεί ταχύτερα κατά την πλήρωση μικρών φιαλών. Σύμφωνα με την Tetra, η μηχανή Combi μπορεί επίσης να έχει μεγαλύτερο κίνδυνο διακοπής της λειτουργίας ολόκληρου του συστήματος σε περίπτωση βλάβης ενός στοιχείου. Φαίνεται, ωστόσο, ότι η μηχανή Combi είναι λιγότερο δαπανηρή από το συνδυασμό μεμονωμένης μηχανής SBM και μηχανής πληρώσεως. Συνεπώς, για παράδειγμα, μικρές αυξήσεις στην τιμή της Combi δεν θα οδηγούσαν τους πελάτες στη μεταστροφή προς παραδοσιακές παραγωγικές γραμμές ΡΕΤ. (175) Υπό το πρίσμα των ανωτέρω, συνάγεται, ωστόσο, ότι για τους σκοπούς της ανάλυσης της παρούσας πράξης, δεν απαιτείται ο ορισμός ξεχωριστής αγοράς για τις μηχανές Combi. 4.1.5. Διακρίσεις τελικής χρήσης στην αγορά μηχανών SBM (176) Το κοινοποιούν μέρος αντιτίθεται έντονα σε μια ανάλυση της αγοράς μηχανών SBΜ, που λαμβάνει υπόψη προϊόντα τελικής χρήσης. Η Tetra υποστηρίζει ότι, πρώτον, οι μηχανές SBM δεν είναι μηχανές τελικής χρήσης, δεύτερον, πωλούνται σε όλες τις εταιρείες παραγωγής ποτών ανεξαρτήτως της εφαρμογής τελικής χρήσης και, τρίτον, ότι ο προμηθευτής μηχανών SBM δεν γνωρίζει ακόμα την επιδιωκόμενη ή παρούσα χρήση ή ακόμα κατά πόσον οι φιάλες που παράγονται από τη μηχανή SBM πρόκειται να πληρωθούν υπό άσηπτες ή μη συνθήκες(79). (177) Η Επιτροπή δεν συμφωνεί με τον ισχυρισμό της Tetra. Είναι αλήθεια ότι οι περισσότερες μηχανές SBM είναι "γενικής χρήσεως". Παρ' όλα αυτά, μια παραγωγική γραμμή συσκευασίας ΡΕΤ, της οποίας η μηχανή SBM αποτελεί μόνο ένα στοιχείο, είναι συνήθως προσαρμοσμένη στα ειδικά προϊόντα τα οποία τοποθετεί εντός φιαλών ο πελάτης. Αυτό είναι ακόμα σημαντικότερο στην περίπτωση των "ευαίσθητων" προϊόντων που απαιτούν ιδιότητες φραγμού και αποστειρωμένες ή υπερκαθαρές συνθήκες. Υπάρχουν επίσης ειδικές μηχανές SBM τελικής χρήσης για προϊόντα των οποίων η πλήρωση γίνεται εν θερμώ ή υπό άσηπτες συνθήκες σε μια μηχανή Combi. Τοιουτοτρόπως, οι απαιτήσεις των "ευαίσθητων" προϊόντων ειδικότερα υπαγορεύουν πολύ ειδικά χαρακτηριστικά μιας παραγωγικής γραμμής ΡΕΤ, πράγμα που καθιστά μια τυποποιημένη παραγωγική γραμμή ΡΕΤ ανεπαρκές υποκατάστατο για τις ανάγκες των παραγωγών "ευαίσθητων" ποτών. Για παράδειγμα, μια μηχανή Sidel SRS G Combi που είναι σχεδιασμένη για ανθρακούχα ποτά δεν μπορεί να αποτελεί υποκατάστατο για έναν παραγωγό που προτίθεται να συσκευάσει χυμούς. Για τη συγκεκριμένη εφαρμογή, θα πρέπει να χρησιμοποιηθεί μηχανή SRA Combi. (178) Σε κάθε περίπτωση, μια διακεκριμένη ομάδα πελατών για το σχετικό προϊόν μπορεί να υποκαταστήσει μια πιο περιορισμένη, διακεκριμένη αγορά προϊόντος όταν η εν λόγω ομάδα μπορεί να αποτελέσει αντικείμενο διάκρισης ως προς τις τιμές. Αυτό ισχύει συνήθως όταν πληρούνται δύο όροι: α) είναι δυνατό να καθοριστεί σαφώς η ομάδα στην οποία ανήκει ένας μεμονωμένος πελάτης κατά τη στιγμή που αγοράζει τα σχετικά προϊόντα και β) οι συναλλαγές μεταξύ πελατών ή οι ενέργειες αρμπιτράζ από τρίτους δεν πρέπει να είναι εφικτές(80). (179) Οι απαιτήσεις αυτές πληρούνται εν προκειμένω. Για παράδειγμα, στην κοινοποίηση, η Tetra αναφέρει ότι οι προμηθευτές SBM "κατασκευάζουν συνήθως τις μηχανές σύμφωνα με τις επιθυμίες μεμονωμένων πελατών"(81). Πράγματι, οι προμηθευτές SBΜ, και ιδίως η Sidel που περηφανεύεται για την προσανατολισμένη προς τον πελάτη προσέγγισή της, συνεργάζονται στενά με τους πελάτες τους για την προσαρμογή των παραγωγικών γραμμών συσκευασίας ΡΕΤ στις ειδικές ανάγκες τους. Η Sidel συνεργάζεται στενά με τον πελάτη για το σχεδιασμό των απαραίτητων τύπων (που δίνουν στη φιάλη το τελικό σχήμα της) και δοκιμάζει τη φιάλη υπό πραγματικές συνθήκες στο κέντρο δοκιμών της στη Χάβρη. Το ενημερωτικό φυλλάδιο της Sidel, "Ο κόσμος του ΡΕΤ" εξηγεί στους δυνητικούς πελάτες της ότι "όταν αναζητείτε έναν εταίρο για να συνεργαστείτε σε ολόκληρη την παραγωγική γραμμή ΡΕΤ που διαθέτετε, η Sidel είναι η καλύτερη επιλογή σας. Στηριζόμαστε στην έννοια της λεγόμενης νοημοσύνης της γραμμής παραγωγής, με βάση τον έλεγχο ροής. Αυτό σημαίνει ότι με βάση το προϊόν σας, τη συσκευασία του και τον επιθυμητό ρυθμό παραγωγής η Sidel σας προσφέρει μία προσαρμοσμένη, άμεσα λειτουργική λύση"(82). (180) Επιπλέον, όλες οι παραγγελίες μηχανών SBM γίνονται βάσει διαγωνισμών. Κάθε μηχανή πωλείται κατόπιν μεμονωμένης διαπραγμάτευσης όπου ορισμένες φορές γίνονται σημαντικές εκπτώσεις από την αναγραφόμενη στον τιμοκατάλογο τιμή. Η έρευνα της Επιτροπής έδειξε ότι η Sidel πραγματοποιούσε ενίοτε εκπτώσεις μέχρι [...]* επί της αναγραφόμενης στον τιμοκατάλογο τιμής σε μεμονωμένους πελάτες. Στην κοινοποίηση, η Tetra αναφέρει ότι "η τιμή αποτελεί συχνά αντικείμενο διαπραγμάτευσης βάσει των ειδικών αναγκών μεμονωμένου πελάτη όσον αφορά τη συγκεκριμένη πράξη"(83). Συνεπώς η Επιτροπή θεωρεί ότι ένας προμηθευτής SBM έχει κατά τη στιγμή της πώλησης πολύ ειδική γνώση του τρόπου χρησιμοποίησης της μηχανής και για ποιο τελικό προϊόν. Οι τύποι που διατίθενται με τη μηχανή SBM και είναι σχεδιασμένοι ειδικά για κάθε μεμονωμένο πελάτη επίσης δεν είναι γενικής χρήσεως. (181) Πράγματι, η Sidel ήταν σε θέση να καθορίσει την τελική χρήση για τις περισσότερες ανεπιτυχείς δημόσιες προσφορές για μηχανές SBM στη διάρκεια του 2001. Στους ισχυρισμούς της προς την Επιτροπή η Tetra ήταν επίσης σε θέση να καθορίσει επακριβώς την τελική χρήση για την οποία οι πελάτες της χρησιμοποιούν την αγορασθείσα μηχανή SBM. Ο καθορισμός της τελικής χρήσης καθίσταται ιδίως εφικτός στις αγορές τελικής χρήσης όπου το χαρτόνι υπάρχει επίσης ως υλικό συσκευασίας. Πελάτες των μηχανών SBM που επιθυμούν να συσκευάζουν ρευστά γαλακτοκομικά προϊόντα ή χυμούς, για παράδειγμα, είναι εύκολα αναγνωρίσιμοι και η Επιτροπή γνωρίζει ορισμένους τέτοιους πελάτες που συσκευάζουν αμφότερα τα προϊόντα τελικής χρήσης. Η Tetra μπόρεσε επίσης να αναγνωρίσει ένα πελάτη SBM από την τελική χρήση και προσκόμισε στοιχεία στην Επιτροπή(84). (182) Τέλος, οι ενέργειες αρμπιτράζ για μηχανές SBM είναι σχεδόν αδύνατες. Το κοινοποιούν μέρος υποστηρίζει ότι υπάρχει αγορά μεταχειρισμένων μηχανών SBM όπου μπορούν να πραγματοποιούνται ενέργειες αρμπιτράζ. Ωστόσο η έρευνα αγοράς της Επιτροπής έδειξε ότι η αγορά μεταχειρισμένων μηχανών SBM εν γένει περιλαμβάνει την πώληση απαρχαιωμένης τεχνολογίας, είναι πολύ μικρή και τοιουτοτρόπως δεν αποτρέπει τις διακρίσεις ως προς τις τιμές. Η αγορά μεταχειρισμένων αποτελείται κυρίως από μηχανές δέκα έως δεκαπέντε ετών που πωλούνται στην Ανατολική/Νοτιοανατολική Ευρώπη. Εκτιμήσεις από την πλευρά της προσφοράς υποδηλώνουν συνεπώς ότι είναι δυνατό για ένα παραγωγό SBM να προβαίνει σε διακρίσεις ως προς τις τιμές μεταξύ διάφορων τύπων τελικής χρήσης. (183) Υπό το πρίσμα των προαναφερομένων, η Επιτροπή εκτιμά ότι η διάκριση ως προς τις τιμές τελικής χρήσης είναι δυνατή για τους κατασκευαστές SBM. Οι οικονομικοί σύμβουλοι της Tetra προσπάθησαν να διαψεύσουν αυτά τα επιχειρήματα εξετάζοντας την ικανότητα της Sidel να προβαίνει σε διακρίσεις ως προς τις τιμές με βάση την τελική χρήση μιας μηχανής SBM. Οι οικονομικοί σύμβουλοι της Tetra εξέτασαν κατά πόσον στο παρελθόν υπήρχαν αποδείξεις διακρίσεων ως προς τις τιμές με βάση την τελική χρήση και κατέληξαν στο συμπέρασμα ότι δεν υπήρχαν αποδείξεις ότι τα περιθώρια της Sidel για τις μηχανές υψηλής παραγωγικής ικανότητας διαφοροποιούνταν με βάση την τελική χρήση(85). Όμως, η Επιτροπή εξέτασε τη χρησιμοποιηθείσα ανάλυση παλινδρόμησης και διαπίστωσε ότι η εκτίμηση δεν ήταν βάσιμη(86). Κατά την εκτίμησή της με βάση τα στοιχεία που προσκόμισαν τα μέρη εισήχθησαν περαιτέρω επεξηγηματικές μεταβλητές(87), [στοιχεία σχετικά με την τιμολογιακή πολιτική της Sidel]*. Μετά την ακροαματική διαδικασία, τα μέρη προσκόμισαν περαιτέρω επιχειρήματα. Η Επιτροπή, όμως, θεωρεί ότι εξακολουθεί να ισχύει το συμπέρασμά της. 4.1.6. Η ταχύτητα της μηχανής SBM σε τμήματα τελικής χρήσης (184) Στην απάντησή της, η Tetra υποστήριξε ότι, εάν οι διακρίσεις τελικής χρήσης ήσαν οι ενδεδειγμένες, θα περιορίζονταν στο τμήμα χαμηλής και μεσαίας παραγωγικής ικανότητας της αγοράς. Σύμφωνα με την Tetra, η Επιτροπή έπρεπε να προβεί σε σημαντική διάκριση όσον αφορά τη χρήση μηχανών SBM στα τμήματα "ευαίσθητων" ποτών. Σύμφωνα με την Tetra, οι μηχανές SBM που χρησιμοποιούνται για την κατασκευή φιαλών προοριζόμενων για "ευαίσθητα" ποτά είναι κατά το μεγαλύτερο μέρος μηχανές χαμηλής παραγωγικής ικανότητας (8000 bph) ή στην καλύτερη περίπτωση μηχανές που λειτουργούν με μεσαίες ταχύτητες (8-15000 bph). Η Tetra εξηγεί το γεγονός αυτό υποστηρίζοντας ότι τα "ευαίσθητα" ποτά είναι προς το παρόν ειδικά ποτά και ως εκ τούτου οι εταιρείες παραγωγής πρέπει να χρησιμοποιούν μηχανές χαμηλής παραγωγικής ικανότητας για να ικανοποιούν ζήτηση χαμηλού όγκου. (185) Η Επιτροπή δεν συμφωνεί με τον ισχυρισμό της Tetra. Τα στοιχεία που προσκόμισε το κοινοποιούν μέρος στην απάντησή του(88) δείχνουν ότι, πράγματι, η μέση ταχύτητα των μηχανών SBΜ που χρησιμοποιήθηκαν στον ΕΟΧ για "ευαίσθητα" ποτά (χυμοί) κατά την περίοδο 1995-2000 υπερέβαινε τις 8000 bph φθάνοντας μέγιστες ταχύτητες 19600 bph. Κατόπιν αυτού, όλες αυτές οι μηχανές SBM έπρεπε να ταξινομηθούν ως μηχανές υψηλής παραγωγικής ικανότητας. Επιπλέον, το γεγονός ότι μηχανές χαμηλότερης παραγωγικής ικανότητας χρησιμοποιούνται από παραγωγούς "ευαίσθητων" προϊόντων όταν εισάγουν αρχικά μια παραγωγική γραμμή συσκευασίας ΡΕΤ δεν σημαίνει ότι δεν μπορεί να χρησιμοποιηθεί υψηλότερη παραγωγική ικανότητα καθώς η χρήση ΡΕΤ εδραιώνεται περισσότερο και αυξάνει η ζήτηση προϊόντων ΡΕΤ. Πράγματι, το καινοτόμο σύστημα Combi SRA της Sidel που σχεδιάστηκε για προϊόντα μακράς διάρκειας αποθήκευσης των οποίων η πλήρωση πραγματοποιείται υπό άσηπτες συνθήκες (τσάι, αρωματισμένα νερά, ισοτονικά διαλύματα, χυμοί και πιθανόν γαλακτοκομικά προϊόντα με δέσμη φραγής υπεριώδους ακτινοβολίας) έχει ονομαστική παραγωγή 25200 bph για φιάλη ενός λίτρου, πράγμα που υποδηλώνει ότι η Sidel αναμένει ότι αυτά τα ποτά θα συσκευάζονται σε μηχανές υψηλής παραγωγικής ικανότητας. (186) Υπό το πρίσμα των ανωτέρω δεν είναι ορθό να υποστηρίζεται ότι μόνον οι μηχανές χαμηλής παραγωγικής ικανότητας χρησιμοποιούνται για τα "ευαίσθητα" ποτά. Η Επιτροπή εκτιμά ότι η απόφαση για επένδυση σε μια παραγωγική γραμμή πληρώσεως ΡΕΤ θα είναι καθοδηγούμενη από τη ζήτηση όταν ένας παραγωγός ποτών προβλέπει την ανάγκη των καταναλωτών για συσκευασία σε ΡΕΤ. Συνεπώς, συνάγεται ότι τόσο οι μηχανές υψηλής παραγωγικής ικανότητας όσο και οι αντίστοιχες χαμηλής παραγωγικής ικανότητας μπορούν να χρησιμοποιούνται για "ευαίσθητα" ποτά ανάλογα με τον όγκο του προϊόντος που προτίθεται να συσκευάσει μία εταιρεία παραγωγής ποτών. 4.1.7. Συμπέρασμα σχετικά με τον ορισμό αγοράς των μηχανών SBM (187) Υπό το πρίσμα των προαναφερομένων, συνάγεται ότι οι μηχανές SBM υψηλής παραγωγικής ικανότητας αποτελούν ξεχωριστή αγορά από τις μηχανές SBM χαμηλής παραγωγικής ικανότητας. Επιπλέον, δεν είναι απαραίτητο να οριστούν ξεχωριστές αγορές για μηχανές διαμόρφωσης SBM σε ένα στάδιο (που εξαιρούνται από την ανάλυση της αγοράς και, εν πάση περιπτώσει, δεν υπάρχουν στο τμήμα υψηλής παραγωγικής ικανότητας), μηχανές SΒΜ πληρώσεως εν θερμώ και μηχανές SBM για εφαρμογές ευρύστομων φιαλών, μηχανές SBM διαφορικής θέρμανσης και μηχανές Combi. (188) Υπό το πρίσμα των ειδικών χαρακτηριστικών των "ευαίσθητων" προϊόντων και της ικανότητας διακρίσεων ως προς τις τιμές, συνάγεται περαιτέρω το συμπέρασμα ότι ξεχωριστές αγορές προϊόντος υπάρχουν για κάθε διακεκριμένη ομάδα καταναλωτών βάσει της τελικής χρήσης ειδικότερα στα τέσσερα τμήματα "ευαίσθητων" ποτών, ΡΓΠ, χυμοί, ΠΦΑ και ροφήματα τσαγιού/καφέ. Οι πελάτες που συσκευάζουν αυτά τα προϊόντα μπορούν εύκολα να προσδιοριστούν και να στοχοθετηθούν με ειδικές πρακτικές από έναν προμηθευτή. 4.2. Τεχνολογία φραγμού (189) Το ΡΕΤ είναι υλικό διαπερατό στα αέρια. Για να χρησιμοποιείται το ΡΕΤ αποτελεσματικά για τη συσκευασία "ευαίσθητων" προϊόντων που χρειάζονται προστασία από το οξυγόνο και το CO2 (ΑΜΑΠ σε μικρές συσκευασίες, μπίρες, χυμοί, ροφήματα τσαγιού/καφέ και σε μικρότερο βαθμό ΡΓΠ) οι ιδιότητες φραγμού του ΡΕΤ πρέπει να βελτιωθούν με την προσθήκη υλικών τεχνολογίας φραγμού. Οι φραγμοί αποσκοπούν στην πρόληψη της εισόδου οξυγόνου και αλδεϋδών (που υπάρχουν στο πλαστικό) στη συσκευασία και της αλλοίωσης του περιεχομένου της, καθώς και της διαρροής διοξειδίου του άνθρακα από τη συσκευασία και της υποβάθμισης του CO2 της μπίρας, των αεριούχων μεταλλικών νερών και των ΑΜΑΠ. Όταν οι φιάλες ΡΕΤ τυγχάνουν επεξεργασίας με τεχνολογίες φραγμού η διάρκεια αποθήκευσης του συσκευασμένου προϊόντος αυξάνει σημαντικά. (190) Το κοινοποιούν μέρος ισχυρίζεται ότι η τεχνολογία φραγμού είναι μια διακεκριμένη σχετική αγορά προϊόντος, που περιλαμβάνει όλα τα προϊόντα και μεθόδους που μπορούν να βελτιώσουν τις ιδιότητες φραγμού του ΡΕΤ. (191) Οι τεχνολογίες φραγμού χωρίζονται σε τέσσερις βασικές κατηγορίες: 1. πολυστρωματική τεχνολογία (εφαρμόζεται με συνδυασμό ενός τυποποιημένου πλαστικού υλικού ΡΕΤ με ένα υλικό φραγμού ορισμένες φορές σε συνδυασμό με παράγοντες δέσμευσης οξυγόνου)· 2. επικαλύψεις με ψεκασμό (φραγμοί που ψεκάζονται στο εξωτερικό μέρος της φιάλης σε ξεχωριστό στάδιο μετά τη διαμόρφωση)· 3. επιστρώσεις πλάσματος (εσωτερικές καθώς και εξωτερικές επιστρώσεις πλάσματος) και 4. μονοστρωματικό ενισχυμένο ΡΕΤ (ενισχυμένη ρητίνη ΡΕΤ που περιλαμβάνει τις απαραίτητες ιδιότητες φραγμού). (192) Οι πολυστρωματικές τεχνολογίες διατίθενται στην αγορά προ πολλού και συνεπώς θεωρούνται οι πιο καθιερωμένες. Η πολυστρωματική τεχνολογία περιλαμβάνει συνδυασμό τυποποιημένου πλαστικού υλικού ΡΕΤ με υλικό φραγμού ορισμένες φορές σε συνδυασμό με παράγοντες δέσμευσης οξυγόνου(89). Ο κατασκευαστής χρησιμοποιεί αυτό το υλικό είτε για να δημιουργήσει ένα πολυστρωματικό προμόρφωμα από ακατέργαστη πρώτη ύλη (συνέγχυση) είτε για να καλύψει ένα τυποποιημένο προμόρφωμα (υπερέγχυση). Τα πολυστρωματικά προμορφώματα διαμορφώνονται σε συνήθεις μηχανές SBM. (193) H επίστρωση φραγμού περιλαμβάνει την επίθεση του φραγμού ψεκάζοντας το εξωτερικό μέρος της έτοιμης φιάλης ΡΕΤ σε ξεχωριστό στάδιο μετά τη διαμόρφωση. Χρειάζονται μηχανές ειδικών χρήσεων για την επίστρωση των φιαλών αλλά για την κατασκευή τους εξακολουθούν να χρησιμοποιούνται τυποποιημένες μηχανές SBM. (194) Οι επιστρώσεις πλάσματος είναι οι πλέον πρόσφατες τεχνολογίες φραγμού. Περιλαμβάνουν την επίθεση λεπτού στρώματος είτε άμορφου άνθρακα (Actis της Sidel) είτε οξειδίου της σιλικόνης SiOX (Glaskin της Τetra) στο εσωτερικό ή το εξωτερικό της φιάλης σε ξεχωριστό στάδιο μετά τη διαμόρφωση της φιάλης σε τυποποιημένη μηχανή SBM. Για την επίθεση επιστρώσεων πλάσματος στην έτοιμη φιάλη χρειάζονται μηχανές ειδικών χρήσεων. Οι επιστρώσεις πλάσματος δεν είναι ακόμα ευρέως διαδεδομένες στην αγορά. (195) Τέλος, ο μονοστρωματικός φραγμός ΡΕΤ είναι ενισχυμένη ρητίνη, που περιλαμβάνει ήδη τις ιδιότητες φραγμού και δεν χρειάζεται περαιτέρω επεξεργασία. Το υλικό αυτό μπορεί να χρησιμοποιηθεί για την παραγωγή τυποποιημένων προμορφωμάτων που στη συνέχεια διαμορφώνονται σε τυποποιημένες μηχανές SBM που παράγουν φιάλες με τις απαιτούμενες ιδιότητες φραγμού. Το μονοστρωματικό ΡΕΤ δεν διατίθεται ακόμα στο εμπόριο αλλά αναμένεται να διατεθεί στο άμεσο μέλλον(90). (196) Τα μέρη δραστηριοποιούνται στον τομέα των επιστρώσεων πλάσματος μέσω των τεχνολογιών φραγμού Αctis (Sidel) και Glaskin (Tetra), καθώς και της μονοστρωματικής τεχνολογίας μέσω της Sealica(91) (Tetra). Ενώ καθεμία από αυτές τις κατηγορίες αποτελεί ελαφρώς διαφορετική προσέγγιση στο ζήτημα των φραγμών, το κοινοποιούν μέρος θεωρεί ότι δεν υπάρχει καμία βάση για τον ορισμό ξεχωριστών αγορών. (197) Η Επιτροπή πραγματοποίησε έρευνα ευρείας κλίμακας προκειμένου να εκτιμήσει κατά πόσον ή όχι τεχνολογίες φραγμού αποτελούν διακεκριμένες αγορές προϊόντος και, ειδικότερα, κατά πόσον ή όχι επιστρώσεις πλάσματος (όπου οι δραστηριότητες των μερών αλληλεπικαλύπτονται) μπορεί να αποτελούν διακεκριμένη αγορά προϊόντος. Οι περισσότεροι από τους συμμετέχοντες στην αγορά, συμπεριλαμβανομένων εταιρειών με σημαντική εμπειρογνωμοσύνη στην τεχνολογία φραγμού, καθώς και ανεξάρτητες μελέτες υποστήριξαν τον ισχυρισμό της Tetra ότι, προς το παρόν, όλες οι τεχνολογίες φραγμού μπορούν να υποκατασταθούν από την πλευρά της προσφοράς καθώς επιφέρουν πανόμοια ή τουλάχιστον παρεμφερή αποτελέσματα(92). Για παράδειγμα, η [...]* διαθέτει στο εμπόριο μπίρα σε πολυστρωματικές φιάλες καθώς και δοκιμαστικές φιάλες με επίστρωση πλάσματος. Η [...]* χρησιμοποιεί την πολυστρωματική τεχνολογία σε ορισμένες χώρες ενώ σε άλλες χρησιμοποιεί τη δική της τεχνολογία επίστρωσης πλάσματος. Το τελικό προϊόν είναι δυσδιάκριτο για τους καταναλωτές. (198) Επιπλέον, η τεχνολογία φραγμού είναι μια αναδυόμενη αγορά. Η έρευνα αγοράς έδειξε περαιτέρω ότι καμία μεμονωμένη τεχνολογία φραγμού δεν εμφανίστηκε ως σαφώς επικρατούσα ακόμα και αν υπάρχουν ενδείξεις ότι οι τεχνολογίες πλάσματος των μερών, που έχουν αναπτυχθεί ικανοποιητικά, έχουν ορισμένα πλεονεκτήματα ως προς το κόστος. Η έρευνα της Επιτροπής αποκάλυψε ότι ορισμένοι ανεξάρτητοι τρίτοι πραγματοποιούν σημαντικές έρευνας στον τομέα της τεχνολογίας φραγμού και βρίσκονται κοντά στο στάδιο της διάθεσης στην αγορά νέων μονοστρωματικών τεχνολογιών που μπορούν να προσφέρουν μεγαλύτερα πλεονεκτήματα ως προς το κόστος από τις επιστρώσεις πλάσματος έχοντας παράλληλα και το πλεονέκτημα ότι το υλικό θα μπορούσε να χρησιμοποιηθεί ως τυποποιημένο ΡΕΤ σε τυποποιημένες μηχανές SBM (δηλαδή η τεχνολογία δεν απαιτεί ειδικές μηχανές) χωρίς επιπλέον κεφαλαιουχική δαπάνη. (199) Υπό το πρίσμα των προαναφερομένων, συνάγεται ότι οι τεχνολογίες φραγμού για το ΡΕΤ αποτελούν μέρος της ίδιας αγοράς προϊόντος, που περιλαμβάνει πολυστρωματικές λύσεις, επιστρώσεις πλάσματος και φραγμού και μονοστρωματικές λύσεις. Η Επιτροπή, ωστόσο, δεν αποκλείει την πιθανότητα οιαδήποτε από αυτές τις τεχνολογίες (το πιθανότερο η μονοστρωματική ή το πλάσμα) να μπορεί, στο μέλλον, να αποκτήσει τέτοια τεχνικά χαρακτηριστικά και πλεονεκτήματα κόστους που θα την τοποθετούσαν σε μία διακεκριμένη αγορά προϊόντος. 4.3. Μηχανές πληρώσεως PET (ασηπτικής - μη ασηπτικής) (200) Το κοινοποιούν μέρος υποστήριξε ότι οι μηχανές πληρώσεως ΡΕΤ θα έπρεπε να διαχωρίζονται σε δύο διακεκριμένες αγορές προϊόντος: μηχανές ασηπτικής και μηχανές μη ασηπτικής πληρώσεως. (201) Η Επιτροπή κατέληξε στο συμπέρασμα ότι η ασηπτική και η μη ασηπτική συσκευασία ανήκουν σε διακεκριμένες σχετικές αγορές προϊόντος. Όσον αφορά τις μηχανές πληρώσεως ΡΕΤ ειδικότερα, η έρευνα αγοράς της Επιτροπής επιβεβαίωσε ότι οι μηχανές ασηπτικής και μη ασηπτικής πληρώσεως ΡΕΤ δεν μπορούν να υποκατασταθούν είτε από την πλευρά της ζήτησης είτε από την πλευρά της προσφοράς. Οι μηχανές ασηπτικής πληρώσεως πραγματοποιούν την πλήρωση υπό συνθήκες αποστείρωσης που εξασφαλίζουν μεγαλύτερη διάρκεια αποθήκευσης. Χρησιμοποιούν πολύ πιο πολύπλοκη τεχνολογία από τις μηχανές μη ασηπτικής πληρώσεως και συνήθως χρησιμοποιούνται για διάφορες κατηγορίες προϊόντων, τα λεγόμενα "ευαίσθητα" προϊόντα, τα ΡΓΠ, τους χυμούς, τα ροφήματα τσαγιού/καφέ. Συνεπώς, συνάγεται ότι οι μηχανές ασηπτικής πληρώσεως ΡΕΤ και οι μηχανές μη ασηπτικής πληρώσεως ΡΕΤ ανήκουν σε διαφορετικές αγορές προϊόντος. (202) Το κοινοποιούν μέρος υποστήριξε ότι οι μηχανές ασηπτικής πληρώσεως ΡΕΤ δεν είναι ανταλλάξιμες με άλλες μηχανές ασηπτικής πληρώσεως και, ειδικότερα, τις μηχανές ασηπτικής πληρώσεως ΗDPΕ και τις μηχανές πληρώσεως εν θερμώ ΡΕΤ. Οι μηχανές πληρώσεως ΗDPE χρησιμοποιούνται σχεδόν αποκλειστικά για τη συσκευασία γάλακτος UHT. Οι μηχανές πληρώσεως ΗDPE έχουν σημαντικές τεχνικές διαφορές που τις διακρίνουν από τις μηχανές ασηπτικής πληρώσεως ΡΕΤ. Δεν προσφέρουν όλοι οι προμηθευτές αμφότερους τους τύπους μηχανών. Ωστόσο, οι διακρίσεις αυτές μπορεί να καταστούν ασαφείς στο μέλλον καθώς ορισμένοι από τους συμμετέχοντες στην αγορά, συμπεριλαμβανομένης της Tetra (LFA-20 ON), αναπτύσσουν μηχανές που μεταστρέφονται μεταξύ ασηπτικής πληρώσεως ΗDΡΕ και ασηπτικής πληρώσεως ΡΕΤ. (203) Η πλήρωση εν θερμώ είναι μια μη ασηπτική μέθοδος για αναψυκτικά υψηλής οξύτητας (κυρίως χυμούς) στα οποία η αποστείρωση επιτυγχάνεται με θέρμανση του αναψυκτικού σε περίπου σε 80 βαθμούς Κελσίου και πλήρωση της φιάλης ΡΕΤ στην ίδια θερμοκρασία. Η πλήρωση εν θερμώ επιτυγχάνει παρεμφερή διάρκεια αποθήκευσης με την ασηπτική πλήρωση ΡΕΤ. Όμως, επηρεάζει τη γεύση του προϊόντος. Οι καταναλωτές εν γένει θεωρούν ότι τα προϊόντα των οποίων η πλήρωση πραγματοποιείται υπό άσηπτες συνθήκες έχουν πιο φρέσκια γεύση. Η πλήρωση εν θερμώ είναι λιγότερο προτιμητέα στον ΕΟΧ ενώ χρησιμοποιείται ευρέως στη Βόρειο Αμερική. Οι μηχανές πληρώσεως εν θερμώ χρησιμοποιούν επίσης διαφορετική τεχνολογία, που είναι πλησιέστερη στην απλούστερη τεχνολογία μη ασηπτικής πληρώσεως. Οι φιάλες πρέπει να έχουν μεγαλύτερο πάχος από τις συνήθεις φιάλες ΡΕΤ για να αντέχουν στη θερμότητα. Συνεπώς, υπάρχει αμελητέα δυνατότητα υποκατάστασης είτε από την πλευρά της προσφοράς είτε της ζήτησης. (204) Υπό το πρίσμα των προαναφερομένων, συνάγεται ότι υπάρχουν δύο διακεκριμένες αγορές προϊόντος για τις μηχανές ασηπτικής πληρώσεως ΡΕΤ και τις μηχανές μη ασηπτικής πληρώσεως ΡΕΤ. 4.4. Προμορφώματα PET (205) Το κοινοποιούν μέρος υποστήριξε ότι υπάρχει ξεχωριστή αγορά προμορφωμάτων. Τα προμορφώματα ΡΕΤ είναι σωλήνες προ σειράς από ρητίνη ΡΕΤ που χρησιμοποιούνται σε μια μηχανή SBM για την παραγωγή της τελικής φιάλης. Υπάρχουν δύο είδη προμορφωμάτων: τυποποιημένα προμορφώματα ρητίνης και προμορφώματα με ενισχυμένες ιδιότητες φραγμού. Τα προμορφώματα παράγονται συνήθως από εταιρείες συσκευασίας για λογαριασμό τρίτων και πωλούνται σε εταιρείες ποτών για την παραγωγή φιαλών η χρησιμοποιούνται από εταιρείες συσκευασίας για λογαριασμό τρίτων για την παραγωγή φιαλών. Προμορφώματα με ενισχυμένο φραγμό χρησιμοποιούνται για ευαίσθητα στο οξυγόνο και το φως προϊόντα. Τα τυποποιημένα προμορφώματα και τα προμορφώματα ενισχυμένου φραγμού δεν μπορούν να υποκατασταθούν ούτε από την προοπτική της πλευράς της ζήτησης (για παράδειγμα, ένα τυποποιημένο προμόρφωμα δεν μπορεί να χρησιμοποιηθεί για την πλήρωση ενός ευαίσθητου στο οξυγόνο προϊόντος) ούτε από την προοπτική της πλευράς της προσφοράς (τα τυποποιημένα προμορφώματα διατίθενται ευρέως ενώ τα προμορφώματα ενισχυμένου φραγμού χρειάζονται ειδικές τεχνολογίες που δεν διαθέτουν όλοι οι προμηθευτές τυποποιημένων προμορφωμάτων). (206) Υπό το πρίσμα των προαναφερομένων, συνάγεται ότι τα προμορφώματα αποτελούν διακεκριμένη αγορά προϊόντος καθώς εν προκειμένω φαίνεται ότι δεν υπάρχει υποκατάστατο από την προοπτική της πλευράς της ζήτησης ή της προσφοράς. Οι χρήστες μηχανών SBM μπορούν απλώς να χρησιμοποιούν προμορφώματα ΡΕΤ για την παραγωγή φιαλών ΡΕΤ. Παραγωγοί άλλων κατηγοριών πλαστικών δεν μπορούν να μεταστρέψουν την προσφορά τους στην παραγωγή προμορφωμάτων. Επιπλέον, τυποποιημένα προμορφώματα και προμορφώματα ενισχυμένου φραγμού αποτελούν δύο διακεκριμένες επιμέρους αγορές. 5. ΣΥΣΤΗΜΑΤΑ ΣΥΣΚΕΥΑΣΙΑΣ ΣΕ ΧΑΡΤΙΝΑ ΚΟΥΤΙΑ (207) Το κοινοποιούν μέρος υποστήριξε ότι υπάρχουν τέσσερις σχετικές διακεκριμένες αγορές προϊόντος στο εσωτερικό του τομέα συσκευασίας σε χάρτινα κουτιά: μηχανές ασηπτικής συσκευασίας σε χάρτινα κουτιά, ασηπτικά χάρτινα κουτιά, μηχανές μη ασηπτικής συσκευασίας σε χάρτινα κουτιά και μη ασηπτικά χάρτινα κουτιά. (208) Η συσκευασία σε χάρτινα κουτιά συνίσταται στην εισαγωγή προκατασκευασμένου χαρτονιού που δεν έχει ακόμα διπλωθεί ("επίπεδο") σε μία μηχανή πληρώσεως σε χάρτινα κουτιά στην οποία ταυτόχρονα διπλώνεται και πληρούται. Οι διαδικασίες ασηπτικής και μη ασηπτικής παραγωγής χωρίζονται σε μέρη: δημιουργία και παροχή χάρτινων κουτιών και κατασκευή και παροχή μηχανών πληρώσεως σε χάρτινα κουτιά. Το βασικό χαρτόνι τυπώνεται, πτυχώνεται, επιστρώνεται και κόβεται σε εξέλικτρα ή blank. Το άσηπτο χαρτόνι χρειάζεται περαιτέρω επεξεργασία δια της οποίας μία επίστρωση με φύλλο αλουμινίου τοποθετείται μεταξύ δύο επιστρώσεων πολυαιθυλενίου στο άσηπτο χαρτόνι χρησιμεύοντας ως φραγμός στη διείσδυση οξυγόνου, αρώματος και φωτός. Στη συνέχεια το χαρτί παρεμβάλλεται στη μηχανή πληρώσεως όπου σφραγίζεται στον πυθμένα, πληρούται με το ρευστό προϊόν και σφραγίζεται στο επάνω μέρος. Οι ασηπτικές μηχανές περνούν πρώτα το χαρτόνι μέσα από ένα αποστειρωμένο λουτρό και στη συνέχεια το στεγνώνουν με αποστειρωμένο αέρα. (209) Η Επιτροπή έχει ορίσει τη σχετική αγορά της συσκευασίας σε χάρτινα κουτιά σε προηγούμενες αποφάσεις σχετικές με την Tetra και τα πορίσματά της επιβεβαιώθηκαν από το Πρωτοδικείο(93). Το κοινοποιούν μέρος δεν αμφισβητεί αυτούς τους ορισμούς και η έρευνα της αγοράς αποκάλυψε ότι δεν υπήρξαν σημαντικές αλλαγές στην αγορά συσκευασίας σε χάρτινα κουτιά που να αιτιολογούν διαφορετικούς ορισμούς του εξοπλισμού. Συνεπώς, συνάγεται ότι υπάρχουν τέσσερις διακεκριμένες αγορές προϊόντος: μηχανές ασηπτικής συσκευασίας σε χάρτινα κουτιά, ασηπτικά χάρτινα κουτιά, μηχανές μη ασηπτικής συσκευασίας σε χάρτινα κουτιά και μη ασηπτικά χάρτινα κουτιά. Γ. ΣΧΕΤΙΚΕΣ ΓΕΩΓΡΑΦΙΚΕΣ ΑΓΟΡΕΣ (210) Το κοινοποιούν μέρος υποστηρίζει ότι η σχετική γεωγραφική αγορά για τον εξοπλισμό συσκευασίας σε ΡΕΤ (συμπεριλαμβανομένων των μηχανών SBM, της τεχνολογίας φραγμού και των μηχανών πληρώσεως) και τα προμορφώματα καλύπτει τουλάχιστον τον ΕΟΧ καθώς οι προμηθευτές δραστηριοποιούνται σε ολόκληρο τον ΕΟΧ, είναι σε θέση να παράσχουν και παρέχουν τον εξοπλισμό τους σε διασυνοριακή βάση. (211) Η έρευνα και η ανάλυση της Επιτροπής υποστήριξε ευρέως την άποψη ότι η σχετική γεωγραφική αγορά για τον εξοπλισμό και τα προμορφώματα συσκευασίας ΡΕΤ είναι ο ΕΟΧ. Προμηθευτές εγκατεστημένοι εκτός του ΕΟΧ έχουν πολύ περιορισμένη παρουσία στην αγορά του ΕΟΧ. Το ίδιο ισχύει όσον αφορά την αγορά εξοπλισμού συσκευασίας ρευστών προϊόντων εν γένει και, ειδικότερα, τον εξοπλισμό συσκευασίας σε χάρτινα κουτιά(94). (212) Υπό το πρίσμα των προαναφερομένων, συνάγεται ότι η σχετική γεωγραφική αγορά για όλες τις παραπάνω σχετικές αγορές προϊόντος είναι ο ΕΟΧ. Δ. ΕΚΤΙΜΗΣΗ ΤΟΥ ΑΝΤΑΓΩΝΙΣΜΟΥ (213) Η έρευνα και η ανάλυση αγοράς που πραγματοποίησε η Επιτροπή έδειξε ότι η πράξη θα μπορούσε να ενισχύσει τη δεσπόζουσα θέση της Tetra στην αγορά μηχανών ασηπτικής συσκευασίας σε χάρτινα κουτιά και ασηπτικών χάρτινων κουτιών και να δημιουργήσει δεσπόζουσα θέση στην αγορά εξοπλισμού συσκευασίας ΡΕΤ και, ειδικότερα, μηχανών SBM (χαμηλής και υψηλής παραγωγικής ικανότητας) στα τμήματα τελικής χρήσης "ευαίσθητων" προϊόντων, ΡΓΠ, χυμούς και ροφήματα τσαγιού/καφέ. (214) Η μελλοντική δεσπόζουσα θέση της συγχωνευθείσας εταιρείας σε δύο στενά γειτνιάζουσες αγορές καθώς επίσης και μια αξιοσημείωτη θέση σε μια τρίτη αγορά (μηχανές ΕΒΜ και μηχανές πληρώσεως ΗDPE) πιθανόν να ενισχύσουν τη θέση της σε αμφότερες τις αγορές, να επιβάλουν φραγμούς εισόδου, να ελαχιστοποιήσουν τη σημασία των υφιστάμενων ανταγωνιστών και να οδηγήσουν σε μια μονοπωλιακή δομή ολόκληρης της αγοράς ασηπτικής και μη ασηπτικής συσκευασίας "ευαίσθητων" προϊόντων στον ΕΟΧ. 1. Η ΠΑΡΟΥΣΑ ΔΕΣΠΟΖΟΥΣΑ ΘΕΣΗ ΤΗΣ TETRA ΚΑΙ Η ΗΓΕΤΙΚΗ ΤΗΣ ΘΕΣΗ ΣΤΗΝ ΑΓΟΡΑ ΜΗ ΑΣΗΠΤΙΚΩΝ ΧΑΡΤΙΝΩΝ ΚΟΥΤΙΩΝ (215) Η Tetra, μέσω του βιομηχανικού ομίλου της Tetra Pak, εστιάζεται στην ανάπτυξη, κατασκευή και πώληση συστημάτων για την επεξεργασία, συσκευασία και διανομή ρευστών ειδών διατροφής. Η επιχειρηματική δραστηριότητα της Tetra περιλαμβάνει τη συσκευασία σε χάρτινα κουτιά, όπου κατέχει ηγετική θέση στην παγκόσμια αγορά και, από τη δεκαετία του 1990, τη συσκευασία σε πλαστικές φιάλες και τον εξοπλισμό επεξεργασίας. Ειδικότερα, η Tetra παράγει υλικό συσκευασίας από χαρτόνι, μηχανές πληρώσεως και σχετικό συμπληρωματικό εξοπλισμό συσκευασίας για τη γραμμή παραγωγής και διανομή (χάρτινα κουτιά Tetra Brik, Tetra Rex και Tetra Top) και ασηπτική συσκευασία σε χάρτινα κουτιά (ασηπτικά χάρτινα κουτιά Tetra Brik). Η Tetra είναι η μόνη εταιρεία του είδους της παγκοσμίως που μπορεί να διαθέτει στους πελάτες της ενιαία συστήματα που ενοποιούν τις παραγωγικές γραμμές επεξεργασίας με τα συστήματα συσκευασίας και διανομής. Οι τομείς επικέντρωσης της εταιρείας είναι τα ρευστά γαλακτοκομικά είδη, τα τυριά, τα ποτά και τα έτοιμα είδη διατροφής(95). Οι ετήσιοι λογαριασμοί της Tetra για το 1999 δείχνουν την ακόλουθη κατανομή για προϊόντα συσκευασμένα σε συσκευασίες Tetra Ρak το συγκεκριμένο έτος: γάλα UHT [...]*, χυμοί και μη ανθρακούχα ποτά [...]*, παστεριωμένο (νωπό) γάλα [...]* και άλλα προϊόντα [...]*. (216) Στην απόφαση της 24ης Ιουλίου 1991(96) η Επιτροπή διαπίστωσε ότι η Tetra κατείχε δεσπόζουσα θέση στην αγορά μηχανών ασηπτικής συσκευασίας σε χάρτινα κουτιά και στην αγορά ασηπτικών χάρτινων κουτιών. Το πόρισμα αυτό υποστηρίχθηκε τόσο από το Πρωτοδικείο(97) όσο και το Δικαστήριο(98). Η Επιτροπή διαπίστωσε επίσης ότι η Τetra κατείχε δεσπόζουσα θέση σε απόφαση βάσει του κανονισμού περί συγκεντρώσεων [υπόθεση ΙV/M.68 - Tetra Pak/Alfa-Laval(99)]. Οι παράγοντες, που οδήγησαν την Επιτροπή και το Δικαστήριο να συνάγουν αυτό το συμπέρασμα περιγράφονται στο παρόν έγγραφο. (217) Σε σχέση με τις μηχανές ασηπτικής συσκευασίας σε χάρτινα κουτιά και την αγορά ασηπτικών χάρτινων κουτιών, το Δικαστήριο διαπίστωσε ότι η Tetra Pak κατείχε σχεδόν το 90 % αυτών των αγορών ασηπτικής συσκευασίας. Το Δικαστήριο εκτίμησε ότι είναι σαφές ότι η κατοχή τέτοιων μεριδίων αγοράς σημαίνει ότι η θέση της Tetra Pak στην αγορά την κατέστησε αναπόφευκτο εταίρο των εταιρειών συσκευασίας και της διασφάλιζε ελευθερία συμπεριφοράς χαρακτηριστική μιας δεσπόζουσας θέσης. Συνεπώς, η Επιτροπή ορθώς διατύπωσε την άποψη ότι τέτοια μερίδια αγοράς υπήρξαν καθαυτά και ελλείψει εξαιρετικών περιστάσεων αποδεικνύουν την ύπαρξη δεσπόζουσας θέσης. Το Δικαστήριο έλαβε επίσης υπόψη την ύπαρξη ενός μόνον ανταγωνιστή (η PKL, που συγχωνεύτηκε στη συνέχεια με τη SIG) που κατέχει γύρω στο 10 % αυτών των αγορών. Το Δικαστήριο διαπίστωσε περαιτέρω ότι η ύπαρξη τεχνολογικών φραγμών και διπλωμάτων ευρεσιτεχνίας παρεμπόδισαν την είσοδο νέων ανταγωνιστών στην αγορά μηχανών ασηπτικής συσκευασίας. Όλοι αυτοί οι παράγοντες συνέβαλαν στην άποψη του Δικαστηρίου για τη διατήρηση και ενίσχυση της δεσπόζουσας θέσης της Τetra Pak τόσο στην αγορά μηχανών ασηπτικής συσκευασίας όσο και στην αγορά ασηπτικών χάρτινων κουτιών. (218) Η έρευνα αγοράς της Επιτροπή επιβεβαίωσε σχεδόν ομόφωνα την απουσία σημαντικών αλλαγών στην κατάσταση της αγοράς κατά την τελευταία πενταετία (μέχρι το 2001) στον τομέα της συσκευασίας σε χάρτινα κουτιά που θα μετέβαλε την εκτίμηση της Επιτροπής για τη θέση της Τetra στην αγορά ασηπτικών χάρτινων κουτιών. Εν ολίγοις, η Tetra εξακολουθεί να κατέχει δεσπόζουσα θέση στην αγορά ασηπτικών χάρτινων κουτιών λόγω των ακόλουθων παραγόντων: πολύ υψηλά μερίδια αγοράς (της τάξης του 80 % για μακρόχρονη περίοδο)· αδύναμη θέση των ανταγωνιστών (SIG με [10-20]* και δύο μικρότεροι παράγοντες της αγοράς, η Εlopak, International Paper και η VarioPak, με λιγότερο από [0-10 %]*)· τεχνολογική πολυπλοκότητα και φραγμοί ιδίως η ασηπτική τεχνογνωσία και η υπεροχή της τεχνολογίας της Tetra (η SIG δεν μπορεί να ανταγωνιστεί το σύστημα συνεχούς εξέλικτρου ασηπτικού χαρτονιού της Tetra)· διπλώματα ευρεσιτεχνίας (πολλά λήγουν αλλά κάθε χρόνο προστίθενται νέα) και, τέλος, η ύψιστη σημασία αποδεδειγμένων αξιολογικών στοιχείων στον τομέα της ασηπτικής συσκευασίας (οι πελάτες απαιτούν εγγυήσεις αποστείρωσης του προϊόντος) πράγμα που οδηγεί σε πολύ υψηλούς φραγμούς εισόδου. Οι παράγοντες αυτοί και το μέγεθος της Tetra, οι ικανότητες Ε & Α, η οικονομική ισχύς και η διεθνής παρουσία (υψηλό επίπεδο εξυπηρέτησης μετά την πώληση και πωλήσεων παγκοσμίως) την καθιστούν αναπόφευκτο επιχειρηματικό εταίρο για τις εταιρείες παραγωγής ποτών και ρευστών ειδών διατροφής που επιθυμούν να συσκευάζουν τα ρευστά προϊόντά τους σε χάρτινα κουτιά, ιδίως ασηπτικά χάρτινα κουτιά. (219) Ειδικότερα, όσον αφορά τα μερίδια αγοράς των μερών, σύμφωνα με τα στοιχεία που προσκόμισε το κοινοποιούν μέρος, η Tetra κατέχει περίπου το 80 % της αγοράς ασηπτικής συσκευασίας σε χάρτινα κουτιά για τα ρευστά είδη διατροφής στον ΕΟΧ (σε αξία), ενώ οι ανταγωνιστές (International Paper, SIG, Elopak και Variopak) κατείχαν συλλογικά γύρω στο 20 % της αγοράς το 2000. Η Tetra φαίνεται να αποκτά ισοδύναμο μερίδιο αγοράς ακόμα και όταν η θέση της στην αγορά εκτιμάται βάσει των συνολικών παραγόμενων συσκευασιών (σε εκατ.) ή συσκευασμένων λίτρων (σε εκατ.). Σύμφωνα με την Tetra, όσον αφορά τις εγκαταστάσεις μηχανών ασηπτικής πληρώσεως, το μερίδιό της σε όλες τις ασηπτικές εγκαταστάσεις ανήλθε το 2000 σε [70-80 %]* ([...]* εγκαταστάσεις) στον ΕΟΧ και των ανταγωνιστών της σε περίπου [20-30 %]* ([...]* εγκαταστάσεις) συλλογικά. Το μερίδιο αγοράς της Tetra ιδίως στα ασηπτικά τμήματα τελικής χρήσης το 2000 ήταν το ακόλουθο: άσηπτοι χυμοί (συμπεριλαμβανομένων τσαγιών και ΠΦΑ) [60-70 %]*· άσηπτα ΡΓΠ [80-90 %]*. (220) Καίτοι το μερίδιό της στην αγορά ασηπτικών χάρτινων κουτιών είναι σήμερα ελαφρώς χαμηλότερο από το διαπιστωθέν σε προηγούμενη απόφαση της Επιτροπής(100), η Tetra συνέχισε να κατέχει υψηλό μερίδιο αγοράς κατά την προηγούμενη δεκαετία που όσον αφορά τη σταθερότητα του μεριδίου αγοράς είναι σημαντική χρονική περίοδος. (221) Ορισμένοι από τους συμμετέχοντες στην αγορά έδειξαν στις απαντήσεις τους στην έρευνα της Επιτροπής την εμφάνιση νέων ανταγωνιστών (Elopak και Ιnternational Paper) στην αγορά κατά την τελευταία δεκαετία. Σε ορισμένες από τις απαντήσεις τονίζεται ότι η ισχυρή θέση της Tetra οφείλεται στην εμπορική ισχύ της και ότι ορισμένοι ανταγωνιστές μπορούν να ανταγωνιστούν την υπεροχή ορισμένων συστημάτων της Tetra (ποιότητα των χάρτινων κουτιών, καινοτομίες, τεχνολογία εκτύπωσης αλλά όχι την τεχνολογία σφράγισης) αλλά δεν μπορούν να ανταγωνιστούν την ευρεία γραμμή παραγωγής της Tetra. Επιπλέον, οι περισσότεροι από τους συμμετέχοντες στην αγορά ζήτησαν να συνεχιστεί η συνεκτίμηση της αποδεδειγμένης προγενέστερης εμπειρίας στον τομέα της ασηπτικής συσκευασίας διασφαλίζοντας την αποστείρωση του τελικού προϊόντος που είναι σημαντική για τους καταναλωτές, πράγμα που καθιστά δυσχερή την είσοδο νέων προμηθευτών στην αγορά. (222) Η Tetra, στην απάντησή της στην κοινοποίηση των αιτιάσεων της Επιτροπής, ανέφερε ότι "η Tetra Laval αποδέχεται, για τους σκοπούς της παρούσας προσφυγής, την εκτίμηση της Επιτροπής ότι η Tetra Laval απολαύει σήμερα μία ηγετική και αποδεδειγμένα δεσπόζουσα θέση στην ασηπτική συσκευασία σε χάρτινα κουτιά και στον εξοπλισμό ασηπτικής συσκευασίας". (223) Λαμβανομένων υπόψη των προαναφερομένων, συνάγεται ότι η Τetra εξακολουθεί να κατέχει δεσπόζουσα θέση στην αγορά μηχανών ασηπτικής συσκευασίας σε χάρτινα κουτιά και στην αγορά ασηπτικών χάρτινων κουτιών, πράγμα που σημαίνει ότι μπορεί να ενεργεί σε αξιοσημείωτο βαθμό ανεξάρτητα από τους ανταγωνιστές της, τους πελάτες και τέλος τους καταναλωτές της. (224) Δεύτερον, ως προς τη σχέση μεταξύ μιας δεσπόζουσας θέσης στην αγορά ασηπτικών χάρτινων κουτιών και μιας ηγετικής θέσης στην αγορά μη ασηπτικών χάρτινων κουτιών, το Δικαστήριο εξέτασε, στο πλαίσιο της εφαρμογής του άρθρου 82 της συνθήκης, τους δεσμούς μεταξύ των μη ασηπτικών και των ασηπτικών αγορών(101). Στην υπόθεση αυτή, δεν ήταν αναγκαίο να διαπιστωθεί κατά πόσον η ισχύς της αγοράς που εξασφαλίζει στην Tetra Pak την ηγετική θέση της στις μη ασηπτικές αγορές έπρεπε να θεωρηθεί ισοδύναμη με την άμεσα κατεχόμενη δεσπόζουσα θέση υπό την έννοια του άρθρου 82. Δεδομένου ότι η Tetra Pak κατείχε το 78 % της συνολικής αγοράς συσκευασίας τόσο ασηπτικών όσο και μη ασηπτικών χάρτινων κουτιών, διαπιστώθηκε ότι η Επιτροπή ενήργησε ορθώς υποθέτοντας ότι η Tetra θα εξακολουθούσε να κατέχει δεσπόζουσα θέση σε αυτή την ευρύτερη συνολική αγορά. (225) Στην απάντησή του το κοινοποιούν μέρος ανέφερε ότι δεν συμφωνεί με την επέκταση της θεωρίας των δεσμών στην υπόθεση Tetra Pak στο πλαίσιο του ελέγχου της συγκέντρωσης, αλλά δεν διατύπωσε ουσιαστικά επιχειρήματα ως προς τους λόγους για τους οποίους αυτή η θεωρία, που επιβεβαιώθηκε από το Δικαστήριο στην υπόθεση Tetra Pak ΙΙ, έπρεπε να απορριφθεί. Η Τetra υποστήριξε ότι, σε κάθε περίπτωση, η θεωρία αυτή δεν είχε καμία σημασία για την παρούσα διαδικασία καθώς η απόκτηση της Sidel δεν είχε επιπτώσεις στη αγορά συσκευασίας σε χάρτινα κουτιά(102) και αποφάσισε να μην διατυπώσει επιπλέον επιχειρήματα. (226) H Επιτροπή δεν δέχεται τον ισχυρισμό της Tetra και θεωρεί ότι η Tetra εξακολουθεί να κατέχει δεσπόζουσα θέση στην αγορά συσκευασίας σε χάρτινα κουτιά συνολικά. Δεν υπάρχει λόγος για τον οποίο η Επιτροπή έπρεπε να απορρίψει μια θεωρία που υποστήριξε το Δικαστήριο όταν αντιμετώπισε σχεδόν πανόμοιες συνθήκες αγοράς. Η σημασία των δεσμών μεταξύ των αγορών ασηπτικών και μη ασηπτικών χάρτινων κουτιών που αναφέρονται στην υπόθεση Tetra Pak II προέκυψε από το γεγονός ότι τα βασικά προϊόντα που συσκευάζονται σε ασηπτικά και μη ασηπτικά χάρτινα κουτιά είναι η ίδια καθώς και από τη συμπεριφορά κατασκευαστών και χρηστών. Τόσο οι μηχανές και τα χάρτινα κουτιά ασηπτικής συσκευασίας όσο και τα αντίστοιχα μη ασηπτικής συσκευασίας που εξετάστηκαν στη συγκεκριμένη υπόθεση χρησιμοποιήθηκαν για τη συσκευασία των ίδιων ρευστών προϊόντων που προορίζονται για ανθρώπινη κατανάλωση, κυρίως γαλακτοκομικά προϊόντα και χυμοί φρούτων. Επιπλέον, διαπιστώθηκε ότι σημαντικό ποσοστό (35 %) των καταναλωτών της Tetra δραστηριοποιούνταν τόσο στον ασηπτικό όσο και στον μη ασηπτικό τομέα(103). Τέλος, το Δικαστήριο εκτίμησε ότι η Επιτροπή ορθώς έλαβε υπόψη ότι η συμπεριφορά των βασικών κατασκευαστών συστημάτων συσκευασίας σε χάρτινα κουτιά επιβεβαίωσε τη σχέση μεταξύ των ασηπτικών και μη ασηπτικών αγορών. Οι εταιρείες Tetra και PKL λειτουργούσαν ήδη και στις τέσσερις αγορές και ο τρίτος ανταγωνιστής, η Εlopak, που ήταν εδραιωμένη στο μη ασηπτικό τομέα, προσπάθησε να αποκτήσει πρόσβαση στις αγορές ασηπτικής συσκευασίας. Το Δικαστήριο εκτίμησε ότι το γεγονός ότι η Tetra Pak κατείχε σχεδόν το 90 % των αγορών του ασηπτικού τομέα έδειξε ότι, για τις επιχειρήσεις που παράγουν τόσο νωπά όσο και μακράς διαρκείας ρευστά προϊόντα διατροφής, η Τetra δεν ήταν απλώς ένα αναπόφευκτος προμηθευτής ασηπτικών συστημάτων αλλά και ένας προτιμούμενος προμηθευτής μη ασηπτικών συστημάτων. (227) Επιπλέον, δυνάμει του καθοδηγητικού ρόλου της στην τεχνολογία και του οιονεί μονοπωλίου της στον ασηπτικό τομέα, η Τetra ήταν σε θέση να εστιάσει τις προσπάθειές της όσον αφορά τον ανταγωνισμό στις γειτνιάζουσες αγορές μη ασηπτικής συσκευασίας, όπου ήταν ήδη εδραιωμένη, χωρίς το φόβο αντιποίνων στον ασηπτικό τομέα, πράγμα που σημαίνει ότι απολάμβανε επίσης ελευθερία συμπεριφοράς συγκριτικά προς άλλους οικονομικούς παράγοντες και στις αγορές μη ασηπτικής συσκευασίας. Συνεπώς, το Δικαστήριο διαπίστωσε ότι, συνεκτιμούμενων αυτών των περιστάσεων και μη αιτιολογούμενων ξεχωριστά από το Πρωτοδικείο, χωρίς καμία ανάγκη να αποδειχθεί ότι η επιχείρηση κατείχε δεσπόζουσα θέση στις αγορές μη ασηπτικής συσκευασίας, η Tetra Pak απολάμβανε ελευθερία συμπεριφοράς συγκριτικά προς άλλους οικονομικούς παράγοντες σε αυτές τις αγορές. Το Δικαστήριο διαπίστωσε ότι "το οιονεί μονοπώλιο το οποίο απολάμβανε η Tetra Pak στις αγορές ασηπτικής συσκευασίας και η ηγετική θέση της στις διακεκριμένες, καίτοι στενά συνδεδεμένες, αγορές μη ασηπτικής συσκευασίας, την θέτουν σε μία κατάσταση συγκρίσιμη προς αυτή της κατοχής δεσπόζουσας θέσης στις εν λόγω αγορές συνολικά"(104). (228) Από την άποψη αυτή, η έρευνα της Επιτροπής στην παρούσα υπόθεση δεν φαίνεται να αποκαλύπτει κάποια θεμελιώδη αλλαγή στην κατάσταση της αγοράς μηχανών μη ασηπτικής συσκευασίας σε χάρτινα κουτιά και χάρτινων κουτιών. Βάσει των στοιχείων που διαθέτει η Επιτροπή, η Tetra φαίνεται να συνεχίσει να κατέχει ηγετική θέση στις αγορές μη ασηπτικών χάρτινων κουτιών. (229) Σύμφωνα με τα στοιχεία που διαθέτει, η Tetra κατείχε [50-60 %]* της αγοράς μη ασηπτικής συσκευασίας ρευστών ειδών διατροφής σε χάρτινα κουτιά στον ΕΟΧ (σε αξία) το 2000. Ο επόμενος παράγοντας της συγκεκριμένης αγοράς, η Εlopak, κατείχε κατά πολύ μικρότερο μερίδιο ακολουθούμενο από τη SIG, την Ιnternational Paper, και τη Variopak. Η Tetra φαίνεται να κατακτά ισοδύναμο μερίδιο της αγοράς, εάν η θέση της στην αγορά εκτιμηθεί βάσει των συσκευασμένων λίτρων (σε εκατ.). Βάσει των συνολικών παραγόμενων συσκευασιών (σε εκατ.), το μερίδιο αγοράς της αντιστοιχούσε σε [50-60 %]* της αγοράς του ΕΟΧ. Το μερίδιο αγοράς της Tetra ειδικότερα σε μη ασηπτικά τμήματα τελικής χρήσης το 2000 ήταν το ακόλουθο: μη άσηπτοι χυμοί [30-40 %]*, χυμοί εν γένει [60-70 %]*, μη άσηπτα ΡΓΠ [50-60 %]*, ΡΓΠ εν γένει [70-80 %]*. (230) Ήδη το 1987, η Tetra αναφέρθηκε ως έχουσα μερίδιο αγοράς περίπου 55 %(105) στην αγορά μη ασηπτικών μηχανών. Συνεπώς, η Τetra κατάφερε να διατηρήσει υψηλό μερίδιο αγοράς κατά την τελευταία δεκαετία, που θεωρείται σημαντική χρονική περίοδος όσον αφορά τη σταθερότητα υψηλών μεριδίων αγοράς. (231) Συνεπώς, η Επιτροπή κατέληξε στο συμπέρασμα ότι η Tetra εξακολουθεί να κατέχει δεσπόζουσα θέση στην αγορά μηχανών και χάρτινων κουτιών ασηπτικής συσκευασίας και ηγετική θέση στην αγορά μηχανών και χάρτινων κουτιών μη ασηπτικής συσκευασίας. Δεδομένου ότι στη συνολική αγορά συσκευασίας τόσο σε ασηπτικά όσο και σε μη ασηπτικά χάρτινα κουτιά η Τetra κατέχει γύρω στο ([60-70 %]*) της συνολικής αγοράς, η Tetra κατέχει επίσης δεσπόζουσα θέση στην αγορά συσκευασίας σε χάρτινα κουτιά συνολικά. 2. Η ΗΓΕΤΙΚΗ ΘΕΣΗ ΤΗΣ SIDEL ΣΤΟΝ ΕΞΟΠΛΙΣΜΟ ΣΥΣΚΕΥΑΣΙΑΣ ΣΕ PET 2.1. Η Sidel κατέχει ηγετική θέση στην αγορά μηχανών SBM (232) Η Sidel δραστηριοποιείται στο σχεδιασμό και την κατασκευή συστημάτων συσκευασίας με βασικό επίκεντρο την ανάπτυξη της συσκευασίας σε πλαστικές φιάλες. Οι αγορές στις οποίες δραστηριοποιείται η Sidel είναι αγορές μαζικής κατανάλωσης, που περιλαμβάνουν ποτά (νερά, χυμούς φρούτων, ισοτονικά διαλύματα και μπίρες), είδη διατροφής όπως γάλα, μαγειρικά έλαια και σάλτσες, καλλυντικά και φαρμακευτικά προϊόντα (σαμπουάν, καλλυντικές κρέμες και οδοντόκρεμες)(106). (233) Η Sidel δραστηριοποιείται στον τομέα των μηχανών χαμηλής και υψηλής παραγωγικής ικανότητας. Στις μηχανές SBM χαμηλής παραγωγικής ικανότητας, σύμφωνα με το κοινοποιούν μέρος, η Sidel είχε μερίδιο αγοράς [30-40 %]* τόσο ως προς την παραγωγική ικανότητα όσο και κατά πωλήσεις μονάδων στον ΕΟΧ το 2000. Ο δεύτερος μεγαλύτερος παράγοντας της αγοράς ήταν η Tetra με μερίδιο αγοράς [20-30 %]* αλλά με μηχανές χαμηλότερης ποιότητας που χρησιμοποιούν τη γραμμική παρά την πιο πολύπλοκη περιστροφική τεχνολογία των μηχανών της Sidel. Άλλοι ανταγωνιστές είναι σημαντικά μικρότεροι και μεταξύ αυτών είναι η ΑDS με κατά προσέγγιση μερίδιο αγοράς [10-20 %]*, η Urola με [0-10 %]*, η Sipa με [0-10 %]* και η SIG με [0-10 %]*, αντιστοίχως. Είναι επίσης σημαντικό να σημειωθεί ότι οι μηχανές χαμηλής παραγωγικής ικανότητας της Sidel είναι περιστροφικές μηχανές ανώτερης ποιότητας. Το μερίδιο της Sidel στις περιστροφικές μηχανές χαμηλής παραγωγικής ικανότητας είναι, σύμφωνα με τη Sidel, της τάξης [μεγαλύτερο από 70 %]*. (234) Στις μηχανές SBM υψηλής παραγωγικής ικανότητας, η Sidel απολαύει ακόμα ισχυρότερη θέση. Η Sidel υπήρξε πρωτοπόρος και κατείχε ηγετική θέση παγκοσμίως στην παραγωγή μηχανών SBM για μια δεκαετία και πλέον με ιδιαίτερη επικέντρωση στις μηχανές SBM υψηλής παραγωγικής ικανότητας που βρίσκονται στο άνω άκρο της αγοράς. Αυτό οδήγησε τον ανεξάρτητο αναλυτή της ΒΝΡ Paribas να αναφέρει ότι οι "μηχανές Sidel επέφεραν την τυποποίηση του κλάδου" και ότι "η Sidel μονοπωλεί σχεδόν το άνω άκρο με τα υψηλότερα περιθώρια"(107). Στα παραρτήματα της κοινοποίησης, η Tetra αναφέρει ότι "η Sidel απολαύει πολύ ισχυρής θέσης στο άνω άκρο με τα υψηλότερα περιθώρια της αγοράς που διατηρείται από τις δαπάνες της για Ε & Α, το παγκόσμιο δίκτυο εξυπηρέτησης μετά την πώληση και από το γεγονός ότι επέφερε την τυποποίηση του κλάδου". (235) Σύμφωνα με τα στοιχεία που προσκόμισε η Sidel, τα μερίδια της στην αγορά ιδίως στα τμήματα τελικής χρήσης όσον αφορά την εγκατεστημένη ισχύ κατά την περίοδο 1995-2000 ήσαν τα ακόλουθα: νωπό γάλα [30-40 %]*, γάλα UHT (αρωματισμένο) [60-70 %]*, συνολικά ΡΓΠ [60-70 %]*, μη άσηπτοι χυμοί (συμπεριλαμβανομένης της πληρώσεως εν θερμώ) [70-80 %]*, άσηπτοι χυμοί 50-60 %, χυμοί εν γένει [60-70 %]*. (236) Το 1999, οι μηχανές SBM της Sidel (τόσο χαμηλής όσο και υψηλής παραγωγικής ικανότητας) αντιστοιχούσαν σε [60-70 %]* της εγκατεστημένης βάσης παγκοσμίως και [60-70 %]* της εγκαταστημένης βάσης στην Ευρώπη. Περισσότερες από μία στις δύο φιάλες ΡΕΤ παγκοσμίως παράγονται με μηχανές Sidel. Στην αγορά μηχανών SBM υψηλής παραγωγικής ικανότητας, όπου η παραγωγική ικανότητα της μηχανής υπερβαίνει τις 8000 bph, η Sidel κατέχει επίσης σαφή ηγετική θέση στην αγορά, μία θέση που απεικονίζεται όχι μόνο από το υψηλό μερίδιο αγοράς της αλλά και από ορισμένα ειδικά ισχυρά σημεία της εταιρείας που περιγράφονται παρακάτω. (237) Στην αγορά μηχανών SBM υψηλής παραγωγικής ικανότητας, το 2000, η Sidel είχε μερίδιο αγοράς [60-70 %]* (βάσει της παραγωγικής ικανότητας) και [60-70 %]* (βάσει των πωλήσεων μονάδων) στον ΕΟΧ. Συγκριτικά προς την αγορά μηχανών SBM χαμηλής παραγωγικής ικανότητας, όπου χρησιμοποιείται λιγότερο πολύπλοκη τεχνολογία, ο αριθμός των ανταγωνιστών είναι πολύ περιορισμένος: υπάρχουν μόνον τρεις ανταγωνιστές που δραστηριοποιούνται στη συγκεκριμένη αγορά. Όσον αφορά τα μερίδια αγοράς, όλοι οι ανταγωνιστές κατέχουν κατά πολύ ασθενέστερη θέση. Η Κrones έχει μερίδιο αγοράς περίπου [10-20 %]*, η SIG [10-20 %]* και η Sipa [0-10 %]*, αντιστοίχως. Η Tetra υποστηρίζει έκτοτε ότι όλες οι παραγγελίες μηχανών SBM πραγματοποιούνται βάσει διαγωνισμών - τα ιστορικά μερίδια αγοράς δεν αποτελούν αξιόπιστο δείκτη ως προς τη μελλοντική επιτυχία της αγοράς. Ωστόσο, εκτός εάν υπάρχουν συγκεκριμένα αποδεικτικά στοιχεία ότι το προηγούμενο πρότυπο δεν αντικατοπτρίζει πλέον την παρούσα κατάσταση, είναι εύλογο να υποτεθεί ότι το μερίδιο αγοράς του κατασκευαστή παρέχει τουλάχιστον ένδειξη της ισχύος του. (238) Φαίνεται ότι από το 1998 η Sidel έχει απολέσει περίπου [10-20 %]* του μεριδίου της στην αγορά υψηλής παραγωγικής ικανότητας αλλά μόνον [0-10 %]* στην αγορά χαμηλής παραγωγικής ικανότητας. Αυτή η απώλεια μεριδίου αγοράς αποδόθηκε στην ανταγωνιστική πίεση εκ μέρους των SIG, Krones και Sipa χωρίς κανένας μεμονωμένος ανταγωνιστής να κερδίσει ουσιαστικά μερίδιο. (239) Κατά την περίοδο 1998-2000, η εταιρεία γνώρισε ορισμένες απώλειες σε κάποιους τομείς αλλά επένδυσε δυναμικά στην έρευνα και ανάπτυξη, πράγμα που οδήγησε στην παρουσίαση στην αγορά, για παράδειγμα, της τεχνολογίας φραγμού Αctis και των ασηπτικών τεχνολογιών Combi το 1999. Με τις τεχνολογίες αυτές η Sidel αποσκοπούσε στη στοχοθέτηση "ευαίσθητων" προϊόντων (μπίρα, γάλα και χυμοί φρούτων) και στην προσθήκη ορισμένων [...]* μονάδων συσκευασίας στην υπάρχουσα δυνητική αγορά 300 δισεκατ. μονάδων μη ανθρακούχων και ανθρακούχων ρευστών προϊόντων. Η επικέντρωση αυτή αντικατοπτρίζεται περαιτέρω στις δαπάνες του ίδιου έτους της τάξης των 39,3 εκατ. ευρώ για την έρευνα και την ανάπτυξη, ποσό που αντιπροσωπεύει το 4,5 % των πωλήσεών της. Οι επενδύσεις αυτές επέτρεψαν στη Sidel να κερδίσει μερίδιο αγοράς στις πλήρεις παραγωγικές γραμμές συσκευασίας και να ανοίξει νέες αγορές στα γαλακτοκομικά προϊόντα, στους χυμούς φρούτων και τις μπίρες(108). (240) Η Τetra υποστήριξε ότι η Επιτροπή υπερέβαλε τα μερίδια αγοράς της Sidel. Αυτό δεν φαίνεται να δικαιολογείται. Η έρευνα και η ανάλυση αγοράς της Επιτροπής επιβεβαίωσε ότι η Sidel κατέχει μερίδια αγοράς της τάξης του [μεγαλύτερο από 50 %]*. Σύμφωνα με τις τελευταίες εκτιμήσεις της Sidel, το μερίδιο αγοράς της εξακολουθεί να είναι πολύ ισχυρό, της τάξης του [60-70 %]* βάσει των πωλήσεων των τριών πρώτων τριμήνων του 2001 και [50-60 %]* βάσει της εγκατεστημένης παραγωγικής ικανότητας. (241) Η έρευνα αγοράς της Επιτροπής επιβεβαίωσε επίσης ότι το τμήμα μηχανών SBM δημιουργεί περιθώρια υψηλού κέρδους. Βάσει των στοιχείων που προσκόμισε η Sidel και οι οικονομικοί της σύμβουλοι, η Sidel απολάμβανε περιθωρίων περίπου [...]* για τις μηχανές SBM υψηλής παραγωγικής ικανότητας κατά την τελευταία τριετία. Στην απάντησή της, η Tetra υποστηρίζει καταρχήν, ότι τα περιθώρια της Sidel μειώθηκαν κατά [...]* μονάδες τα τελευταία τέσσερα έτη και, δεύτερον, ότι μικτά περιθώρια αυτού του εύρους δεν είναι καθόλου σπάνια, αλλά αναγκαία για την ανάκτηση επισφαλών δαπανών Ε & A και την κάλυψη των δαπανών προσωπικού και άλλων δαπανών. Η ανάλυση της Επιτροπής δείχνει ότι τα περιθώρια της Επιτροπής είναι σχετικά υψηλά για τον εν λόγω κλάδο. Η διαφορά μεταξύ των χαμηλότερων περιθωρίων της Sidel στην πιο ανταγωνιστική αγορά χαμηλής παραγωγικής ικανότητας και των υψηλότερων περιθωρίων στην πιο συγκεντρωτική αγορά υψηλής παραγωγικής ικανότητας είναι ενδεικτικά του βαθμού επιρροής της Sidel στην αγορά υψηλής παραγωγικής ικανότητας. (242) Η Sidel εξακολουθεί να θεωρείται ευρέως από πελάτες ως η εταιρεία που διαθέτει τις καλύτερες μηχανές SBM όσον αφορά την ποιότητα και την τεχνική βοήθεια, την αξιοπιστία, την ευελιξία, τη διάρκεια και το χρόνο παράδοσης. Αυτό οδήγησε κάποιους σημαντικούς πελάτες σε μία πολιτική σχεδόν αποκλειστικού εφοδιασμού με μηχανές Sidel. Η Sidel είναι επίσης η μόνη εταιρεία που παράγει ορισμένους ειδικούς τύπους μηχανών όπως μηχανές εξαιρετικά υψηλής παραγωγικής ικανότητας (50000 bph). (243) Επιπλέον, σημαντικό ποσοστό των πωλήσεων μηχανών SBM της Sidel (περίπου [...]*) εντάσσονται σε πλήρεις παραγωγικές γραμμές εμφιάλωσης. Για την ικανοποίηση της αυξανόμενης ζήτησης ολοκληρωμένων υπηρεσιών εκ μέρους των πελατών, η Sidel μπορεί να προσφέρει στους πελάτες της υπηρεσίες ευρέος φάσματος που εξασφαλίζουν εκτεταμένη εμπειρογνωμοσύνη στο σχεδιασμό βασικής συσκευασίας (τμήμα σχεδιασμού σχημάτων, τμήμα σχεδιασμού τύπων, κέντρο δοκιμών διαμόρφωσης), αυτοματοποιημένα συστήματα διαχείρισης της ανάμειξης συστατικών προϊόντος (Guerin) που επαυξάνουν την επισιτιστική ασφάλεια, σημαντικό εξοπλισμό διαμόρφωσης με εξώθηση, καινοτόμες μεθόδους πληρώσεως (Combi), λύσεις διαχείρισης της ροής προϊόντος (Gebo), κλιμάκωση από το σχεδιασμό της γραμμής παραγωγής μέχρι την παράδοση συστήματος με δυνατότητα άμεσης λειτουργίας καθώς επίσης και έλεγχο της περιτύλιξης και της παλετοποίησης. (244) Η Sidel διαθέτει δίκτυο 25 οργανισμών εξυπηρέτησης μετά την πώληση παγκοσμίως. Σε ετήσια βάση, η Sidel παρέχει γύρω στις 12000 ώρες κατάρτισης στους πελάτες της σε επτά κέντρα κατάρτισης σε ολόκληρο τον κόσμο. Το 1999, οι υπηρεσίες αντιστοιχούσαν σε 19 %, οι μηχανές σε 63 % και οι πλήρεις γραμμές παραγωγής σε 18 % των συνολικών πωλήσεων της Sidel(109). (245) Στην απάντησή της(110) και κατά την ακροαματική διαδικασία, η Tetra υποστήριξε σθεναρά ότι η Sidel αντιμετωπίζει έντονο ανταγωνισμό από τρεις ανταγωνιστές της υψηλής παραγωγικής ικανότητας και ότι τα ισχυρά σημεία της Sidel δεν επαρκούν για να συνάγει η Επιτροπή το συμπέρασμα ότι η Sidel μπορεί να ενεργήσει ανεξάρτητα από τους ανταγωνιστές και τους πελάτες της και ότι, κατόπιν αυτού, η Sidel δεν κατέχει δεσπόζουσα θέση στις μηχανές SBM υψηλής παραγωγικής ικανότητας. Ειδικότερα, η Tetra υποστήριξε ότι η αγορά μηχανών SBM υψηλής παραγωγικής ικανότητας χαρακτηρίζεται από κύκλους καινοτομίας και απομίμησης. Δεν υπάρχουν σημαντικά διπλώματα ευρεσιτεχνίας στον συγκεκριμένο κλάδο και κάποιοι ανταγωνιστές κατάφεραν να αντιγράψουν μηχανές της Sidel στο παρελθόν. Πολλές από τις καινοτομίες της Sidel αντιγράφηκαν σε διάστημα δύο έως τριών ετών μετά την εμπορική αποδοχή τους. Τρεις ανταγωνιστές υψηλής παραγωγικής ικανότητας της Sidel μπορούν να ανταγωνιστούν τη Sidel, καθώς είναι σε θέση να προσφέρουν παρεμφερείς μηχανές σε όλες τις ταχύτητες παραγωγικής ικανότητας εκτός ίσως από τις μηχανές παραγωγικής ικανότητας 50000 φιαλών ανά ώρα. Ειδικότερα, η Tetra προσκόμισε συγκριτικά στοιχεία μεταξύ των μηχανών και υπηρεσιών της Sidel και εκείνων των ανταγωνιστών της και κατέληξε στο συμπέρασμα ότι οι τρεις μεγαλύτεροι ανταγωνιστές της Τetra, οι SIG, Krones και SIPA, μπορούν να ανταγωνιστούν τη Sidel από κάθε άποψη συμπεριλαμβανομένων της παραγωγικής ικανότητας των μηχανών και της εξυπηρέτησης μετά την πώληση. Οι ισχυρισμοί του κοινοποιούντος μέρους δεν υποστηρίχτηκαν από την έρευνα αγοράς. Για παράδειγμα, κατά την ακροαματική διαδικασία η Tetra ισχυρίστηκε ότι η SIPA μπορεί να προσφέρει μηχανές πληρώσεως εν θερμώ και μηχανές κατασκευής ευρύστομων φιαλών· αυτό δεν είναι σωστό. Η Tetra υποβάθμισε επίσης τη σημασία των δαπανών Ε & Α της Sidel. Ωστόσο, η Επιτροπή διαπίστωσε ότι η Sidel δαπάνησε [...]* το 1998 για Ε & Α η οποία, σύμφωνα με τον πρόεδρο της Sidel, κ. Οlivier "μας δίδει σημαντικό προβάδισμα έναντι των βασικών ανταγωνιστών μας"(111). (246) Η Επιτροπή συμφωνεί με την Tetra ότι η Sidel δεν κατέχει δεσπόζουσα θέση στην αγορά μηχανών SBM υψηλής παραγωγικής ικανότητας. Όμως, η Επιτροπή κατέληξε στο συμπέρασμα ότι η θέση της Sidel στην αγορά μηχανών SBM υψηλής παραγωγικής ικανότητας είναι πολύ ισχυρή και ότι η Sidel κατέχει ηγετική θέση σε αυτόν τομέα στον ΕΟΧ και παγκοσμίως. Είναι ακόμη σαφές, και αυτό επιβεβαιώθηκε από την έρευνα αγοράς της Επιτροπής, ότι οι μηχανές της Sidel χρησιμοποιούν τεχνολογία αιχμής και απολαύουν εξαίρετης φήμης στην αγορά. Πελάτες της Sidel που απαντούν στην έρευνα της Επιτροπής επιβεβαιώνουν ότι η Sidel βρίσκεται μπροστά από τους ανταγωνιστές της όσον αφορά την ποιότητα της κλίμακας και του πεδίου δοκιμών των μηχανών της, τον εντοπισμό και την επανόρθωση σφαλμάτων, το σχεδιασμό των φιαλών και τη σπουδαιότητα της εμπειρίας. (247) Οι τεχνολογικοί φραγμοί εισόδου στην αγορά υψηλής παραγωγικής ικανότητας παραμένουν ανυπέρβλητοι για τις μικρότερες εταιρείες που δραστηριοποιούνται στο τμήμα μηχανών SBM χαμηλής παραγωγικής ικανότητας. Η Sidel παραμένει ο μοναδικός προμηθευτής ορισμένων τύπων μηχανών, όπως οι μηχανές 50000 bph. Τέλος, η θέση στην αγορά της Sidel όσον αφορά το μερίδιο αγοράς έναντι των ανταγωνιστών της είναι ενδεικτική της ηγετικής θέσης της στην αγορά μηχανών SBM (Sidel [60-70 %]*, ο μεγαλύτερος ανταγωνιστής [10-20 %]* στην αγορά υψηλής παραγωγικής ικανότητας, ο μεγαλύτερος παράγων της αγοράς χαμηλής παραγωγικής ικανότητας με μερίδιο αγοράς της τάξης του [μεγαλύτερο από 30 %]*, [μεγαλύτερο από 70 %]* για περιστροφικές μηχανές χαμηλής παραγωγικής ικανότητας, και μερίδιο αγοράς [60-70 %]* σε μια συνδυασμένη αγορά μηχανών SBM υψηλής και χαμηλής παραγωγικής ικανότητας όσον αφορά την παραγωγική ικανότητα). Ο συνδυασμός αυτών των παραγόντων είναι επίσης ενδεικτικός της ηγετικής θέσης της Sidel στην αγορά μηχανών SBM. (248) Συνεπώς, συνάγεται ότι η Sidel έχει ηγετική, αλλά όχι δεσπόζουσα, θέση στην αγορά μηχανών SBM υψηλής και χαμηλής παραγωγικής ικανότητας. Η Sidel είναι η μόνη εταιρεία που μπορεί να διαθέσει το πλήρες σειρά μηχανών SBM από πολύ χαμηλή παραγωγική ικανότητα έως την υψηλότερη παραγωγική ικανότητα χρησιμοποιώντας πάντα περιστροφική τεχνολογία αιχμής. 2.2. Η σημαντική εμπειρία της Sidel στον τομέα της ασηπτικής και μη ασηπτικής πληρώσεως σε ΡΕΤ και οι καινοτόμες μηχανές Combi (249) Η σημασία των αποτελεσματικά διαχειριζόμενων ενεργειών πληρώσεως σε συνδυασμό με τη διαμόρφωση με εξώθηση είναι ιδιαίτερα εμφανής όσον αφορά "ευαίσθητα" προϊόντα, όπως το γάλα και ο χυμός φρούτων, για την εξασφάλιση καθαρών ή υπερκαθαρών μεθόδων συσκευασίας. (250) Η Sidel κατασκευάζει μηχανές τόσο ασηπτικής (Rémy) όσο και μη ασηπτικής (Alsim, Girondine) συσκευασίας. Η ασηπτική πλήρωση ΡΕΤ είναι μια σχετικά πρόσφατη τεχνολογία, που αντιμετωπίζει σήμερα ταχεία ανάπτυξη. Σύμφωνα με τα στοιχεία που υπέβαλε η Tetra, η ζήτηση μηχανών ασηπτικής πληρώσεως ΡΕΤ προερχόταν καταρχήν από την Ιταλία και τη Γαλλία αλλά, κατά την προηγούμενη τριετία, αυξήθηκε και σε άλλες χώρες του ΕΟΧ. Ο συνολικός όγκος αγοράς των εγκατεστημένων μηχανών ασηπτικής πληρώσεως ΡΕΤ αυξήθηκε κατά [70-80 %]* (από [...]* μηχανές σε [...]* μηχανές) την περίοδο 1998-2000 με [30-40 %]* αύξηση της εγκατεστημένης βάσης μόνο το 2000. Για τα αμέσως επόμενα έτη η αγορά αναμένεται να συνεχίσει την ανοδική πορεία της κατά [20-30 %]* ετησίως με τις χώρες που έχουν σήμερα χαμηλή εγκατεστημένη βάση μηχανών ασηπτικής πληρώσεως που γνωρίζουν ιδιαίτερα ισχυρή ανάπτυξη. (251) Η Rémy, που εξαγοράστηκε από τη Sidel 1999, ήταν ένας από τους πρώτους κατασκευαστές μηχανών ασηπτικής πληρώσεως PET και κατείχε ηγετική θέση στην αγορά ασηπτικής τεχνολογίας PET. Πριν από το 1998, μόνον τέσσερις βασικοί προμηθευτές δραστηριοποιούνταν στην αγορά: Procomac ([30-40 %]*), Serac ([20-30 %]*), Sidel/Rémy ([30-40 %]*) και Tetra ([0-10 %]*). Πέντε νεοεισερχόμενοι εισήλθαν επιτυχώς στην αγορά την περίοδο 1998-2000 (Krones, SIG, KHS-Kloeckner, Stork και GEA) συγκεντρώνοντας από κοινού [40-50 %]* της αγοράς ασηπτικής πληρώσεως ΡΕΤ. (252) Το 2000, το μερίδιο αγοράς της Sidel στις μηχανές ασηπτικής πληρώσεως ΡΕΤ βάσει της εγκατεστημένης βάσης ήταν [20-30 %]* (αριθμός μηχανών) ή [10-20 %]* (φιάλες ανά ώρα) στον ΕΟΧ. Το μερίδιο αγοράς είναι χαμηλότερο, [0-10 %]*, εάν αναφερθούν οι πωλήσεις μηχανών ασηπτικής πληρώσεως ΡΕΤ της Sidel την περίοδο 1998-2000 (μία μηχανή). Το ίδιο έτος, η Procomac είχε μερίδιο αγοράς περίπου [30-40 %]*, η Krones [20-30 %]*, η Tetra [10-20 %]*, η SIG [10-20 %]* και η KHS-Kloeckner, η Stork και GEA [0-10 %]* εκάστη, αντιστοίχως. (253) Η Tetra εκτιμά ότι η μέση ταχύτητα πληρώσεως των μηχανών που πωλούν η KHS-Kloeckner, η Stork και η GΕΑ, και πρόσφατα η Sidel, είναι της ίδιας κλίμακας των 12000 - 13000 bph. Οι μηχανές που πωλεί η Procomac (12000-20000 bph) και η Krones (20000 bph) είναι ταχύτερες, μόνον της SIG θεωρούνται βραδύτερες (6000 bph). Τα στοιχεία της Sidel δείχνουν, όμως, ότι η τεχνολογία της υπερκαθαρής και ασηπτικής πληρώσεως ΡΕΤ που χρησιμοποιεί τροφοδότηση με μετρητή ροής(112) επιτρέπει ταχύτητες μέχρι [...]* (γάλα που έχει υποστεί ζύμωση, 100 ml), [...]* (παστεριωμένο πλήρες γάλα, ενός l) και [...]* (χυμός πορτοκαλιού με πολτό, ενός l). Η τροφοδότηση με μετρητή ροής περιλαμβάνει πλήρωση χωρίς επαφή με τον εγχυτήρα/συσκευασία, πράγμα που περιορίζει τον κίνδυνο μόλυνσης. (254) Η τεχνολογία ασηπτικής πληρώσεως της Sidel ενισχύθηκε περαιτέρω το 1999 με την εντυπωσιακή ανακάλυψη της καινοτόμου τεχνολογίας Combi, που επιτρέπει την ενσωμάτωση της διαμόρφωσης, της πληρώσεως και του πωματισμού των φιαλών ΡΕΤ σε μία μόνον μηχανή. Αυτή η καινοτόμος τεχνολογία αποτελεί παρεμφερή προσέγγιση της κατασκευής φιαλών ΡΕΤ με αυτή που επιτεύχθηκε από παραδοσιακές μηχανές ασηπτικής συσκευασίας σε χάρτινα κουτιά. Σε σύγκριση με μια γραμμή παραγωγής μιας μηχανής SBM και μιας μηχανής πληρώσεως, η Combi έχει πολλά πλεονεκτήματα για τους πελάτες της όσον αφορά το χώρο που καταλαμβάνει στο δάπεδο και την εξοικονόμηση του κόστους. Ειδικότερα, η Combi SRU (μη ασηπτική υπερκαθαρή) και η SRA (ασηπτική) που αναπτύχθηκαν για "ευαίσθητα" προϊόντα, όπως χυμοί και ρευστά γαλακτοκομικά προϊόντα, επιτρέπουν στις εταιρείες ποτών να παράγουν και να συσκευάζουν "ευαίσθητα" προϊόντα σε φιάλες ΡΕΤ σε μια ολοκληρωμένη μηχανή μειώνοντας τον κίνδυνο μόλυνσης. Η Combi SRU, μια μηχανή Combi που λειτουργεί σε υπερκαθαρό αλλά όχι ασηπτικό περιβάλλον, έχει παραγωγική ικανότητα [...]* ([...]* τύπους), [...]* ([...]* τύπους) έως [...]* ([...]* τύπους). Οι πωλήσεις μηχανών Combi αυξήθηκαν από [...]* το 1998 σε [...]* το 1999. Η Sidel έχει πωλήσει [...]* μηχανές Combi στον ΕΟΧ. Η Sidel ανέπτυξε επίσης μια πλήρως ασηπτική μηχανή Combi, την Combi SRA, που διατίθεται ήδη στο εμπόριο στον ΕΟΧ και χρησιμοποιείται για την ασηπτική πλήρωση χυμών και γαλακτοκομικών προϊόντων μακράς διαρκείας. (255) Η Tetra υποστήριξε και η έρευνα της Επιτροπής επιβεβαίωσε ότι άλλοι ανταγωνιστές της Sidel έχουν επίσης αρχίσει να προσφέρουν δικές τους μηχανές Combi. Προς το παρόν, τρεις άλλοι προμηθευτές είναι σε θέση να προσφέρουν μηχανές Combi. Ωστόσο, μόνον ένας άλλος προμηθευτής, η Sipa σε σύμπραξη με την εταιρεία πληρώσεως Procomac, μπορεί να προσφέρει ασηπτική μηχανή Combi. H Combi της Sidel είναι η πρώτη που διατέθηκε στο εμπόριο στον ΕΟΧ. 2.3. Άλλες δραστηριότητες της Sidel στον τομέα του ΡΕΤ (256) Εκτός από τις μηχανές SBM, την τεχνολογία φραγμού και τις μηχανές πληρώσεως, η Sidel δραστηριοποιείται, σύμφωνα με την Tetra, σε παγκόσμιο επίπεδο στην προμήθεια συμπληρωματικού εξοπλισμού της γραμμής παραγωγής (κυρίως μεταφορικοί ιμάντες), στον εξοπλισμό συσκευασίας διανομής (διάφορες μηχανές που συσκευάζουν από κοινού δοχεία-μονάδες προϊόντος προς διανομή) και σε σχετικές υπηρεσίες σε διάφορες βιομηχανίες. Ο εν λόγω εξοπλισμός περιλαμβάνει ειδικότερα: μεταφορικούς ιμάντες (εναέριους και μηχανικούς) που μεταφέρουν δοχεία-μονάδες μεταξύ των διάφορων σταδίων συσκευασίας μιας παραγωγικής γραμμής συσκευασίας· μηχανές που προετοιμάζουν τα πληρωθέντα δοχεία για φόρτωση (όπως μηχανές συσκευασίας σε δίσκους, μηχανές περιτύλιξης, μηχανές εκφόρτωσης από παλέτες, ρομπότ συσκευασίας και μηχανές κόλλησης)· μηχανές εκφόρτωσης από παλέτες που μετακινούν παλέτες με κενά δοχεία για επόμενη πλήρωση· και συστήματα ελέγχου που απαιτούνται για τη λειτουργία διάφορων μερών μιας γραμμής παραγωγής. (257) Η Sidel παρέχει αυτό τον εξοπλισμό σε πελάτες σε διάφορους βιομηχανικούς κλάδους, ειδικότερα των ρευστών ειδών διατροφής, των μη ρευστών ειδών διατροφής, των προϊόντων υγιεινής και ομορφιάς και των ειδών καθαρισμού. Η σημαντική θέση της Sidel σε αυτές τις αγορές αντικατοπτρίζεται στο μερίδιο αγοράς της που, σύμφωνα με την Tetra, δεν υπερβαίνει εν γένει το [20-30 %]* αλλά μπορεί να το πράξει, εάν υιοθετηθεί ένας περιορισμένος ορισμός της αγοράς. (258) Η Επιτροπή σημειώνει ότι η Sidel διαθέτει ισχυρή ικανότητα στην παροχή ειδικά προσαρμοσμένων λύσεων για γραμμές παραγωγής όπως οι εργασίες μεταφοράς, κατά σειρά διάταξης, διαχωρισμού, συσσώρευσης, μετάθεσης, διανομής και ανύψωσης συμπεριλαμβανομένων των υπηρεσιών ελέγχου της γραμμής παραγωγής για τον εντοπισμό τυχόν δυσλειτουργιών, καθώς και στην υπόδειξη επανορθωτικών ενεργειών και υπηρεσιών των κέντρων δοκιμών και εξομοίωσης της Sidel. Αντιμετωπίζει ανταγωνισμό κυρίως από την Krones και ορισμένους μικρότερους, περισσότερου τοπικού χαρακτήρα, ανταγωνιστές. 2.4. Συμπέρασμα (259) Βάσει των προαναφερομένων, συνάγεται ότι η Sidel κατέχει ηγετική θέση στην αγορά μηχανών SBM υψηλής και χαμηλής παραγωγικής ικανότητας σε όλα τα τμήματα τελικής χρήσης και ισχυρή θέση στην αγορά άλλου εξοπλισμού συσκευασίας ΡΕΤ, ειδικότερα μηχανές ασηπτικής συσκευασίας, συμπληρωματικός εξοπλισμός και συναφείς υπηρεσίες. 3. ΔΗΜΙΟΥΡΓΙΑ ΔΕΣΠΟΖΟΥΣΑΣ ΘΕΣΗΣ ΣΤΗΝ ΑΓΟΡΑ ΕΞΟΠΛΙΣΜΟΥ ΣΥΣΚΕΥΑΣΙΑΣ ΡΕΤ, ΕΙΔΙΚΟΤΕΡΑ ΤΩΝ ΜΗΧΑΝΩΝ SBΜ ΚΑΙ ΕΝΙΣΧΥΣΗ ΤΗΣ ΔΕΣΠΟΖΟΥΣΑΣ ΘΕΣΗΣ ΣΤΗΝ ΑΓΟΡΑ ΣΥΣΤΗΜΑΤΩΝ ΣΥΣΚΕΥΑΣΙΑΣ ΣΕ ΧΑΡΤΙΝΑ ΚΟΥΤΙΑ (260) Παρά τον ισχυρισμό της Tetra στην κοινοποίηση ότι η πράξη επηρεάζει αποκλειστικά και μόνο τον τομέα εξοπλισμού συσκευασίας ΡΕΤ (και, ειδικότερα, τις μηχανές SBΜ, τις τεχνολογίες φραγμού και τις μηχανές ασηπτικής πληρώσεως) είναι σαφές ότι, υπό το πρίσμα των προαναφερομένων, η πράξη πρέπει να θεωρηθεί πρωτίστως ως η συγκέντρωση μεταξύ της δεσπόζουσας εταιρείας στον εξοπλισμό συσκευασίας σε χάρτινα κουτιά και της ηγετικής εταιρείας στον εξοπλισμό συσκευασίας σε ΡΕΤ, δύο στενά γειτνιάζουσες αγορές, με σημαντικό αντίκτυπο στον τομέα συσκευασίας ρευστών ειδών διατροφής. Σημαντικός αριθμός απ' όσους απάντησαν (συμπεριλαμβανομένων των ανταγωνιστών και, το σημαντικότερο, των πελατών) στην έρευνα αγοράς της Επιτροπής εξέτασαν τη συγκέντρωση με αυτούς τους όρους και διατύπωσαν ανησυχίες σχετικά με τη μελλοντική επιρροή της συγχωνευθείσας εταιρείας στην αγορά. (261) Η συγκέντρωση ενισχύει τη δεσπόζουσα θέση της συγχωνευθείσας εταιρείας στην αγορά εξοπλισμού συσκευασίας σε χάρτινα κουτιά και επιτρέπει στη συγχωνευθείσα εταιρεία να αποκτήσει δεσπόζουσα θέση στην αγορά εξοπλισμού συσκευασίας σε ΡΕΤ, ειδικότερα όσον αφορά τις μηχανές SBM υψηλής και χαμηλής παραγωγικής ικανότητας. Ο συνδυασμός αυτών των δύο δεσποζουσών θέσεων σε δύο στενά γειτνιάζουσες αγορές επιτρέπει στη συγχωνευθείσα εταιρεία να βελτιώσει τη θέση της στον τομέα του εξοπλισμού συσκευασίας ρευστών προϊόντων, ιδίως για τα "ευαίσθητα" προϊόντα (ΡΓΠ, χυμοί, ΠΦΑ, ροφήματα τσαγιού/καφέ) και να ενισχύσει τις δεσπόζουσες θέσεις της. (262) Η ενίσχυση και η δημιουργία δεσπόζουσας θέσης θα επέλθει μέσω ορισμένων παραγόντων, συμπεριλαμβανομένων οριζόντιων και κάθετων επιπτώσεων, και, ειδικότερα, μέσω της μόχλευσης της υφιστάμενης δεσπόζουσας θέσης και της εξάλειψης του παρόντος και δυνητικού ανταγωνισμού από μία γειτνιάζουσα αγορά. 3.1. Οριζόντιες επιπτώσεις στην αγορά εξοπλισμού ΡΕΤ (263) Η προτεινόμενη πράξη επιφέρει άμεσες οριζόντιες επιπτώσεις καθώς αμφότερα τα μέρη δραστηριοποιούνται σε τρεις διακεκριμένες αγορές προϊόντος: μηχανές SBM (χαμηλής παραγωγική ικανότητα)· τεχνολογία φραγμού και μηχανές ασηπτικής πληρώσεως ΡΕΤ. Οι οριζόντιες επιπτώσεις που περιγράφονται παρακάτω βελτιώνουν τη θέση της συγχωνευθείσας εταιρείας σε αυτές τις τρεις αγορές. Συνεπώς, είναι σημαντικό να αναλυθούν από την αρχή προκειμένου να καταδειχθεί κατά πόσον η ήδη ισχυρή θέση της Sidel ενισχύεται άμεσα περαιτέρω μέσω της συγκέντρωσης. Η θέση αυτή μπορεί να φθάσει το επίπεδο της δεσπόζουσας θέσης μέσω της μόχλευσης της δεσπόζουσας θέσης της συγχωνευθείσας εταιρείας στην αγορά εξοπλισμού ασηπτικής συσκευασίας σε χάρτινα κουτιά και ασηπτικών χάρτινων κουτιών. 3.1.1. Μηχανές SBM (264) Η Επιτροπή κατέληξε στο συμπέρασμα ότι η αγορά μηχανών SBM μπορεί να διαχωριστεί εν γένει σε μηχανές SBM υψηλής παραγωγικής ικανότητας (παραγωγική ικανότητα &gt; 8000 bph) και μηχανές SBM χαμηλής παραγωγικής ικανότητας (παραγωγική ικανότητα &lt; 8000 bph). 3.1.1.1. Μηχανές SBM υψηλής παραγωγικής ικανότητας (265) Η πράξη δεν ενισχύει άμεσα την ηγετική θέση της Sidel στην αγορά μηχανών SBM υψηλής παραγωγικής ικανότητας μέσω οριζόντιων επιπτώσεων εφόσον η Τetra δεν δραστηριοποιείται σε αυτό το τμήμα της αγοράς. Ωστόσο, η συγκέντρωση απομακρύνει την Tetra ως δυνητικό ανταγωνιστή στην αγορά μηχανών SBM υψηλής παραγωγική ικανότητας. Προς το παρόν η Tetra δεν προσφέρει μηχανές υψηλής παραγωγικής ικανότητας. Εξαγοράζοντας τη Sidel, η Tetra δεν θα αποτελεί πλέον δυνητικό εισερχόμενο στην αγορά SBM υψηλής παραγωγικής ικανότητας και ανταγωνιστή σε άλλους τομείς του εξοπλισμού ΡΕΤ. Πράγματι, η Tetra θα αποκτήσει την ηγετική εταιρεία στις μηχανές SBM με την πλέον προηγμένη τεχνολογία και το ευρύτερο φάσμα προϊόντων. Έτσι, η Tetra εξασφαλίζει ότι η πιθανή ανάγκη της για ανάπτυξη της τεχνολογίας της στον τομέα του ΡΕΤ εξαλείφεται. 3.1.1.2. Μηχανές SBM χαμηλής παραγωγικής ικανότητας (266) Στην αγορά μηχανών SBM χαμηλής παραγωγικής ικανότητας υπάρχουν σημαντικές οριζόντιες αλληλεπικαλύψεις. Η πράξη θα οδηγήσει σε συνδυασμένο μερίδιο αγοράς [50-60 %]* ([30-40 %]* για τη Sidel(113) και [20-30 %]* για την Tetra) όσον αφορά την παραγωγική ικανότητα μηχανών που πωλήθηκαν την περίοδο 1998-2000. Οι βασικοί ανταγωνιστές σε αυτή την αγορά είναι οι ΑDS με κατά προσέγγιση μερίδιο αγοράς [10-12 %], η Urola με [0-10 %]*, η Sipa με [0-10 %]* και η SIG με [0-10 %]*, αντιστοίχως. (267) Η Tetra υποστηρίζει ότι αυτή η οριζόντια αλληλεπικάλυψη στην αγορά χαμηλής παραγωγικής ικανότητας δεν θα προκαλέσει κανένα πρόβλημα ανταγωνισμού: οι μηχανές SBM της Sidel και της Tetra δεν είναι τα πλησιέστερα υποκατάστατα στο τμήμα χαμηλής παραγωγικής ικανότητας καθώς υπάρχουν μεγάλες διαφορές στην τεχνολογία, στις τιμές και στην αντίληψη των καταναλωτών· τα μέρη δεν έχουν ένα και μόνο κοινό πελάτη στον ΕΟΧ· επιπλέον δε, τα μέρη δεν λαμβάνουν μέρος στους ίδιους διαγωνισμούς. Το τμήμα χαμηλής παραγωγικής ικανότητας χαρακτηρίζεται από την παρουσία πολλών ανταγωνιστών, που μπορούν να ανταποκριθούν σε αύξηση των τιμών από την Tetra/Sidel και να αποκτήσουν μερίδιο αγοράς· εν προκειμένω δεν φαίνεται να υπάρχουν τυχόν περιορισμοί παραγωγικής ικανότητας ή σημαντικοί φραγμοί εισόδου σε αυτή την αγορά. (268) Η έρευνα αγοράς και η ανάλυση της Επιτροπής επιβεβαίωσαν τον ισχυρισμό της Tetra μόνο σε περιορισμένο βαθμό. Φαίνεται ότι οι μηχανές SBM χαμηλής παραγωγικής ικανότητας της Sidel και της Tetra δεν είναι τα πλησιέστερα υποκατάστατα τουλάχιστον σύμφωνα με την αντίληψη των πελατών, τη φήμη και την τεχνολογική ποιότητα. Η έρευνα αγοράς έδειξε ότι οι μηχανές της Sidel θεωρούνται πιο πολύπλοκες (χρησιμοποιούν περιστροφική τεχνολογία σε αντίθεση με τις μηχανές της Tetra που χρησιμοποιούν γραμμική τεχνολογία), καλύτερης ποιότητας και εν γένει ακριβότερες από αυτές της Tetra(114) που θεωρεί ως επίπεδο εισόδου τη μηχανή SΒΜ που προσφέρει απλούστερες εφαρμογές με οριακό αντίκτυπο στη συνολική αγορά μηχανών SBM. Παρά τους επαναλαμβανόμενους ισχυρισμούς της Tetra ότι τα μέρη δεν συμμετείχαν στους ίδιους διαγωνισμούς, η Sidel αναγνώρισε την Tetra ως την επικρατέστερη εταιρεία σε [...]* περιπτώσεις [...]* ανεπιτυχών διαγωνισμών προσφορών στον ΕΟΧ από το 1998. Καίτοι αυτοί οι [...]* διαγωνισμοί μπορεί να περιλαμβάνουν προσφορές όπου ο πελάτης δεν είχε καν ζητήσει από τη Sidel να συμμετάσχει, η ακριβής εγγραφή των προσφορών υποδηλώνει ότι, για τουλάχιστον ορισμένες από αυτές τις περιπτώσεις, η Sidel και η Tetra υπέβαλαν προσφορές για κοινούς πελάτες. Συνεπώς, δεν είναι σωστό να υποστηρίζεται ότι οι μηχανές SBM χαμηλής παραγωγικής ικανότητας της Tetra και της Sidel δεν ανταγωνίζονται καθόλου για τους ίδιους πελάτες στον ΕΟΧ. Επιπλέον, τα μέρη αναγνώρισαν ότι έχουν κοινούς πελάτες για μηχανές χαμηλής παραγωγικής ικανότητας στον ΕΟΧ. 3.1.1.3. Συμπέρασμα (269) Υπό το πρίσμα των προαναφερομένων, συνάγεται ότι η αγορά χαμηλής παραγωγικής ικανότητας θα καταστεί πιο συγκεντρωτική ως αποτέλεσμα της πράξης. Ενώ σήμερα δεν υπάρχει κανένας μεμονωμένος προμηθευτής που να συγκεντρώνει περισσότερο από [30-40 %]* της αγοράς, μετά τη συγκέντρωση, η συγχωνευθείσα εταιρεία θα είναι ασυγκρίτως ο μεγαλύτερος παράγοντας της αγοράς με μερίδιο της τάξης του 60 %. Αρκετοί ανταγωνιστές θα παραμείνουν στην αγορά αλλά με μικρά μερίδια αγοράς που δεν θα υπερβαίνουν το [10-20 %]*. (270) Η μετά τη συγκέντρωση Tetra/Sidel, τόσο στο τμήμα χαμηλής όσο και στο αντίστοιχο υψηλής παραγωγικής ικανότητας, θα έχει μερίδια αγοράς της τάξης του [60-70 %]* ή και περισσότερο. Η Tetra/Sidel θα κατέχει ασυγκρίτως ηγετική θέση σε ολόκληρο το φάσμα μηχανών SBM από τις απλούστερες μηχανές χαμηλής παραγωγικής ικανότητας μέχρι τις μηχανές υψηλότερης παραγωγικής ικανότητας και πιο προηγμένες από τεχνολογική άποψη. 3.1.2. Τεχνολογία φραγμού (271) Όπως εξηγήθηκε στο τμήμα σχετικά με τον ορισμό αγοράς, υπάρχουν σήμερα ορισμένες διαφορετικές τεχνολογίες φραγμού που παρέχουν λύσεις στους περιορισμούς φραγμού οξυγόνου του ΡΕΤ. Η πολυστρωματική τεχνολογία διατίθεται ήδη στην αγορά με σημαντικό αριθμό πολυστρωματικών φιαλών που παράγονται τόσο στις εγκαταστάσεις της εταιρείας όσο και από εταιρείες συσκευασίας για λογαριασμό τρίτων ιδίως για χυμούς, ΡΓΠ και, σε περιορισμένο βαθμό, για μπίρες. Η τεχνολογία πλάσματος διατίθεται επίσης στο εμπόριο αλλά βρίσκεται ακόμα στα αρχικά στάδια διάθεσης. Οι μονοστρωματικές τεχνολογίες (ενισχυμένες ρητίνες ΡΕΤ) δεν έχουν ακόμα διατεθεί στο εμπόριο αλλά αναμένεται να κυκλοφορήσουν στην αγορά το επόμενο έτος. (272) Τα μέρη δραστηριοποιούνται αμφότερα στην τεχνολογία πλάσματος. Η τεχνολογία πλάσματος εφαρμόζεται στις φιάλες ΡΕΤ που χρησιμοποιούν κατοχυρωμένες με διπλώματα ευρεσιτεχνίας μηχανές ειδικών χρήσεων σε ξεχωριστό στάδιο μετά τη διαμόρφωση των φιαλών. (273) Η Sidel διέθεσε πρόσφατα στο εμπόριο τη σειρά Αctis. Η Αctis είναι μια τεχνολογία βασισμένη στο διοξείδιο του άνθρακα, που χρησιμοποιεί μία επίστρωση με υπόφαιη απόχρωση στο εσωτερικό της φιάλης. Η Αctis χρησιμοποιεί περιστροφική τεχνολογία και μπορεί να φθάσει ταχύτητες μέχρι 10000 φιάλες ανά ώρα. Η μέθοδος εγκρίθηκε από τον FDA στις Ηνωμένες Πολιτείες της Αμερικής. Η Αctis έχει ήδη φθάσει το στάδιο εμπορίας αλλά αντίθετα προς τις αισιόδοξες προσδοκίες της Sidel για πωλήσεις εκατοντάδων μηχανών Αctis, η Sidel έχει [...]* πωλήσει [...]* μηχανές μέχρι σήμερα. Η Sidel έχει επίσης αναπτύξει μία μορφή της τεχνολογίας Αctis, την Αctis Lite. Η Αctis Lite παρέχει πιο ανοικτόχρωμη, σχεδόν αόρατη, κιτρινωπή απόχρωση και, έτσι, ενδείκνυται περισσότερο για τους χυμούς. (274) Η Tetra δραστηριοποιείται στον τομέα του πλάσματος μέσω της τεχνολογίας Glaskin και στην πολυστρωματική τεχνολογία μέσω των προμορφωμάτων ενισχυμένου φραγμού Sealica. Η Glaskin της Τetra είναι καθαρή ένωση SiOX που επιστρώνεται στο εσωτερικό της φιάλης. Οι μηχανές μπορούν να φθάσουν ταχύτητες μέχρι 12000 φιάλες ανά ώρα. Η τεχνολογία βρίσκεται στα αρχικά στάδια εμπορίας. Η Sealica είναι μία πολυστρωματική τεχνολογία που χρησιμοποιεί τη μέθοδο υπερέγχυσης για την παραγωγή προμορφωμάτων ενισχυμένου φραγμού. Τα προμορφώματα διαμορφώνονται στη συνέχεια σε τυποποιημένες μηχανές SBM. Η Sealica βρίσκεται επίσης στα αρχικά στάδια εμπορίας. Η Tetra έλαβε πρόσφατα εμπορική απόφαση περί εγκατάλειψης της Sealica(115). (275) Στη συνολική αγορά τεχνολογίας φραγμού, ο συνδυασμός των τεχνολογιών των μερών παρέχει στη συγχωνευθείσα εταιρεία μερίδιο αγοράς περίπου [10-20 %]* με βάση την παραγωγή φιαλών ενισχυμένου φραγμού το 2000. (276) Ορισμένοι από τους συμμετέχοντες στην αγορά που απάντησαν στην έρευνα της Επιτροπής εξέφρασαν ανησυχίες σχετικά με το συνδυασμό των τεχνολογιών πλάσματος των μερών. Οι ανησυχίες αυτές διατυπώθηκαν εκ νέου και κατά την ακροαματική διαδικασία. Οι εν λόγω συμμετέχοντες στην αγορά θεωρούν το πλάσμα ως την πλέον προηγμένη και αποτελεσματικού κόστους υπάρχουσα τεχνολογία φραγμού. Για παράδειγμα, ένας από τους συμμετέχοντες στην έρευνα αγοράς της Επιτροπής ανέφερε ότι το πλάσμα θα είναι η μοναδική αποτελεσματική ως προς το κόστος τεχνολογία μακροπρόθεσμα και η μοναδική τεχνολογία που ενδείκνυται για γραμμές παραγωγής υψηλής ταχύτητας υπό ελκυστικούς οικονομικούς όρους. Μια εταιρεία που δραστηριοποιείται στην τεχνολογία φραγμού ανέφερε ότι "από τεχνική άποψη η τεχνολογία φραγμού ΡΕΤ θα επιτρέπει τη συσκευασία ρευστών γαλακτοκομικών προϊόντων και χυμών τα επόμενα 2-3 έτη, Το κόστος αναμένεται να μειωθεί καθώς αυξάνουν οι όγκοι και έτσι η συσκευασία σε χάρτινα κουτιά πιθανόν θα απολέσει μερίδιο από τα δοχεία ΡΕΤ. Εκτός από τους οικονομικούς λόγους και την απόδοση του προϊόντος, η ανακύκλωση δοχείων ΡΕΤ θα επηρεάσει πιθανόν το βαθμό στον οποίο η συσκευασία σε ΡΕΤ διεισδύει στην αγορά γάλακτος και χυμών σε ατομική συσκευασία. Αμφότερες οι τεχνολογίες φραγμού που προσφέρει η Sidel και η Tetra Laval είναι οι μοναδικές τεχνολογίες που έχουν αποδεδειγμένη δυνατότητα ανακύκλωσης στις υπάρχουσες ροές ΡΕΤ. Εάν η απόδοση του κόστους είναι αποδεδειγμένη για χυμούς/γάλα, αυτές οι τεχνικές πλατφόρμες θα προσφέρουν το χαμηλότερο κόστος και τη μεγαλύτερη ανακύκλωση φιλικών επιλογών στη βιομηχανία συσκευασίας σε ΡΕΤ". (277) Τα οικονομικά μεγέθη του πλάσματος, ιδίως η Αctis της Sidel που διατίθεται ήδη στο εμπόριο, είναι ελκυστικά. Το κόστος μιας μηχανής Αctis ανέρχεται σε [...]* ευρώ. Δεν θεωρείται μεγάλη επένδυση για τον πελάτη. Η Sidel θα χρεώνει στους χρήστες ένα ποσό για το δικαίωμα χρήσης της μηχανής. Η επιβάρυνση αυτή είναι σημαντική, εφόσον "εξασφαλίζει ένα μακροπρόθεσμο, σταθερό έσοδο για τη Sidel, που είναι ανεξάρτητο από την κυκλική ροή εσόδων από την παράδοση μηχανών"(116)"... για να είναι η Αctis επιτυχής πρέπει να δημιουργηθεί μία βάση εγκατεστημένων μηχανών που θα επιφέρει μία ροή σταθερών και επικερδών εσόδων από τα δικαιώματα χρήσης. Το μοντέλο γι' αυτό θα μπορούσε να είναι ... η βιομηχανία ασηπτικής συσκευασίας σε χάρτινα κουτιά (...) όπου μια μηχανή πωλείται στον πελάτη έναντι συγκρατημένου περιθωρίου (ή ακόμα και χωρίς περιθώριο). Τα κέρδη που προκύπτουν από μακροπρόθεσμες συμβάσεις εξυπηρέτησης μετά την πώληση ή προμήθειας υλικού δημιουργούνται από την αρχική πώληση της μηχανής"(117). (278) Ωστόσο, ορισμένοι από τους συμμετέχοντες στην αγορά επιβεβαίωσαν την άποψη των μερών ότι το πλάσμα έχει επίσης σημαντικά μειονεκτήματα καθώς εξακολουθεί να βρίσκεται υπό ανάπτυξη και να αντιμετωπίζει σημαντικά τεχνολογικά προβλήματα όπως η απόπτωση υπό την επίδραση της θερμότητας. Η τεχνολογία Αctis της Sidel έχει επίσης το τεχνικό μειονέκτημα της χρώσης (καφετιά) ώστε να είναι κατάλληλη για φιάλες μπίρας αλλά λιγότερο κατάλληλη για άλλες εφαρμογές. (279) Τα μέρη έχουν επανειλημμένως τονίσει ότι συνδυασμός της μηχανής Αctis της Sidel με το πλάσμα Glaskin της Τetra (που είναι καθαρό) δεν είναι εφικτός και ότι, κατόπιν αυτού, ο συνδυασμός των τεχνολογιών των μερών δεν θα οδηγούσε σε ένα ενισχυμένο, συνηθέστερα χρησιμοποιούμενο, φραγμό πλάσματος. Λόγω της τεχνικής πολυπλοκότητας αυτής της αγοράς, δεν κατέστη δυνατή η επιβεβαίωση ή απόκρουση αυτού του ισχυρισμού. (280) Σε μια διακεκριμένη αγορά πλάσματος, τα μέρη είναι οι δύο βασικοί παράγοντες της αγοράς αλλά ακόμα αντιμετωπίζουν τον ανταγωνισμό από την Krones/Coca Cola (με ήδη εδραιωμένη τεχνολογία, Bestpet) και άλλους ανταγωνιστές που είναι έτοιμοι να εισέλθουν σε αυτή την αγορά από διόδους εκτός του ΕΟΧ. Πράγματι, στην απάντησή της στην κοινοποίηση των αιτιάσεων, η Tetra προσκόμισε αποδεικτικά στοιχεία που δείχνουν ότι η [...]* έχει μια μέθοδο φραγμού πλάσματος σε δοκιμαστικό στάδιο και άλλη εταιρεία, η [...]*, έχει μια τεχνολογία με βάση το πλάσμα κατοχυρωμένη με δίπλωμα ευρεσιτεχνίας. (281) Τέλος, υπάρχει επίσης μια ευρέως επικρατούσα άποψη στον κλάδο ότι η καθιέρωση ενός ενισχυμένου πολυστρωματικού ΡΕΤ θα είναι τελικώς η επικρατούσα τεχνολογία. Μια τέτοια ενισχυμένη ρητίνη δεν χρειάζεται ειδικό εξοπλισμό αλλά θα χρησιμοποιείται για την παραγωγή τυποποιημένων προμορφωμάτων με τις απαραίτητες τεχνολογίες φραγμού, που μπορούν στη συνέχεια να διαμορφωθούν σε τυποποιημένες μηχανές SBM. H έρευνα αγοράς της Επιτροπής επιβεβαίωσε ότι οι μονοστρωματικές τεχνολογίες θα είναι ιδιαίτερα ελκυστικές τόσο από τεχνική όσο και οικονομική άποψη. Η έρευνα αποκάλυψε ότι τέτοιες τεχνολογίες πιθανόν να διατεθούν στο εμπόριο στο εγγύς μέλλον. Συμπέρασμα (282) Υπό το πρίσμα των προαναφερομένων, συνάγεται ότι ο συνδυασμός της τεχνολογίας πλάσματος και της πολυστρωματικής τεχνολογίας των μερών θα ενισχύσει σημαντικά τη θέση της συγχωνευθείσας εταιρείας στην αγορά τεχνολογίας φραγμού (η συγχωνευθείσα εταιρεία θα έχει δύο προηγμένες και βιώσιμες τεχνολογίες πλάσματος) αλλά όχι στο βαθμό που να δημιουργείται δεσπόζουσα θέση στην τεχνολογία φραγμού. 3.1.3. Μηχανές ασηπτικής πληρώσεως (283) Τόσο η Tetra όσο και η Sidel δραστηριοποιούνται στον τομέα των μηχανών ασηπτικής πληρώσεως ΡΕΤ· συνεπώς, υπάρχει άμεση οριζόντια αλληλεπικάλυψη μεταξύ των δραστηριοτήτων των μερών στη συγκεκριμένη αγορά. (284) Η Tetra κατασκεύασε μηχανές πληρώσεως ΡΕΤ το 1999 μέσω της απόκτησης της σχετικής τεχνολογίας από ιταλική εταιρεία εφαρμοσμένης μηχανικής. Οι μηχανές παράγονται στην Ιταλία και οι πωλήσεις των μηχανών πραγματοποιούνται από τις γενικές μονάδες εμπορίας Tetra σε κάθε χώρα, ορισμένες από τις οποίες διαθέτουν ειδικούς που εστιάζονται στις μηχανές πληρώσεως σε πλαστικές φιάλες. Οι μηχανές ασηπτικής πληρώσεως ΡΕΤ της Tetra, οι RFA-40, μπορούν να χρησιμοποιηθούν για φιάλες 0,2 έως 1,5 λίτρων και έχουν παραγωγική ικανότητα 12000 bph. Οι RFA-40 ενδείκνυνται περισσότερο για αναψυκτικά υψηλής οξύτητας (χυμοί) αλλά έχουν επίσης χρησιμοποιηθεί επιτυχώς στην Ασία για την πλήρωση ροφημάτων τσαγιού χαμηλής οξύτητας. Η Tetra υποστηρίζει ότι η RFA-40 δεν ενδείκνυται για την πλήρωση ΡΓΠ. Η Tetra έχει πωλήσει [...]* μηχανές στον ΕΟΧ δημιουργώντας κύκλο εργασιών της τάξης των [...]* ευρώ το 2000 εντός του ΕΟΧ. Η Τetra έχει εγκατεστημένη βάση [...]* μηχανών παγκοσμίως. (285) Η Sidel δραστηριοποιείται στις μηχανές ασηπτικής πληρώσεως ΡΕΤ μέσω της θυγατρικής της Rιmy, μια ηγετική εταιρεία στην ασηπτική τεχνολογία PET. Η επιχείρηση στον τομέα των μηχανών ασηπτικής πληρώσεως έχει έδρα στη Γαλλία (Octeville-sur-Mer). Η Rιmy ήταν από τους πρωτοπόρους παράγοντες στην αγορά ασηπτικής πληρώσεως ΡΕΤ, έχει εδραιωμένη θέση στην αγορά και επωφελείται από την εξαίρετη φήμη της και την αναγνώριση του "σήματός" της στον ασηπτικό τομέα. Η Rιmy συνδυάστηκε με την ισχύ των συγκεντρωτικών πωλήσεων μηχανών SBM της Sidel το 2000. Την τελευταία τριετία η Sidel πώλησε [...]* μηχανές ασηπτικής πληρώσεως στον ΕΟΧ. Επιπλέον, η Sidel διέθεσε στο εμπόριο μία ασηπτική μηχανή Combi, την Combi SRA, που επιτρέπει την ολοκλήρωση της διαμόρφωσης, της πλήρωσης και του πωματίσματος των φιαλών ΡΕΤ σε μία μόνο μηχανή. Το 2001 η Sidel πώλησε [...]* ασηπτικές μηχανές Combi στον ΕΟΧ. (286) Η ασηπτική πλήρωση σε ΡΕΤ είναι μια σχετικά πρόσφατη τεχνολογία που, σύμφωνα με τα μέρη, εισέρχεται σήμερα σε ένα στάδιο ταχείας ανάπτυξης στον ΕΟΧ. Στην κοινοποίηση, η Tetra ανέφερε ότι το 2000 ο συνολικός αριθμός εγκατεστημένων μηχανών ασηπτικής πληρώσεως ΡΕΤ στον ΕΟΧ ήταν [40-50]* μηχανές. Σύμφωνα με την κοινοποίηση, ο αριθμός των εγκατεστημένων μηχανών αυξήθηκε εντυπωσιακά, κατά [60-70 %]* την περίοδο 1997-2000, και αναμένεται αύξηση κατά [20-30 %]* ετησίως. Υπάρχουν ορισμένες εταιρείες που δραστηριοποιούνται στην αγορά ασηπτικής πληρώσεως ΡΕΤ, οι σημαντικότερες των οποίων (εκτός από τα μέρη) είναι οι Procomac, Serac και Krones. (287) Δεδομένου του πολύ μικρού μεγέθους της αγοράς (μόνο [40-50 %]* μηχανές εγκατεστημένες στον ΕΟΧ) ο υπολογισμός των μεριδίων αγοράς στη βάση ετήσιων πωλήσεων μπορεί να είναι παραπλανητικός. Η Tetra πρότεινε υπολογισμό των μεριδίων αγοράς βάσει της εγκατεστημένης βάσης και των μέσων πωλήσεων την περίοδο 1998-2000. (288) Σύμφωνα με τα στοιχεία που παρέχονται στην κοινοποίηση, το μερίδιο της εγκατεστημένης βάσης της Tetra στον ΕΟΧ ανάλογα με την παραγωγική ικανότητα ανέρχεται σε [0-10 %]* και της Sidel σε [10-20 %]*. Η συγκέντρωση θα οδηγήσει συνεπώς σε μια συγχωνευθείσα εταιρεία με [20-30 %]* της εγκατεστημένης βάσης (και [10-20 %]* ικανότητας νέων πωλήσεων την περίοδο 1998-2000). Η Procomac έχει [30-40 %]* της εγκατεστημένης βάσης, η Serac [10-20 %]* και η Krones [10-20 %]*. Από τις πωλήσεις την περίοδο 1998-2000 οι ανταγωνιστές έχουν [30-40 %]*, [0-10 %]* και [30-40 %]*, αντιστοίχως. Η Tetra υποστηρίζει ότι αρκετοί νεοεισερχόμενοι έχουν διεισδύσει στην αγορά από το 1998 και κατείχαν σχεδόν το [40-50 %]* των νέων πωλήσεων την περίοδο 1998-2000. (289) Ενώ η Επιτροπή αναγνωρίζει το γεγονός ότι οι νεοεισερχόμενοι έχουν διεισδύσει στις πωλήσεις μηχανών μετά το 1998, ο συνολικός αριθμός των μηχανών που πωλήθηκαν είναι τόσο χαμηλός που δύσκολα μπορεί δοθεί οιαδήποτε ιδιαίτερη σημασία στα στοιχεία για τα μερίδια αγοράς βάσει των ετήσιων πωλήσεων(118). Είναι σημαντικό να σημειωθεί ότι η μηχανή Combi της Sidel, που είναι ένα ιδιαιτέρως καινοτόμο προϊόν, παρουσιάστηκε τελευταία και δεν έχει ακόμα δείξει τον πλήρη αντίκτυπό της στην αγορά. Επιπλέον, σε εσωτερικά έγγραφα που προσκομίστηκαν στην Επιτροπή με την κοινοποίηση η Tetra διατυπώνει την άποψη ότι η αγορά μηχανών ασηπτικής πληρώσεως εξακολουθεί να είναι κατακερματισμένη χωρίς σαφή εδραιωμένη ηγετική θέση [...]*(119). (290) Υπό το πρίσμα των προαναφερομένων, συνάγεται ότι η συγχωνευθείσα εταιρεία θα έχει ισχυρή θέση στην αγορά μηχανών ασηπτικής πληρώσεως ΡΕΤ, εφόσον είναι ένας από τους τρεις βασικούς παράγοντες της αγοράς μηχανών ασηπτικής πληρώσεως ΡΕΤ με [30-40 %]* της εγκατεστημένης βάσης, κάτοχος τεχνολογίας αιχμής για την ασηπτική πλήρωση ΡΕΤ, υψηλή αναγνώριση "σήματος" στον ασηπτικό τομέα και ισχύ διεθνών πωλήσεων. 3.2. Κάθετες επιπτώσεις (291) Η συγκέντρωση θα έχει και κάθετες επιπτώσεις. Θα οδηγήσει στην κάθετη ολοκλήρωση της συγχωνευθείσας εταιρείας σε τρία συστήματα συσκευασίας (χαρτόνι, ΡΕΤ και ΗDPE) και μπορεί να οδηγήσει σε κάθετο αποκλεισμό ανεξάρτητων εταιρειών συσκευασίας για λογαριασμό τρίτων. (292) Η συγκέντρωση θα οδηγήσει σε μία δομή αγοράς που μπορεί να αποκλείσει ανεξάρτητες εταιρείες συσκευασίας για λογαριασμό τρίτων με τον ακόλουθο τρόπο: i) η συγχωνευθείσα εταιρεία θα είναι η μόνη κάθετα ολοκληρωμένη εταιρεία συσκευασίας ρευστών ειδών διατροφής σε χάρτινα κουτιά (μηχανές συσκευασίας σε χάρτινα κουτιά και εξέλικτρα χαρτονιού), HDPE (μηχανές ΕΒΜ και φιάλες ΗDPE) και συσκευασίας σε ΡΕΤ (μηχανές SBM, τεχνολογία φραγμού, μηχανές ασηπτικής πληρώσεως, προμορφώματα και φιάλες)· ii) η διττή θέση της συγχωνευθείσας εταιρείας ως προμηθευτή και ανταγωνιστή εταιρειών συσκευασίας για λογαριασμό τρίτων πιθανόν να δημιουργήσει μία σύγκρουση οδών διάθεσης στην αγορά. Χρησιμοποιώντας την ισχυρή θέση της στην αγορά ως προμηθευτή μηχανών SBM σε εταιρείες συσκευασίας για λογαριασμό τρίτων που εξαρτώνται σε κάποιο βαθμό από τη Sidel, η συγχωνευθείσα εταιρεία μπορεί να είναι σε θέση να αυξήσει το κόστος των εταιρειών συσκευασίας για λογαριασμό τρίτων και να περιθωριοποιήσει τη θέση τους στην αγορά ως προμηθευτών προμορφωμάτων και εγκαταστάσεων με δυνατότητα άμεσης λειτουργίας. Η Tetra/Sidel μπορεί να είναι σε θέση να προσφέρει συνδυασμένα "πακέτα" μηχανών SBM και προμορφωμάτων, για παράδειγμα χρησιμοποιώντας την επιτυχή επιχειρηματική στρατηγική της Tetra για τα χάρτινα κουτιά, που προσφέρει τις μηχανές SBM σε χαμηλή τιμή και ανακτά το κόστος δεσμεύοντας τον πελάτη με μακροπρόθεσμη σύμβαση διάθεσης τυποποιημένων και ενισχυμένου φραγμού προμορφωμάτων. Η συγχωνευθείσα εταιρεία μπορεί να έχει επίσης την ικανότητα να προσφέρει εγκαταστάσεις με δυνατότητα άμεσης λειτουργίας στους πελάτες της χωρίς προσφυγή σε εταιρείες συσκευασίας για λογαριασμό τρίτων. 3.2.1 Κάθετη ολοκλήρωση της συγχωνευθείσας εταιρείας στους τομείς των χάρτινων κουτιών, ΡΕΤ και ΗDPE (293) Η Sidel δεν είναι μια κάθετα ολοκληρωμένη εταιρεία. Σήμερα είναι απλώς ένας κατασκευαστής εξοπλισμού που διαθέτει εξειδικευμένο εξοπλισμό σε εταιρείες συσκευασίας για την παραγωγή κενών φιαλών ΡΕΤ (μηχανών SBM) και φιαλών ΗDPE (μηχανές ΕΒΜ) και για την πλήρωση φιαλών με ρευστά προϊόντα (μηχανές ασηπτικής και μη ασηπτικής πληρώσεως ΡΕΤ και ΗDPE). H Sidel δεν δραστηριοποιείται στην αγορά αναλώσιμων (προμορφώματα) ή στην αγορά έτοιμων φιαλών. Όλοι οι προμηθευτές εξοπλισμού ΡΕΤ (βασικοί ανταγωνιστές της Sidel όπως οι Sipa, SIG και Krones) ακολουθούν το ίδιο επιχειρηματικό μοντέλο επικέντρωσης στον εξοπλισμό παρά σε κάθετα ολοκληρωμένες προσφορές. Αυτό δεν σημαίνει ότι οι προμηθευτές εξοπλισμού δεν παρέχουν πλήρεις γραμμές παραγωγής ως λύσεις με δυνατότητα άμεσης λειτουργίας· το πράττουν διαρκώς περισσότερο κατόπιν αιτήματος των πελατών τους. Τα μέρη εκτιμούν (και αυτό επιβεβαιώθηκε από την έρευνα της αγοράς) ότι το [20-30 %]* των πωλήσεων λαμβάνουν χώρα στη βάση εγκαταστάσεων πλήρους γραμμής παραγωγής με δυνατότητα άμεσης λειτουργίας. Οι πλήρεις γραμμές παραγωγής, όμως, περιλαμβάνουν μόνον εξοπλισμό όπως μηχανές SBM (και τύπους), μηχανές πληρώσεως, μεταφορικούς ιμάντες, μηχανές τοποθέτησης ετικετών κ.λπ. Αναλώσιμα όπως τα προμορφώματα δεν αποτελούν μέρος της προσφοράς. Οι προμηθευτές εξοπλισμού ΡΕΤ δεν δραστηριοποιούνται στην κατάντη αγορά συσκευασίας, δηλαδή δεν πωλούν έτοιμες φιάλες. (294) Η δομή της αγοράς επέτρεψε σε ανεξάρτητες εταιρείες (εταιρείες συσκευασίας για λογαριασμό τρίτων) να αποκτήσουν ειδική θέση στην αγορά. Οι εταιρείες συσκευασίας για λογαριασμό τρίτων αγοράζουν μηχανές SBM και τύπους από προμηθευτές εξοπλισμού (κυρίως από τη Sidel) και τις χρησιμοποιούν για την παραγωγή και στη συνέχεια την πώληση κενών φιαλών ΡΕΤ και ΗDPE στους πελάτες τους, τις εταιρείες παραγωγής ποτών. Οι εταιρείες συσκευασίας για λογαριασμό τρίτων παράγουν επίσης προμορφώματα, τα οποία πωλούν σε εταιρείες παραγωγής ποτών που έχουν εγκαταστάσεις εντός της εταιρείας. Η πώληση προμορφωμάτων είναι η βασική επιχειρηματική δραστηριότητα των εταιρειών συσκευασίας για λογαριασμό τρίτων. Η δομή του κλάδου επέτρεψε σε εταιρείες παραγωγής ποτών να ικανοποιούν τις ανάγκες συσκευασίας τους μέσω διάφορων πηγών χρησιμοποιώντας εξοπλισμό από προμηθευτές, που ορισμένες φορές αγοράζουν τις έτοιμες φιάλες από εταιρείες συσκευασίας για λογαριασμό τρίτων. (295) Αντιθέτως, η Tetra είναι μία κάθετα ολοκληρωμένη εταιρεία συσκευασίας. Πράγματι, η Tetra είναι η "μόνη εταιρεία παγκοσμίως που μπορεί να προσφέρει στον κλάδο των ειδών διατροφής ολοκληρωμένη εξυπηρέτηση για τον εξοπλισμό επεξεργασίας και συσκευασίας"(120). Η Tetra μπορεί να διαθέσει εξοπλισμό επεξεργασίας, μηχανές συσκευασίας και επίσης συσκευασίες (χαρτόνι σε εξέλικτρα ή προμορφώματα ΡΕΤ και έτοιμες φιάλες). Οι ανιούσες (προμορφώματα) και κατιούσες (συσκευασίες ή έτοιμες φιάλες) δραστηριότητες της Tetra είναι οι ακόλουθες. 3.2.1.1. Συσκευασίες σε χάρτινα κουτιά (296) Η Tetra κατέχει ηγετική θέση στην αγορά με μερίδιο της τάξης του 80 % για τις ασηπτικές και 50 % για τις μη ασηπτικές συσκευασίες σε χάρτινα κουτιά. Η Tetra ακολουθεί ένα επιχειρηματικό μοντέλο προσφοράς ολοκληρωμένων λύσεων μηχανών και χάρτινων κουτιών (εξέλικτρα ή blank) στους πελάτες της. 3.2.1.2. Φιάλες ΗDPE (297) Η Tetra διαθέτει έτοιμες φιάλες ΗDPE κυρίως σε γαλακτοκομικές επιχειρήσεις στο Ηνωμένο Βασίλειο που χρησιμοποιούνται για την ασηπτική πλήρωση παστεριωμένου και ΜΔΑ(121) γάλακτος. Η Sidel δραστηριοποιείται ως προμηθευτής μηχανών ΕΒΜ αλλά όχι ως προμηθευτής φιαλών ΗDPE στην κατάντη αγορά. Στην εν λόγω αγορά, η Tetra ενεργεί ως εταιρεία συσκευασίας για λογαριασμό τρίτων. Οι φιάλες της Tetra διατίθενται μέσω του συστήματος "οπή σε τοίχο". Η Tetra παράγει φιάλες χρησιμοποιώντας μηχανές της Graham Engineering Corporation [...]*. Το μερίδιο αγοράς της Tetra σε αυτή την κατάντη αγορά για τη διάθεση μη ασηπτικών φιαλών ΗDPE στο Ηνωμένο Βασίλειο ανέρχεται σε [20-30 %]* (ηγετική θέση στην αγορά κατέχει η Νampack, μια εταιρεία συσκευασίας για λογαριασμό τρίτων, με [60-70 %]*). Πρόσφατα η Tetra ξεκίνησε επίσης τη διάθεση φιαλών ΗDPE στο Βέλγιο. Η έρευνα αγοράς της Επιτροπής αποκάλυψε ότι η Tetra έχει συνάψει [...]* συμφωνία με την Graham Εngineering για τη χρήση των μηχανών της ΕΒΜ στον ΕΟΧ. Τρίτοι εξέφρασαν ανησυχίες σχετικά με το κατά πόσον ο συνδυασμός της θέσης της μηχανής ΕΒΜ της Sidel με τη θέση της Τetra/Graham θα προκαλέσει προβλήματα ανταγωνισμού καθώς η συγχωνευθείσα εταιρεία θα έχει πολύ ισχυρή θέση στην αγορά μηχανών ΕΒΜ στον ΕΟΧ(122). 3.2.1.3. Προμορφώματα, φιάλες και πλαστικά πώματα PET (298) Η Tetra είναι ο μεγαλύτερος ανεξάρτητος προμηθευτής προμορφωμάτων παγκοσμίως με μερίδιο αγοράς [10-20 %]*(123). Οι βασικοί παράγοντες της συγκεκριμένης αγοράς είναι εταιρείες συσκευασίας για λογαριασμό τρίτων όπως η Schmalbach (κατέχει την ηγετική θέση [30-40 %]*) και η Αlpla. Επιπλέον, η Tetra έχει κατοχυρώσει με δίπλωμα ευρεσιτεχνίας μια τεχνολογία φραγμού (Sealica) που χρησιμοποιείται για την παραγωγή και πώληση προμορφωμάτων ενισχυμένου φραγμού. Η Tetra ανακοίνωσε ότι έχει εγκαταλείψει την τεχνολογία Sealica. Η Tetra προγραμματίζει επίσης να παράγει περιορισμένο αριθμό έτοιμων φιαλών ΡΕΤ σε βελτιωμένη μορφή με την κατοχυρωμένη τεχνολογία φραγμού Glaskin μέσω κυρίως του συστήματος "οπή σε τοίχο"(124). Επιπλέον, η Tetra δραστηριοποιείται στην παραγωγή πωμάτων πλαστικών φιαλών για ποτά(125) μέσω της θυγατρικής της Νονembal (που εξαγοράστηκε το 1999). Σύμφωνα με τα στοιχεία που προσκόμισε η Tetra, η Νονembal είχε το 2000 μερίδιο αγοράς [10-20 %]* στον ΕΟΧ. (299) Η συγχωνευθείσα εταιρεία θα έχει ικανότητα πλήρους γραμμής παραγωγής ΡΕΤ. Αυτό εξηγείται γραφικά στον πίνακα 8. Πίνακας 8 Ικανότητα πλήρους γραμμής παραγωγής PET ΘΕΣΗ ΠΙΝΑΚΑ (300) Ο συνδυασμός των δραστηριοτήτων των μερών οδηγεί σε μια συγχωνευθείσα εταιρεία που θα είναι κάθετα ολοκληρωμένη στους τομείς των χάρτινων κουτιών (Tetra), του ΗDPE (μηχανές ΕΒΜ της Sidel και παραγωγή φιαλών της Tetra και [...]* συμφωνία με την Graham Engineering για μηχανές ΕΒΜ) και του ΡΕΤ (επιχειρηματική δραστηριότητα της Tetra για προμορφώματα και φιάλες και της Sidel για εξοπλισμό). Καμία άλλη εταιρεία στον κλάδο συσκευασίας ρευστών ειδών διατροφής δεν είναι ολοκληρωμένη με αυτό τον τρόπο. 3.2.2. Σύγκρουση οδών διάθεσης στην αγορά - πιθανός αποκλεισμός των εταιρειών συσκευασίας για λογαριασμό τρίτων (301) Η κάθετη ολοκλήρωση της συγχωνευθείσας εταιρείας πιθανόν να δημιουργήσει σύγκρουση οδών διάθεσης στην αγορά καθώς η συγχωνευθείσα εταιρεία θα είναι προμηθευτής και ανταγωνιστής εταιρειών συσκευασίας για λογαριασμό τρίτων. Μια τέτοια εταιρεία ανέφερε στην απάντησή της στην έρευνα αγοράς της Επιτροπής ότι "ο συνδυασμός της ικανότητας παραγωγής προμορφωμάτων της Tetra Laval και η εμπειρογνωμοσύνη στην ασηπτική συσκευασία με την πλατφόρμα διαμόρφωση/πλήρωση/σφράγιση της Sidel μπορεί και είναι πιθανόν ότι θα δεσπόζουν στην αγορά διαμόρφωσης και πληρώσεως στις εγκαταστάσεις της εταιρείας για όλα τα προϊόντα για τα οποία μπορούν να χρησιμοποιηθούν φιάλες ΡΕΤ (που κυμαίνονται από το γάλα μέχρι ισοτονικά διαλύματα, χυμούς κ.λπ.). (...) όλες οι εταιρείες συσκευασίας σε ΡΕΤ για λογαριασμό τρίτων συμμερίζονται αυτές τις σοβαρές ανησυχίες"(126). (302) Η "σύγκρουση οδών διάθεσης στην αγορά" που πιθανόν να αντιμετωπίσουν οι εταιρείες συσκευασίας για λογαριασμό τρίτων όντας ταυτόχρονα πελάτες (Sidel) και ανταγωνιστές (Tetra) της συγχωνευθείσας εταιρείας δεν προκύπτει απλώς ως αποτέλεσμα της δραστηριότητας της Tetra στην αγορά προμορφωμάτων, ακόμα και αν οι δραστηριότητες παραγωγής προμορφωμάτων της Tetra καθιστούν τη σύγκρουση οδών διάθεσης ιδιαίτερα άμεση. Οι δραστηριότητες της Tetra ως εταιρείας συσκευασίας (σε αντίθεση με μια εταιρεία εξοπλισμού συσκευασίας) σε χάρτινα κουτιά και ΗDPE την καθιστούν έμμεσο ανταγωνιστή των εταιρειών συσκευασίας για λογαριασμό τρίτων σε όλες τις δραστηριότητές τους. Για παράδειγμα, οι εταιρείες συσκευασίας για λογαριασμό τρίτων συνεργάζονται σήμερα με τη Sidel για την παραγωγή καινοτόμων σχεδίων ΡΕΤ που προορίζονται ειδικότερα για τις αγορές ΡΓΠ και χυμών όπου η Tetra έχει σημαντικές δραστηριότητες στους τομείς των χάρτινων κουτιών και του ΗDPE. Για την κυκλοφορία νέων προϊόντων στην αγορά, οι εταιρείες συσκευασίας για λογαριασμό τρίτων πρέπει να συνεργάζονται πολύ στενά με τη Sidel, καθώς το τελικό σχέδιο θα διαμορφώνεται σε μια μηχανή Sidel, και πρέπει να επιτύχουν τεχνικές προδιαγραφές και να έχουν εγγυημένη απόδοση της παραγωγής. Οι εταιρείες συσκευασίας για λογαριασμό τρίτων εξέφρασαν ανησυχίες κατά πόσον "κάθε μελλοντικό σχέδιο είναι ένας νέος πελάτης, ένα ενισχυμένο μέσο ή βελτιωμένο σχέδιο θα αποκαλύπτεται αναπόφευκτα σε έναν ανταγωνιστή - μια ανέφικτη κατάσταση με καταδικασμένη επιχειρηματική προοπτική"(127). 3.2.2.1. Εξάρτηση των εταιρειών συσκευασίας για λογαριασμό τρίτων από τη Sidel (303) Ο επιχειρηματικός σχεδιασμός μιας εταιρείας συσκευασίας για λογαριασμό τρίτων είναι διττός. Αφενός, οι εταιρείες συσκευασίας για λογαριασμό τρίτων αγοράζουν μηχανές SBM και τύπους από προμηθευτές εξοπλισμού προς χρήση της παραγωγής τους και πωλούν τις έτοιμες φιάλες ΡΕΤ στους πελάτες τους, τις εταιρείες παραγωγής ποτών προς πλήρωση. Δεύτερον, οι εταιρείες συσκευασίας για λογαριασμό τρίτων κατασκευάζουν προμορφώματα, τα οποία πωλούν σε εταιρείες παραγωγής ποτών που παράγουν φιάλες ΡΕΤ στις εγκαταστάσεις της εταιρείας. Αυτό επέτρεψε σε εταιρείες παραγωγής να ικανοποιούν τις ανάγκες τους συσκευασίας μέσω ποικίλων πηγών αλλά απαιτεί επίσης οι εταιρείες συσκευασίας για λογαριασμό τρίτων να συνεργάζονται στενά με τον κατασκευαστή μηχανών SBM προκειμένου τα προμορφώματα και οι τύποι τους να αποτελούν αντικείμενο δοκιμών και να αποκτάται εξοπλισμός που παρέχουν στους πελάτες τους. (304) Δεδομένων της θέσης της Sidel ως υπερισχύοντος προμηθευτή μηχανών SBM υψηλής παραγωγικής ικανότητας, του μοναδικού δυναμικού της για πολλές ειδικές εφαρμογές και, το σημαντικότερο, της επικέντρωσής της σε μια προσανατολισμένη προς τον πελάτη προσέγγιση με κέντρα σχεδιασμού και δοκιμών ειδικών χρήσεων που αποσκοπούν στην προσαρμογή των λύσεων ΡΕΤ ανάλογα με τις ανάγκες παραγωγής των πελατών, η Sidel έχει καταστεί ο σημαντικότερος εταίρος συσκευασίας για ανεξάρτητες εταιρείες συσκευασίας για λογαριασμό τρίτων. (305) Οι εταιρείες συσκευασίας για λογαριασμό τρίτων ανέφεραν ότι έχουν πολύ ειδικές ανάγκες για την παραγωγή φιαλών ΡΕΤ δεδομένου του μεγέθους της δραστηριότητάς τους. Οι εταιρείες συσκευασίας για λογαριασμό τρίτων είναι πράγματι οι μεγαλύτεροι πελάτες της Sidel. [...]* από τους [...]* μεγαλύτερους πελάτες της Sidel είναι εταιρείες συσκευασίας για λογαριασμό τρίτων. Οι εταιρείες συσκευασίας για λογαριασμό τρίτων ισχυρίζονται ότι έχουν επενδύσει σε μεγάλο βαθμό στις μηχανές και τύπους της Sidel (το διαμορφωμένο τεμάχιο μετάλλου που εισάγεται στη μηχανή για να αποκτήσει η τελική φιάλη το σχήμα της). Αυτό καθιστά οικονομικά αδύνατο γι' αυτές τη μεταστροφή σε άλλους προμηθευτές για τις ανάγκες τους ακόμα και αν αυτοί οι άλλοι προμηθευτές μπορούν να προσφέρουν μηχανές στο φάσμα και την ποιότητα της Sidel, πράγμα που δεν ισχύει. Για παράδειγμα, η μεγαλύτερη εταιρεία συσκευασίας για λογαριασμό τρίτων στον ΕΟΧ ανέφερε ότι έχουν περισσότερες από [...]* μηχανές Sidel σε λειτουργία και μόνο [...]* μηχανές SBM από άλλους προμηθευτές. Αυτή η εταιρεία συσκευασίας για λογαριασμό τρίτων ανέφερε επίσης ότι εν γένει δεν ήταν ευχαριστημένη από την απόδοση των μηχανών SBM εκτός αυτών της Sidel που χρησιμοποιεί. (306) Οι εταιρείες συσκευασίας για λογαριασμό τρίτων που απάντησαν στην έρευνα αγοράς της Επιτροπής ανέφεραν ότι θα δεν θα ήσαν σε θέση να μεταστραφούν σε άλλους προμηθευτές μηχανών SBM για τις περισσότερες ανάγκες παραγωγής τους και ανέφεραν ως κρίσιμους παράγοντες την ταχύτητα, την αξιοπιστία και την ποιότητα των μηχανών Sidel. Είναι σημαντικό να σημειωθεί ότι οι φραγμοί εισόδου στο τμήμα μηχανών SBM υψηλής ικανότητας παραγωγής είναι ιδιαίτερα υψηλοί δεδομένων της τεχνολογικής πολυπλοκότητας, της τεχνογνωσίας και των υψηλών επιπέδων της απαιτούμενης επένδυσης. Μια εταιρεία συσκευασίας για λογαριασμό τρίτων εξήγησε ότι οι μηχανές άλλων προμηθευτών δεν έφθασαν την ταχύτητα, την αξιοπιστία και την ποιότητα των μηχανών Sidel. Σε δεδομένη ευκαιρία η εταιρεία συσκευασίας για λογαριασμό τρίτων επέστρεψε μηχανή SBM άλλου προμηθευτή λόγω κακής ποιότητας και συχνών διακοπών. Από την άποψη αυτή, είναι σημαντικό να σημειωθεί ότι η εξυπηρέτηση μετά την πώληση είναι άκρως σημαντική για την αδιάλειπτη λειτουργία των μηχανών SBM. Η επιχειρηματική δραστηριότητα των εταιρειών συσκευασίας για λογαριασμό τρίτων είναι μια επιχειρηματική δραστηριότητα υψηλού όγκου χαμηλής αξίας που εξαρτάται από την αδιάλειπτη και αποτελεσματική παραγωγή. Οι εταιρείες συσκευασίας για λογαριασμό τρίτων ανέφεραν ότι μόνον η Sidel εξασφάλιζε το σύντομο χρόνο ανταπόκρισης που απαιτείται για την ικανοποίηση των αναγκών εξυπηρέτησης μετά την πώληση. (307) Οι εταιρείες συσκευασίας για λογαριασμό τρίτων ανέφεραν ότι εξαρτώνται από τη Sidel για τη δοκιμή και ανάπτυξη των προμορφωμάτων, των σχεδίων των τύπων και των φιαλών τους. Οι εταιρείες συσκευασίας για λογαριασμό τρίτων συνεργάζονται στενά με τη Sidel στο στάδιο της Ε & Α προκειμένου να επιτύχουν τεχνικές προδιαγραφές και να έχουν εγγυημένη απόδοση της παραγωγής. Μοιράζονται εμπιστευτικά και κατοχυρωμένα με διπλώματα ευρεσιτεχνίας σχέδια και προγράμματα με τη Sidel. Με τον τρόπο αυτό, η Sidel έχει αποκτήσει ανεκτίμητη εσωτερική γνώση των κατάντη αγορών συσκευασίας και διαθέτει τεράστια συλλογή εμπιστευτικών σχεδιασμάτων, προμορφωμάτων και παλαιών σχεδίων. Ένας από τους συμμετέχοντες στην αγορά ανέφερε για παράδειγμα ότι "για να είναι επιτυχημένη μία εταιρεία συσκευασίας σε ΡΕΤ για λογαριασμό τρίτων πρέπει να συνεργάζεται στενά με τον κατασκευαστή της μηχανής όπως η Sidel που μοιράζεται επαγγελματικά απόρρητα και κατοχυρωμένη με διπλώματα ευρεσιτεχνίας γνώση. Αυτό δεν ισχύει μόνον όσον αφορά την εξυπηρέτηση μετά την πώληση μηχανών και εξοπλισμού αλλά και όσον αφορά την κοινή ανάπτυξη νέων σχεδίων ή τεχνολογιών"(128). (308) Οι παράγοντες αυτοί οδήγησαν την Επιτροπή να συμπεράνει προσωρινά στην κοινοποίηση των αιτιάσεων ότι θα ήταν εύλογο να οριστεί μια ξεχωριστή αγορά προϊόντος για μηχανές υψηλής απόδοσης και υπηρεσίες σε εταιρείες συσκευασίας για λογαριασμό τρίτων. Στην γραπτή της απάντηση και κατά την ακροαματική διαδικασία, η Τetra προσκόμισε περαιτέρω τεκμηριωμένα αποδεικτικά στοιχεία που υποδηλώνουν ότι η θέση των εταιρειών συσκευασίας για λογαριασμό τρίτων όσον αφορά τη Sidel δεν ήταν θέση εξάρτησης. Οι εταιρείες συσκευασίας για λογαριασμό τρίτων δεν χρειάζονται μηχανές υψηλής παραγωγικής ικανότητας που βρίσκονται στο άνω άκρο της αγοράς. Η προτίμηση των εν λόγω εταιρειών για τη Sidel καθοδηγείτο απλώς από εμπορικούς λόγους και όχι από συγκεκριμένες, ειδικές ανάγκες που είχαν οι εταιρείες και τις οποίες μόνον η Sidel μπορούσε να ικανοποιήσει(129). Συγκεκριμένα παραδείγματα ελλιπούς απόδοσης μηχανών ανταγωνιστών ήσαν μεμονωμένες περιπτώσεις που δεν θα πρέπει να ληφθούν υπόψη. Πράγματι, σύμφωνα με την Tetra οι εταιρείες συσκευασίας για λογαριασμό τρίτων "προμηθεύτηκαν πολλές μηχανές από ανταγωνιστές της Sidel και δεν φαίνεται να έχουν πρόβλημα με αυτές"(130). Επιπλέον, η Tetra υποστήριξε ότι το γεγονός ότι οι εταιρείες συσκευασίας για λογαριασμό τρίτων έχουν επενδύσει σε μεγάλο βαθμό στις μηχανές Sidel δεν είναι σημαντικός παράγοντας καθώς δεν υπάρχουν σημαντικοί φραγμοί για τη μεταστροφή των εταιρειών συσκευασίας για λογαριασμό τρίτων σε μηχανές άλλων προμηθευτών· για παράδειγμα, μια μεγάλη εταιρεία συσκευασίας για λογαριασμό τρίτων στον ΕΟΧ αγόρασε τρεις μηχανές από την Krones το 2000. Η Tetra υποστήριξε επίσης ότι οι εταιρείες συσκευασίας για λογαριασμό τρίτων δεν εξαρτώνται από τη Sidel για τη δοκιμή και το σχεδιασμό τύπων και προμορφωμάτων. Οι επενδύσεις στους τύπους δεν αποτελούν, σύμφωνα με το κοινοποιούν μέρος, σημαντικό φραγμό για τη μεταστροφή καθώς οι τύποι πρέπει να αντικαθίστανται ανά τριετία λόγω των περιοδικών αλλαγών στα σχήματα των φιαλών. Επιπλέον, προμηθευτές όπως η SIG σχεδίασαν τις μηχανές τους SBM κατά τρόπο που να μπορούν να προσαρμόζουν τους τύπους της Sidel· αυτό τους επιτρέπει να εισχωρούν ευκολότερα στην πελατειακή βάση της Sidel. (309) Οι εταιρείες συσκευασίας για λογαριασμό τρίτων συνέχισαν να εκφράζουν ανησυχίες ως προς το ότι, μετά τη συγκέντρωση, η Sidel μπορεί να μην υπάρχει ως ανεξάρτητος προμηθευτής μηχανών και η συγχωνευθείσα εταιρεία μπορεί να είναι σε θέση να εκτοπίσει τις εταιρείες συσκευασίας για λογαριασμό τρίτων από τις δραστηριότητές τους στην αγορά συσκευασίας σε ΡΕΤ: προσφορά λύσεων με δυνατότητα άμεσης λειτουργίας, προμορφώματα και έτοιμες φιάλες ΡΕΤ. Οι εταιρείες συσκευασίας για λογαριασμό τρίτων εξέφρασαν ανησυχίες για το κατά πόσον η συγχωνευθείσα εταιρεία δεν θα έχει κίνητρο να τους παρέχει εξοπλισμό και αποτελεσματική εξυπηρέτηση μετά την πώληση όταν θα μπορεί απλώς να τις παρακάμπτει και να προσφέρει στους πελάτες της πλήρεις εγκαταστάσεις (από προμορφώματα μέχρι μηχανές πληρώσεως). Οι εταιρείες συσκευασίας για λογαριασμό τρίτων εξαρτώνται από τη Sidel για αγορές εξοπλισμού SBM προκειμένου να είναι σε θέση να παρέχουν προσφορές με δυνατότητα άμεσης λειτουργίας. (310) Η Επιτροπή εκτιμά ότι οι εταιρείες συσκευασίας για λογαριασμό τρίτων εξαρτώνται σε κάποιο βαθμό από τη Sidel και θα συνεχίσουν να εξαρτώνται από τη συγχωνευθείσα εταιρεία. Φαίνεται ότι οι εταιρείες συσκευασίας για λογαριασμό τρίτων μπορούν να στραφούν σε άλλους προμηθευτές μηχανών SBM για αγορές νέων μηχανών και το σχεδιασμό και τη δοκιμή προμορφωμάτων. Ωστόσο, το κόστος μεταστροφής και η διαρκής ανάγκη να χρησιμοποιείται ο μεγάλος αριθμός μηχανών Sidel που έχουν ήδη αποκτήσει θα παρατείνει το σημερινό βαθμό εξάρτησης των εν λόγω εταιρειών από τη Sidel. 3.2.2.2. Πιθανές επιπτώσεις της σύγκρουσης οδών διάθεσης στην αγορά (311) Η δομή αγοράς που προκύπτει από τη συγκέντρωση πιθανόν να δημιουργήσει μια σύγκρουση οδών διάθεσης στην αγορά. Η συγχωνευθείσα Tetra/Sidel μπορεί να έχει την ικανότητα να αρνείται τη διάθεση εξοπλισμού ή να υιοθετεί πρακτικές που εισάγουν διακρίσεις ως προς τις τιμές και άλλα στοιχεία προκειμένου να ευνοείται η δική της ολοκληρωμένη επιχειρηματική δραστηριότητα εις βάρος των εταιρειών συσκευασίας για λογαριασμό τρίτων. Για παράδειγμα, η συγχωνευθείσα εταιρεία μπορεί να αυξήσει τις τιμές πώλησης του εξοπλισμού της για τις εν λόγω εταιρείες και να προσφέρει στις εταιρείες παραγωγής ποτών ελκυστικότερες τιμές σε συνδυασμό με μακροπρόθεσμες χρηματοοικονομικές συμφωνίες ή, το πιθανότερο, μακροπρόθεσμη διάθεση προμορφωμάτων. Με τον τρόπο αυτό, μπορεί να διαρραγεί η στενή συνεργασία εταιρειών συσκευασίας για λογαριασμό τρίτων με τη Sidel όσον αφορά το σχεδιασμό και τη δοκιμή προμορφωμάτων προκειμένου να προσφέρουν νέα καινοτόμα προϊόντα σε εταιρείες παραγωγής ποτών. (312) Η συγχωνευθείσα εταιρεία, όντας κάθετα ολοκληρωμένη και έχοντας ηγετική θέση στην αγορά μηχανών SBM, μπορεί να έχει την ικανότητα να περιθωριοποιήσει τις εταιρείες συσκευασίας για λογαριασμό τρίτων προσφέροντας στους πελάτες συνδυασμένα "πακέτα" μηχανών SBM και προμορφωμάτων, καθώς επίσης και εγκαταστάσεις με δυνατότητα άμεσης λειτουργίας. (313) Η Tetra ακολουθεί το ίδιο επιχειρηματικό μοντέλο συνδυασμένων "πακέτων" στον κλάδο των χάρτινων κουτιών, διάθεση μηχανών με μακροπρόθεσμη χρηματοδότηση εξοφλητέα μέσω της διάθεσης χαρτονιού. Η Tetra πιστεύει ότι μπορεί να ακολουθήσει το ίδιο επιχειρηματικό μοντέλο και στον τομέα των πλαστικών φιαλών. Σε εσωτερικά έγγραφα η Τetra εκτιμά ότι υπάρχει πολύ ασθενέστερη σχέση μεταξύ της διάθεσης μηχανών πληρώσεως και της διάθεσης υλικού συσκευασίας στον κλάδο της συσκευασίας σε πλαστικό συγκριτικά προς τον κλάδο συσκευασίας σε χαρτόνι [...]*(131). (314) Πράγματι, η Tetra χρησιμοποιούσε επιτυχώς σε μεγάλο βαθμό τέτοιες πρακτικές στο παρελθόν (δέσμη εξοπλισμού συσκευασίας σε χάρτινα κουτιά και συσκευασιών σε χάρτινα κουτιά ή εξοπλισμού SBM με προμορφώματα). Η έρευνα αγοράς αποκάλυψε ότι η επιτυχία της Tetra σε σημαντικό αριθμό διαγωνισμών για πωλήσεις μηχανών SBM οφειλόταν στη βάση της δέσμης προμορφωμάτων/SBM που οι ανταγωνιστές (συμπεριλαμβανομένων μεγάλων εταιρειών όπως η Sidel) δεν μπορούσαν να ανταγωνιστούν. Η Tetra προσφέρει συνήθως την SBM σε σχετικά χαμηλή τιμή (συναγωνιζόμενη τους ανταγωνιστές της) και δεσμεύει τους πελάτες με μακροπρόθεσμες συμβάσεις για την αγορά προμορφωμάτων. Τα στοιχεία που προσκόμισε στην Επιτροπή η Sidel δείχνουν επίσης ότι η Tetra κατάφερε να κερδίσει σημαντικό αριθμό διαγωνισμών προσφέροντας ένα συνδυασμό προμορφωμάτων και μηχανών SBM. Η στρατηγική αυτή επέτρεψε στην Τetra να αποκτήσει υψηλό μερίδιο στην αγορά SBM χαμηλής παραγωγικής ικανότητας (ο δεύτερος μεγαλύτερος παράγων της αγοράς εντός τετραετίας) παρά τη χαμηλή ποιότητα των μηχανών της και την εν γένει ασήμαντη παρουσία της στη συνολική αγορά μηχανών SBM. Με τις μηχανές υψηλής παραγωγικής ικανότητας της Sidel, που κατέχουν ηγετική θέση, η Tetra μπορεί να συνεχίσει την εμπορικά επιτυχή στρατηγική του συνδυασμού μηχανών SBM και προμορφωμάτων, αυξάνοντας τοιουτοτρόπως τόσο το μερίδιο αγοράς μηχανών SBM της συγχωνευθείσας εταιρείας όσο και το μερίδιο αγοράς προμορφωμάτων, καθώς και να περιθωριοποιήσει τις εταιρείες συσκευασίας για λογαριασμό τρίτων. (315) Όσον αφορά τις εγκαταστάσεις με δυνατότητα άμεσης λειτουργίας, οι πελάτες (ιδίως οι άπειροι πελάτες) μπορούν να στραφούν σε εταιρείες συσκευασίας για λογαριασμό τρίτων ή σε άλλους ανεξάρτητους συμβούλους όσον αφορά τις εγκαταστάσεις με δυνατότητα άμεσης λειτουργίας. Ο ανεξάρτητος σύμβουλος μπορεί στη συνέχεια να συνδυάσει μια γραμμή παραγωγής ΡΕΤ που περιλαμβάνει μηχανές SBΜ της Sidel, μηχανές πληρώσεως ή συμπληρωματικό εξοπλισμό άλλων προμηθευτών και τα δικά του προμορφώματα. Η Sidel επίσης προσφέρει εγκαταστάσεις με δυνατότητα άμεσης λειτουργίας με εξαίρεση τα προμορφώματα, τομέα στον οποίο δεν δραστηριοποιείται. Έτσι, προς το παρόν ένας πελάτης, μια εταιρεία παραγωγής ποτών, έχει την επιλογή να αποκτήσει μια μηχανή SBM Sidel απευθείας από τη Sidel ή από εταιρείες συσκευασίας για λογαριασμό τρίτων που διαθέτουν και προμορφώματα. (316) Πράγματι, η Tetra περιέγραψε συνοπτικά την παρούσα πιο ανοικτή δομή του τομέα της συσκευασίας ΡΕΤ ως εξής: "... οι πελάτες μπορούν να στρέφονται σε συμβούλους ΡΕΤ τρίτου μέρους, που ειδικεύονται στη σύνδεση μικτών και συνδυασμένων πλήρων γραμμών παραγωγής για την ικανοποίηση των αναγκών των πελατών τους. Έτσι, ακόμα και οι πλέον άπειροι πελάτες μπορούν να συνάπτουν σύμβαση για την παροχή της αναγκαίας εμπειρογνωμοσύνης και να καλύπτουν τις ανάγκες της πλήρους γραμμής παραγωγής από τις καταλληλότερες μεμονωμένες συνιστώσες"(132). (317) Ένας πελάτης των μερών(133) ανέφερε ότι "η Sidel ήταν προμηθευτής μηχανών. Η Τetra ήταν προμηθευτής μηχανών και υλικού συσκευασίας. Μετά τη συγκέντρωση, υπάρχει κίνδυνος ο εξοπλισμός παραγωγής της συσκευασίας να μην διατίθεται πλέον στην αγορά παρά μόνον η συσκευασία που παράγεται από ένα τέτοιο εξοπλισμό. Τοιουτοτρόπως, οι ανησυχίες μας αφορούν κυρίως την κάθετη ολοκλήρωση του εξοπλισμού με ένα προμηθευτή υλικού συσκευασίας". (318) Συνεπώς υπάρχει ανησυχία ότι, μετά τη συγκέντρωση, η συγχωνευθείσα εταιρεία μπορεί να έχει την ικανότητα να περιθωριοποιήσει τις εταιρείες συσκευασίας για λογαριασμό τρίτων από τις δραστηριότητες αυτές αρνούμενη τη διάθεση μηχανών SBM ή αυξάνοντας το κόστος τους και ευνοώντας τη δική της ολοκληρωμένη επιχειρηματική δραστηριότητα. Αυτό μπορεί να καταργήσει ορισμένα στοιχεία ανταγωνισμού κάτω από το ίδιο σήμα για την πώληση μηχανών SBM Sidel. 3.2.2.3. Απόφαση της Tetra να αποχωρήσει από την αγορά προμορφωμάτων (319) Η Tetra αναγνώρισε τη σύγκρουση οδών διάθεσης στην αγορά που θα δημιουργηθεί ως αποτέλεσμα της συγκέντρωσης και, από επιχειρηματική προοπτική, θεωρεί αρνητική τη σύγκρουση οδών διάθεσης στην αγορά καθώς θα ανταγωνίζεται ορισμένους από τους πελάτες της. Η Tetra δεν θεωρεί, ωστόσο, ότι μια τέτοια σύγκρουση θα οδηγήσει στη δημιουργία ή ενίσχυση δεσπόζουσας θέσης. Η Tetra υποστήριξε ότι η συγχωνευθείσα εταιρεία δεν θα έχει την ικανότητα να αποκλείει εταιρείες συσκευασίας για λογαριασμό τρίτων καθώς αυτό δεν θα είναι εφικτό· πρώτον, οι εταιρείες συσκευασίας για λογαριασμό τρίτων είναι οι μεγαλύτεροι πελάτες της και δεν επιθυμεί να τους απομακρύνει· δεύτερον, οι εταιρείες συσκευασίας για λογαριασμό τρίτων μπορούν να στραφούν σε άλλους προμηθευτές τόσο για την παραγωγή όσο και το σχεδιασμό προμορφωμάτων καθώς και για τη διαμόρφωση φιαλών· τρίτον, τα προμορφώματα είναι μία εμπορευματική δραστηριότητα· τέταρτον, οι δραστηριότητες της Tetra είναι σήμερα τόσο περιορισμένες (μερίδιο αγοράς [0-10 %]* το 2000] που πιθανόν να μην κατείχαν δεσπόζουσα θέση στην αγορά προμορφωμάτων· πέμπτον, οι ανταγωνιστές μπορούν επίσης να εξαγοράσουν επιχειρήσεις προμορφωμάτων και, τέλος, ανταγωνιστές μπορούν επίσης να προσφέρουν εγκαταστάσεις με δυνατότητα άμεσης λειτουργίας σε ανταγωνισμό με τη συγχωνευθείσα εταιρεία. (320) Η έρευνα και η ανάλυση αγοράς που πραγματοποίησε η Επιτροπή επέφεραν αποτελέσματα που στηρίζουν εν μέρει τα επιχειρήματα του κοινοποιούντος μέρους. (321) Πρώτον, το γεγονός ότι οι εταιρείες συσκευασίας για λογαριασμό τρίτων είναι οι μεγαλύτεροι πελάτες της συγχωνευθείσας εταιρείας πρέπει να προσδιοριστεί. Οι απολεσθείσες πωλήσεις σε εταιρείες συσκευασίας για λογαριασμό τρίτων μπορούν να αντικατασταθούν από άμεσες πωλήσεις σε πελάτες εταιρειών συσκευασίας για λογαριασμό τρίτων (οι εταιρείες παραγωγής ποτών) με το πρόσθετο πλεονέκτημα των δεσμευμένων προμηθειών προμορφωμάτων· αυτό θα αποζημίωνε για την πιθανότητα χαμηλότερων περιθωρίων που επιτυγχάνονται στις πωλήσεις μηχανών SBM. Δεύτερον, οι εταιρείες συσκευασίας για λογαριασμό τρίτων ανέφεραν ότι θα μπορούσαν να στραφούν σε άλλους προμηθευτές για τις ανάγκες τους σε μηχανές SBM και για το σχεδιασμό και δοκιμή των προμορφωμάτων. Αυτό φαίνεται ορθό ακόμα και αν η Επιτροπή θεωρεί ότι οι εταιρείες συσκευασίας για λογαριασμό τρίτων θα συνεχίσουν να εξαρτώνται από τη Sidel για την εγκατεστημένη βάση μηχανών που διαθέτουν(134). Tρίτον, τα τυποποιημένα προμορφώματα μπορεί να είναι μία εμπορευματική δραστηριότητα αλλά τα προμορφώματα ενισχυμένου φραγμού απολαύουν υψηλών περιθωρίων(135). Όμως η Tetra ανακοίνωσε ότι διέκοψε πρόσφατα τη χρήση της τεχνολογίας Sealica. Τέταρτον, το μερίδιο αγοράς της Tetra στην ανοικτή (ήτοι εξαιρουμένης της παραγωγής στις εγκαταστάσεις της εταιρείας) αγορά στην οποία ανταγωνίζεται με εταιρείες συσκευασίας για λογαριασμό τρίτων είναι της τάξης του [10-20 %]* και όχι [0-10 %]*. Η έρευνα αγοράς αποκάλυψε ότι η Tetra πέτυχε αυτή τη θέση σε διάστημα τριών έως τεσσάρων ετών και αυτό χωρίς να έχει κανένα πλεονέκτημα που να προκύπτει από ανώτερη τεχνολογία και ηγετική θέση στην αγορά μηχανών SBΜ (που θα έχει μετά τη συγκέντρωση). Η Tetra εύκολα μπορεί να αυξήσει την παραγωγική της ικανότητα. Η έρευνα αγοράς έδειξε ότι με μέτρια (για την Tetra Laval) επένδυση της τάξης των [...]* ευρώ (λιγότερο από [...]* της αξίας που η Tetra προτίθεται να καταβάλει για τις μετοχές της Sidel), η Tetra μπορεί να διπλασιάσει την ικανότητά της στην παραγωγή προμορφωμάτων. Πέμπτον, οι ανταγωνιστές δεν έχουν προς το παρόν επιχειρηματική δραστηριότητα στον τομέα των προμορφωμάτων και είναι αμιγώς προμηθευτές εξοπλισμού. Ωστόσο, η αγορά προμορφωμάτων έχει πολύ χαμηλούς φραγμούς εισόδου και οι ανταγωνιστές μπορούν να προσφέρουν προμορφώματα από κοινού με την πλήρη γραμμή παραγωγής του εξοπλισμού ΡΕΤ. Ορισμένοι ανταγωνιστές έχουν επίσης την ικανότητα να συνεργάζονται με εταιρείες συσκευασίας για λογαριασμό τρίτων για τη διάθεση προμορφωμάτων εάν αυτό είναι εμπορικά ελκυστικό. Ωστόσο, οι φραγμοί εισόδου στην αγορά για προμορφώματα ενισχυμένου φραγμού είναι σημαντικά υψηλότεροι. Τέλος, όσον αφορά τις εγκαταστάσεις με δυνατότητα άμεσης λειτουργίας οι βασικοί ανταγωνιστές της συγχωνευθείσας εταιρείας που έχουν υψηλή παραγωγική ικανότητα μπορούν να προσφέρουν πλήρεις γραμμές παραγωγής εξοπλισμού ΡΕΤ (με εξαίρεση τα προμορφώματα). (322) Συνεπώς η Επιτροπή εκτιμά ότι, στο βαθμό που η Sidel δεν κατέχει δεσπόζουσα θέση στην αγορά μηχανών SBM, ο ανταγωνισμός μεταξύ διάφορων σημάτων δεν θα επηρεαστεί σημαντικά. Εάν, όμως, η Sidel κατείχε δεσπόζουσα θέση στις μηχανές SBM, ειδικότερα στα τμήματα "ευαίσθητων" προϊόντων, αυτό θα επέτρεπε στη συγχωνευθείσα εταιρεία να κατέχει δεσπόζουσα θέση στην αγορά προμορφωμάτων, ειδικότερα προμορφώματα ενισχυμένου φραγμού που χρησιμοποιούνται για "ευαίσθητα" προϊόντα, εφαρμόζοντας τις πρακτικές που περιγράφονται παραπάνω καθιστώντας ιδίως περιθωριακές τις εταιρείες συσκευασίας για λογαριασμό τρίτων και προσφέροντας συνδυασμένα "πακέτα" μηχανών SBM και προμορφωμάτων. (323) Δεδομένου ότι αναγνωρίζει τις αρνητικές επιπτώσεις της σύγκρουσης οδών διάθεσης στην αγορά από μία επιχειρηματική προοπτική, η Tetra έλαβε εμπορική απόφαση να αποχωρήσει από την αγορά προμορφωμάτων εξαλείφοντας τοιουτοτρόπως οιεσδήποτε ανησυχίες που διατύπωσαν οι εταιρείες συσκευασίας για λογαριασμό τρίτων. Η Tetra αναμένει ότι αυτό θα βελτιώσει τις επιχειρηματικές σχέσεις με τις εταιρείες συσκευασίας για λογαριασμό τρίτων. Πράγματι, με αυτό τον τρόπο η εξάλειψη της σύγκρουσης των οδών διάθεσης στην αγορά πιθανόν να εξασφαλίσει τη συνέχιση της ισχυρής θέσης της Sidel όσον αφορά πωλήσεις μηχανών SBM σε εταιρείες συσκευασίας για λογαριασμό τρίτων. Η Tetra ανακοίνωσε αυτή την εμπορική απόφαση σε δημόσιες ανακοινώσεις προς τον τύπο και την επανέλαβε στην απάντησή της και εκ νέου κατά την ακροαματική διαδικασία. Η Tetra προσφέρθηκε να εκχωρήσει τις επιχειρηματικές δραστηριότητές της στον τομέα των προμορφωμάτων ως δέσμευση έναντι της Επιτροπής. Αυτό εξετάζεται περαιτέρω στο τμήμα για τις δεσμεύσεις παρακάτω. 3.2.2.4. Συμπέρασμα (324) Υπό το πρίσμα των προαναφερομένων, συνάγεται ότι η προτεινόμενη πράξη θα οδηγήσει στην κάθετη ολοκλήρωση της Tetra/Sidel σε τρία συστήματα συσκευασίας: χάρτινα κουτιά, HDPE και ΡΕΤ. Αυτό μπορεί να δημιουργήσει σύγκρουση οδών διάθεσης στην αγορά με τις ανεξάρτητες εταιρείες συσκευασίας για λογαριασμό τρίτων με πιθανές αρνητικές επιπτώσεις στον ανταγωνισμό, κυρίως πιθανή μείωση του ανταγωνισμού κάτω από το ίδιο σήμα για τις μηχανές Sidel και, στην περίπτωση που η Sidel αποκτήσει δεσπόζουσα θέση στην αγορά μηχανών SBM για "ευαίσθητα" τελικά προϊόντα, τη δημιουργία δεσπόζουσας θέσης στην αγορά προμορφωμάτων ενισχυμένου φραγμού. Συνεπώς, η Επιτροπή δεν καταλήγει στο συμπέρασμα ότι αυτές οι κάθετες ανησυχίες θα οδηγήσουν, καθαυτές, στη δημιουργία δεσπόζουσας θέσης για τον εξοπλισμό ή τα προμορφώματα ΡΕΤ. 3.3 Μόχλευση της υφιστάμενης δεσπόζουσας θέσης και κατάργηση του δυνητικού ανταγωνισμού (325) Το κοινοποιούν μέρος υποστήριξε(136) ότι όχι μόνον η συσκευασία σε χάρτινα κουτιά και η συσκευασία σε ΡΕΤ αποτελούν δύο ξεχωριστές αγορές προϊόντος για τους σκοπούς της ανάλυσης της νομοθεσίας περί ανταγωνισμού αλλά ότι είναι και τόσο χαλαρά συνδεδεμένες ώστε δεν ανακύπτουν ούτε αρνητικές επιπτώσεις στον ανταγωνισμό ούτε αθροιστική αποδοτικότητα μπορεί να προκύψει από το συνδυασμό της δεσπόζουσας εταιρείας συσκευασίας σε χάρτινα κουτιά με την ηγετική εταιρεία εξοπλισμού ΡΕΤ (ιδίως μηχανές SBM). Όσον αφορά την αθροιστική αποδοτικότητα, η Tetra ανέφερε στην απάντησή της ότι η "η διαχείριση της Tetra Laval δεν πρόβλεπε σημαντικές συνέργιες με τη Sidel, αλλά μάλλον υπέθετε ότι η επιχειρηματική δραστηριότητα ΡΕΤ της Sidel, που λειτουργεί με σταθερή διαχείριση μπορεί να προσδοκά και να επιτύχει σταθερές αποδόσεις στις επενδύσεις της Tetra Laval"(137). (326) Η Tetra υποστηρίζει(138) ότι η έλλειψη οιασδήποτε πιθανότητας επιπτώσεων στον ανταγωνισμό στις δύο αγορές προκύπτει από τους ακόλουθους παράγοντες: i) οι δύο αγορές είναι ξεχωριστές και διακεκριμένες αγορές προϊόντος· ii) οι δύο αγορές δεν είναι στενά "συνδεδεμένες"· iii) η Επιτροπή παρέλειψε να αναλύσει την επίδραση στον ανταγωνισμό άλλων υλικών συσκευασίας όπως το γυαλί, το μέταλλο και το ΗDPE(139)· iv) τα επιχειρήματα της Επιτροπής βασίζονται στην υπόθεση ότι η Sidel κατέχει δεσπόζουσα θέση στην αγορά μηχανών SBM και θα έχει κάθετα ολοκληρωμένη προσφορά ΡΕΤ. Η Tetra υποστήριξε επίσης ότι, ακόμα και αν υπήρχε δυνατότητα μόχλευσης των επιπτώσεων, η μόχλευση δεν θα είχε καμία αρνητική επίπτωση στον ανταγωνισμό(140). (327) Οι σχετικές με τη μόχλευση ανησυχίες της Επιτροπής περιγράφονται λεπτομερώς στις ακόλουθες παραγράφους και εξετάζουν τα οικονομικά επιχειρήματα της Tetra ως προς την απουσία αρνητικών επιπτώσεων στον ανταγωνισμό, καθώς επίσης και τη μη αποτελεσματικότητα της δέσμευσης ή συνένωσης στη συγκεκριμένη αγορά. Είναι, ωστόσο, σημαντικό να αποσαφηνιστεί από την αρχή ότι τα παραπάνω τέσσερα επιχειρήματα του κοινοποιούντος μέρους που υποδηλώνουν ότι καμία αρνητική επίπτωση στον ανταγωνισμό στις δύο αγορές δεν προκύπτει στην παρούσα υπόθεση δεν είναι σημαντικά ή επαρκή για να εξαλείψουν τις ανησυχίες της Επιτροπής. (328) Πρώτον, η Επιτροπή κατέληξε πράγματι στο συμπέρασμα ότι οι δύο αγορές (εξοπλισμός συσκευασίας σε χάρτινα κουτιά και σε ΡΕΤ) είναι ξεχωριστές. Δεύτερον, η Επιτροπή θεωρεί, ωστόσο, ότι αμφότερες οι αγορές συνδέονται στενά. Τρίτον, δεδομένου του διαχωρισμού της αγοράς κατά υλικό συσκευασίας (που η Τetra δεν αμφισβητεί) και της απουσίας δεσπόζουσας θέσης της Tetra στις αγορές εκτός των αγορών συσκευασίας σε χάρτινα κουτιά, η ανάλυση της Επιτροπής δεν βασίζεται στις επιπτώσεις σε άλλες αγορές όπως οι γυάλινες φιάλες, τα μεταλλικά κουτιά ή το ΗDPE, ακόμα και αν η Επιτροπή διερεύνησε και έλαβε υπόψη αυτές τις αγορές(141). Το χαρτόνι είναι σήμερα και θα παραμείνει το σημαντικότερο υλικό συσκευασίας για τα ΡΓΠ και τους χυμούς. Τοιουτοτρόπως αρκεί η δεσπόζουσα εταιρεία στη συσκευασία σε χάρτινα κουτιά να έχει την ικανότητα μόχλευσης της θέσης της από την αγορά εξοπλισμού για χάρτινα κουτιά στην αγορά εξοπλισμού ΡΕΤ και έτσι να αποκτήσει δεσπόζουσα θέση στην αγορά εξοπλισμού ΡΕΤ για "ευαίσθητα" τελικά προϊόντα, καθώς επίσης και για την πράξη να είναι ασυμβίβαστη με την κοινή αγορά. Τέλος, το επιχείρημα της Tetra ότι οι σχετικές με τη μόχλευση ανησυχίες της Επιτροπής προκύπτουν από τη δεσπόζουσα θέση της Sidel στην αγορά μηχανών SBM είναι εσφαλμένο. Η Επιτροπή δεν διαπίστωσε ότι η Sidel κατέχει σήμερα δεσπόζουσα θέση στην αγορά μηχανών SBM. Η Sidel, ωστόσο, κατέχει την ηγετική θέση στη συγκεκριμένη αγορά. Οι ανησυχίες της Επιτροπής προκύπτουν από τη δεσπόζουσα θέση της Tetra στην αγορά χάρτινων κουτιών. (329) Η Επιτροπή δεν συμφωνεί με τον κοινοποιούν μέρος ότι οι δύο διακεκριμένες αγορές εξοπλισμού για χάρτινα κουτιά και ΡΕΤ συνδέονται τόσο χαλαρά μεταξύ τους ώστε η συγκέντρωση να μην προκαλεί καμία ανησυχία ως προς τον ανταγωνισμό. Αμφότερες οι αγορές ανήκουν στον ίδιο βιομηχανικό τομέα, τη συσκευασία ρευστών ειδών διατροφής. Το ΡΕΤ είναι ένα υλικό συσκευασίας για τα βασικά προϊόντα που συσκευάζονται σε χάρτινα κουτιά, τα ΡΓΠΑ, τους χυμούς, τα ΠΦΑ και τα ροφήματα τσαγιού/καφέ και, από τεχνική άποψη, αποτελούν υποκατάστατο των χάρτινων κουτιών γι' αυτά τα τμήματα τελικού προϊόντος και μπορούν να θεωρηθούν "ασθενές υποκατάστατο" των χάρτινων κουτιών από οικονομική άποψη. Οι τρεις μεγαλύτεροι προμηθευτές χάρτινων κουτιών, Tetra, SIG και Εlopak(142) δραστηριοποιούνται άπαντες στον τομέα του ΡΕΤ. Υπάρχει ήδη σημαντικός αριθμός κοινών πελατών μηχανών συσκευασίας σε χάρτινα κουτιά και μηχανών SBM που αναπόφευκτα θα αυξηθεί στο μέλλον με την προβλεπόμενη ανάπτυξη του ΡΕΤ στα κοινά τμήματα προϊόντος τελικής χρήσης που εξετάστηκε στο τμήμα για τον ορισμό της αγοράς. (330) Υπό το πρίσμα των ανωτέρω παραγόντων, η προτεινόμενη πράξη θα δημιουργήσει μια δομή αγοράς που θα παρέχει σημαντικό πεδίο για αρνητικές επιπτώσεις στον ανταγωνισμό που θα προκύψουν από την ταυτόχρονη δεσπόζουσα και ηγετική θέση της συγχωνευθείσας εταιρείας στις αγορές εξοπλισμού χάρτινων κουτιών και ΡΕΤ, αντιστοίχως. Εξαγοράζοντας τη Sidel, η Tetra διασφαλίζει ότι η δεσπόζουσα θέση της στην αγορά ασηπτικής συσκευασίας σε χάρτινα κουτιά διατηρείται και ενισχύεται με την κατάργηση της Sidel ως πηγής περιορισμού του ανταγωνισμού. Επιπλέον, μοχλεύοντας τη δεσπόζουσα θέση της στην αγορά χάρτινων κουτιών, η Tetra/Sidel θα έχει την ικανότητα να επιτύχει δεσπόζουσα θέση στην αγορά εξοπλισμού ΡΕΤ, και ιδίως στις μηχανές SBM υψηλής και χαμηλής παραγωγικής ικανότητας στα σχετικά τμήματα τελικής χρήσης. (331) Αυτό εξηγείται σε τέσσερα στάδια. Πρώτον, η ανάλυση της Επιτροπής δείχνει ότι, ακόμα και αν συνάγεται ότι τα συστήματα συσκευασίας σε ΡΕΤ και σε χάρτινα κουτιά δεν αποτελούν σήμερα μέρος μιας ενιαίας σχετικής αγοράς προϊόντος (βλέπε τμήμα για τον ορισμό της αγοράς), ανήκουν σε στενά γειτνιάζουσες αγορές προϊόντος με κοινή ομάδα πελατών. Η έρευνα αγοράς της Επιτροπής αποκάλυψε, πράγματι, ότι τόσο το ΡΕΤ όσο και τα χάρτινα κουτιά χρησιμοποιούνται σε όλα τα κοινά τμήματα προϊόντος τελικής χρήσης ΡΕΤ - χάρτινα κουτιά (ΡΓΠ, χυμοί, ΠΦΑ, ροφήματα τσαγιού/καφέ) καθώς οι εταιρείες παραγωγής ποτών θα επιθυμούν διαρκώς περισσότερο να έχουν ένα συνδυασμό υλικών συσκευασίας. Το ΡΕΤ αναμένεται να έχει μερίδιο αγοράς κατά πολύ μεγαλύτερο των χάρτινων κουτιών και σε ορισμένες περιπτώσεις μπορεί ακόμα και να ανταγωνιστεί με τα χάρτινα κουτιά σε ορισμένα τμήματα της αγοράς. Δεύτερον, η ανάλυση της Επιτροπής δείχνει ότι, δεδομένης της μελλοντικής ανάπτυξης του ΡΕΤ στα νέα τμήματα "ευαίσθητου" προϊόντος, η συγκέντρωση θα επιτρέψει στη συγχωνευθείσα εταιρεία να αποκτήσει δεσπόζουσα θέση στην αγορά ΡΕΤ μοχλεύοντας τη δεσπόζουσα θέση της στην αγορά συσκευασίας σε χάρτινα κουτιά, έχοντας ένα βασικό κινητήριο πλεονέκτημα στην πελατειακή βάση σε συνδυασμό με ισχυρά μερίδια αγοράς, απαράμιλλο φάσμα προϊόντων και τεχνολογίας, και απρόσβλητη διεθνή παρουσία. Τρίτον, η ανάλυση της Επιτροπής δείχνει ότι, δεδομένης της ανάπτυξης του ΡΕΤ, η εξαγορά της Sidel από την Tetra θα ενισχύσει επίσης τη δεσπόζουσα θέση της Tetra στον τομέα των χάρτινων κουτιών. Χωρίς τη συγκέντρωση η Tetra θα πρέπει να ανταγωνιστεί σθεναρά προκειμένου, όσον αφορά τα χάρτινα κουτιά, να μην απολέσει μερίδιο αγοράς λόγω του ΡΕΤ εισάγοντας καινοτομίες (νέα σχήματα των χάρτινων κουτιών και νέες λύσεις) και, σε ορισμένες περιπτώσεις, μειώνοντας σημαντικά τις τιμές των χάρτινων κουτιών. Η συγκέντρωση θα καταργήσει τον συγκεκριμένο ανταγωνισμό και θα επιτρέψει στην Tetra να παρακολουθεί και να προβλέπει οιαδήποτε μεταστροφή από τα χάρτινα κουτιά στο ΡΕΤ. Τέταρτον, ως αποτέλεσμα, ο συνδυασμός των δύο δεσποζουσών θέσεων θα εδραιώσει τη θέση της συγχωνευθείσας εταιρείας στον τομέα συσκευασίας ρευστών ειδών διατροφής για τα "ευαίσθητα" προϊόντα, ιδίως της ασηπτικής συσκευασίας, ενισχύοντας τοιουτοτρόπως τις δύο δεσπόζουσες θέσεις. 3.3.1 Παράλληλη χρήση PET και χάρτινων κουτιών από τις εταιρείες παραγωγής ποτών (αλληλεπικάλυψη προϊόντος και πελάτη) (332) Αντίθετα προς τον ισχυρισμό της Tetra(143), το χαρτόνι και το ΡΕΤ μοιράζονται τα κοινά τμήματα προϊόντος που καλύπτουν σχεδόν το σύνολο των συσκευασμένων σε χάρτινα κουτιά προϊόντων. Αυτό καθιστά το χαρτόνι και το ΡΕΤ τεχνικά υποκατάστατα ως προς το ότι αμφότερα τα υλικά συσκευασίας μπορούν να συσκευάζουν τα σχετικά τμήματα προϊόντος τελικής χρήσης. Επιπλέον, το χαρτόνι και το ΡΕΤ μπορεί να θεωρηθούν, από οικονομική άποψη, "ασθενή υποκατάστατα". (333) Η έρευνα αγοράς της Επιτροπής επιβεβαίωσε την άποψη ότι οι εταιρείες παραγωγής ποτών χρειάζονται και χρησιμοποιούν τη συσκευασία τόσο σε χάρτινα κουτιά όσο και σε ΡΕΤ για τα προϊόντα τους. Η επιλογή της συσκευασίας που χρησιμοποιείται από τον παραγωγό τελικής χρήσης είναι πρωτίστως μια απόφαση σχετική με την εμπορία, καίτοι δεν μπορεί να αγνοηθεί το κόστος της επιλεγείσας συσκευασίας. Η Tetra έχει επανειλημμένως αναφέρει ότι "οι εκτιμήσεις εμπορίας είναι κατά πολύ σημαντικότερες από τις σχετικές διαφορές του κόστους συσκευασίας κατά τη λήψη απόφασης από μία εταιρεία παραγωγής ποτών ως προς το ποιο υλικό θα χρησιμοποιηθεί. Οι εταιρείες παραγωγής ποτών γνωρίζουν εις βάθος ότι ορισμένοι τύποι δοχείων συνδέονται, για τους καταναλωτές, με κάποιες εικόνες ή περιστάσεις"(144). (334) Όπως εξηγείται στο τμήμα για τον ορισμό της αγοράς, πολλοί τρίτοι σκέφτηκαν ότι με την πάροδο του χρόνου τα υπερισχύοντα πλεονεκτήματα του ΡΕΤ θα οδηγούσαν στη συχνότερη χρήση του ΡΕΤ. Η Tetra θεωρεί ότι "είναι εμφανές στην αγορά ότι η συσκευασία σε πλαστικές φιάλες είτε διαθέτει ήδη είτε θα διαθέτει στο μέλλον σημαντικό μερίδιο της ανάπτυξης στη συσκευασία ρευστών ειδών διατροφής. Οι πλαστικές φιάλες είναι η συνηθέστερη επιλογή όταν οι πελάτες μεταστρέφονται από τη συσκευασία σε γυάλινες φιάλες, μεταλλικά κουτιά και χάρτινα κουτιά"(145). (335) Υπό το πρίσμα των στοιχείων που συγκέντρωσε στην έρευνά της, η Επιτροπή εκτιμά επίσης ότι περισσότερα προϊόντα θα διατίθενται σε ΡΕΤ στο μέλλον, όπως εξηγείται παραπάνω στο τμήμα για τον ορισμό της αγοράς σχετικά με την ανάπτυξη του ΡΕΤ (τμήμα IV μέρος 3.3). Ωστόσο, αυτό δεν σημαίνει ότι τα χάρτινα κουτιά θα εξαφανιστούν. Μάλλον, θα χρησιμοποιούνται αμφότεροι οι τύποι συσκευασίας (μπορεί και στον ίδιο χώρο λιανικής πώλησης) σε στοχοθετημένους ειδικούς χώρους και περιπτώσεις κατανάλωσης. Η μελέτη που εκπόνησε η Canadean για λογαριασμό της Tetra εξέφρασε επίσης αυτή την άποψη: "Επειδή οι μαζικές αγορές είναι κατακερματισμένες σε πολλά διαφορετικά τμήματα, η επιλογή της συσκευασίας για οιοδήποτε δεδομένο επώνυμο προϊόν δεν είναι πλέον μια απλή επιλογή μεταξύ της φιάλης ΡΕΤ έναντι του χάρτινου κουτιού. Ούτε η επιλογή βασίζεται αποκλειστικά και μόνο σε συγκρίσεις του κόστους μεταξύ των διάφορων τύπων συσκευασίας. Ο έμπορος αναψυκτικών (...) σπανίως κάνει μια επιλογή όταν πρόκειται να επιλέξει τη συσκευασία ενός επώνυμου προϊόντος. Συνήθως η ομάδα εξετάζει ένα φάσμα τύπων και μεγεθών συσκευασίας έτσι ώστε να επιτύχει τα βασικά τμήματα, χώρους, ευκαιρίες που διατίθενται στην αγορά" (146) (336) Συνεπώς, φαίνεται ότι το χαρτόνι και το ΡΕΤ χρησιμοποιούνται, σήμερα αλλά και στο μέλλον, για τη συσκευασία των ίδιων προϊόντων. Σε ορισμένες περιπτώσεις, το ΡΕΤ και το χαρτόνι θα χρησιμοποιούνται ως συμπληρωματικές συσκευασίες και σε άλλες, το ΡΕΤ και το χαρτόνι μπορεί να ανταγωνίζονται για τον ίδιο τελικό χρήστη στην αγορά. Οι καταναλωτές ενδέχεται να έχουν μεγαλύτερη επιλογή συσκευασιών προϊόντων, σχεδιασμένων σε συνάρτηση με τη χρήση, την περίσταση ή/και συγκεκριμένες ομάδες καταναλωτών. Για παράδειγμα, το ΡΕΤ μπορεί να είναι καταλληλότερο για την εν κινήσει κατανάλωση, ενώ το χαρτόνι για την κατανάλωση κατ' οίκον όπου δεν χρειάζονται τα πρόσθετα πλεονεκτήματα του ΡΕΤ, συγκεκριμένα η απευθείας κατανάλωση από τη φιάλη και η δυνατότητα επαναπωματισμού. Για δοχεία μεγάλου μεγέθους τόσο το χαρτόνι όσο και το ΡΕΤ θα μπορούσαν να έχουν ως στόχο τις ίδιες ομάδες καταναλωτών. (337) Συνεπώς, η άποψη της Επιτροπής είναι ότι το ΡΕΤ αποτελεί ήδη σημαντική εναλλακτική, καθώς επίσης και συμπληρωματική, συσκευασία στα χάρτινα κουτιά στις αγορές "ευαίσθητου" προϊόντος και ότι θα γίνεται ολοένα σημαντικότερο. Αυτό οφείλεται ειδικότερα στην τεχνολογική πρόοδο που έχει ως αποτέλεσμα οι τεχνικές ασηπτικής πληρώσεως να καθίστανται οικονομικότερες και στη συνεχή ανάπτυξη αποτελεσματικότερης τεχνολογίας φραγμού. Η Sidel καθαυτή αντιλαμβάνεται την αλληλεπικάλυψη της πελατειακής βάσης που θα αυξηθεί σημαντικά στο μέλλον σύμφωνα με την άποψη του κ. Olivier, γενικού διευθυντή της Sidel: "Υπολογίζω ότι σε δέκα χρόνια από σήμερα τα ποσοστά θα είναι 50 % για το χαρτόνι και 50 % για το ΡΕΤ"(147). (338) Δεδομένων των αλληλεπικαλύψεων του κοινού προϊόντος και της αναμενόμενης αύξησης του ΡΕΤ στα συγκεκριμένα τμήματα προϊόντος, υπάρχει κοινή ομάδα πελατών που, πρωτίστως για λόγους εμπορίας, χρειάζονται και χρησιμοποιούν τόσο το χαρτόνι όσο και το ΡΕΤ για την ικανοποίηση των αναγκών των διάφορων πελατών τους. Τα μέρη αναγνώρισαν σημαντικό αριθμό αλληλεπικαλυπτόμενων πελατών μηχανών SBM και μηχανών συσκευασίας σε χάρτινα κουτιά με τα σήματά τους. Σχεδόν [...]* των πωλήσεων των μηχανών SBM Sidel(148) πραγματοποιήθηκαν σε πελάτες χάρτινων κουτιών της Τetra(149). Η αλληλεπικάλυψη αυτή αντικατοπτρίζει κοινούς πελάτες μηχανών SBM και μηχανών συσκευασίας σε χάρτινα κουτιά με τα σήματά τους, όχι όλους τους πελάτες που χρησιμοποιούν παράλληλα μηχανές συσκευασίας σε χάρτινα κουτιά και μηχανές συσκευασίας σε ΡΕΤ. Επιπλέον, εκτός από τους αλληλεπικαλυπτόμενους πελάτες Tetra-Sidel, η Τetra έχει επίσης αναγνωρίσει [...]* αλληλεπικαλυπτόμενους πελάτες που έχουν αγοράσει τόσο μηχανές συσκευασίας σε χάρτινα κουτιά όσο και μηχανές SBM από την Tetra. Οι υπολογισμοί της Tetra δείχνουν ότι την περίοδο 1996-2000 (μία περίοδος όπου η χρήση ΡΕΤ στον ΕΟΧ στα σχετικά τμήματα προϊόντος ήταν ελάχιστη), πώλησε συνολικά [...]* μηχανές SBM. [...]* από αυτές, ή [...]*, πωλήθηκαν σε αλληλεπικαλυπτόμενους πελάτες. (339) Η Επιτροπή διαπίστωσε ότι η παράλληλη χρήση ΡΕΤ και χαρτονιού είναι ήδη μία καθιερωμένη πρακτική για σημαντικό αριθμό πελατών. Για παράδειγμα, η έρευνα της Επιτροπής για ιταλικές γαλακτοκομικές επιχειρήσεις έδειξε ότι περίπου το ήμισυ των γαλακτοκομικών επιχειρήσεων που απάντησαν στην έρευνα της Επιτροπής (συμπεριλαμβανομένων των δύο μεγαλύτερων γαλακτοκομικών επιχειρήσεων της Ιταλίας) χρησιμοποιούν ήδη τόσο το χαρτόνι όσο και το ΡΕΤ για τη συσκευασία του γάλακτός τους και ότι η συντριπτική πλειοψηφία των υπολοίπων (που προς το παρόν χρησιμοποιούν μόνο χαρτόνι) ενδιαφέρονται ή σχεδιάζουν να χρησιμοποιήσουν ΡΕΤ στο μέλλον. Οι έμποροι λιανικής πώλησης ανέφεραν επίσης ότι αποθηκεύουν συσκευασμένα σε ΡΕΤ και χάρτινα κουτιά προϊόντα που προσφέρουν στις ίδιες ομάδες πελατών. Υπάρχουν αρκετά παραδείγματα επώνυμων ρευστών ειδών διατροφής συσκευασμένων τόσο σε χαρτόνι όσο και σε PET όπως ο χυμός πορτοκαλιού Minute Maid, το γάλα Stassano, το γάλα Νesquick και άλλα. Η Canadean, ο εμπειρογνώμονας του κοινοποιούντος μέρους, αναγνώρισε μεγάλο αριθμό εταιρειών που σήμερα χρησιμοποιούν παραγωγικές γραμμές τόσο ΡΕΤ όσο και χάρτινων κουτιών στον ΕΟΧ(150). (340) Επιπλέον, είναι σαφές ότι όσον αφορά ορισμένους ειδικούς εξοπλισμούς ΡΕΤ όπως οι μηχανές ασηπτικής πληρώσεως ΡΕΤ ή οι υπερκαθαρές/ασηπτικές μηχανές Combi SBM η βάση αλληλεπικάλυψης προϊόντος και πελάτη μπορεί να φθάσει το 100 %. Αυτό οφείλεται στο ότι ο εξοπλισμός ασηπτικής συσκευασίας ΡΕΤ είναι εκ φύσεως ειδικός για τα σχετικά τμήματα προϊόντος τελικής χρήσης, τα ΡΓΠ, τους χυμούς, τα ΠΦΑ και τα ροφήματα τσαγιού/καφέ όπου το χαρτόνι αποτελεί σήμερα το κυρίαρχο υλικό συσκευασίας. Το ίδιο επιχείρημα ισχύει και για τη συνολική θεώρηση των παραγωγικών γραμμών συσκευασίας σε ΡΕΤ εκ των οποίων η μηχανή SBM αποτελεί απλώς ένα μέρος. Μία παραγωγική γραμμή ασηπτικής συσκευασίας σε ΡΕΤ θεωρείται η βέλτιστη για την πλήρωση "ευαίσθητων" ποτών. Και σε αυτές περιπτώσεις η αλληλεπικάλυψη των πελατών μπορεί να φθάσει το 100 %. (341) Τέλος, είναι επίσης σημαντικό να σημειωθεί ότι ακόμα και με μικρή διείσδυση του ΡΕΤ στη συνολική αγορά ΡΓΠ και χυμών ο αριθμός των αλληλεπικαλυπτόμενων πελατών θα είναι σημαντικός. Αυτό οφείλεται στο ότι ακόμα και αν, όπως υποστηρίζει η Tetra, ένας πελάτης χρησιμοποιεί το ΡΕΤ μόνο για συγκεκριμένα προϊόντα ή προϊόντα καλύτερης ποιότητας και προορίζει το χαρτόνι για το μεγαλύτερος μέρος της παραγωγής του, ο πελάτης είναι ακόμα ένας αλληλεπικαλυπτόμενος πελάτης ΡΕΤ-χαρτονιού. Συνεπώς, αναμένεται ότι αυξανόμενος αριθμός παραγωγών θα έχουν τόσο παραγωγικές γραμμές συσκευασίας σε χάρτινα κουτιά όσο και γραμμές συσκευασίας σε ΡΕΤ στις εγκαταστάσεις τους και έτσι η Επιτροπή αναμένει αύξηση του ποσοστού των κοινών πελατών στο μέλλον. Οι τρέχουσες εξελίξεις στην Ιταλία δεν είναι μοναδικές και το ποσοστό κοινών πελατών αναμένεται συνεπώς να φθάσει τουλάχιστον το επίπεδο που παρατηρείται σήμερα στη συγκεκριμένη χώρα. Αυτό οδήγησε ορισμένες από τις εταιρείες που απάντησαν στην έρευνα της Επιτροπής να ισχυριστούν ότι δεν είναι υπερβολικό να συναχθεί το συμπέρασμα ότι "κάθε πελάτης χάρτινων κουτιών της Tetra είναι ένας δυνητικός πελάτης ΡΕΤ ..."(151). 3.3.2. Επιπτώσεις στον τομέα του εξοπλισμού ΡΕΤ: δημιουργία δεσπόζουσας θέσης στον εξοπλισμό συσκευασίας σε ΡΕΤ, και ιδίως στις μηχανές SBM, μοχλεύοντας τη δεσπόζουσα θέση στην ασηπτική συσκευασία σε χάρτινα κουτιά (342) Η συνένωση της δεσπόζουσας θέσης της Τetra στην αγορά συσκευασίας σε χάρτινα κουτιά και της ηγετικής θέσης της Sidel στην αγορά εξοπλισμού συσκευασίας σε ΡΕΤ, ιδίως μηχανών SBM, θα δημιουργήσουν μία δομή αγοράς που θα επιτρέψει στη συγχωνευθείσα εταιρεία να μοχλεύσει τη δεσπόζουσα θέση στην αγορά ασηπτικής συσκευασίας σε χάρτινα κουτιά ώστε να αποκτήσει δεσπόζουσα θέση στην αγορά εξοπλισμού συσκευασίας σε ΡΕΤ, και ιδίως στην αγορά μηχανών SBM (χαμηλής και υψηλής ικανότητας παραγωγής) που χρησιμοποιούνται για "ευαίσθητα" προϊόντα. Με αυτό τον τρόπο, ο τομέας εξοπλισμού ΡΕΤ που σήμερα είναι πιο ανοικτός και ανταγωνιστικός από τον τομέα εξοπλισμού για χάρτινα κουτιά θα γίνεται διαρκώς πιο συγκεντρωτικός. 3.3.2.1. Στρατηγική κίνηση (343) Η εξαγορά της Sidel από την Tetra φαίνεται να είναι μία στρατηγική κίνηση που η Tetra αναμένει ότι θα της επιτρέψει να καταστεί και να παραμείνει "η ηγετική εταιρεία επεξεργασίας και συσκευασίας ρευστών ειδών διατροφής σε παγκόσμιο επίπεδο". [...]*(152). Μέσω της εξαγοράς της Sidel, η Tetra θα επιτύχει αυτούς τους στόχους μοχλεύοντας τη δεσπόζουσα θέση της στον εξοπλισμό συσκευασίας σε χάρτινα κουτιά εντός της αγοράς εξοπλισμού συσκευασίας σε ΡΕΤ. 3.3.2.2. H Tetra ισχυρίζεται ότι η μόχλευση δεν είναι εφικτή (344) Η Tetra ανέφερε ότι "οι ξεχωριστές αγορές εξοπλισμού συσκευασίας σε ΡΕΤ και χάρτινα κουτιά δεν μπορούν να συνενωθούν"(153). Η Tetra στηρίζει αυτό το επιχείρημα στους ακόλουθους επικαλούμενους παράγοντες: i) περιορισμένη αλληλεπικάλυψη πελατών· ii) αγοραστική δύναμη των αλληλεπικαλυπτόμενων πελατών· iii) το γεγονός ότι ο εξοπλισμός για το ΡΕΤ και ο εξοπλισμός για τα χάρτινα κουτιά διατίθενται από ξεχωριστές πηγές· iv) το γεγονός ότι ο εξοπλισμός για τα χάρτινα κουτιά και ο εξοπλισμός για το PET δεν είναι συμπληρωματικοί· v) το γεγονός ότι η SIG μπορεί να ανταγωνιστεί τις προσφορές της συγχωνευθείσας εταιρείας και τοιουτοτρόπως να εξουδετερώσει κάθε στρατηγική συνένωσης. (345) Η έρευνα της Επιτροπής δεν επιβεβαίωσε τους ισχυρισμούς του κοινοποιούντος μέρους. Πρώτον, η αλληλεπικάλυψη των πελατών των μερών είναι ήδη σημαντική και θα αυξηθεί στο μέλλον σε τέτοιο βαθμό που κάθε πελάτης χάρτινων κουτιών πιθανόν να είναι δυνητικός πελάτης ΡΕΤ. Δεύτερον, οι περισσότερες εταιρείες γαλακτοκομικής παραγωγής και παραγωγής χυμών στον ΕΟΧ δεν είναι μεγάλοι και ισχυροί πελάτες με σημαντική αγοραστική δύναμη αλλά μικρομεσαίες επιχειρήσεις που εξαρτώνται εκ παραδόσεως από την Tetra για την κάλυψη των αναγκών τους συσκευασίας σε χάρτινα κουτιά. Σε κάθε περίπτωση, ακόμα και οι μεγαλύτεροι πελάτες των μερών δεν αντιπροσωπεύουν περισσότερες από [...]* πωλήσεις. Τρίτον, η έρευνα αγοράς της Επιτροπής αποκάλυψε ότι, ακόμα και στα σημερινά επίπεδα χρήσης του ΡΕΤ, ορισμένοι πελάτες προμηθεύονται ήδη εξοπλισμό για χάρτινα κουτιά και ΡΕΤ ταυτόχρονα και ζητούν κοινή εξυπηρέτηση μετά την πώληση και κοινές εγγυήσεις. Σε κάθε περίπτωση, τίποτα δεν θα σταματήσει τη συγχωνευθείσα εταιρεία από το να προτρέπει τους πελάτες να προμηθεύονται τον εξοπλισμό τους ταυτόχρονα και από μια ενιαία πηγή, πράγμα που αλλάζει τη δομή της επιχειρηματικής δραστηριότητας. Τέταρτον, το χαρτόνι και το ΡΕΤ δεν χρειάζεται να είναι "συμπληρωματικά" υπό την οικονομική έννοια του όρου [ήτοι προϊόντα που καταναλώνονται ή παράγονται από κοινού σε καθορισμένη αναλογία(154)] για να λάβει χώρα η δέσμευση, ο εξαναγκασμός σε όλα τα επίπεδα ή η συνένωση. Και το σημαντικότερο, το γεγονός ότι το ΡΕΤ και το χαρτόνι δεν είναι "συμπληρωματικά" υπό την οικονομική έννοια του όρου αλλά μάλλον τεχνικά υποκατάστατα παρέχει ένα ισχυρότερο οικονομικό κίνητρο για μόχλευση. Αυτό εξηγείται περαιτέρω παρακάτω στο τμήμα "ικανότητα και κίνητρο για μόχλευση". Τέλος, η SIG και άλλοι ανταγωνιστές δεν θα είναι σε θέση να ανταγωνιστούν το φάσμα προϊόντων της συγχωνευθείσας εταιρείας, τις επαφές των πελατών, τη χρηματοοικονομική ισχύ και την ισχύ στην αγορά (το μερίδιο της στην αγορά δεν υπερβαίνει το [10-20 %]* και προς το παρόν δεν διαθέτει τεχνολογίες φραγμού ΡΕΤ). 3.3.2.3. Ικανότητα εισαγωγής διακρίσεων (346) Η Tetra υποστήριξε ότι η μόχλευση δεν καθίσταται δυνατή επειδή η συγχωνευθείσα εταιρεία δεν θα έχει την ικανότητα εισαγωγής διακρίσεων ως προς τιμές και τοιουτοτρόπως θα έχει επιλεκτικά ως στόχο ειδικές ομάδες πελατών(155). Η Tetra στηρίζει τον ισχυρισμό της σε τρία επιχειρήματα: οι μηχανές SBM είναι γενικής χρήσεως· οι προμηθευτές μηχανών SBM δεν γνωρίζουν την μελλοντική χρήση των μηχανών SBM· δεν υπάρχουν αποδείξεις προηγούμενων διακρίσεων ως προς τις τιμές εκ μέρους της Sidel. (347) Η Επιτροπή δεν μπορεί να αποδεχτεί τα επιχειρήματα της Tetra. H Επιτροπή διαπίστωσε ότι ο ισχυρισμός της Tetra δεν ήταν ορθός και ότι, αντιθέτως, είναι εφικτή η διάκριση ως προς τις τιμές(156). Οι περισσότερες μηχανές SBM είναι πράγματι γενικής χρήσεως ως προς το ότι παράγουν κενές φιάλες. Όμως, οι γραμμές συσκευασίας σε ΡΕΤ, μέρος των οποίων αποτελούν οι μηχανές SBM, δεν είναι γενικής χρήσεως. Τροποποιούνται για τη συσκευασία ειδικών ρευστών προϊόντων. (348) Οι προμηθευτές SBM γνωρίζουν πολύ καλά την επιδιωκόμενη τελική χρήση από τον πελάτη και συνεργάζονται στενά με τον πελάτη κατά το σχεδιασμό των προδιαγραφών που χρειάζεται. Οι προμηθευτές SBM επισκέπτονται σε τακτική βάση το χώρο όπου παρέχονται εξυπηρέτηση μετά την πώληση και ανταλλακτικά στον πελάτη. Τα μέρη ανέφεραν στην Επιτροπή όλες τις προηγούμενες πωλήσεις τους αναλυτικά κατά προϊόντα τελικής χρήσης, πράγμα που δείχνει ότι είχαν πολύ συγκεκριμένη γνώση της τελικής χρήσης. Επιπλέον, οι πωλήσεις μηχανών SBM αποτελούν σε μεγάλο βαθμό τη βάση διαγωνισμών και μεμονωμένων διαπραγματεύσεων. Αυτό καθιστά δυνατή την εισαγωγή διακρίσεων ως προς τις τιμές. (349) Τέλος, η Επιτροπή βρήκε αποδεικτικά στοιχεία για προηγούμενη διάκριση ως προς τις τιμές βάσει στοιχείων που προσκόμισε η Sidel. (350) Οι οικονομικοί σύμβουλοι του κοινοποιούντος μέρους διατύπωσαν επιχειρήματα προκειμένου να δείξουν ότι, από την εξέταση των περιθωρίων της Sidel, δεν προκύπτουν αποδεικτικά στοιχεία για διάκριση ως προς τις τιμές βάσει της τελικής χρήσης μιας μηχανής SBM. Συνάγεται ότι δεν υπάρχουν αποδείξεις ότι τα περιθώρια της Sidel στις μηχανές υψηλής παραγωγικής ικανότητας ποίκιλαν ανάλογα με την τελική χρήση(157). (351) Στην ανάλυση παλινδρόμησης του κοινοποιούντος μέρους η εξαρτημένη μεταβλητή ήταν το περιθώριο στις πωλήσεις μηχανών SBM υψηλής παραγωγικής ικανότητας από τη Sidel. Οι επεξηγηματικές μεταβλητές που χρησιμοποιήθηκαν σε αυτή την παλινδρόμηση ήσαν α) σειρά εικονικών μεταβλητών "έτους"(158)· β) εικονική μεταβλητή "νέας γενεάς" για τον έλεγχο πιθανών διαφορών περιθωρίων σε "μηχανές σειράς 2" και γ) σειρά εικονικών μεταβλητών "τελικής χρήσης" που δείχνουν τον τύπο των ρευστών ειδών διατροφής που συσκευάζονται από τον πελάτη. Το κοινοποιούν μέρος διαπίστωσε ότι καμία από τις εικονικές μεταβλητές τελικής χρήσης δεν ήταν σημαντική από στατιστική άποψη. Η Επιτροπή εξέτασε τη χρησιμοποιηθείσα ανάλυση παλινδρόμησης και διαπίστωσε ότι η εκτίμηση αυτή δεν ήταν αξιόπιστη(159). Η Επιτροπή πραγματοποίησε την εκτίμησή της βάσει των στοιχείων που προσκόμισε η Tetra που εισήγαγε περαιτέρω επεξηγηματικές μεταβλητές(160). Η παλινδρόμηση της Επιτροπής χρησιμοποίησε την τιμή της πωληθείσας μηχανής παρά το περιθώριο που επιτεύχθηκε κατά την πώληση ως ανεξάρτητη μεταβλητή. Οι χρησιμοποιηθείσες επεξηγηματικές μεταβλητές ήσαν η παραγωγική ικανότητα της μηχανής, μία χρονική τάση, τρεις εικονικές μεταβλητές για τη χώρα και τρεις εικονικές μεταβλητές για τελικές χρήσεις (έλαιο, νερά και ΑΜΑΠ). [στοιχεία σχετικά με την τιμολογιακή πολιτική της Sidel]*. (352) Κατά την ακροαματική διαδικασία η Tetra ισχυρίστηκε ότι η ανάλυση της Επιτροπής έχει σοβαρά μειονεκτήματα διότι δεν ελέγχει την ύπαρξη διακρίσεων ως προς τις τιμές. H Tetra υποστηρίζει ότι, προκειμένου να ανιχνευθούν διακρίσεις ως προς τις τιμές, πρέπει να είμαστε σίγουροι ότι οι πράξεις αφορούν το ίδιο προϊόν. Η Τetra υποστήριξε ότι η Επιτροπή δεν ελέγχει σαφώς το κόστος. Καίτοι η παραγωγική ικανότητα έχει να κάνει σε κάποιο βαθμό με τον έλεγχο των διαφορών στα χαρακτηριστικά των συγκεκριμένων συναλλαγών, η Tetra υποστηρίζει ότι η παραγωγική ικανότητα είναι μια αμελητέα μεταβλητή ελέγχου των διαφορών στις προδιαγραφές, δεδομένου ότι οι συναλλαγές ποικίλλουν σε αριθμό διαστάσεων πέραν της παραγωγικής ικανότητας των μηχανών. Η Τetra εκτιμά ότι το κόστος παρέχει κατά πολύ καλύτερο έλεγχο των επιπτώσεων που έχουν στις τιμές οι διαφορές στα χαρακτηριστικά των συγκεκριμένων πράξεων. (353) Συνεπώς, η Tetra επανεκτίμησε την παλινδρόμηση της Επιτροπής αλλά συμπεριέλαβε το κόστος ως επεξηγηματική μεταβλητή με αποτέλεσμα, εφόσον το κόστος συμπεριλήφθηκε στην παλινδρόμηση των τιμών, οι εικονικές μεταβλητές τελικής χρήσης να μην είχαν, και πάλι, σημασία από στατιστική άποψη. Η Tetra καταλήγει στο συμπέρασμα ότι δεν υπάρχουν αποδείξεις ότι η Sidel ήταν σε θέση να εισάγει διακρίσεις στους αγοραστές ανάλογα με την τελική χρήση. (354) Σχετικά με το ζήτημα του κατά πόσον η παραγωγική ικανότητα ελέγχει το κόστος, η Επιτροπή διαπίστωσε ότι η χρησιμοποίηση της παραγωγικής ικανότητας ως επεξηγηματικής μεταβλητής αιτιολογείται καθώς αποτελεί σαφώς κρίσιμο παράγοντα του κόστους. Η ανάλυση παλινδρόμησης του κόστους της παραγωγικής ικανότητας και των εφαρμογών τελικής χρήσης και του τόπου εγκατάστασης παρέχει εξομάλυνση καμπύλης της τάξης του 64 % και όλες οι μεταβλητές είναι σημαντικές υποδηλώνοντας τοιουτοτρόπως ότι το κόστος εξηγείται σε μεγάλο βαθμό από την παραγωγική ικανότητα. (355) Η τελευταία παλινδρόμηση της Tetra χρησιμοποιεί τόσο το κόστος όσο και την παραγωγική ικανότητα ως επεξηγηματικές μεταβλητές. Αυτό δημιουργεί πολυσυγγραμικότητα(161) (που σημαίνει ότι οι συντελεστές μπορεί να έχουν πολύ υψηλά σταθερότυπα σφάλματα και χαμηλά επίπεδα σημασίας)(162) και τα αποτελέσματα καθίστανται από στατιστική άποψη ελλιπή. (356) Η αρχική εξίσωση της Επιτροπής είναι συνεπώς σημαντική από στατιστική άποψη καθώς εξηγεί την τιμή με την παραγωγική ικανότητα και με μεταβλητές που συνδέονται με την τελική χρήση και τον τόπο εγκατάστασης. Δεδομένου ότι το περιθώριο είναι η διαφορά μεταξύ τιμής και κόστους, οι μεταβλητές αυτές (τελική χρήση και κόστος εγκατάστασης) θα είναι χρήσιμες και για την εξήγηση του περιθωρίου. Αυτό δεν διαπιστώθηκε ότι ισχύει στην πρώτη εξίσωση της Tetra. Για να εξηγηθεί αυτό αξίζει να σημειωθεί ότι το περιθώριο είναι το αποτέλεσμα επιπτώσεων από την πλευρά της ζήτησης και από την πλευρά της προσφοράς και συνεπώς δεν τεκμαίρεται η ύπαρξη ή μη διάκρισης ως προς τις τιμές, διότι οι δύο επιπτώσεις δεν μπορούν να διαχωριστούν χωρίς συμπληρωματικά στοιχεία. (357) Τα συμπληρωματικά στοιχεία μπορούν να βρεθούν στην ετεροσκέδαση κατάλοιπων σφαλμάτων που ανιχνεύονται σε όλες τις εξισώσεις(163) που συζητήθηκαν μέχρι τώρα. Η ετεροσκέδαση προκύπτει όταν τα κατάλοιπα σφάλματα της παλινδρόμησης έχουν αποκλίσεις που δεν είναι σταθερές σε όλες τις παρατηρήσεις. Ειδικότερα, τα κατάλοιπα σφάλματα της αρχικής παλινδρόμησης της Tetra δεν είναι αμιγώς τυχαία. Παλινδρόμηση με βάση τα τετράγωνα των καταλοίπων σχετικά με την παραγωγική ικανότητα και άλλες μεταβλητές δείχνει ότι η παραγωγική ικανότητα και ο τόπος εγκατάστασης έχουν σημαντική επίπτωση στην απόκλιση των κατάλοιπων σφαλμάτων. (358) Συνεπώς, η ετεροσκέδαση διαπίστωσε ότι υπάρχουν αποδείξεις διακρίσεων ως προς τις τιμές και οι ειδικές επιπτώσεις στον πελάτη διαπιστώθηκε ότι καθοδηγούν την απόκλιση των περιθωρίων της Sidel. Λαμβάνοντας υπόψη την ετεροσκέδαση, η αρχική παλινδρόμηση της Tetra και η παλινδρόμηση της Επιτροπής είναι αμφότερες ορθές εφόσον δείχνουν ότι λαμβάνει χώρα διάκριση ως προς τις τιμές. 3.3.2.4. Ικανότητα και κίνητρο της μόχλευσης (359) Η ανάλυση της Επιτροπής επιβεβαίωσε ότι η δομή της αγοράς που θα προκύψει από τη συγκέντρωση θα επιτείνει τις επιπτώσεις της μόχλευσης. Θα υπάρχει κοινή ομάδα πελατών που απαιτούν συστήματα συσκευασίας σε χάρτινα κουτιά και σε ΡΕΤ για τη συσκευασία "ευαίσθητων" ρευστών προϊόντων. Η Tetra κατέχει ιδιαίτερα ισχυρή δεσπόζουσα θέση στην ασηπτική συσκευασία σε χάρτινα κουτιά με [80-90 %]* της αγοράς και εξαρτημένη πελατειακή βάση. Η Tetra/Sidel θα ξεκινήσει από μία ισχυρή, ηγετική θέση στα συστήματα συσκευασίας σε ΡΕΤ, και ιδίως στις μηχανές SBM, με μερίδιο αγοράς της τάξης του [60-70 %]*. Η Tetra/Sidel θα μπορεί να έχει ως στόχο επιλεκτικά συγκεκριμένους πελάτες ή συγκεκριμένες ομάδες πελατών καθώς η δομή της αγοράς επιτρέπει διακρίσεις ως προς τις τιμές. Η Tetra/Sidel θα έχει ισχυρό οικονομικό κίνητρο να αναλάβει πρακτικές μόχλευσης. Καθώς το χαρτόνι και το ΡΕΤ είναι τεχνικά υποκατάστατα, όταν ο πελάτης μεταστραφεί προς το ΡΕΤ είναι ένας απολεσθείς πελάτης για τη δραστηριότητα στον τομέα των χάρτινων κουτιών είτε διότι εν μέρει μεταστράφηκε από τα χάρτινα κουτιά είτε διότι δεν έστρεψε μέρος της παραγωγής προς τα χάρτινα κουτιά από άλλα υλικά συσκευασίας. Αυτό δημιουργεί ένα πρόσθετο κίνητρο προσέλκυσης του πελάτη από τον τομέα του ΡΕΤ με σκοπό την ανάκτηση της απώλειας. Συνεπώς, μέσω της μόχλευσης της παρούσας θέσης της στην αγορά χάρτινων κουτιών, η Tetra/Sidel όχι μόνο θα βελτιώσει το μερίδιο αγοράς της στον τομέα του ΡΕΤ αλλά και θα υποστηρίξει ή θα αντισταθμίσει τις πιθανές απώλειές της στον τομέα των χάρτινων κουτιών. Οι ανταγωνιστές της Tetra/Sidel στις αγορές εξοπλισμού συσκευασίας σε χάρτινα κουτιά και ΡΕΤ θα είναι κατά πολύ μικρότεροι, με τον μεγαλύτερο ανταγωνιστή να έχει μερίδιο αγοράς μικρότερο από [10-20 %]* όσον αφορά τις μηχανές συσκευασίας σε χάρτινα κουτιά ή τις μηχανές SBM. (360) Υπό αυτές τις εξαιρετικές περιστάσεις, απαιτείται ιδιαίτερη εγρήγορση κατά την ανάλυση των επιπτώσεων των συγκεντρώσεων στην αγορά(164). 3.3.2.5. Πρακτικές μόχλευσης (361) Λόγω της ισχυρής δεσπόζουσας θέσης της στην αγορά ασηπτικής συσκευασίας σε χάρτινα κουτιά, η πελατειακή βάση της Tetra καλύπτει σχεδόν ολόκληρη τη γαλακτοκομική βιομηχανία και βιομηχανία παραγωγής χυμών. Η έρευνα αγοράς της Επιτροπής επιβεβαίωσε ότι η Tetra είναι ένας αναπόφευκτος επιχειρηματικός εταίρος για τις γαλακτοκομικές επιχειρήσεις και τους παραγωγούς χυμούς στον ΕΟΧ. (362) Είναι επίσης σημαντικό να σημειωθεί ότι η Tetra έχει πολύ στενές σχέσεις με τους πελάτες της. Η φύση της επιχειρηματικής δραστηριότητας της Tetra και ένα από τα σημαντικότερα εμπορικά της πλεονεκτήματα είναι οι ισχυροί δεσμοί που δημιουργεί με τους πελάτες της. Πράγματι, η Tetra δεν είναι ένας απλός προμηθευτής εξοπλισμού, που πωλεί μηχανές στους πελάτες της και αποκόπτει τους δεσμούς της με αυτούς. Αντιθέτως, η Tetra προμηθεύει αναλώσιμα (εξέλικτρα ασηπτικού χαρτονιού ή blanks μη ασηπτικού χαρτονιού) σε πολλούς πελάτες της σε μακροπρόθεσμη βάση(165). (363) Μέσω της συγκέντρωσης, η Tetra/Sidel θα έχει ένα μοναδικό πλεονέκτημα εισόδου σε αυτές τις αγορές έναντι των ανταγωνιστών της στον τομέα του εξοπλισμού ΡΕΤ που στερούνται αυτής της εδραιωμένης πελατειακής βάσης στα παραδοσιακά τμήματα τελικής χρήσης όσον αφορά τα χάρτινα κουτιά. Η Tetra/Sidel θα είναι σε θέση να γνωρίζει επακριβώς ποιοι πελάτες προτίθενται να στραφούν στο ΡΕΤ και, γνωρίζοντας τις ανάγκες των πελατών μέσω της δραστηριότητάς της στον τομέα των χάρτινων κουτιών, θα τους προτείνει ετοιμοπαράδοτες και επί παραγγελία λύσεις ΡΕΤ επιτρέποντας τους να μεταστραφούν με ευκολία από το χαρτόνι στο ΡΕΤ με ένα και μόνο προμηθευτή. (364) Μοχλεύοντας με διάφορους τρόπους τη δεσπόζουσα θέση της στην αγορά ασηπτικών χάρτινων κουτιών, η Tetra/Sidel θα είναι να σε θέση να περιθωριοποιήσει τους ανταγωνιστές της και να κυριαρχήσει στην αγορά εξοπλισμού ΡΕΤ, ιδίως στις μηχανές SBM. Η Tetra/Sidel θα έχει την ικανότητα να συνδέσει τον εξοπλισμό και τα αναλώσιμα της συσκευασίας σε χάρτινα κουτιά με τον εξοπλισμό συσκευασίας σε ΡΕΤ και, πιθανόν, τα προμορφώματα (ιδίως τα προμορφώματα ενισχυμένου φραγμού). Η Tetra/Sidel θα έχει επίσης την ικανότητα να χρησιμοποιεί πιέσεις ή κίνητρα (όπως εξοντωτική τιμολόγηση ή πόλεμο τιμών και εκπτώσεις πίστεως) έτσι ώστε οι πελάτες της στον τομέα των χάρτινων κουτιών να αγοράζουν εξοπλισμό ΡΕΤ και, πιθανόν, προμορφώματα από την Tetra/Sidel και όχι από ανταγωνιστές της ή εταιρείες συσκευασίας για λογαριασμό τρίτων. (365) Πολλοί πελάτες που θα συνεχίσουν να χρειάζονται συσκευασία σε χάρτινα κουτιά για μέρος των αναγκών παραγωγής τους μπορεί να αναγκαστούν ή να έχουν κίνητρα να εφοδιάζονται τον εξοπλισμό τους σε χάρτινα κουτιά και ΡΕΤ από έναν και μόνο προμηθευτή εξοπλισμού συσκευασίας σε χάρτινα κουτιά και ΡΕΤ. Οι πελάτες που έχουν συνάψει μακροπρόθεσμες συμβάσεις με την Tetra για τις ανάγκες τους συσκευασίας σε χάρτινα κουτιά θα είναι ιδιαίτερα ευπρόσβλητοι. Η Tetra μπορεί να τους προσφέρει ανανεωμένους συμβατικούς όρους που θα τους επιτρέπουν να μεταστρέψουν μέρος της παραγωγής σε ΡΕΤ, υπό τον όρο ότι αγοράζουν εξοπλισμό και υπηρεσίες ΡΕΤ από τη Sidel ή ορισμένοι πελάτες μπορούν να εξαρτώνται από την Tetra μέσω μακροπρόθεσμων συμβάσεων (οι περισσότεροι πελάτες δεν θα προβούν σε πλήρη μεταστροφή από τα χάρτινα κουτιά κι έτσι θα συνεχίσουν να χρειάζονται την Tetra στον τομέα των χάρτινων κουτιών). Με αυτό το τρόπο, η θέση της Sidel στον εξοπλισμό ΡΕΤ, και ειδικότερα στις μηχανές SBM, θα βελτιωθεί σε όλα τα νέα τμήματα προϊόντος ΡΕΤ (ΡΓΠ, χυμοί, μη ανθρακούχα ποτά και ροφήματα τσαγιού/καφέ). 3.3.2.6. Επιπτώσεις της μόχλευσης (366) Το κοινοποιούν μέρος υποστηρίζει ότι οι παραπάνω πρακτικές μόχλευσης δεν έχουν αρνητικές επιπτώσεις στον ανταγωνισμό ή επιπτώσεις αποκλεισμού(166). Οι ισχυρισμοί της Tetra εστιάζονται αποκλειστικά και μόνο σε δύο πιθανές πρακτικές, τη "μεικτή συνένωση" και την "αναγκαστική συνένωση ή δέσμευση" και δεν θα έχουν καμία επίπτωση στην αγορά συσκευασίας. Όσον αφορά τη "μεικτή συνένωση", η Τetra υποστηρίζει ότι δεν πρέπει να υπάρχει καμία ανησυχία καθώς "ο όγκος των πωλήσεων SBM που μια στρατηγική μεικτής συνένωσης θα μπορούσε να διοχετεύσει μακράν των ανταγωνιστών είναι αμελητέος σε σχέση με τη συνολική ζήτηση SBM" δεδομένου ότι οι ανταγωνιστές μπορούν να συνεχίσουν να πωλούν μηχανές SBM στην πλειονότητα των πελατών που χρειάζονται μόνον μηχανές SBM, όπως οι παραγωγοί ΑΜΑΠ και νερών. Όσον αφορά τη "δέσμευση", η Tetra υποστηρίζει ότι μια τέτοια στρατηγική θα ισοδυναμούσε με ανάληψη υποχρέωσης για την αποκλειστικά από κοινού πώληση των δύο μηχανών (χάρτινα κουτιά-SBM). Μια τέτοια στρατηγική θα ήταν μη προσοδοφόρα, καθώς πολλοί πελάτες που δεν ενδιαφέρονται για το ΡΕΤ δεν θα επιθυμούσαν να αγοράσουν αυτό το "πακέτο" και θα στρέφονταν σε ανταγωνιστές. Επιπλέον, οι ανταγωνιστές δεν θα υφίσταντο ζημία καθώς, και πάλι, θα μπορούσαν να συνεχίσουν να πωλούν τις μηχανές τους SBM σε άλλα τμήματα τελικής χρήσης (όπου δεν χρησιμοποιείται το χαρτόνι) όπως τα ΑΜΑΠ και τα νερά. (367) Η Επιτροπή δεν μπορεί να αποδεχτεί τα επιχειρήματα της Tetra. Δεν είναι σαφής ο λόγος για τον οποίο η συγχωνευθείσα εταιρεία θα πρέπει να επιλέξει αποκλειστικά μεταξύ "μεικτής συνένωσης" και του περιορισμένου τύπου "δέσμευσης" που προτείνουν οι οικονομικοί εμπειρογνώμονες του κοινοποιούντος μέρους. Δεδομένης της δυνατότητάς της για διακρίσεις ως προς τις τιμές, είναι πράγματι μάλλον απίθανο η συγχωνευθείσα εταιρεία να αποφασίσει να προσφέρει μηχανές συσκευασίας σε χάρτινα κουτιά και εξοπλισμό συσκευασίας σε ΡΕΤ αποκλειστικά ως "πακέτο". Αντ' αυτού, θα ήταν πιο ορθολογικό για τη συγχωνευθείσα εταιρεία να συνεχίσει να προσφέρει ανεξάρτητα εξοπλισμό συσκευασίας σε ΡΕΤ στους πελάτες που δεν είναι σε θέση να χρησιμοποιούν το χαρτόνι (ήτοι παραγωγοί ΑΜΑΠ ή μπίρας) και αντιστρόφως. (368) Το κοινοποιούν μέρος υποστηρίζει ότι η μόχλευση δεν μπορεί να έχει αρνητικές επιπτώσεις στον ανταγωνισμό επειδή οι ανταγωνιστές δεν μπορούν να υποστούν ζημία ή να αποκλειστούν. Ο ισχυρισμός αυτός, που βασίζεται στο επιχείρημα ότι οι ανταγωνιστές θα συνεχίσουν να έχουν αγορές για τις μηχανές τους SBM σε τμήματα προϊόντος τελικής χρήσης (νερά, ΑΜΑΠ), όπου το χαρτόνι δεν είναι βασικό υλικό συσκευασίας, αγνοεί ένα κύριο σημείο. Εντελώς ανεξάρτητα από το κατά πόσον ή όχι οι ανταγωνιστές αποκλείονται από τα τμήματα νερών, ΑΜΑΠ ή μπίρας, παραμένει το γεγονός ότι, εάν η Tetra καταφέρει να τους αποκλείσει ή να τους περιθωριοποιήσει από το τμήμα χυμών και ΡΓΠ, τότε θα είναι σε θέση να προσελκύσει πελάτες σε αυτές τις αγορές. (369) Σε κάθε περίπτωση, είναι πιθανόν οι ανταγωνιστές να αποκλειστούν για τους ακόλουθους λόγους: α) το κατά πόσον οι ανταγωνιστές μπορούν να συνεχίσουν να πωλούν τα τμήματα μη δεσμευμένων προϊόντων (π.χ. νερά ή ΑΜΑΠ) δεν είναι σημαντικό. Αυτό οφείλεται στη δυνατότητα εισαγωγής διακρίσεων ως προς τις τιμές και στοχοθέτησης σε ειδικές ομάδες καταναλωτών πράγμα που οδηγεί σε κατακερματισμό των σχετικών αγορών ανά τελική χρήση· β) τα τμήματα "ευαίσθητου" προϊόντος συνίστανται από ιδιαιτέρως πολύπλοκα ρευστά προϊόντα που απαιτούν πολύ ειδικές γραμμές παραγωγής ΡΕΤ, συμπεριλαμβανομένων των τεχνολογιών φραγμού και μηχανών ασηπτικής πληρώσεως ή ασηπτικών μηχανών Combi SBM. Οι ανταγωνιστές δεν θα έχουν επαρκές κίνητρο για να επενδύσουν και να ανταγωνίζονται σε αυτούς τομείς υψηλής τεχνολογίας του εξοπλισμού ΡΕΤ. Ορισμένοι ανταγωνιστές, όπως η Sipa και η SIG, εξήγησαν κατά την ακροαματική διαδικασία ότι η ικανότητα και τα κίνητρά τους να πραγματοποιούν Ε & Α και να ανταγωνίζονται στις αγορές ΡΕΤ "νέας εποχής" (ήτοι "ευαίσθητα" ποτά) θα περιορίζονταν ως αποτέλεσμα της συγκέντρωσης. Έτσι οι ανταγωνιστές θα αποκλείονταν από τις λεγόμενες αγορές ΡΕΤ "δεύτερης εποχής"(167). (370) Εκτός από τον αποκλεισμό τους από αυτές τις σχετικές αγορές, οι ανταγωνιστές μπορεί να αποκλειστούν από την υπόλοιπη αγορά μηχανών SBM. Ακόμα και υπό τις παρούσες πιο ανταγωνιστικές συνθήκες, η Sidel κατέχει ηγετική θέση με [60-70 %]* της αγοράς μηχανών SBM (ανεξαρτήτως της τελικής χρήσης). Αυτό αφήνει μικρότερο μέρος της αγοράς διαθέσιμο σε ανταγωνιστές. Επιπλέον, οι παραδοσιακές αγορές μη ευαίσθητων προϊόντων είναι κορεσμένες και σε αυτές τις αγορές αναμένεται πολύ μικρότερη ανάπτυξη. Την άποψη αυτή υιοθέτησε η Sidel στους ετήσιους λογαριασμούς 1999 όπου αναφέρει ότι το ΡΕΤ εισέρχεται σήμερα στη "δεύτερη εποχή" του. Η ΒΝΡ Paribas αναφέρει ότι δεδομένου ότι οι παραδοσιακές αγορές μη ευαίσθητων προϊόντων ΡΕΤ προσεγγίζουν την ωριμότητα, "... για να διατηρήσει τις πωλήσεις παρτίδων μηχανών διαμόρφωσης με εξώθηση, η Sidel έχει σήμερα ως στόχο τα 'ευαίσθητα' ποτά"(168). Συνεπώς, είναι πιθανόν οι ανταγωνιστές να αποκλειστούν από την υψηλότερη ανάπτυξη, το τμήμα υψηλότερου περιθωρίου της αγοράς. 3.3.2.7. Αδύναμη θέση των ανταγωνιστών (371) Επιπλέον, οι ανταγωνιστές της συγχωνευθείσας εταιρείας τόσο στην αγορά εξοπλισμού χάρτινων κουτιών όσο και στην αγορά μηχανών SBM είναι ήδη σημαντικά μικρότεροι από τη συγχωνευθείσα εταιρεία. Συγκρίνοντας τον ετήσιο κύκλο εργασιών της συγχωνευθείσας Tetra/Sidel και του μεγαλύτερου ανταγωνιστή της, του ομίλου SIG, καθίσταται εμφανές ότι η Tetra/Sidel είναι δεκαπλάσια σε μέγεθος. (372) Το σημαντικότερο, ο ισχυρισμός της Tetra ότι τρεις ανταγωνιστές της Sidel με υψηλή παραγωγική ικανότητα μπορούν να ανταγωνιστούν τις προσφορές της Sidel παραβλέπει ένα κρίσιμο σημείο: οι ανταγωνιστές αυτοί στερούνται της δεσπόζουσας θέσης της συγχωνευθείσας εταιρείας στην αγορά συσκευασίας σε χάρτινα κουτιά. Ο όμιλος SIG, ο μόνος από τους τρεις ανταγωνιστές που έχει δραστηριότητες τόσο στον τομέα των χάρτινων κουτιών όσο και του ΡΕΤ, θα έχει μερίδια αγοράς που δεν θα υπερβαίνουν το [10-20 %]* στις μηχανές συσκευασίας σε χάρτινα κουτιά και στις μηχανές SBM. Η SIG δεν διαθέτει το πλήρες φάσμα της συγχωνευθείσας εταιρείας σε εξοπλισμό ΡΕΤ καθώς σήμερα στερείται ενός βασικού στοιχείου, της τεχνολογίας φραγμού, για οιαδήποτε μελλοντική διείσδυση στα νέα τμήματα προϊόντος ΡΕΤ. Κανένας άλλος προμηθευτής εξοπλισμού συσκευασίας δεν θα είναι σε θέση να προσφέρει εξοπλισμό συσκευασίας τόσο σε χάρτινα κουτιά όσο και σε ΡΕΤ. 3.3.2.7.1. Μερίδια αγοράς των ανταγωνιστών (373) Η Tetra/Sidel θα έχει ασυγκρίτως το μεγαλύτερο μερίδιο της αγοράς μηχανών SBM τόσο χαμηλής όσο υψηλής παραγωγικής ικανότητας ανεξαρτήτως των πιθανών τμημάτων τελικής χρήσης. Η Tetra/Sidel θα έχει περισσότερο από [60-70 %]* της αγοράς υψηλής παραγωγικής ικανότητας και γύρω στο 60 % της αγοράς χαμηλής παραγωγικής ικανότητας. Η Sidel εκτιμά ότι το μερίδιό της στην αγορά μηχανών SBM υψηλής παραγωγικής ικανότητας ανά τμήμα τελικής χρήσης της εξασφαλίζει μερίδιο αγοράς [60-70 %]* στον τομέα του γάλακτος και [60-70 %]* στον τομέα των χυμών. (374) Ο δεύτερος μεγαλύτερος ανταγωνιστής θα είναι συγκριτικά κατά πολύ μικρότερος με μερίδιο αγοράς [10-20 %]* (SIG και Krones στην αγορά υψηλής παραγωγικής ικανότητας και ΑDS στην αγορά χαμηλής παραγωγικής ικανότητας). Είναι επίσης σημαντικό να σημειωθεί ότι το μερίδιο αγοράς της συγχωνευθείσας εταιρείας παραμένει σχετικά σταθερό και αμετάβλητα πολύ υψηλό (της τάξης του 60 %) για μακρόχρονη περίοδο. (375) Η συγχωνευθείσα εταιρεία θα κατέχει επίσης δεσπόζουσα θέση στην αγορά μηχανών ασηπτικής συσκευασίας σε χάρτινα κουτιά και ασηπτικών χάρτινων κουτιών (με σταθερά υψηλά μερίδια αγοράς [(80-90 %]*) και ηγετική θέση στη μη ασηπτική συσκευασία σε χάρτινα κουτιά πράγμα που της εξασφαλίζει δεσπόζουσα θέση στη συνολική αγορά εξοπλισμού συσκευασίας σε χάρτινα κουτιά και αναλώσιμων στον τομέα των χάρτινων κουτιών. 3.3.2.7.2. Τεχνολογικά προηγμένη εταιρεία (376) Η Tetra/Sidel θα έχει επίσης σαφές τεχνολογικό πλεονέκτημα έναντι των ανταγωνιστών της. Η Sidel είναι πρωτοπόρος στην αγορά μηχανών SBM. Η έρευνα αγοράς της Επιτροπής επιβεβαίωσε ότι η πλειονότητα των πελατών κατατάσσουν τη Sidel σε εξαιρετικά υψηλή θέση για την τεχνολογική ποιότητα των μηχανών της στο βαθμό που ορισμένοι μεγάλες πελάτες έχουν μια πολιτική αποκλειστικής χρήσης μηχανών Sidel για την κάλυψη των αναγκών τους παραγωγής φιαλών ΡΕΤ. (377) Η Sidel ασφαλώς είναι πολύ περήφανη για το τεχνολογικό εξαιρετικό δυναμικό της. Στους λογαριασμούς της για το 1999 η Sidel αναφέρει ότι: "Η Sidel οφείλει την πρωτοπόρο θέση της στο μοναδικό τεχνολογικό δυναμικό της στον τομέα των μηχανών υψηλής απόδοσης, στην ουσιαστική γνώση των υλικών συσκευασίας και στη σταθερά ταχεία εξυπηρέτηση μετά την πώληση σε παγκόσμια κλίμακα. Η πλήρης γνώση της Sidel όσον αφορά την τεχνολογία διαμόρφωσης με εξώθηση ΡΕΤ της επιτρέπει να ικανοποιεί αυτή την αυξανόμενη ζήτηση". Σύμφωνα με τη Sidel, "οι τεχνικές πρόοδοι που επέφερε η σειρά 2 SΒΟ οδήγησαν σε αύξηση της παραγωγικότητας της μηχανής κατά 25 %. Είναι ακριβώς αυτή η ικανότητα καινοτομίας ... από κοινού με τις συνολικές προσφορές και υπηρεσίες της που επιτρέπουν στη Sidel να ενισχύσει την ηγετική θέση της παγκοσμίως: το 65 % της συσκευασίας σε ΡΕΤ που παράγεται παγκοσμίως προέρχεται από μηχανές Sidel"(169). (378) Η συγχωνευθείσα εταιρεία θα έχει κατά πολύ μεγαλύτερο φάσμα προϊόντων στον τομέα της συσκευασίας σε ΡΕΤ από οιονδήποτε άλλον από τους ανταγωνιστές της. Η συγχωνευθείσα εταιρεία θα έχει ένα απαράμιλλο φάσμα μηχανών SBM που καλύπτουν το πλήρες υπάρχον φάσμα από μηχανές γραμμικής τεχνολογίας με χαμηλή παραγωγική ικανότητα (Dynaplast) και περιστροφικές μηχανές χαμηλής παραγωγικής ικανότητας (Sidel) μέχρι τις μηχανές υψηλότερης παραγωγικής ικανότητας που διατίθενται παγκοσμίως (SBO 50000 bph της Sidel). H συγχωνευθείσα εταιρεία θα είναι επίσης σε θέση να προσφέρει καινοτόμα προϊόντα αιχμής όπως η μηχανή Combi, οι μηχανές SBM πληρώσεως εν θερμώ, και οι μηχανές διαφορικής θέρμανσης. Ανεξάρτητος αναλυτής της Pictet, στην έκθεσή του για το συγκεκριμένο κλάδο τον Σεπτέμβριο του 2000, κατέληξε στο συμπέρασμα ότι "με αυτό το ασυναγώνιστο φάσμα προϊόντων, η Sidel έχει μία μηχανή για κάθε στόχο του κλάδου, με ποσοστά απόδοσης που αντιστοιχούν επακριβώς στους στόχους παραγωγής των πελατών"(170). (379) Η συγχωνευθείσα εταιρεία θα βρίσκεται επίσης στην πρώτη γραμμή των νέων τεχνολογιών με το συνδυασμό των δύο τεχνολογιών φραγμού πλάσματος των μερών, των Αctis (Sidel) και Glaskin. Δεν υπάρχει αμφιβολία ότι ο συνδυασμός των δύο τεχνολογιών πλάσματος αιχμής από κοινού με ενιαία τεχνολογία ασηπτικής πληρώσεως (Combi) εξασφαλίζουν στη συγχωνευθείσα εταιρεία μια άκρως ισχυρή θέση στον εξοπλισμό συσκευασίας σε ΡΕΤ για τα ευαίσθητα στο οξυγόνο προϊόντα, έναν από τους τομείς ιδιαίτερης ανάπτυξης του ΡΕΤ εις βάρος πιθανόν των χάρτινων κουτιών. (380) Η συγχωνευθείσα εταιρεία θα είναι επίσης ο μόνος πλήρως ολοκληρωμένος κατασκευαστής εξοπλισμού ΡΕΤ που μπορεί να προσφέρει ένα πλήρες φάσμα προϊόντων και εξοπλισμού ΡΕΤ από προμορφώματα μέχρι έτοιμες φιάλες συμπεριλαμβανομένων πλαστικών πωμάτων. Αυτό από κοινού με την απαράμιλλη εμπειρογνωμοσύνη της Sidel στο σχεδιασμό τύπων και φιαλών, στα προμορφώματα και στις δοκιμές σκοπιμότητας στα κέντρα δοκιμών ειδικών χρήσεων που διαθέτει στη Γαλλία, κατατάσσει τη συγχωνευθείσα εταιρεία σε μία θέση που οι ανταγωνιστές της δεν μπορούν να ανταγωνιστούν. 3.3.2.7.3. Τεχνογνωσία ασηπτικής συσκευασίας (381) Για να επωφεληθεί μια εταιρεία εξοπλισμού ΡΕΤ από αυτό που η Sidel αποκαλεί "δεύτερη εποχή της συσκευασίας σε ΡΕΤ"(171), δηλαδή συσκευασία "ευαίσθητων" προϊόντων όπως οι χυμοί, τα ρευστά γαλακτοκομικά προϊόντα και τα ισοτονικά διαλύματα (εκ παραδόσεως όλα τα ποτά συσκευάζονται σε χάρτινα κουτιά), είναι σημαντικό να διαθέτει μία βιώσιμη τεχνολογία φραγμού αλλά ακόμα περισσότερο μία βιώσιμη λύση ασηπτικής πληρώσεως: "Καθώς οι καταναλωτές εμμένουν διαρκώς περισσότερο στη συσκευασία σε ΡΕΤ του γάλακτος, χυμών και σαλτσών, είναι ύψιστης σημασίας να υπάρχει μία λύση ασηπτικής πληρώσεως για τις φιάλες ΡΕΤ"(172). (382) Η συγχωνευθείσα εταιρεία συνδυάζει τα δύο ηγετικά ονόματα στον τομέα της ασηπτικής πληρώσεως με το ένα τρίτο των εγκατεστημένων μηχανών ασηπτικής πληρώσεως ΡΕΤ στον ΕΟΧ: TetraPak (Tetra) και Remy (Sidel). Η τεχνογνωσία ασηπτικής συσκευασίας και τα αποδεδειγμένα αξιολογικά στοιχεία είναι ύψιστης σημασίας για τους πελάτες λόγω των σοβαρών συνεπειών οιουδήποτε είδους μη αποστείρωσης στο τελικό προϊόν. Η πλειοψηφία των εταιρειών παραγωγής ποτών που απάντησαν στην έρευνα αγοράς της Επιτροπής τόνισαν τη σημασία της εγγυημένης αποστείρωσης μέσω αποδεδειγμένων αξιολογικών στοιχείων και εμπειρογνωμοσύνης στην ασηπτική συσκευασία. (383) Η συγχωνευθείσα εταιρεία θα έχει δραστηριότητες στον τομέα της ασηπτικής πληρώσεως σε χάρτινα κουτιά, ΡΕΤ και ΗDPE. Θα επωφεληθεί από τη μοναδική εμπειρογνωμοσύνη και φήμη της Tetra που περιλαμβάνει ένα ευρύ φάσμα εξοπλισμού επεξεργασίας όπως διαχωριστήρες, εναλλάκτες θερμότητας, ομοιογενοποιητές, βραστήρες, συστήματα ασηπτικής επεξεργασίας και εξοπλισμό ροής. Οι μεγαλύτεροι ανταγωνιστές όπως ο όμιλος SIG στερούνται της απαραίτητης ασηπτικής παρουσίας ΡΕΤ και ΗDPE και έχουν κατά πολύ πιο περιορισμένες δραστηριότητες στον τομέα της ασηπτικής συσκευασίας σε χάρτινα κουτιά ιδίως για τα πλέον "ευαίσθητα" ΡΓΠ. Καμία άλλη εταιρεία εξοπλισμού συσκευασίας δεν διαθέτει εμπειρογνωμοσύνη ασηπτικής επεξεργασίας. Έτσι, η φήμη της συγχωνευθείσας εταιρείας στον τομέα της ασηπτικής συσκευασίας, τα αποδεδειγμένα αξιολογικά στοιχεία της και η ικανότητα "εγγυημένης" αποστείρωσης του τελικού προϊόντος θα αποτελέσει ένα υψηλό φραγμό για τον υφιστάμενο ανταγωνιστή και νεοεισερχόμενους στην αγορά. 3.3.2.7.4. Πλεονεκτήματα ως προς τις πωλήσεις και εξυπηρέτηση μετά την πώληση (384) H έρευνα αγοράς της Επιτροπής επιβεβαίωσε ότι η ικανότητα προσφοράς ταχείας αποτελεσματικής στήριξης σε οιοδήποτε μέρος του πλανήτη απαιτεί επιτόπια παρουσία και αποτελεί βασικό παράγοντα για τους πελάτες που εξαρτώνται από την αξιοπιστία των δραστηριοτήτων συσκευασίας στις εγκαταστάσεις της εταιρείας τους. Ήδη, η Tetra και η Sidel έχουν το ευρύτερο δίκτυο οργανισμών πωλήσεων και εξυπηρέτησης μετά την πώληση παγκοσμίως που είναι σημαντικά μεγαλύτερο από το αντίστοιχο του μεγαλύτερου ανταγωνιστή τους είτε στον τομέα των χάρτινων κουτιών είτε στον τομέα του ΡΕΤ. Μετά τη συγκέντρωση, η ηγετική θέση της συγχωνευθείσας εταιρείας θα είναι απρόσβλητη. Ο δυνητικός ανταγωνισμός μεταξύ των ηγετικών εταιρειών θα εξαφανιστεί. 3.3.2.7.5. Ε & Α (385) Η ικανότητα έρευνας και τεχνολογικής ανάπτυξης (Ε & Α) θα βελτιωθεί επίσης και θα κατατάξει τη συγχωνευθείσα εταιρεία σε μία θέση που κανένας ανταγωνιστής δεν μπορεί να συναγωνιστεί. Η συγχωνευθείσα εταιρεία θα έχει τουλάχιστον διπλάσιο αριθμό υπαλλήλων και τουλάχιστον διπλάσιο διαθέσιμο κεφάλαιο για δραστηριότητες Ε & Α από τον πλησιέστερο ανταγωνιστή της, τον όμιλο SIG. Η Tetra διαθέτει [...]* κέντρα Ε & Α παγκοσμίως που απασχολούν [...]* άτομα με αντικείμενο πολυάριθμα έργα Ε & Α(173). (386) Η συνολική συγκεντρωθείσα ικανότητα Ε & Α της συγχωνευθείσας εταιρείας θα εξασφαλίσει τη συνέχεια της σαφούς ηγετικής της θέσης έναντι των ανταγωνιστών της και θα οδηγήσει σε απώλεια του μελλοντικού ανταγωνισμού μεταξύ Tetra και Sidel όσον αφορά την καινοτομία και την Ε & Α που θα λάμβανε χώρα χωρίς τη συγκέντρωση. H Τetra αναφέρει περιληπτικά στην ετήσια έκθεσή της για το 2000: "Η Tetra Pak θεωρεί την έρευνα που εστιάζεται στις ανάγκες πελατών και αγοράς, και τη συνεχή ανάπτυξη συστημάτων επεξεργασίας, συσκευασίας και διανομής, ως το βέλτιστο τρόπο που εξασφαλίζει τη διατήρηση της ηγετικής της θέση στην παγκόσμια αγορά"(174). 3.3.2.7.6. Οικονομική ισχύς και μέγεθος (387) Το κοινοποιούν μέρος υποστηρίζει ότι δεν θα έχει σημαντικά υψηλότερη οικονομική ισχύ από τους ανταγωνιστές του(175). Τα στοιχεία της Επιτροπής δεν στηρίζουν τον ισχυρισμό της Tetra. Η συγχωνευθείσα εταιρεία θα είναι κατά πολύ μεγαλύτερη όσον αφορά τους υπαλλήλους, το προσωπικό Ε & Α, τα πλεονεκτήματα ως προς τις πωλήσεις, τη διεθνή παρουσία, τον κύκλο εργασιών και την αποδοτικότητα από τους οι ανταγωνιστές της. Για παράδειγμα, ο κύκλος εργασιών της συγχωνευθείσας εταιρείας θα είναι σχεδόν δεκαπλάσιος από αυτόν του επόμενου μεγαλύτερου ανταγωνιστή της. 3.3.2.8. Έλλειψη αγοραστικής ισχύος (388) Οι πελάτες της συγχωνευθείσας εταιρείας στα κοινά τμήματα προϊόντος (ΡΓΠ, χυμοί, ΠΦΑ, ροφήματα τσαγιού/καφέ) δεν θα έχουν την ικανότητα άσκησης σημαντικής αντισταθμιστικής αγοραστικής ισχύος. Η πελατειακή βάση στο τμήμα ΡΓΠ και χυμών είναι κατακερματισμένη όπου η πλειονότητα των πελατών είναι μικρομεσαίες επιχειρήσεις. Σε κάθε περίπτωση, είναι σημαντικό να σημειωθεί ότι ο μεγαλύτερος πελάτης της Sidel στον ΕΟΧ (μια εταιρεία συσκευασίας για λογαριασμό τρίτων) αντιστοιχεί σε περίπου [...]* πωλήσεων και ο μεγαλύτερος πελάτης εκτός των εταιρειών συσκευασίας για λογαριασμό τρίτων (μια πολυεθνική εταιρεία παραγωγής ποτών) αντιστοιχεί σε λιγότερο από [...]* πωλήσεις της Sidel. Η πελατειακή βάση της Tetra είναι ομοίως κατακερματισμένη. 3.3.2.9. Συμπέρασμα (389) Υπό το πρίσμα των προαναφερόμενων, συνάγεται ότι, συνδυάζοντας τη δεσπόζουσα εταιρεία συσκευασίας σε χάρτινα κουτιά, την Tetra, και την ηγετική εταιρεία εξοπλισμού συσκευασίας σε ΡΕΤ, τη Sidel, η προτεινόμενη πράξη δημιουργεί μία δομή αγοράς που θα παρέχει στη συγχωνευθείσα εταιρεία τα κίνητρα και τα μέσα για να μετατρέψει την ηγετική της θέση στον εξοπλισμό συσκευασίας σε ΡΕΤ, ιδίως στις μηχανές SBM (χαμηλή και υψηλή παραγωγική ικανότητα) που χρησιμοποιούνται για τα τμήματα "ευαίσθητου" προϊόντος, σε δεσπόζουσα θέση. Αυτό πιθανόν να βελτιώσει τη θέση της συγχωνευθείσας εταιρείας και να έχει αρνητικές επιπτώσεις στον ανταγωνισμό στη συνολική αγορά μηχανών SBM. 3.3.3. Επιπτώσεις στον τομέα της συσκευασίας σε χάρτινα κουτιά: ενίσχυση της δεσπόζουσας θέσης (390) Η προτεινόμενη πράξη θα δημιουργήσει μια δομή αγοράς που θα επιτρέψει στην Tetra να ενισχύσει την παρούσα δεσπόζουσα θέση της στον τομέα της συσκευασίας σε χάρτινα κουτιά, καταργώντας μια πηγή σημαντικού περιορισμού του ανταγωνισμού. (391) Αυτό μπορεί να έχει σοβαρές αρνητικές συνέπειες στον τομέα συσκευασίας σε χάρτινα κουτιά. Όπως ανέφερε η Επιτροπή στην απόφαση που έλαβε το 1991 σχετικά με τη συγκέντρωση της TetraPak με την Αlfa Laval(176), "η TetraPak κατέχει θέση μεγάλης ισχύος στην αγορά. (...) Στις περιπτώσεις που έχει να αντιμετωπίσει ένα τέτοιο βαθμό κυριαρχίας, η Επιτροπή πρέπει να τελεί σε ιδιαίτερη εγρήγορση, δεδομένου ότι, υπό τις περιστάσεις αυτές, έστω και μια απειροελάχιστη προσαύξηση της ισχύος στην αγορά μπορεί να οδηγήσει σε δυσανάλογα ευρείες αρνητικές επιπτώσεις επί των όρων του ανταγωνισμού στην αγορά". 3.3.3.1. To PET ως περιορισμός του ανταγωνισμού: απώλεια ανταγωνιστικών πιέσεων από μία στενά γειτνιάζουσα αγορά (392) Τα αποτελέσματα της έρευνας αγοράς της Επιτροπής φαίνεται να αποδεικνύουν ότι ως υλικό συσκευασίας το χαρτόνι κυριαρχούσε εκ παραδόσεως στην αγορά γάλακτος και χυμών, ειδικότερα όσον αφορά την ασηπτική συσκευασία. Το 1999 άνω του 80 % των προϊόντων των οποίων η πλήρωση πραγματοποιήθηκε υπό άσηπτες συνθήκες ήσαν συσκευασμένα σε χάρτινα κουτιά. Αυτό οφειλόταν στον κίνδυνο μόλυνσης σχετικά με τη συσκευασία των συγκεκριμένων προϊόντων που απαιτούν καθιερωμένη ασηπτική τεχνολογία και υπερκαθαρή ή ασηπτική πλήρωση που είναι αποδεδειγμένη στη συσκευασία σε χάρτινα κουτιά. (393) Ωστόσο, όπως εξηγείται στο τμήμα για τον ορισμό της αγοράς, το ΡΕΤ έχει ήδη διεκδικήσει ορισμένα μικρότερα τμήματα τελικής χρήσης στην αγορά χάρτινων κουτιών όπως τα ΠΦΑ, τα ροφήματα τσαγιού/καφέ και αναμένεται να αυξηθεί σημαντικά στα ευρύτερα τμήματα προϊόντος τελικής χρήσης όπως τα ΡΓΠ και οι χυμοί που εκ παραδόσεως συσκευάζονταν σε χάρτινα κουτιά. Η ανάπτυξη του ΡΕΤ σε ΡΓΠ, χυμούς, ΠΦΑ και ροφήματα τσαγιού/καφέ θα είναι αναπόφευκτη σε κάποιο βαθμό εις βάρος των χάρτινων κουτιών. (394) Εταιρείες που δραστηριοποιούνται στον τομέα της συσκευασίας σε ΡΕΤ, ιδίως η Sidel και οι εταιρείες συσκευασίας για λογαριασμό τρίτων, εφαρμόζουν σαφώς επιχειρηματικές στρατηγικές που αποσκοπούν στην αυξημένη χρήση του ΡΕΤ προκειμένου να λάβουν μερίδιο αγοράς από τα χάρτινα κουτιά. Η έρευνα αγοράς της Επιτροπής αποκάλυψε ορισμένες ανεξάρτητες μελέτες καθώς και επιχειρηματικές αναλύσεις των μερών που αναφέρονται σε αυτή την ανάπτυξη του ανταγωνισμού από το ΡΕΤ. Το χρηματιστήριο αξιών του Παρισιού, CDC Bourse, παρείχε τα ακόλουθα στοιχεία για τη Sidel: "Η συσκευασία τύπου Brik χάνει σήμερα μερίδιο αγοράς από τη συσκευασία σε ΡΕΤ"(177). Στη δημοσίευσή της "The Sidel Saga 1961-1998+", η Sidel αναφέρει "σήμερα που η συσκευασία σε Brik της TetraPak χάνει δυναμικό, υπάρχουν νέες ευκαιρίες ώστε οι πλαστικές φιάλες να κερδίσουν μερίδιο αγοράς"(178). "Οι νέες αγορές στόχος της Sidel θα είναι 'χυμοί φρούτων και αναψυκτικά νέας γενεάς' (...) οι πλαστικές φιάλες αποσπούν μερίδιο αγοράς από τη συσκευασία σε ορθογώνια χάρτινα κουτιά (...)". Πράγματι, η Sidel σχεδίαζε να εισέλθει στις αγορές "ευαίσθητων" προϊόντων και να λάβει μερίδιο αγοράς από το χαρτόνι. Η JP Morgan σε μια ανάλυση της Sidel αναφέρει ότι η Sidel προέβη σε εξαγορές για να εισέλθει στην αγορά γάλακτος και χυμών φρούτων. "Η Sidel επιθυμούσε να κερδίσει μεγαλύτερη εμπειρογνωμοσύνη στην ασηπτική συσκευασία γάλακτος και χυμών φρούτων ... η επιλογή συσκευασίας γι' αυτά τα προϊόντα ήταν, ιστορικά, τα χάρτινα κουτιά, που προμήθευε ή TetraPak ή η SIG. Όσον αφορά τη Remy, η Sidel προτίθεται να αναπτύξει εξοπλισμό που μπορεί να εισάγει τη χρήση του ΡΕΤ σε αυτές τις αγορές ...". (395) Τρίτοι υποστήριξαν ότι, χωρίς τη συγκέντρωση, η μεγαλύτερη εταιρεία εξοπλισμού συσκευασίας σε ΡΕΤ (Sidel) σε σύμπραξη με εταιρείες συσκευασίας για λογαριασμό τρίτων θα ήταν ανταγωνιστική σε μια στενά γειτνιάζουσα αγορά που θα ασκούσε κάποιες σημαντικές ανταγωνιστικές πιέσεις στην αγορά συσκευασίας σε χάρτινα κουτιά φέροντας καινοτόμες λύσεις στην αγορά και αναγκάζοντας την Τetra να καινοτομήσει και να μειώσει τις τιμές της συσκευασίας σε χάρτινα κουτιά. Μετά την προτεινόμενη συγκέντρωση, αυτές οι ανταγωνιστικές πιέσεις θα εξαλειφθούν. (396) Στην απάντησή της, η Tetra υποστήριξε ότι η συγχωνευθείσα εταιρεία δεν θα έχει την ικανότητα να ελέγχει τη ζήτηση των καταναλωτών με αυτό τον τρόπο. Η Τetra βασίζει το επιχείρημά της στο γεγονός ότι ο εξοπλισμός συσκευασίας σε ΡΕΤ, και ιδίως οι μηχανές SBM, αποτελούν απειροελάχιστο μέρος της τιμής λιανικής πώλησης του ολοκληρωμένου προϊόντος τελικής χρήσης. Κατόπιν αυτού, η Tetra ισχυρίζεται ότι η συγχωνευθείσα εταιρεία θα έπρεπε να ανεβάσει τις τιμές των μηχανών SBM κατά 2000 % για να επιφέρει αύξηση 10 % στην τελική τιμή λιανικής πώλησης και, ως εκ τούτου, να αναγκάσει ορισμένους καταναλωτές να μεταστραφούν από τη συσκευασία σε ΡΕΤ στη συσκευασία σε χαρτόνι. Σύμφωνα με την Tetra αυτό είναι σαφώς μη ρεαλιστικό. (397) Η Tetra δεν κατάφερε να αντιμετωπίσει τις ανησυχίες της Επιτροπής που εστιάζονταν στις επιπτώσεις στις τιμές των χάρτινων κουτιών και όχι στις τιμές των μηχανών SBM. Όπως τόνισε η Tetra η Επιτροπή κατέληξε στο συμπέρασμα ότι τα συστήματα συσκευασίας σε χάρτινα κουτιά και σε ΡΕΤ αποτελούν διακεκριμένες καίτοι στενά γειτνιάζουσες αγορές προϊόντος που ασκούν μεταξύ τους κάποιες πιέσεις του ανταγωνισμού. Το χαρτόνι και το ΡΕΤ είναι τεχνικά υποκατάστατα υπό την έννοια ότι μπορούν να συσκευάζουν τα ίδια προϊόντα τελικής χρήσης και μπορούν επίσης να θεωρηθούν "αδύναμα υποκατάστατα" από οικονομική άποψη. Οι πραγματικότητες της αγοράς υπαγορεύουν ότι οιαδήποτε μεταστροφή μεταξύ των δύο υλικών πιθανόν να λάβει χώρα πρωτίστως για λόγους εμπορίας και ότι θα είναι πρωτίστως μια μονόδρομη μεταστροφή από το χαρτόνι (την παλαιά, παραδοσιακή τεχνολογία) προς το ΡΕΤ (τη νέα, σύγχρονη τεχνολογία). Όπως εξηγείται στο τμήμα για τον ορισμό της αγοράς, πολλοί από αυτούς που απάντησαν στην έρευνα ανέφεραν σαφώς ότι έχουν μεταστραφεί ή πρόκειται να μεταστραφούν από το χαρτόνι στο ΡΕΤ παρά το γεγονός ότι το ΡΕΤ είναι ακριβότερο ή ότι δεν έχει επέλθει καμία αλλαγή στις τιμές του χαρτονιού. Αυτό δείχνει ότι ορισμένοι πελάτες θα στρέφονταν από το χαρτόνι στο ΡΕΤ ακόμα και με μηδενικές αυξήσεις της τιμής χαρτονιού. Ωστόσο, άλλοι πιο ευαίσθητοι ως προς τις τιμές πελάτες ανέφεραν ότι θα μεταστρέφονταν από το χαρτόνι στο ΡΕΤ εάν οι τιμές χαρτονιού αυξάνονταν κατά σημαντικό ποσοστό 20 % και άνω. Αυτοί οι ίδιοι ευαίσθητοι ως προς τις τιμές πελάτες πιθανώς θα αποτρέπονταν από τη μεταστροφή από το χαρτόνι στο ΡΕΤ εάν η μείωση της τιμής του χαρτονιού αύξανε τη διαφορά της τιμής μεταξύ μιας παραγωγικής γραμμής συσκευασίας σε χαρτόνι και μιας αντίστοιχης σε ΡΕΤ. Επιπλέον, το επιχείρημα της Tetra ότι μόνο η Sidel είναι σε θέση να επηρεάσει την τιμή του εξοπλισμού (μηχανές SBM) που αποτελεί απειροελάχιστο ποσοστό του συνολικού κόστους της συσκευασίας δεν ισχύει όσον αφορά την ικανότητα της Tetra να επηρεάσει το κόστος της συσκευασίας σε χαρτόνι. Η Tetra έχει την ικανότητα να επηρεάσει την τιμή τόσο των μηχανών συσκευασίας σε χάρτινα κουτιά όσο και των χάρτινων κουτιών. (398) Χωρίς τη συγκέντρωση, οι εταιρείες ΡΕΤ αναμένεται να ανταγωνίζονται δυναμικά για να κερδίσουν μερίδιο αγοράς από το χαρτόνι. Η Tetra αναμένεται επίσης να υπερασπιστεί σθεναρά τη θέση της επιδιώκοντας να βελτιώσει τις λύσεις συσκευασίας σε χάρτινα κουτιά που διαθέτει μέσω της καινοτομίας, της προσφοράς καλύτερης τεχνολογίας στον τομέα των χάρτινων κουτιών, των νέων σχημάτων και πωμάτων των χάρτινων κουτιών και, σε ορισμένες περιπτώσεις, της μείωσης των τιμών των χάρτινων κουτιών για την υπεράσπιση της θέσης της. Πράγματι, η Tetra δραστηριοποιείται στο συγκεκριμένο τομέα και έχει δημιουργήσει νέες συσκευασίες σε χάρτινα κουτιά με φιλικότερα προς το χρήστη χαρακτηριστικά, όπως η συσκευασία τύπου "gable top" με βιδωτό πώμα. (399) Μετά την προτεινόμενη πράξη, η Tetra δεν θα χρειάζεται να ανταγωνίζεται δυναμικά. Η Tetra/Sidel θα βρίσκεται σε μια κατάσταση όπου θα έχει πράγματι την ικανότητα να ελέγχει σημαντικά τη μετάβαση από το χαρτόνι στο ΡΕΤ. Η Tetra/Sidel θα μπορούσε να διατηρήσει τις τιμές συσκευασίας της σε χάρτινα κουτιά στα σημερινά υψηλά επίπεδα γι' αυτούς τους πελάτες ή όπου μέρος της παραγωγής των πελατών δεν είναι εφικτό ή πιθανό να μεταστραφεί πλήρως ή εν μέρει προς το ΡΕΤ λόγω των προτιμήσεων των καταναλωτών, του κόστους μεταστροφής και των μακροπρόθεσμων συμβάσεων. Για τους πελάτες που περιορίζονται στη μεταστροφή προς το ΡΕΤ, η Tetra/Sidel θα είναι σε θέση να επηρεάσει την επιλογή των πελατών της για μηχανές συσκευασίας, για παράδειγμα, μέσω του υπολογισμού του κατάλληλου χρόνου της μεταστροφής, και να προσφέρει τις ετοιμοπαράδοτες και προσαρμοσμένες λύσεις της, αυξάνοντας τοιουτοτρόπως το μερίδιο αγοράς για τον εξοπλισμό ΡΕΤ [...]*(179). Έτσι, καταργώντας τη Sidel ως διαρκώς μεγαλύτερο περιορισμό του ανταγωνισμού σε μια στενά γειτνιάζουσα αγορά, ενισχύεται η θέση της Tetra στην αγορά συσκευασίας σε χάρτινα κουτιά. (400) Παράλληλα, η Τetra αποκτά το βασικό πλεονέκτημα του κύριου ανταγωνιστή της, του ομίλου SIG που είναι η μοναδική άλλη εταιρεία παγκοσμίως που κατασκευάζει εξοπλισμό συσκευασίας τόσο σε χάρτινα κουτιά όσο και σε ΡΕΤ. 3.3.3.2. Συμπέρασμα (401) Βάσει των προαναφερομένων, η Επιτροπή κατέληξε στο συμπέρασμα ότι η ήδη οιονεί μονοπωλιακή θέση της Τetra στην αγορά ασηπτικής συσκευασίας στον ΕΟΧ θα μπορούσε να ενισχυθεί περαιτέρω από την προτεινόμενη πράξη. 3.3.4. Η δεσπόζουσα θέση της συγχωνευθείσας εταιρείας στην αγορά εξοπλισμού συσκευασίας σε χάρτινα κουτιά και σε ΡΕΤ καθώς επίσης και η παρουσία της στον τομέα του ΗDPΕ θα ενίσχυε τη δεσπόζουσα θέση και θα δημιουργούσε φραγμούς εισόδου (402) Είναι σημαντικό να δοθεί έμφαση στο γεγονός ότι η Tetra κυριαρχεί σήμερα στη συσκευασία ρευστών ειδών διατροφής, ιδίως στον τομέα της ασηπτικής συσκευασίας λόγω της ιδιαίτερα ισχυρής θέσης της στην αγορά ασηπτικής συσκευασίας σε χάρτινα κουτιά. Η Tetra διαθέτει σχεδόν το 80 % της αγοράς ασηπτικών χάρτινων κουτιών, που αντιστοιχεί περίπου στο 60 % του συνολικού ασηπτικού τομέα (που περιλαμβάνει όλα τα ποτά που εμφιαλώνονται υπό άσηπτες συνθήκες). Αυτό οφείλεται στην προηγούμενη και την παρούσα ισχυρή θέση των χάρτινων κουτιών στον ασηπτικό τομέα. Στο παρελθόν τα χάρτινα κουτιά αντιμετώπιζαν, και εξακολουθούν να αντιμετωπίζουν, πολύ περιορισμένο ανταγωνισμό από άλλα υλικά ασηπτικής πληρώσεως. (403) Η Tetra, μέχρι προσφάτως, ήταν οργανισμός ενός προϊόντος που πρόσφερε μόνο λύσεις σε χάρτινα κουτιά (σύστημα Tetra Brik). Τελευταία, η Tetra επεδίωξε να επεκτείνει τις λύσεις συσκευασίας που πρόσφερε προκειμένου να καταστεί ένας πληρέστερος οργανισμός συσκευασίας. Στους ετήσιους λογαριασμούς της για το 1999, η Tetra παρουσιάζεται ως ηγετική εταιρεία συσκευασίας ειδών διατροφής με λύσεις για μεγάλο αριθμό προϊόντων. "Οι πελάτες της Tetra Pak απολαύουν σήμερα του πλεονεκτήματος να είναι σε θέση να λαμβάνουν ότι χρειάζονται από μία μόνο πηγή, με συνδυασμένο εξοπλισμό σε κάθε στάδιο. Η Tetra Pak είναι ο μοναδικός προμηθευτής στην αγορά που αναλαμβάνει τη συνολική ευθύνη μιας αδιατάρακτης παραγωγής (...) Η Tetra Pak μπορεί επίσης να προσφέρει τουλάχιστον έντεκα συστήματα συσκευασίας [κυρίως διαφορετικές συσκευασίες σε χάρτινα κουτιά] για παστεριωμένα και συσκευασμένα υπό άσηπτες συνθήκες προϊόντα". Μια αποδοτική ικανότητα του ΡΕΤ ήταν το μοναδικό στοιχείο που έλειπε από την προσφορά μεγάλου αριθμού προϊόντων της Τetra· οι δραστηριότητες της Tetra στον τομέα του ΡΕΤ ήσαν περιορισμένες λόγω των υφιστάμενων περιορισμών της τεχνολογίας SBM. (404) Μετά τη συγκέντρωση, ο εξοπλισμός της συγχωνευθείσας εταιρείας θα καλύπτει όλες τις συναφείς μηχανές συσκευασίας σε χάρτινα κουτιά, ΡΕΤ και ΗDPE. Η Tetra/Sidel θα είναι σε θέση να προσφέρει τεχνολογία αιχμής για μηχανές ασηπτικής και μη ασηπτικής συσκευασίας σε χάρτινα κουτιά, ασηπτικά και μη ασηπτικά χάρτινα κουτιά, μηχανές SBM χαμηλής και υψηλής παραγωγικής ικανότητας συμπεριλαμβανομένων των μηχανών Combi ασηπτικής και μη ασηπτικής συσκευασίας, μηχανές ασηπτικής και μη ασηπτικής πληρώσεως σε ΡΕΤ, μηχανές ασηπτικής και μη ασηπτικής πληρώσεως σε ΗDPE, μηχανές ΕΒΜ και μηχανές Combi HDPE καθώς επίσης και τον απαραίτητο συμπληρωματικό εξοπλισμό όπως τα πλαστικά πώματα. Το γεγονός ότι η συγχωνευθείσα εταιρεία θα κατέχει δεσπόζουσες θέσεις σε δύο στενά σχετικές γειτνιάζουσες αγορές (εξοπλισμός συσκευασίας σε χάρτινα κουτιά και σε ΡΕΤ) και θα έχει αξιοσημείωτη παρουσία σε μια τρίτη αγορά (HDPE) επιτρέπει στη συγχωνευθείσα εταιρεία να έχει ιδιαίτερα ισχυρή παρουσία στους τομείς συσκευασίας των σχετικών προϊόντων τελικής χρήσης (ΡΓΠ, χυμοί, ΠΦΑ, ροφήματα τσαγιού/καφέ). (405) Το χαρτόνι, το PET και το ΗDPE αποτελούν τα σημαντικότερα υλικά συσκευασίας για τα ακόλουθα τμήματα προϊόντος: ΡΓΠ, χυμοί, ΠΦΑ, τσάι και όλα τα ρευστά προϊόντα που συσκευάζονται υπό άσηπτες συνθήκες. Περίπου το 96 % όλων των ρευστών προϊόντων των οποίων η πλήρωση πραγματοποιείται υπό άσηπτες συνθήκες συσκευάστηκαν σε χάρτινα κουτιά, ΡΕΤ και ΗDPE το 1999(180). Η ανάλυση της Επιτροπής επιβεβαίωσε ότι τα μεταλλικά κουτιά και οι γυάλινες φιάλες έχουν σοβαρούς περιορισμούς ως υλικά συσκευασίας αυτών των προϊόντων: τα μεταλλικά κουτιά έχουν περιορισμένο σχήμα και εν γένει είναι ακριβότερα· το γυαλί ως υλικό συσκευασίας περιορίζεται στα προϊόντα υψηλότερης ποιότητας και, σύμφωνα με την Tetra, η ασηπτική πλήρωση σε γυάλινες φιάλες είναι "μια τεχνολογία που απλώς υπάρχει αλλά σπανίως χρησιμοποιείται στον ΕΟΧ"(181). Ανεξάρτητοι αναλυτές προβλέπουν ότι οι πλαστικές φιάλες (ΡΕΤ και ΗDPE) έδειξαν την ταχύτερη ανάπτυξη και αναμένεται να είναι ο ταχύτερα αναπτυσσόμενος τύπος συσκευασίας την επόμενη τριετία(182). (406) Ακόμα και αν ληφθούν υπόψη όλα τα υλικά συσκευασίας που χρησιμοποιούνται για τη συσκευασία των σχετικών "ευαίσθητων" προϊόντων (ΡΓΠ, χυμοί, ΠΦΑ και ροφήματα τσαγιού/καφέ), η θέση της Tetra/Sidel θα είναι ιδιαίτερα ισχυρή σε όλους τους τομείς τελικής χρήσης. Το μερίδιο της Tetra/Sidel στο συνολικό τομέα χυμών θα είναι της τάξης του 50 % και στο συνολικό τομέα ΡΓΠ [50-60 %]*, ενώ στο συνολικό τομέα ασηπτικής συσκευασίας γύρω στο 60 % με τη Sidel να αντιπροσωπεύει [0-10 %]* σε όλους αυτούς τους τομείς τελικής χρήσης(183). (407) Τα παραπάνω στοιχεία δείχνουν ότι, μετά τη συγκέντρωση, η ήδη ισχυρή θέση της Tetra στον τομέα της συσκευασίας "ευαίσθητων" προϊόντων (ιδίως ρευστά προϊόντα που συσκευάζονται υπό άσηπτες συνθήκες) θα ενισχυθεί. Οι σχετικά μικρές αυξήσεις στο μερίδιο των βασικών προϊόντων χαρτονιού οφείλονται στη σημερινή περιορισμένη παρουσία της Sidel στα τμήματα προϊόντος τελικής χρήσης, στο γάλα και τους χυμούς. Ωστόσο, η παρουσία του ΡΕΤ στα κοινά τμήματα προϊόντος αναμένεται να αυξηθεί σημαντικά στο μέλλον. Η θέση της συγχωνευθείσας εταιρείας σε αυτούς τους τομείς προϊόντος τελικής χρήσης θα συνεχίσει συνεπώς να είναι πολύ ισχυρή. (408) Δεδομένης της συνολικής ισχυρής παρουσίας στους σχετικούς τομείς, πιθανόν να αυξηθούν οι φραγμοί εισόδου. Οι ανταγωνιστές θα πρέπει να είναι σε θέση να συνδυάζουν τη συνολική ισχύ της συγχωνευθείσας εταιρείας σε όλα τα σχετικά τμήματα συμπεριλαμβανομένης της ευρείας προσφοράς προϊόντος, της υπερέχουσας θέσης στη γνώση ασηπτικής τεχνολογίας, της τεχνολογίας φραγμού, της πρόσβασης σε υφιστάμενους και δυνητικούς πελάτες και της οικονομικής ισχύος της συγχωνευθείσας εταιρείας ώστε να ανταγωνίζονται επί ίσοις όροις. Κατόπιν αυτού, είναι πιθανόν ότι, μέσω της συγκέντρωσης, η θέση της συγχωνευθείσας εταιρείας στους τομείς τελικής χρήσης των "ευαίσθητων" προϊόντων θα περιθωριοποιήσει τους ανταγωνιστές και θα δημιουργήσει φραγμούς εισόδου, ενισχύοντας τοιουτοτρόπως τη δεσπόζουσα θέση στις σχετικές αγορές εξοπλισμού συσκευασίας σε χάρτινα κουτιά και εξοπλισμού συσκευασίας σε ΡΕΤ, ιδίως όσον αφορά τις μηχανές SBM που χρησιμοποιούνται για "ευαίσθητα" προϊόντα. V. ΟΙ ΔΕΣΜΕΥΣΕΙΣ (409) Στις 25 Σεπτεμβρίου 2001, η Tetra πρόσφερε δεσμεύσεις με σκοπό την εξάλειψη των ανησυχιών ως προς τον ανταγωνισμό που ανέφερε η Επιτροπή στην κοινοποίηση των αιτιάσεων που διαβίβασε στην Τetra στις 7 Σεπτεμβρίου 2001. Μεταξύ αυτών των δεσμεύσεων ήταν η εκχώρηση των επιχειρηματικών δραστηριοτήτων της Tetra στους τομείς των SBM και των προμορφωμάτων. Στις 9 Οκτωβρίου 2001, η Tetra υπέβαλε νέα σειρά δεσμεύσεων που αντικαθιστούν τις δεσμεύσεις της 25ης Σεπτεμβρίου 2001. Οι δεσμεύσεις αυτές προσφέρονται υπό την προϋπόθεση ότι η Επιτροπή μπορεί να αποδεχτεί μέρος ή το σύνολο αυτών. (410) Οι δεσμεύσεις περιγράφονται στο παράρτημα. Συνίστανται i) στην εκχώρηση της επιχειρηματικής δραστηριότητας της Tetra στον τομέα των SBM· ii) στην εκχώρηση της επιχειρηματικής δραστηριότητας της Tetra στον τομέα των προμορφωμάτων ΡΕΤ· iii) στη διατήρηση της Sidel ξεχωριστά από τις εταιρείες TetraPak και στην εφαρμογή διορθωτικών μέτρων ως προς τη συμπεριφορά τα οποία έχουν ήδη θεσπισθεί δυνάμει του άρθρου 82 της συνθήκης και iv) στη χορήγηση άδειας για τις μηχανές SBM της Sidel που προορίζονται σε πελάτες που συσκευάζουν "ευαίσθητα" προϊόντα και σε εταιρείας συσκευασίας για λογαριασμό τρίτων. A. ΣΥΝΟΠΤΙΚΗ ΠΑΡΟΥΣΙΑΣΗ ΤΩΝ ΔΕΣΜΕΥΣΕΩΝ 1. ΕΚΧΩΡΗΣΗ ΤΗΣ ΕΠΙΧΕΙΡΗΜΑΤΙΚΗΣ ΔΡΑΣΤΗΡΙΟΤΗΤΑΣ ΤΗΣ TETRA ΣΤΟΝ ΤΟΜΕΑ ΤΩΝ ΜΗΧΑΝΩΝ SBM (411) Η Tetra αναλαμβάνει να εκχωρήσει σε ανεξάρτητο τρίτο μέρος την επιχειρηματική δραστηριότητά της στον τομέα των μηχανών SBM ("επιχειρηματική δραστηριότητα SBM"). Η επιχειρηματική δραστηριότητα SBM συνίσταται στα ακόλουθα στοιχεία, εκτός εάν η εκχώρηση παρεμποδίζεται από την ισχύουσα νομοθεσία ή δεν απαιτείται από τον αγοραστή μηχανής SBM: α) στοιχεία ενεργητικού και εξοπλισμός που χρησιμοποιούνται από την Tetra κυρίως για την παραγωγή και ανάπτυξη της επιχειρηματικής δραστηριότητας SBM· β) τεχνικό προσωπικό, πωλητές, υπεύθυνοι παραγωγής και διοικητικό προσωπικό που ανήκουν στην επιχειρηματική δραστηριότητα SBM· γ) όλες οι συμβάσεις πώλησης ή εξυπηρέτησης μετά την πώληση που αφορούν τα προϊόντα SBM τα οποία παράγονται στο πλαίσιο της επιχειρηματικής δραστηριότητας SBM, οι οποίες υφίστανται κατά την ημερομηνία ανάληψης των δεσμεύσεων ή θα έχουν συναφθεί μέχρι την ημερομηνία κλεισίματος της πώλησης της επιχειρηματικής δραστηριότητας SBM· δ) όλα τα δικαιώματα πνευματικής ιδιοκτησίας που χρησιμοποιούνται αποκλειστικά στο πλαίσιο της επιχειρηματικής δραστηριότητας SBM και ε) για τυχόν δικαιώματα πνευματικής ιδιοκτησίας της Tetra που χρησιμοποιούνται σήμερα εμπορικά στην επιχειρηματική δραστηριότητα SBM και σε άλλες δραστηριότητες της Tetra Laval, μία μεταβιβάσιμη, ανέκκλητη, μη αποκλειστική άδεια. (412) [...]*. 2. ΕΚΧΩΡΗΣΗ ΤΗΣ ΕΠΙΧΕΙΡΗΜΑΤΙΚΗΣ ΔΡΑΣΤΗΡΙΟΤΗΤΑΣ ΤΗΣ TETRA ΣΤΟΝ ΤΟΜΕΑ ΤΩΝ ΠΡΟΜΟΡΦΩΜΑΤΩΝ (413) Η Tetra αναλαμβάνει να εκχωρήσει σε ανεξάρτητο τρίτο μέρος την επιχειρηματική δραστηριότητά της στον τομέα των προμορφωμάτων ΡΕΤ ("επιχειρηματική δραστηριότητα προμορφωμάτων ΡΕΤ") που συνίσταται στα ακόλουθα στοιχεία: α) στοιχεία ενεργητικού και εξοπλισμός που χρησιμοποιούνται από την Tetra κυρίως για την παραγωγή και ανάπτυξη της επιχειρηματικής δραστηριότητας προμορφωμάτων ΡΕΤ· β) τεχνικό προσωπικό, πωλητές, υπεύθυνοι παραγωγής και διοικητικό προσωπικό που ανήκουν στην επιχειρηματική δραστηριότητα προμορφωμάτων ΡΕΤ· γ) όλες οι συμβάσεις πώλησης προμορφωμάτων ΡΕΤ που παράγονται από την επιχειρηματική δραστηριότητα προμορφωμάτων ΡΕΤ, οι οποίες υφίστανται από την ημερομηνία της ανάληψης υποχρέωσης και λήγουν την ημερομηνία κλεισίματος της πώλησης της επιχειρηματικής δραστηριότητας προμορφωμάτων ΡΕΤ· δ) όλα τα δικαιώματα πνευματικής ιδιοκτησίας που χρησιμοποιούνται αποκλειστικά από την επιχειρηματική δραστηριότητα προμορφωμάτων ΡΕΤ και ε) για τυχόν δικαιώματα πνευματικής ιδιοκτησίας της Tetra Laval που χρησιμοποιούνται σήμερα εμπορικά στην επιχειρηματική δραστηριότητα προμορφωμάτων ΡΕT και σε άλλες δραστηριότητες της Tetra Laval, μία μεταβιβάσιμη, ανέκκλητη, μη αποκλειστική άδεια. (414) [...]*. (415) [...]*. (416) Επιπλέον, η Tetra διέκοψε τη χρήση της τεχνολογίας φραγμού Sealica, ενώ έληξε η ισχύς των αποκλειστικών δικαιωμάτων της βάσει της συμφωνίας χορήγησης άδειας της 29ης Οκτωβρίου 1999. 3. ΔΙΑΧΩΡΙΣΜΟΣ ΤΗΣ SIDEL ΑΠΟ ΤΗΝ TETRA ΚΑΙ ΔΕΣΜΕΥΣΗ ΒΑΣΕΙ ΤΟΥ ΑΡΘΡΟΥ 82 (417) Η Τetra αναλαμβάνει να διαχωρίσει, σε διαρθρωτικό επίπεδο, τη Sidel από όλες τις εταιρείες Tetra Pak ("Τetra Pak") για περίοδο [...]* ετών [...]*. Η Sidel θα διατηρηθεί ως ξεχωριστή νομική οντότητα. Τα μερίδια της Sidel δεν θα εξαγοραστούν από την Tetra Pak ή οιαδήποτε θυγατρική της Tetra Pak, αλλά από ξεχωριστή εταιρεία που ανήκει στον όμιλο Tetra Laval. Η Tetra μπορεί, όμως, να αλλάξει την παρούσα εταιρική μορφή της Sidel. (418) Τη διαχείριση της Sidel θα αναλάβει το εκτελεστικό της συμβούλιο που υπόκειται σε ορισμένες απαιτήσεις έγκρισης από ένα εποπτικό συμβούλιο, και αναφοράς υποχρεώσεων σε αυτό, καθώς και το συμβούλιο του ομίλου Tetra Laval. Ο πρόεδρος του συμβουλίου του ομίλου Tetra Laval θα είναι ο πρόεδρος του εποπτικού συμβουλίου της Sidel. Kανένα μέλος του εποπτικού ή του εκτελεστικού συμβουλίου ή στέλεχος ή υπάλληλος της Sidel δεν μπορεί να ενεργεί ταυτόχρονα ως μέλος εποπτικού ή εκτελεστικού συμβουλίου ή στέλεχος ή υπάλληλος οιασδήποτε εταιρείας της Tetra Pak. (419) Η Sidel θα εκτελεί όλες τις δραστηριότητες εμπορίας, τις πωλήσεις, τις υπηρεσίες κατάρτισης, την τεχνική υποστήριξη και τις τεχνικές υπηρεσίες μέσω υπαλλήλων των υπηρεσιών της ή εξωτερικών υπαλλήλων, που θα διαχωριστούν από τους υπαλλήλους των αντίστοιχων τμημάτων ή εξωτερικούς υπαλλήλους των εταιρειών της Tetra Pak με αποτελεσματικά και λογικά "πυροσβεστικά" μέτρα. Δεν θα γίνονται κοινές προσφορές για οιοδήποτε από τα προϊόντα από χαρτόνι της Τetra Pak ταυτόχρονα με οιαδήποτε από τις μηχανές SBM της Sidel. Η Sidel θα αποδεχτεί ότι ο ορισθείς καταπιστευματοδόχος συμμετέχει χωρίς δικαίωμα ψήφου στις συνεδριάσεις του εποπτικού συμβουλίου της. Σύμφωνα με την ανάληψη υποχρέωσης, η Τetra έχει, μετά από [...]* έτη, το δικαίωμα να ζητήσει από την Επιτροπή να επανεξετάσει την αναγκαιότητα συνέχισης αυτής της ανάληψης υποχρέωσης. (420) Επιπλέον, η Tetra καλεί την Επιτροπή να λάβει υπόψη τις προϋπάρχουσες υποχρεώσεις της Tetra έναντι της Επιτροπής που προκύπτουν από την απόφαση Tetra Pak II και, ειδικότερα, την υποχρέωση που περιγράφεται στο άρθρο 3 της απόφασης που αναφέρει: "Η Tetra Pak δεν εφαρμόζει ούτε τιμές εξοβελισμού ούτε τιμές που οδηγούν σε διακρίσεις και δεν χορηγεί σε κανέναν πελάτη, υπό οιαδήποτε μορφή, εκπτώσεις στα προϊόντα της ή ευνοϊκότερους όρους πληρωμής που δεν δικαιολογούνται από αντικειμενική αντιπαροχή" 4. ΧΟΡΗΓΗΣΗ ΑΔΕΙΑΣ ΓΙΑ ΤΙΣ ΜΗΧΑΝΕΣ SBM ΤΗΣ SIDEL ΠΟΥ ΠΡΟΟΡΙΖΟΝΤΑΙ ΓΙΑ ΕΥΑΙΣΘΗΤΑ ΠΡΟΪΟΝΤΑ ΚΑΙ ΓΙΑ ΕΤΑΙΡΕΙΕΣ ΣΥΣΚΕΥΑΣΙΑΣ ΓΙΑ ΛΟΓΑΡΙΑΣΜΟ ΤΡΙΤΩΝ (421) Η Tetra αναλαμβάνει να χορηγήσει άδεια αορίστου χρόνου σε ανεξάρτητο τρίτο μέρος για την επιχειρηματική δραστηριότητα στον τομέα μηχανών SBM που προορίζονται για ευαίσθητα προϊόντα και για εταιρείες συσκευασίας για λογαριασμό τρίτων (η "άδεια"). Βάσει της άδειας, ο κάτοχός της έχει το δικαίωμα να κατασκευάζει και να πωλεί μηχανές SBM σε i) εταιρείες συσκευασίας για λογαριασμό τρίτων για οιαδήποτε τελική χρήση και ii) όλους τους άλλους πελάτες, υπό τον όρο ότι χρησιμοποιούν αυτές τις μηχανές για τη διαμόρφωση φιαλών ΡΕΤ για την πλήρωση "ευαίσθητων" προϊόντων στον παρόντα ΕOX ("πελάτες ευαίσθητων προϊόντων"). (422) Ο κάτοχος της άδειας δύναται να πραγματοποιεί πωλήσεις υπό τους ακόλουθους όρους: - η άδεια περιορίζεται στον "παρόντα" ΕΟΧ(184), - βάσει της άδειας πωλείται μόνο το υπάρχον φάσμα μηχανών SBM της Sidel που ορίζεται στο παράρτημα 3 των δεσμεύσεων ("υπάρχον φάσμα") που αποκλείει ορισμένους τύπους από τις ήδη υπάρχουσες μηχανές SBM της Sidel(185) ή μηχανές SBM άλλων προμηθευτών (π.χ. Dynaplast). Ο κάτοχος της άδειας δεν δύναται να πωλεί τις νέες μηχανές SBM που θα παράγει η Sidel. O κάτοχος της άδειας δεν δύναται να επωφεληθεί από τυχόν βελτιώσεις στις οποίες θα προβεί η Sidel στο υπάρχον φάσμα μηχανών SBM, - ο κάτοχος της άδειας δύναται να πωλεί μόνο σε πελάτες που συσκευάζουν "ευαίσθητα" προϊόντα και σε εταιρείες συσκευασίας για λογαριασμό τρίτων για οιαδήποτε χρήση, - για αρχική περίοδο [...]* ετών, η άδεια καλύπτει αποκλειστικά τους πελάτες που συσκευάζουν ευαίσθητα προϊόντα απαγορεύοντας στη Sidel να πωλεί το υπάρχον φάσμα της μηχανών SBM, όπως ορίζεται στο παράρτημα 3 των δεσμεύσεων στους πελάτες που συσκευάζουν ευαίσθητα προϊόντα. Η Sidel θα μπορεί να πωλεί σε εταιρείες συσκευασίας για λογαριασμό τρίτων. Κατά την διάρκεια [...]* ετών, η Sidel δύναται να πωλεί νέες(186) μηχανές SBM σε πελάτες που συσκευάζουν ευαίσθητα προϊόντα για οιονδήποτε άλλο σκοπό, - ο κάτοχος της άδειας πρέπει να εξασφαλίζει ότι οι πελάτες του (εξαιρουμένων των εταιρειών συσκευασίας για λογαριασμό τρίτων) χρησιμοποιούν τις μηχανές SBM μόνο για "ευαίσθητα" προϊόντα και όχι για άλλα προϊόντα και απαιτεί ανάλογες εγγυήσεις από τους πελάτες του. Η Tetra/Sidel έχει το δικαίωμα να καθορίζει κατά πόσον αυτές οι εγγυήσεις είναι ικανοποιητικές, - η άδεια δεν περιλαμβάνει οιαδήποτε μεταφορά βασικού τεχνικού ή αρμόδιου για την εξυπηρέτηση μετά την πώληση προσωπικού ή στοιχείων ενεργητικού. Η Sidel εξασφαλίζει στον κάτοχο της άδειας κατάρτιση για τους πρώτους έξι μήνες ισχύος της άδειας, - η άδεια απαγορεύει αλλαγή ελέγχου του κατόχου της άδειας (ήτοι ότι άλλη εταιρεία αποκτά τουλάχιστον το 50 % του κατόχου της άδειας), - οι πτυχές της τιμολόγησης δεν είναι ακόμα σαφείς αλλά φαίνεται να περιλαμβάνουν τη χορήγηση άδειας χωρίς προπληρωμή ή δικαιώματα χρήσεως αλλά με την καταβολή εφάπαξ ποσού πληρωτέου σε μεταγενέστερη ημερομηνία ανάλογα με το μέγεθος της αγοράς "ευαίσθητων" προϊόντων. B. ΕΚΤΙΜΗΣΗ ΤΩΝ ΔΕΣΜΕΥΣΕΩΝ (423) Το κοινοποιούν μέρος υποστηρίζει ότι η πράξη πρέπει να εγκριθεί χωρίς άλλες δεσμεύσεις και σε κάθε περίπτωση οι υποβληθείσες δεσμεύσεις αντιμετωπίζουν επαρκώς τις σχετικές με τον ανταγωνισμό ανησυχίες που προσδιορίζει η Επιτροπή. Κατά την άποψη του κοινοποιούντος μέρους, η εκχώρηση της Dynaplast περιορίζει οιεσδήποτε πιθανές οριζόντιες ανησυχίες στην αγορά μηχανών SBM χαμηλής παραγωγικής ικανότητας. Η εκχώρηση της επιχειρηματικής δραστηριότητας της Τetra στον τομέα των προμορφωμάτων εξαλείφει οιεσδήποτε πιθανές κάθετες ανησυχίες που προκύπτουν από τη σύγκρουση οδών διάθεσης στην αγορά μεταξύ της συγχωνευθείσας εταιρείας και των εταιρειών συσκευασίας για λογαριασμό τρίτων. Όσον αφορά τις ανησυχίες σχετικά με τη μόχλευση και την ενίσχυση της δεσπόζουσας θέσης της Tetra στην αγορά συσκευασίας σε χάρτινα κουτιά, το κοινοποιούν μέρος υποστηρίζει ότι η δέσμη των δεσμεύσεων εξαλείφει οιεσδήποτε πιθανές σχετικές με τον ανταγωνισμό ανησυχίες. Κατά την άποψη του κοινοποιούντος μέρους, οι δύο εκχωρήσεις (Dynaplast και προμορφώματα) εξασθενούν τη θέση της συγχωνευθείσας εταιρείας στην αγορά εξοπλισμού ΡΕΤ, περιορίζοντας το μερίδιο αγοράς της συγχωνευθείσας εταιρείας στις μηχανές SBM και αποκλείοντας τα προμορφώματα από την προσφορά της στον τομέα του ΡΕΤ. Απομακρύνοντας τη Sidel για περίοδο [...]* ετών από την αγορά SBM για "ευαίσθητα" προϊόντα, η άδεια εξασφαλίζει ότι η Τetra/Sidel δεν μπορεί να μοχλεύσει τη δεσπόζουσα θέση της στον τομέα των χάρτινων κουτιών για να αποκτήσει κυριαρχία στον εξοπλισμό συσκευασίας σε ΡΕΤ, ιδίως στις μηχανές SBM που χρησιμοποιούνται για "ευαίσθητα" προϊόντα. Επιπλέον, οι δεσμεύσεις ως προς τη συμπεριφορά αποτρέπουν την Tetra/Sidel από την εφαρμογή αρνητικών για τον ανταγωνισμό πρακτικών. Η άδεια εξαλείφει τις ανησυχίες όσον αφορά την ενίσχυση της δεσπόζουσας θέσης της Τetra στη συσκευασία σε χάρτινα κουτιά καθώς ο κάτοχος της άδειας (ιδίως εάν έχει εξαγοράσει και την επιχειρηματική δραστηριότητα Dynaplast) εξασφαλίζει επαρκή ανταγωνισμό στη δραστηριότητα συσκευασίας σε χάρτινα κουτιά στην Τetra. Τέλος, η παραπάνω μείωση των προσφορών της συγχωνευθείσας εταιρείας συρρικνώνει επαρκώς τη θέση της συγχωνευθείσας εταιρείας στους συνολικούς τομείς τελικής χρήσης "ευαίσθητων" προϊόντων. (424) Κατά τη γνώμη της Επιτροπής, οι δεσμεύσεις που υπέβαλε το κοινοποιούν μέρος είναι ανεπαρκείς για την εξάλειψη των σημαντικότερων ανησυχιών ως προς τον ανταγωνισμό που προσδιορίστηκαν στις αγορές εξοπλισμού συσκευασίας σε ΡΕΤ και εξοπλισμού συσκευασίας σε χάρτινα κουτιά. Αμφότερες οι εκχωρήσεις έχουν ελάχιστη επίπτωση στη θέση της συγχωνευθείσας εταιρείας. Η άδεια δεν είναι μόνο ανεπαρκής για την εξάλειψη των ανησυχιών ως προς ανταγωνισμό της Επιτροπής αλλά δεν φαίνεται να αποτελεί βιώσιμη επιλογή και μπορεί πράγματι να εισάγει πολύπλοκους μηχανισμούς στην αγορά οδηγώντας σε τεχνητή ρύθμιση. Τέλος, αμφότερες οι δεσμεύσεις ως προς τη συμπεριφορά θεωρούνται ανεπαρκείς καθαυτές για την αντιμετώπιση των ανησυχιών που προκύπτουν από τη δομή της αγοράς μετά τη συγκέντρωση. (425) Παρ' όλα αυτά, μετά την υποβολή τους, οι υπηρεσίες της Επιτροπής προέβησαν σε δοκιμή αγοράς για τις διαρθρωτικές δεσμεύσεις και την πρόταση χορήγησης άδειας προκειμένου να εκτιμηθεί κατά πόσον οι δεσμεύσεις αυτές πληρούν τα κριτήρια όσον αφορά τη βιωσιμότητα και τον αυτόνομο χαρακτήρα των στοιχείων ενεργητικού. Το αποτέλεσμα αυτής της επαλήθευσης δείχνει ότι, εκτός από τη συνολική ανεπάρκεια για την αντιμετώπιση των ανησυχιών που προκύπτουν από την πράξη, οι προτεινόμενες διαρθρωτικές δεσμεύσεις δεν πληρούν τα βασικά κριτήρια όσον αφορά τη βιωσιμότητα των προς εκχώρηση επιχειρηματικών δραστηριοτήτων. 1. ΕΚΧΩΡΗΣΗ ΤΗΣ ΕΠΙΧΕΙΡΗΜΑΤΙΚΗΣ ΔΡΑΣΤΗΡΙΟΤΗΤΑΣ ΤΗΣ TETRA ΣΤΟΝ ΤΟΜΕΑ ΤΩΝ ΜΗΧΑΝΩΝ SBM (426) Η αγορά μηχανών SBΜ χαμηλής παραγωγικής ικανότητας (&lt; 8000 bph) καθίσταται πιο συγκεντρωτική ως αποτέλεσμα της πράξης. Ενώ πριν από τη συγκέντρωση δεν υπάρχει ένας και μόνος προμηθευτής που κατέχει το ([30-40 %]* της αγοράς, μετά τη συγκέντρωση, η Tetra Sidel θα είναι ασυγκρίτως ο μεγαλύτερος παράγων της αγοράς με μερίδια της τάξης του 60 % [(30-40 %]* για τη Sidel(187) και [20-30 %]* για την Tetra). Αρκετοί ανταγωνιστές θα παραμείνουν στην αγορά αλλά με μικρά μερίδια αγοράς που δεν θα υπερβαίνουν το [10-20 %]*. (427) Η προτεινόμενη εκχώρηση της επιχειρηματικής δραστηριότητας της Tetra στον τομέα των μηχανών SBM (Dynaplast) εξαλείφει την οριζόντια αλληλεπικάλυψη των μερών στην αγορά μηχανών SBM χαμηλής παραγωγικής ικανότητας. Ωστόσο, δεν διαλύει τις βασικές ανησυχίες μόχλευσης που προκύπτουν από τη συγκέντρωση. Η Sidel θα συνεχίσει να κατέχει ηγετική θέση στις μηχανές SBΜ τόσο χαμηλής όσο και υψηλής παραγωγικής ικανότητας με το ευρύτερο φάσμα και την καλύτερη ποιότητα στον κλάδο. Το συμπέρασμα αυτό επιβεβαιώθηκε από τις δοκιμές αγοράς που θεώρησαν τη θέση της Dynaplast στη συνολική αγορά μηχανών SBM ως εμπορικά ασήμαντη. Τέλος, η εκχώρηση εμφανώς δεν επηρεάζει την ενίσχυση της δεσπόζουσας θέσης της Tetra στην αγορά συσκευασίας σε χάρτινα κουτιά. 2. ΕΚΧΩΡΗΣΗ ΤΗΣ ΕΠΙΧΕΙΡΗΜΑΤΙΚΗΣ ΔΡΑΣΤΗΡΙΟΤΗΤΑΣ ΤΗΣ TETRA ΣΤΟΝ ΤΟΜΕΑ ΤΩΝ ΠΡΟΜΟΡΦΩΜΑΤΩΝ (428) Η εκχώρηση της επιχειρηματικής δραστηριότητας της Tetra στον τομέα των προμορφωμάτων και η εγκατάλειψη της Sealica που ανακοίνωσε η Τetra θα καταργήσουν τις δραστηριότητες της Tetra στην αγορά προμορφωμάτων. Η εκχώρηση μπορεί συνεπώς να διαλύσει τις ανησυχίες που εξέφρασαν οι εταιρείες συσκευασίας για λογαριασμό τρίτων όσον αφορά πιθανή σύγκρουση οδών διάθεσης στην αγορά μεταξύ αυτών και της συγχωνευθείσας εταιρείας. Ωστόσο, η εκχώρηση δεν διαλύει τις ανησυχίες της Επιτροπής σχετικά με τη μόχλευση ή την ενίσχυση της δεσπόζουσας θέσης στον τομέα της συσκευασίας σε χάρτινα κουτιά που δεν βασίζεται στην ικανότητα της συγχωνευθείσας εταιρείας να παρέχει προμορφώματα. Η θέση της συγχωνευθείσας εταιρείας δεν περιορίζεται ούτε στον τομέα των μηχανών SBM ούτε στον τομέα της συσκευασίας σε χάρτινα κουτιά. Πράγματι, εξαλείφοντας τη σύγκρουση οδών διάθεσης στην αγορά, η εκχώρηση πιθανόν να εξασφαλίσει τη συνέχιση της ισχυρής θέσης της Sidel όσον αφορά τις πωλήσεις μηχανών SBM σε εταιρείες συσκευασίας για λογαριασμό τρίτων, καθώς οι εν λόγω εταιρείες δεν θα έχουν πλέον τις ανησυχίες που θα τις απέτρεπαν από την απόκτηση μηχανών από τη συγχωνευθείσα εταιρεία. Το συμπέρασμα αυτό επιβεβαιώθηκε από τη δοκιμή αγοράς. 3. ΔΙΑΧΩΡΙΣΜΟΣ ΤΗΣ SIDEL ΑΠΟ ΤΗΝ TETRA ΚΑΙ ΔΕΣΜΕΥΣΕΙΣ ΒΑΣΕΙ ΤΟΥ ΑΡΘΡΟΥ 82 (429) Η δέσμευση ως προς τη συμπεριφορά, συγκεκριμένα ο διαχωρισμός της Sidel από την Tetra Pak, από κοινού με την επιβεβαίωση των προϋπαρχουσών δεσμεύσεων βάσει του άρθρου 82, υποβάλλεται ειδικότερα όσον αφορά τις ανησυχίες σχετικά με την ικανότητα της συγχωνευθείσας εταιρείας να μοχλεύσει τη δεσπόζουσα θέση της στην αγορά συσκευασίας σε χάρτινα κουτιά προκειμένου να αποκτήσει δεσπόζουσα θέση στον εξοπλισμό συσκευασίας σε ΡΕΤ. Η δέσμευση αυτή και οι προϋπάρχουσες δεσμεύσεις βάσει του άρθρου 82 αφορούν, όμως, αμιγώς τη συμπεριφορά. Τοιουτοτρόπως, δεν είναι κατάλληλες για την αποκατάσταση των όρων πραγματικού ανταγωνισμού σε μόνιμη βάση(188), εφόσον δεν εξετάζουν τις συνεχείς αλλαγές στη δομή της αγοράς που δημιουργεί η κοινοποιηθείσα πράξη η οποία προκαλεί αυτές τις ανησυχίες. (430) Ο "διαχωρισμός" της Sidel από τις εταιρείες Tetra Pak δεν αλλάζει το γεγονός ότι, όπως αναγνωρίζεται ρητώς στη δέσμευση καθαυτή, το συμβούλιο της Sidel "θα θεωρείται άμεσα υπεύθυνο από το συμβούλιο του ομίλου Tetra Laval". Δεν μπορεί να αναμένεται ότι ένας τέτοιος διαχωρισμός θα αποτρέψει τη Sidel από την εφαρμογή της εμπορικής στρατηγικής του ομίλου Tetra Laval. Επιπλέον, το νομικό καθεστώς της Sidel μπορεί να αλλάξει, ήτοι η Sidel μπορεί να αποχωρήσει και να μετατραπεί σε ιδιωτική εταιρεία όπως η Tetra Laval, πράγμα που θα καταστήσει την παρακολούθηση των "πυροσβεστικών μέτρων" σχεδόν ανέφικτη. (431) Η δέσμευση για μη "συνένωση" καθώς και η επιβεβαίωση των προϋπαρχουσών δεσμεύσεων του άρθρου 82, αποτελούν σαφείς υποσχέσεις να μην ενεργήσει με ορισμένο τρόπο, δηλαδή να μην ενεργήσει κατά παράβαση της κοινοτικής νομοθεσίας. Τέτοιες υποσχέσεις ως προς τη συμπεριφορά βρίσκονται σε αντίθεση με την αναφερόμενη πολιτική της Επιτροπής σχετικά με τα διορθωτικά μέτρα ως προς τη συμπεριφορά και με το σκοπό του κανονισμού περί συγκεντρώσεων(189) και η αποτελεσματική παρακολούθησή τους είναι εξαιρετικά δυσχερής εάν όχι ανέφικτη. (432) Συνολικά, εκτός του ότι είναι πολύπλοκες στην εφαρμογή και παρακολούθησή τους, οι δεσμεύσεις αυτές δεν μπορούν να θεωρηθούν ικανές να εξαλείψουν τα εντοπισθέντα προβλήματα ανταγωνισμού. 4. ΧΟΡΗΓΗΣΗ ΑΔΕΙΑΣ ΓΙΑ ΤΙΣ ΜΗΧΑΝΕΣ SBM ΤΗΣ SIDEL ΠΟΥ ΠΡΟΟΡΙΖΟΝΤΑΙ ΓΙΑ ΕΥΑΙΣΘΗΤΑ ΠΡΟΪΟΝΤΑ ΚΑΙ ΓΙΑ ΕΤΑΙΡΕΙΕΣ ΣΥΣΚΕΥΑΣΙΑΣ ΓΙΑ ΛΟΓΑΡΙΑΣΜΟ ΤΡΙΤΩΝ (433) Το κοινοποιούν μέρος υποστηρίζει ότι η προτεινόμενη άδεια θα διαλύσει τις ανησυχίες που προσδιόρισε η Επιτροπή: α) εξαλείφοντας το κίνητρο και την ικανότητα της Tetra να μοχλεύσει τη δεσπόζουσα θέση της στον τομέα των χάρτινων κουτιών για να αποκτήσει κυριαρχία στην αγορά ΡΕΤ· β) δημιουργώντας νέα ισχύ για να ανταγωνιστεί την Tetra αποτρέποντας τοιουτοτρόπως οιαδήποτε ενίσχυση της δεσπόζουσας θέσης της Tetra στον τομέα των χάρτινων κουτιών και γ) εξασθενίζοντας τη συνολική θέση της συγχωνευθείσας εταιρείας στην αγορά συσκευασίας "ευαίσθητων" προϊόντων. (434) Η Επιτροπή εκτιμά ότι το προτεινόμενο καθεστώς χορήγησης άδειας δεν διαλύει τις ανησυχίες της Επιτροπής ούτε αφ' εαυτό ούτε από κοινού με την εκχώρηση της επιχειρηματικής δραστηριότητας Dynaplast και της επιχειρηματικής δραστηριότητας για τα προμορφώματα. Η Επιτροπή συνάγει το συμπέρασμα ότι το προτεινόμενο καθεστώς χορήγησης άδειας δεν επαρκεί για τη διάλυση των ανησυχιών ως προς τον ανταγωνισμό και ότι πιθανόν να μην πρόκειται για βιώσιμο, εφαρμόσιμο καθεστώς. 4.1 Οι ανησυχίες ως προς τον ανταγωνισμό παραμένουν (435) Κατά την άποψη της Επιτροπής η προτεινόμενη δέσμευση δεν επαρκεί για την αντιμετώπιση των αναφερόμενων ανησυχιών ως προς τον ανταγωνισμό, ιδίως των ανησυχιών όσον αφορά τη μόχλευση και την ενίσχυση της υπάρχουσας δεσπόζουσας θέσης της Τetra στην αγορά συσκευασίας σε χάρτινα κουτιά. (436) Η θέση της συγχωνευθείσας εταιρείας στην αγορά συσκευασίας σε χάρτινα κουτιά και μηχανών SΒΜ δεν θα μειωθεί αρκετά από την άδεια καθαυτή ή από κοινού με τις εκχωρήσεις Dynaplast και στον τομέα των προμορφωμάτων. Η Tetra θα συνεχίσει να κατέχει δεσπόζουσα θέση στην αγορά συσκευασίας σε χάρτινα κουτιά και η Sidel ηγετική στον τομέα των μηχανών SBΜ και η συγχωνευθείσα εταιρεία θα συνεχίσει να έχει την ικανότητα και τα κίνητρα να εφαρμόζει πρακτικές μόχλευσης. (437) Είναι σημαντικό να σημειωθεί ότι η άδεια δεν εξασφαλίζει την έξοδο της συγχωνευθείσας εταιρείας από τη σχετική αγορά. Ακόμα και αν το καθεστώς χορήγησης άδειας ήταν βιώσιμο, η άδεια δεν εμποδίζει τη Sidel από την πώληση του υφιστάμενου φάσματος μηχανών SBΜ σε πελάτες ευαίσθητων προϊόντων εκτός του ΕΟΧ ή σε εταιρείες συσκευασίας για λογαριασμό τρίτων εντός ή εκτός του ΕΟΧ. Επιπλέον, η Sidel δεν εμποδίζεται από την πώληση ορισμένων τύπων μηχανών SBM, που δεν περιλαμβάνονται στην άδεια [...]*. (438) Επιπλέον, η άδεια δεν εμποδίζει τη Sidel από την πώληση ενός νέου φάσματος μηχανών SBΜ σε πελάτες ή τη σύναψη χρηματοδοτικής μίσθωσης ή πιθανόν την εφαρμογή του συστήματος "οπής διά του τοίχου". Όσον αφορά την παρουσίαση ενός νέου φάσματος μηχανών, η καινοτομία αποτελεί βασικό στοιχείο της δραστηριότητας κατασκευής μηχανών SBΜ και η Sidel, δεδομένων της ισχύος της στην Ε & Α και των επιτυχιών της στον τομέα της καινοτομίας κατά το παρελθόν, αναμένεται να κυκλοφορήσει στην αγορά νέες ή σημαντικά βελτιωμένες μηχανές SBM. Τέτοιες νέες ή βελτιωμένες μηχανές μπορεί να εμπίπτουν στην έννοια των "νέων" μηχανών όπως ορίζονται στην άδεια. Ο ορισμός των "νέων" μηχανών στην άδεια καθιστά δυσχερές για την Επιτροπή ή τον κάτοχο της άδειας να εκτιμήσει κατά πόσον η Sidel αποδέχεται τους όρους της άδειας και συνεπάγεται πολύπλοκη και διαρκή παρακολούθηση. Το στοιχείο αυτό υπονομεύει την αποτελεσματικότητα του καθεστώτος της άδειας. (439) Ακόμα και αν η δέσμευση ήταν βιώσιμη, ο κάτοχος της άδειας δεν δύναται να ασκεί τις ίδιες ανταγωνιστικές πιέσεις στην επιχειρηματική δραστηριότητα της Tetra στον τομέα των χάρτινων κουτιών που μπορεί να ασκεί η Sidel χωρίς τη συγκέντρωση. Ο κάτοχος της άδειας θα είναι μια μικρότερη εταιρεία χωρίς τη φήμη, την εμπειρία, τα πλεονεκτήματα ως προς τις πωλήσεις και την ικανότητα Ε & Α της Sidel. (440) Ακόμα και αν το καθεστώς χορήγησης άδειας ήταν εφαρμόσιμο, η δέσμευση θα ήταν απλώς μία αναβολή των ανησυχιών της Επιτροπής κατά [...]* έτη. Εντός χρονικής περιόδου [...]* ετών, η δέσμευση δεν θα έχει κανένα αποτέλεσμα στη μείωση της δεσπόζουσας θέσης της Τetra στον τομέα των χάρτινων κουτιών και η Tetra θα έχει συνεπώς την ικανότητα και τα κίνητρα να εφαρμόσει πρακτικές μόχλευσης. Επιπλέον, μέχρι τότε η κοινή ομάδα πελατών θα έχει διευρυνθεί περαιτέρω καθώς διαρκώς περισσότεροι πελάτες θα μεταστραφούν στο ΡΕΤ. Παραμένοντας δραστηριοποιημένη στη συγκεκριμένη αγορά εκτός του ΕΟΧ, η συγχωνευθείσα εταιρεία εύκολα μπορεί να εισέλθει εκ νέου στην αγορά του ΕΟΧ. (441) Τέλος, η δέσμευση εστιάζεται στις μηχανές SBM. Η δέσμευση δεν περιλαμβάνει τη χορήγηση άδειας για άλλο βασικό εξοπλισμό ΡΕΤ όπως οι μηχανές ασηπτικής πληρώσεως και η τεχνολογία φραγμού που η συγχωνευθείσα εταιρεία θα μπορεί να προσφέρει σε πελάτες ευαίσθητων προϊόντων μετά τη συγκέντρωση. 4.2 Η δέσμευση συνεπάγεται σοβαρούς περιορισμούς και πιθανόν να είναι ανεφάρμοστη (442) Η Επιτροπή εκτιμά ότι η δέσμευση συνεπάγεται σημαντικούς περιορισμούς που, με όλες τις πιθανότητες, δεν οδηγεί σε μια βιώσιμη νέα εταιρεία. Αυτό επιβεβαιώθηκε σε μεγάλο βαθμό από τις δοκιμές αγοράς που περιλάμβαναν απαντήσεις από πελάτες, εταιρείες συσκευασίας για λογαριασμό τρίτων και ανταγωνιστές. (443) Η άδεια περιορίζεται στον ΕΟΧ. Έτσι, ο κάτοχος της άδειας δεν μπορεί να αξιοποιήσει οικονομίες κλίμακας έχοντας μια μεγαλύτερη διαθέσιμη ομάδα πελατών. Επιπλέον, κάποιοι πελάτες που δραστηριοποιούνται σε παγκόσμια κλίμακα θεώρησαν το γεωγραφικό πεδίο της άδειας ένα περιορισμό καθώς, στην περίπτωση που αγόραζαν μηχανές SBM από τον κάτοχο της άδειας θα έπρεπε να περιοριστούν εντός του ΕΟΧ. Η αποκλειστικότητα είναι για περίοδο [...]* ετών και μόνο όσον αφορά πελάτες ευαίσθητων προϊόντων. Αυτό μπορεί να μην επαρκεί για οιονδήποτε κάτοχο άδειας ώστε να αναλάβει τον κίνδυνο να αναπτύξει την επιχειρηματική δραστηριότητά του. Το επιβεβλημένο πεδίο της περιορισμένης χρήσης, ήτοι ότι ο κάτοχος της άδειας δύναται να πωλεί μόνο σε πελάτες ευαίσθητων προϊόντων από κοινού με το γεγονός ότι η αγορά θα περιοριστεί σχετικά αμέσως μετά την πράξη, μπορεί να έχει αντίκτυπο στη βιωσιμότητα του κατόχου της άδειας. Άλλες επιχειρήσεις μπορούν να πωλούν σε παραδοσιακές και νέες αγορές ενώ ο κάτοχος της άδειας περιορίζεται αποκλειστικά στις νέες αγορές με εξαίρεση τις πωλήσεις άλλων μηχανών SBM (εκτός από αυτές της Sidel), για παράδειγμα τις δικές του προϋπάρχουσες μηχανές SBM ή, εάν αγοράσει και την επιχειρηματική δραστηριότητα Dynaplast, τις μηχανές SBM της Dynaplast. (444) Η άδεια δεν περιλαμβάνει μεταφορά τεχνικού ή αρμόδιου για την εξυπηρέτηση μετά την πώληση προσωπικού αλλά απλώς ένα κύκλο κατάρτισης 54 ανθρωποεβδομάδων κατά τους πρώτους έξι μήνες της άδειας. Δεδομένου ότι οι πελάτες υποστήριξαν ότι η εξυπηρέτηση μετά την πώληση και το προσωπικό είναι βασικό χαρακτηριστικό των πωλήσεων μηχανών SBM, το στοιχείο αυτό αποτελεί σημαντικό περιορισμό. Οι συμμετέχοντες στην αγορά αμφέβαλαν ειδικότερα κατά πόσον ο κάτοχος της άδειας μπορεί ακόμα και να κατασκευάσει μηχανές βάσει ενός τέτοιου καθεστώτος και επιβεβαίωσαν ότι θα ήσαν διστακτικοί να εμπιστευτούν την ικανότητά του όσον αφορά την εξυπηρέτηση μετά την πώληση. Θεωρήθηκε ότι η μακρόχρονη εμπειρία της Sidel στην κατασκευή τέτοιων μηχανών δεν θα μπορούσε να αντιγραφεί από κάτοχο άδειας. (445) Η Sidel αποτρέπεται μόνο από την πώληση του υπάρχοντος φάσματος μηχανών της σε πελάτες ευαίσθητων προϊόντων. Εάν η Sidel παράγει ένα νέο φάσμα μηχανών SBM όπως εξηγείται παραπάνω, μπορεί να πωλεί τις νέες μηχανές σε ανταγωνισμό με τον κάτοχο της άδειας. Ο κάτοχος της άδειας δεν έχει δικαίωμα να επωφεληθεί από τέτοιες τεχνολογικές βελτιώσεις. Επιπλέον, δεδομένου ότι η Sidel θα είναι ελεύθερη να συνεχίσει να πωλεί σε εταιρείες συσκευασίας για λογαριασμό τρίτων, ο κάτοχος της άδειας είναι απίθανο να έχει οιαδήποτε επιτυχία με εταιρείες συσκευασίας για λογαριασμό τρίτων, δεδομένης της ανάγκης τους για υπηρεσίες εξυπηρέτησης μετά τον πώληση και υπηρεσίες σχεδιασμού/δοκιμών. (446) Ο κάτοχος της άδειας υποχρεούται να ζητεί εγγυήσεις από τους πελάτες του που θα χρησιμοποιούν τις μηχανές SBM μόνο για τη συσκευασία "ευαίσθητων" προϊόντων στον ΕΟΧ. Ο κάτοχος της άδειας πρέπει επίσης να εξασφαλίζει ότι το απόρρητο της εξουσιοδοτημένης τεχνολογίας δεν παραβιάζεται και πρέπει να ζητούνται κατάλληλες εγγυήσεις εν προκειμένω. Εάν κάποιος από αυτούς τους όρους παραβιαστεί, ο κάτοχος της άδειας αντιμετωπίζει το ενδεχόμενο επιβολής κυρώσεων. Η Tetra/Sidel έχει το δικαίωμα να κρίνει κατά πόσον οι όροι έχουν παραβιαστεί. (447) Η άδεια δεν καλύπτει τις μηχανές ασηπτικής πληρώσεως ούτε τις τεχνολογίες φραγμού, ήτοι τις βασικές προσφορές για "ευαίσθητα" ποτά. Ο κάτοχος της άδειας μπορεί να περιοριστεί σοβαρά από αυτή την αδυναμία να προσφέρει πλήρεις γραμμές παραγωγής (εκτός εάν ο κάτοχος της άδειας είναι εταιρεία με ικανότητα τόσο ασηπτικής τεχνολογίας όσο και τεχνολογίας φραγμού). (448) Ορισμένοι από τους συμμετέχοντες στην αγορά εξέφρασαν επίσης ανησυχίες ως προς τη βιωσιμότητα του προτεινόμενου μηχανισμού τιμολόγησης χωρίς προπληρωμή ή δικαιώματα χρήσης αλλά με την καταβολή εφάπαξ ποσού πληρωτέου ανάλογα με το μέγεθος της αγοράς "ευαίσθητων" προϊόντων. (449) Δεδομένων των παραπάνω περιορισμών, οι περισσότεροι από τους συμμετέχοντες στη δοκιμή αγοράς ανέφεραν ότι δεν ενδιαφέρονται να συμμετέχουν στο προτεινόμενο καθεστώς χορήγησης άδειας. Ένας από τους συμμετέχοντες εξέφρασε επιφυλακτικό ενδιαφέρον για το προτεινόμενο καθεστώς χορήγησης άδειας. Ωστόσο, το επιφυλακτικό ενδιαφέρον του εξαρτιόταν από περαιτέρω εξέταση των όρων και περιορισμών του προτεινόμενου καθεστώτος. (450) Τέλος, η Επιτροπή εκτιμά ότι η προτεινόμενη δέσμευση μπορεί να οδηγήσει σε τεχνητή και συνεχή ρύθμιση της αγοράς. Η χορήγηση άδειας μπορεί να απομακρύνει τη Sidel από την αγορά "ευαίσθητων" προϊόντων για αρχική χρονική περίοδο προκαλώντας δυσχέρειες σε πελάτες που επιθυμούν να αγοράσουν μηχανές από τη Sidel. Η πώληση μηχανών SBΜ βάσει της άδειας πραγματοποιείται βάσει διάφορων τεχνητών πεδίων περιορισμένων χρήσεων και συνεπάγεται συνεχή παρακολούθηση. Αντί της δημιουργίας ενός αξιόπιστου νέου ανταγωνιστή στην αγορά, η δέσμευση, εφόσον είναι επιτυχής, μπορεί να οδηγήσει εκ των πραγμάτων στην προσωρινή εκχώρηση ορισμένης κατηγορίας σημερινών ή μελλοντικών πελατών της Sidel (συγκεκριμένα αυτών που χρησιμοποιούν τεχνολογία Sidel για "ευαίσθητα" προϊόντα εντός του ΕΟΧ) και, έτσι, σε μια τεχνητή διαίρεση της αγοράς. Η εφαρμογή της συγκέντρωσης με τις προτεινόμενες δεσμεύσεις μπορεί συνεπώς να εισάγει σημαντικό βαθμό τεχνητής ρύθμισης της αγοράς σε αυτό τον κλάδο που παρουσιάζει ήδη υψηλή συγκέντρωση. 5. ΣΥΜΠΕΡΑΣΜΑ ΣΧΕΤΙΚΑ ΜΕ ΤΙΣ ΔΕΣΜΕΥΣΕΙΣ (451) Λαμβανομένων υπόψη των ανωτέρω, η Επιτροπή καταλήγει στο συμπέρασμα ότι, δεδομένης τόσο της έλλειψης βιωσιμότητας των προτεινόμενων δεσμεύσεων όσο και της συνολικής ανεπάρκειάς τους για την αντιμετώπιση των ανησυχιών ως προς τον ανταγωνισμό που προκαλεί η παρούσα πράξη, οι προτεινόμενες δεσμεύσεις δεν επαρκούν για την εξάλειψη των ανησυχιών που επισημάνθηκαν ως προς τον ανταγωνισμό και έτσι δεν μπορούν να αποτελέσουν τη βάση για τη λήψη απόφασης έγκρισης. VI. ΣΥΜΠΕΡΑΣΜΑ (452) Για όλους τους ανωτέρω λόγους, η Επιτροπή συνάγει ότι η κοινοποιηθείσα συγκέντρωση δημιουργεί δεσπόζουσα θέση στην αγορά εξοπλισμού συσκευασίας ΡΕΤ, ιδίως των μηχανών SBM που χρησιμοποιούνται για τα τμήματα "ευαίσθητου" προϊόντος, και ενισχύει μια δεσπόζουσα θέση στην αγορά εξοπλισμού ασηπτικής συσκευασίας σε χάρτινα κουτιά και ασηπτικών χάρτινων κουτιών στον ΕΟΧ, αποτέλεσμα των οποίων είναι η σημαντική παρεμπόδιση του πραγματικού ανταγωνισμού στην κοινή αγορά και στον ΕΟΧ. Οι προτεινόμενες δεσμεύσεις δεν επαρκούν για να καταστήσουν τη συγκέντρωση συμβιβάσιμη με την κοινή αγορά και τη συμφωνία ΕΟΧ και έτσι δεν μπορούν να αποτελέσουν τη βάση για τη λήψη απόφασης έγκρισης. Η συγκέντρωση συνεπώς κηρύσσεται ασυμβίβαστη με την κοινή αγορά σύμφωνα με το άρθρο 8 παράγραφος 3 του κανονισμού περί συγκεντρώσεων και τη συμφωνία ΕΟΧ, κατ' εφαρμογή του άρθρου 57, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συγκέντρωση, που κοινοποιήθηκε στην Επιτροπή από την Tetra Laval B.V ("Tetra") στις 18 Μαΐου 2001, με την οποία η Tetra αποκτά τον αποκλειστικό έλεγχο της εταιρείας Sidel SA, κηρύσσεται ασυμβίβαστη με την κοινή αγορά και τη λειτουργία της συμφωνίας ΕΟΧ. Άρθρο 2 Η παρούσα απόφαση απευθύνεται στην: Tetra Laval BV Amsteldijk 166 1071 LH Amsterdam The Netherlands Βρυξέλλες, 30 Οκτωβρίου 2001.

Classification Labels:
1017
1015
703
36

Label Descriptions:
{"1017": "Αθέμιτος ανταγωνισμός", "1015": "Προστασία των συναλλαγών", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
87
69
3581
525

EuroVoc IDs (Expanded): 539
87
69
3581
525

Dataset Source: meu

Split: train